
Nu te ruga să înţelegi. S-ar putea să ţi se întâmple. 

Am cules cioburile, am ţinut de oamenii pe care îi iubeam 
şi am reușit să pun cap la cap povestea. Nu e povestea 
copilăriei mele, e o mărturisire ca o operaţie de urgență pe o 
rană fatală. Ai salvat viața, dar cicatricea rămâne. Amorțeşte 
şi e adâncă. Familia care s-a zbătut să te protejeze e expusă 
brutal, ca sub razele X. 

Să nu crezi. Te iubesc, copile. Minciunile și tot restul. 

Eu nu eram atunci, în noaptea aia, când el i-a văzut venind. 
Dar acum știu. 


Duminică 


Ploaia cădea în rafale. Crengile îi zgâriau umerii și el iuțea 
pașii. Și-a dus brațul pavăză în dreptul feţei și respira greu. 
Era întuneric, iar el își pierdea tot mai tare suflul. Drumul 
ajungea undeva sus, în fața lui. 

Urmăritorii erau în spate. 

Phil Delaney fugea, se chinuia să vadă, avea ochii umflați 
de la bătaia primită. Genunchiul drept nu-l mai putea ţine 
mult. Şi-a pus rotula la loc după ce i-au dislocat-o. Cât ei au 
ieșit la ţigară, el şi-a vârât piciorul între două scânduri, l-a 
imobilizat și l-a smucit, aşa cum tragi de o sfoară încâlcită să-i 
dezlegi nodurile. A funcționat acum mulți ani, când 
antrenorul i-a făcut același lucru pe terenul de fotbal din 
Shawnee. Și în seara asta a mers, iar când oasele i s-au așezat 
la loc, şi-a înghițit un urlet și s-a strecurat afară printre 
stinghiile hambarului. Alerga, dar începea să-și simtă piciorul 
de parcă erau niște paie ţinute laolaltă de un elastic. 
Adrenalina era pe ducă. Dincolo de ea, durerea devenea tot 
mai violentă, ca un urlet. 

În spate, prin tufiş, a auzit câinele. 

După stânci și copaci, drumul urca şi ajungea la Autostrada 


1. Câinele nu era antrenat să detecteze mirosul și probabil că 
i-a pierdut urma în ploaie. Probabil că l-a şi auzit, dar singura 
modalitate de a nu face zgomot ar fi să încetinească și al 
naibii să fie el dacă ar sacrifica viteza pentru o șansă minimă 
de a rămâne ascuns. Câinele era fără îndoială antrenat să 
atace. Mușcătura sângerândă de pe braţul lui era dovada cea 
mai clară. 

Vrei să-i comandăm să se oprească? Atunci spune-ne ce vrem 
să știm, muistule. 

Phil s-a uitat în spate. Fugeau şi agitau luminile lanternelor. 

Dintre toate cele pentru care se pregătise și se călise de-a 
lungul anilor, ăsta era ultimul lucru la care s-ar fi putut 
aştepta. Doisprezece ani de când nu părăsise ţara. Zece de 
când plecase din Marină, în tot acest timp, nu existase nici cea 
mai mică repercusiune. Și apoi, dintr-odată, într-o după- 
amiază de primăvară, în timp ce conducea pe o autostradă 
izolată din California, l-au asaltat. 

De ce acum? 

Nu le-ar fi fost greu să-l găsească - în ultimul an, oricine se 
uita la televizor putea să-i vadă fața la CNN, StarNews Asia 
sau BBC World. Și totuși, cei care-l urmăreau acum nu erau 
străini. Vorbeau engleza de baltă a derbedeilor care locuiesc 
în rulote. 

Nu, smardoii ăștia erau yankei. Și pe ăla de purta cioc și 
părul negru prins ca într-o coadă de şobolan, cu bocanci de 
motociclist, Phil îl văzuse de prea multe ori în cârciumile din 
porturi: lichior Southern Comfort și bătăi garantate. Se băga 
în seamă, se lua de careva numai dacă ăla era mai mic, mai 
slab decât el sau era ţinut de alți trei smardoi. Dar de ce 
acum? Cum puseseră totul cap la cap după doisprezece ani? 
Operaţiunea fusese murdară, un dezastru, dar extragerea se 
petrecuse fără nicio dificultate. Și cealaltă persoană implicată 
nu l-ar fi trădat niciodată. Nu Jax. 

Dar oamenii ăștia făcuseră legătura. Mai mult, reușiseră să-i 
dea de urmă şi să-l localizeze cu exactitate pe drum. Îl 
încercuiseră, îl târâseră afară din mașină și, în timp ce-i cărau 
pumni și picioare, el îşi dăduse seama de adevăr. Cineva îl 


vânduse. 

Luminile farurilor îi alunecau pe deasupra capului. Chiar și 
aici, la mama naibii, trecea câte o mașină la cinci sau zece 
minute. Cam atât de departe ar putea să se țină de nenorociţii 
ăştia. Se cățăra pe pantă cu mâinile. 

Cine știa că e în Santa Barbara? Familia, fiul lui, fiica și 
fosta soţie. Avocaţii lui, Jesse și Lavonne. Şi Jax. 

Numai că Jax nu era acolo. Niciodată nu fusese acolo. 
Mesajul pe care ea i-l trimisese rugându-l s-o întâlnească 
fusese o capcană. 

Și-a prins piciorul într-o piatră și durerea a năvălit la loc. 
Se târa pe potecă gâfâind. La dracu’. Era încă în putere la 
cincizeci și nouă de ani, dar nu mai era în forma din tinerețe. 
Dacă mai făcea un singur pas greșit, genunchiul avea să-i sară 
din loc și atunci doar dacă i-ar crește aripi s-ar mai putea 
salva. 

Câinele s-a apropiat şi a lătrat. ÎI urmăriseră și l-au găsit, 
dar nu el era ţinta lor cea mai importantă. Trebuia să trimită 
un avertisment. 

Norii s-au subțiat și luna poleia tot peisajul. Desișul s-a mai 
rărit şi - Doamne, ajută — se vedea drumul în față. Răsuflând 
cu greu, s-a retras în spatele unui copac. Nu putea să se 
năpustească până nu apărea vreo mașină. 

Știa bine ce voiau de la el. Voiau să pună mâna pe ceea ce 
ascunsese Jax. Căutau putere, căutau nimicire. Riverbend. 
Credeau că el avea să li-l dea. Și, dacă nu o făcea, știa foarte 
bine cui îi venea rândul. Copiilor și nepotului lui. 

Nu trebuia să amestece familia. Orice ar fi, niciunul dintre 
ei nu putea fi atins de treaba asta. Își petrecuse întreaga viață 
încercând să-i protejeze. Nu putea da greș acum. 

Mai la vale, în apropiere, s-a auzit o voce. „Pe aici!” 

Era femeia aia ca o fantomă, cu dinţii stricaţi. Avea o 
privire de drogată în sevraj care voia să-l căsăpească pentru a 
pune mâna pe doza de metamfetamină. Poate de asta i-a și dat 
un picior în față. 

Și-a scos telefonul, cu mâna căuș pe ecranul luminat ca să 
nu se dea de gol. Nu o să poată da de Jax și nici de soțul ei. 


Mai avea câteva secunde cel mult. Cu mâinile tremurânde de 
epuizare, a căutat prin agenda telefonului până a dat de un 
nume, un om în care spera să poată avea încredere. Cineva 
care putea să ia atitudine în seara asta. 

La naiba, nu avea numărul de telefon mobil, doar de acasă. 
A tastat. 

Un fâșâit venea din tufișul din spate. Telefonul a început să 
sune. Răspunde, omule. Răspunde. 

Câinele s-a strecurat prin desiș și i s-a ivit în faţă. S-a oprit 
cu ochii țintă la el, agresiv, gâfâind, urât ca dracu'. Nu putea 
să-și clintească niciun mușchi. Nu avea voie să-și arate frică. 

A intrat mesageria. La naiba. Câinele și-a lăsat capul în jos 
şi mârâia. Imediat avea s-o ia la goană, dar nu înainte să lase 
un mesaj. Zece secunde, atât îi trebuia. 

— Sunt Phil, a început el. Sunt în mare belea, trebuie să 
faci ceva pentru mine. 

Câinele a făcut un pas în față mârâind, cu dinţii lucindu-i în 
lumina lunii. Alte zgomote veneau din tufiș. Lanternele se 
mișcau în zigzag și i-au intrat în ochi. 

A luat telefonul de la ureche și a început să turuie în 
microfon. 

— În seara asta. Mâine o să fie prea târziu. Și... 

Câinele se apropia. Rămâi locului, stană de piatră. 

— Ține-o pe fiică-mea departe de asta. Evan nu trebuie să 
ştie. Protejeaz-o. Mă auzi, Jesse? Altfel, familia mea o să 
devină parte din lanţul de crime. 

Doi dintre nemernicii ăia dădeau să iasă din desiș. Phil a 
rupt-o la fugă spre autostradă. 

Genunchiul îl ținea și a țâșnit la lumină exact când o 
mașină cu farurile aprinse lua curba. Inima îi bubuia. Și-a 
ridicat braţele în aer și îi făcea semn șoferului să oprească. 
Mașina cu farurile licărind a pus o frână bruscă. 

Phil a fugit spre ea. Ușa s-a deschis, înăuntru o lumină 
stridentă, un bărbat și o femeie. Vedea blănurile, diamantele, 
nerăbdarea. S-a oprit. Femeia l-a recunoscut și a rânjit cu toți 
dinții. Şoferul a coborât. Tânăr, neliniștit, cu un zâmbet 
sfidător. Într-o mână ţinea un pistol. 


— Salutare, moșule, i-a spus. 
Phil se stăpânea cu ultimele picături de vlagă, și era 
pregătit. 


Luni 


Crengile se agăţau de mine. Se lăsau grele sub picăturile de 
ploaie și eu le scuturam în goana mea. Păduricea era deasă, 
noroiul, alunecos. La 30 de metri sub mine, oceanul mugea și 
se izbea de stânci. 

— Evan, oprește-te. 

Am auzit îngrijorarea din vocea lui Lily Rodriguez, dar am 
mers mai departe, înfigându-mi tocurile în pantă ca să-mi 
atenuez coborârea. Razele dimineţii se prefirau printre nori și 
poleiau puieţii și părţile scobite din deal care anunțau 
povârnișul. 

— Locul nu e sigur. Stai, a strigat Lily. 

Deasupra Autostrăzii 1, focul lăsa fum şi scuipa flăcări de 
un roz aprins. Colegii lui Lily de la Departamentul Șerifului 
dirijau o macara care ridica un camion avariat cu un cablu de 
60 de metri lungime, iar Echipa de Căutare și Salvare din 
Santa Barbara își plănuia următoarea mișcare. Când am ajuns 
jos, au tipat și la mine. 

Piciorul mi s-a prins într-o rădăcină, m-am împiedicat şi am 
căzut pe mâini și în genunchi. Pietrele mi-au zgâriat palmele 
și mi-au sfâșiat blugii. Am alunecat, am bâjbâit după ceva de 
care să mă agăț și am aterizat cu fața direct într-un arbust de 
strugurii-ursului. M-am oprit. În spatele meu, Lily a țipat: „Oh, 
Doamne”. M-am ridicat cu inima bubuind și am văzut mașina. 

Partea din spate era intactă, la fel și stopurile, iar vopseaua 
albastru metalic strălucea. Era răsturnată la 75 de grade, cu 
roțile și șasiul în sus. Botul mașinii îmbrăţișa un bolovan de 
care se izbise într-o viteză nebună. 

Lily a ieșit din desiș cu respiraţia tăiată și s-a oprit brusc. La 
vederea dezastrului, atitudinea ei de fată rea a dispărut. 

Agățându-mă cu mâinile, am coborât pe pantă până în 
dreptul portierei deschise a şoferului. 


— Tată. 

Niciun răspuns. Nu era înăuntru, știam asta, mi-a zis-o Lily 
când a apărut în fața casei mele. Portiera șoferului era 
cufundată până la jumătate în noroi. Lăsase în urmă, pe deal, 
pe unde fusese târâtă, o dâră lungă. M-am sprijinit de mașină 
şi m-am aplecat înăuntru. Geamul era țăndări, airbagul ieșise, 
bloc motorul străpunsese scaunul din față. Un pahar din 
plastic, cu cafea de la 7 Eleven, era vărsat pe bord. 

M-am întors și m-am uitat în sus la deal. 

— Phil Delaney. Tată. 

Lily a pornit spre mine. Purta blugi și jachetă cu insigna 
Departamentului Șerifului, o armă îi atârna la șold, iar părul 
tuns pixie îi flutura în vânt. Dincolo de profesionalismul stoic, 
avea şi o parte grijulie în ea. 

— Evan, e periculos. Hai înapoi. 

Mă ţineam de cadrul portierei și mă uitam lung la 
păduricea deasă de pe deal. Șarpele fricii se încolăcea în jurul 
inimii mele și strângea tot mai tare și simțeam cum mă 
sugrumă. 

— Trebuie să fie pe-aici, Lily. Undeva pe-aici. 

— Echipa de Căutare și Salvare a chemat un elicopter să 
verifice tot dealul. Atâta timp cât nu începe ploaia... 

— Poate e inconștient sau prea slăbit să ne facă semn. 
Lacrimile îmi înecau glasul. Nu putem să-l abandonăm pur și 
simplu. 

Dar am simţit cum se clatină pământul sub picioarele mele 
şi am auzit oceanul pulsând dedesubt, lacomul Pacific care 
năpădește toate prăpăstiile şi îi înfulecă pe cei prea mulți care 
îi cad pradă. 

— Haide, a spus Lily. 

Când eu și Lily ne-am cățărat înapoi pe creastă, vântul ne 
șfichiuia. Era o dimineață răcoroasă de aprilie. Munţii, 
mustind de apă de la ploile grele din iarnă, erau de un verde 
fosforescent. Norii argintii și zdrențuiți se lăsau peste vârfuri. 
O mașină a pompierilor și mașinile șerifului au împânzit 
șoseaua cu girofarurile lor care se învârteau. În mijlocul 


autostrăzii, un poliţist de la Poliţia Rutieră din California 
dirija circulaţia, ocolind locul accidentului. 

În spatele mașinilor de poliţie era parcată o dubă neagră. 
Lângă dubă, stătea şi vorbea cu un polițist Jesse Blackburn. 
Mi-a întâlnit privirea și am simțit cum mă înmoi toată. Am 
fugit spre el și mi-am aruncat braţele în jurul lui. 

— Ev, îmi pare atât de rău, a spus el. 

Mi-am apăsat fața pe pieptul lui. Când am simţit că abia își 
putea ţine echilibrul, l-am strâns și mai tare. S-a sprijinit de 
cârje și cu un braț m-a luat de după umeri. 

— Cum ai aflat? l-am întrebat eu. 

— Brian a dat de mine la centrul de reabilitare. 

Binecuvântat fie nenorocitul de frate-miu. Cât de repede a 
condus Jesse până aici, nici nu vreau să mă gândesc. 

— Trebuia să suni la birou. Am fost acolo toată noaptea. 

— N-am vrut să întrerup. 

— Delaney. 

M-a tras cu putere lângă el. 

— Să întrerupi. 

Am scuturat din cap. Oricât de mult mă bucuram că era 
aici, nu-mi plăcea că nu era acolo unde trebuia să fie și unde 
era mare nevoie de el. 

Ajutorul de șerif și-a dres glasul. 

— Doamnă? 

Când mi-am ridicat privirea, l-am văzut atingându-și borul 
pălăriei. 

— Ben Gilbert. Dealul ăsta e al naibii de nesigur. Trebuie să 
rămânețţi aici, pe şosea. 

— Atunci chemați întăriri și găsiți-mi tatăl. Altfel, o s-o fac 
eu. Jesse m-a strâns și mai tare de braţ, sperând să-mi înăbușe 
vreo criză de nervi, și a dat din cap către Gilbert. 

— Când ajunge elicopterul Echipei de Căutare și Salvare? 

— Cincisprezece, douăzeci de minute. 

Gilbert s-a uitat la el mai de aproape. 

— Aţi lucrat la Paza de Coastă? 

— Serviciul de Salvare Acvatică. Lucram pentru district. 
Gilbert încerca să nu se holbeze prea tare la cârje. Lily, în 


schimb, fără să spună ceva, avea o privire nedumerită pe care 
nu încerca s-o ascundă. Nu cred că-l văzuse vreodată pe Jesse 
stând în picioare. 

Gilbert și-a îndesat mâinile în buzunarele paltonului. Avea 
o voce clară. 

— Încercăm să punem la punct cronologia desfășurării 
evenimentelor. Tatăl dumneavoastră a părăsit Santa Barbara 
ieri după-masă, corect? 

— În jurul orei unu, am zis. 

Ceea ce ar însemna că aici — la peste 60 de kilometri de 
casa mea, în zona asta sălbatică și izolată de lume -— ar fi 
trebuit să ajungă în jurul orei două. Am simțit că-mi toarnă 
cineva acid pe piele. Mașina, distrusă, zăcuse în desiș o zi 
întreagă fără ca cineva să ştie. Fără ca eu să știu. 

M-am uitat lung în zare, pe drum. 

— Știţi unde a ieşit de pe autostradă? Unde sunt urmele de 
frână? 

Gilbert s-a încruntat. Se freca pe o nară cu degetul arătător. 

— Nu există urme de frână. 

A aruncat o privire spre Mustang-ul meu. În spatele roților 
erau două urme negre de frână pe care le făcusem când am 
venit în goană. Nu am văzut altele. 

— Trebuie să fie. 

— Domnișoară Delaney, sunt polițist de cincisprezece ani. 
Când o mașină derapează și o ia printr-un desiş și se ciocnește 
de niște bolovani la 60 de metri mai la vale, asta înseamnă că 
a avut loc un accident violent pe autostradă. Urmele de frână 
nu sunt șterse de pe şosea nici după o zi întreagă de ploaie 
torențială. Iar aici nu avem nicio urmă. 

— Adică vreţi să spuneţi că n-a pus frână? 

Gilbert părea plin de regret, de parcă urma să-mi dea o 
veste proastă. 

— Nu. Cel puţin cât încă era pe autostradă. 

— Credeţi că a ieșit pur şi simplu de pe șosea? 

— Drumul era alunecos, viteză mare, se poate întâmpla. 

— Nu e un șofer inconștient. 

Mă tot uitam la şosea și mintea mea crea scenarii de coșmar 


ale momentului când a virat în curbă atât de rapid. 

— Dar dacă a tras de volan să evite ceva? Un animal, poate 
altă mașină. 

Lily a ridicat mâinile. 

— Hai să nu exagerăm cu presupunerile. 

— Dacă ar fi tras de volan, iar roțile ar fi prins marginea 
acostamentului și... 

Gilbert a scuturat din cap. 

— Un viraj brusc în curba asta, tot ar fi trebuit să găsim 
urme pe asfalt. 

Jesse a spus: 

— Dar nu știți sigur, nu? 

— Așa e. Nu știm. 

— Ba da, știm, am zis eu. Știm că el e undeva pe aici, iar 
noi trebuie să-l găsim. 

Gilbert avea o înfățișare senină și ochii verzi ca iarba de 
munte. 

— Domnișoară Delaney, în ce stare era tatăl dumneavoastră 
când a plecat? 

— Părea nerăbdător să ajungă la San Jose. Avea o întâlnire 
de afaceri. 

În timp ce vorbeam, mi-am auzit vocea încordată. Tata nu 
fusese nerăbdător. Era iritat, iar asta ar fi putut să pară 
suspect acum. 

— Era ceva ce îl neliniștea și ar fi putut să-i distragă 
atenţia? Îl supăra ceva? 

— Nu, am zis eu. 

— Sunteţi sigură? 

În bătaia vântului, îmi simţeam degetele amorţind și fața 
înfierbântată. Mi-am dat seama că Gilbert știa cine sunt. 
Auzise de familia mea la ştiri, îl știa pe tata, știa ce mi se 
întâmplase. 

— Doamnă, nu vreau să fiu nepoliticos. Dar vorbim despre 
Phil Delaney, corect? 

Lily l-a fulgerat scurt din ochi. 

Jesse mi-a dat drumul. 

— Domnule poliţist, cred că sunteți pe punctul de a face o 


presupunere deplasată. Nu o faceți. 

— Încerc să acopăr toate posibilităţile. În momentul acesta, 
nu putem exclude nimic, a spus Gilbert. 

Am simțit cum mă chircesc în sinea mea. 

— Vreţi să spuneţi că a ieșit intenționat de pe șosea? 

— Spun doar că e vorba despre un bărbat care se afla într-o 
stare de încordare foarte mare. 

Lily s-a schimonosit și a şoptit în barbă: 

— Gilbert... 

Jesse i s-a adresat cu o voce de gheaţă: 

— Omule, vorbeşte la timpul prezent. 

Mi se ridica tensiunea. 

— Vreţi să spuneți că s-a sinucis? 

Am făcut un pas spre Gilbert, dar Jesse m-a apucat de braţ 
şi m-a tras. Polițistul și-a domolit tonul. 

— Nu doresc să îngreunez şi mai tare situația de față, dar în 
acest moment nu putem să excludem nimic. 

Deși încerca să pară mai calm, mă măsura din priviri ca pe 
un animal la un spectacol de circ. 

— Altceva? am spus. 

Privirea lui mă fixa. 

— Dumneavoastră ați fost, așa-i? Dumneavoastră aţi fost 
cea care a apăsat pe trăgaci. 

Îi susțineam privirea. 

— Da. 

S-a mai uitat puţin la mine, după care și-a vârât mâinile în 
buzunare. 

— Aveţi cumva o fotografie a tatălui dumneavoastră? S-o 
arăt echipei de salvare. 

— Da. 

Am luat din portofel o fotografie. Fusese făcută la digul din 
Santa Barbara și i l-am arătat pe tata care își pusese brațul pe 
umerii mei, cu oceanul de safir în spate. Arăta bine: înnegrit 
de soare, cu părul ca zăpada ieșind în șuviţe de sub șapca lui 
de baseball cu US Navy şi ochii întunecaţi care reflectau 
nevoia lui de a cuceri lumea. În afara picioarelor lungi, eu n- 
am moștenit mare lucru de la el, cu figura mea de băieţoi și 


părul de culoarea caramelului. Nu mi-a dat din înfățișarea lui, 
însă mi-a dat din plăcerea lui de a savura whisky-ul de 
Tennessee şi muzica country tristă. Jesse ne făcuse poza, iar 
tata se uita la el cu o privire provocatoare. Eu zâmbeam, dar 
păream mai degrabă plictisită. M-aș fi lipsit de competiția 
dintre ei — glumele nesărate ale lui Jesse, nevoia tatei de a ieși 
veșnic învingător. Pe atunci nu știam cât de norocoasă eram. 
Fotografia fusese făcută înainte ca vieţile noastre să fie 
invadate de violență, înainte să-l împușc pe degeneratul care a 
încercat să mă omoare, înainte ca tata să-și sacrifice reputația 
căindu-se în public. 

I-am întins-o lui Gilbert. 

— Păstraţi-o cât aveţi nevoie. 

Mai jos pe deal, echipa de salvare a cerut echipei de 
depanare să coboare cablul macaralei. Gilbert s-a scuzat. 

Lily era încruntată. 

— Îmi pare rău pentru mai devreme. 

— Regulile jocului, am zis. Nu e vina ta. 

Echipa de depanare a început să coboare cablul. 

— O să aibă grijă când ridică mașina, așa-i? Adică dacă 
tata... 

Jesse a spuse: 

— Nu e sub mașină. 

Știam că nu era. Nu fusese aruncat și nu era prins sub 
mașină. Faptul că portiera şoferului se înfipsese în noroi și 
fusese târâtă o porțiune mare contrazicea asta. Portiera fusese 
deschisă cu mult înainte de impact. 

Jesse și-a lăsat mâna pe spatele meu. 

— Tremuri din încheieturi. Hai să nu mai stăm în bătaia 
vântului. 

Am urcat în camioneta lui. A pornit motorul și a dat 
drumul radiatorului. Eu am rămas cu privirea pironită câteva 
momente asupra camionului de depanare. 

— Tata nu s-a sinucis. 

— Nu, la naiba. Să moară fără luptă? E prea dat dracului 
pentru așa ceva. 

l-am înșfăcat mâna, știind că o spusese că pe un 


compliment, își freca mâinile de ale mele, încercând să mă 
încălzească, şi a zărit diamantul de pe degetul meu. Trecuseră 
câteva luni de când îmi pusese inelul pe deget. 

— Nu i-ai zis lui Gilbert despre starea tatălui tău când a 
plecat, a spus. 

— Nu. Ar fi folosit-o împotriva mea. 

Și-a aruncat ochii pe geam. 

— Ce crezi că i s-a întâmplat? 

Am simţit subit un nod în gât. Mi-am amintit felul ciudat în 
care tata îşi luase rămas-bun, ca un fel de avertisment. 

— Nu știu. 

O rafală puternică de vânt a legănat camioneta. Mi-am 
înghițit lacrimile. 

— Cât de gravă e situația cu Buddy? 

— Nu-ţi face griji pentru asta acum. 

Dar și el era îngrijorat — îl trădau cearcănele de sub ochii 
albaștri. Și faptul că toată noaptea și-o petrecuse la spitalul de 
urgenţe cu telefonul închis. Faţa lui cu trăsături frumoase, 
suptă de oboseală, părea neliniștită. L-am strâns de mână și el 
a scuturat din cap. 

— Puștiul e pe muchie, a zis el. 

Buddy Stoker avea nouăsprezece ani și, de când accidentul 
de motocicletă îl lăsase paralizat cu trei luni în urmă, starea 
lui psihică a oscilat între deprimare și dorință de sinucidere. 
Era unul dintre pacienţii cu leziuni cronice la măduva spinării 
cu care Jesse lucra în calitate de consilier la centrul de 
reabilitare. 

— I-am întins o mână de ajutor şi-l bat la cap s-o accepte. 
Nu știu dacă o s-o facă. 

Jesse știa că era infernal să reziști psihic. Mergea cu 
bicicleta când un BMW a intrat în el și, dintr-un sportiv în 
echipa All-American, devenise paraplegic într-o clipită. După 
un an întreg de spitalizări și reabilitare se alesese cu realitatea 
zdrobitoare că n-avea să mai meargă bine niciodată. Lecţia 
Nenorocită de Viață Numărul Unu, cum îi spunea el. Unele 
lucruri nu pot fi schimbate. Dar zilele astea, nou-veniților le 
zicea că există totuși şansa să se ridice şi să meargă mai 


departe, că poți umbla prin lume fără să pășești. 

— Ai lui sunt lângă el acum, mi-a zis el. Și eu sunt acum 
unde trebuie să fiu. 

— Mulţumesc. 

Vântul clătina camioneta. Afară, echipa de depanare 
mânuia macaraua. Cablul era întins la maximum în timp ce 
încercau să ridice mașina la deal. Clipeam strâns din ochi 
uitându-mă la toată scena, aveam un nod în gât. 

— Tată, ce dracu” s-a întâmplat aici? 

Denunţarea fărădelegilor e ca profeția: spune-le oamenilor 
adevărul și n-o să-ți mulțumească niciodată. O să arunce cu 
pietre în tine. Așa c-ai face bine să te ţii tare. 

Tatăl meu era ca stejarul. Numai că de luni de zile se 
clătina sub o ploaie de pietre. 

Phil Delaney, un om din interior decenii la rând, un căpitan 
de vas tare ca fierul, proiectant de arme, absolvent al 
Colegiului de Marină Militară, uneori spion maritim și 
membru desemnat în Old Boy's Network, a devenit un 
outsider. A denunţat o operațiune murdară a guvernului în 
care au murit oameni. Oameni cu care am crescut. Și, pentru 
asta, a trebuit să plătească. 

Guvernul i-a interzis accesul la informaţii confidenţiale. 
Afacerea de consultanță pe care o avea n-a mai mers. A fost 
dat la o parte de serviciile militare şi secrete cărora le-a 
dedicat întreaga viață. Oamenii din umbră voiau să dea un 
exemplu din el. Un procuror ambițios dorea cu ardoare să-l 
acuze și a petrecut luni întregi încercând să găsească ceva care 
să-l incrimineze. Devenise un paria. 

A făcut-o din onoare. Din datorie. Pentru morți. 

A făcut-o pentru mine. 

Îmi amintesc: acum mai puţin de 24 de ore, stătea lângă 
mine sub un cer de un albastru pătrunzător, privind niște puști 
care făceau întrecere în piscina Los Banos del Mar. Stegulețele 
fluturau pe stâlpii de pe margine. În jurul piscinei, spectatorii 
vuiau și aclamau dând din picioare. Aproape de locurile de 
start, în lumina soarelui, Jesse, cu o față serioasă, i-a adunat 


pe băieţii din echipa pe care o antrena ca să-i încurajeze. Tata 
îl privea cu un zâmbet care se prefăcea tot mai tare într-o 
mină gânditoare, până când s-a întors să se uite la ocean. Mă 
întreb dacă se gândea cât de priceput era Jesse cu copiii și cât 
de neîndemânatică eram eu. Când i-a sunat telefonul, a dat 
buzna spre ieșire. 

L-am găsit afară, holbându-se la debarcader de parcă 
aştepta ca inamicul să țâșnească de sub plasa de pescuit. Părul 
alb îi lucea în soare. 

— Trebuie să plec, a spus. 

M-am încruntat. 

— Acum? 

— Nu e o tehnică de diversiune. Sunt afaceri. 

Afaceri? Da, sigur. 

— Ce se întâmplă? 

— O să te sun mâine. Între timp, ţine piept forțelor 
întunericului. Eşti un om de principii. 

— L-am alungat pe tipul ăla de la radio cu grebla, asta nu e 
moralitate. 

De când tata a făcut acea demascare, am tot refuzat 
interviuri din partea presei. Lucru care i-a stârnit și mai tare, 
eu fiind la rândul meu jurnalist liber-profesionist în 
momentele în care nu caut de lucru la firme de avocatură, 
când nu scriu rapoarte pentru curţile de apel, când nu-mi 
revizuiesc noul roman, adică toate acele lucruri din care tata 
mi-a spus să nu-mi fac o carieră. Ziare, televiziuni de scandal, 
bloggeri afiliați politic m-au căutat să-mi pună întrebări, 
înfuriați, și, în cazul unui conspiraționist scelerat, să îmi ceară 
să fiu inseminată artificial cu sperma lui pură de libertarian și 
necontaminată de CIA. 

Când un spion face dezvăluiri, apar tot felul de țicniți. 

Tata și-a pus braţul în jurul umărului meu. 

— Nu-ţi face griji, babacul tău e bine. Am știut în ce mă 
bag. Jesse și Lavonne m-au avertizat — nu o face dacă nu ești 
pregătit să-ți începi viaţa de la zero. Dacă tragi alarma așa 
cum am făcut-o eu, nu mai ai nicio șansă să lucrezi în 
domeniul ăsta vreodată. 


Lavonne Marks, șefa lui Jesse, îl consilia pe tata cum să se 
ferească de posibile acuzaţii. Mi-a aruncat o privire piezișă. 

— Mie nu-mi pare rău pentru mine. Și nici ţie să nu-ţi pară, 
Kit. Pentru nimic în lume. 

— Nici nu mi-ar trece prin cap. 

Din experiența mea legată de bărbaţii care suferă, mila îi 
erodează și pe ei, şi pe tine. Sprijinul este cel mai bun lucru. 
Și, din când în când, câte un șut în fund. 

Lucru pe care l-am și făcut, pentru că mă enerva că pleca 
atât de repede. 

— Dacă te vezi cu Jax Rivera, spune-i c-ar fi cazul să nu mă 
mai hărțuiască. Noi doi avem o înţelegere, îți amintești? Tu 
îmi vorbești despre munca ta și a ei, iar eu ascult. 

O clipă, m-a fixat cu privirea de parcă ar fi fost gata să-mi 
dezvăluie fantomele trecutului. 

— Te iubesc, Kit. Eşti o fiică mai bună decât merit. Să nu 
uiţi asta. 

M-a sărutat pe frunte. 

— Nu știu când o să ne revedem. 

Tonul vocii lui părea rău-prevestitor. 

— Tată? 

Mi-a atins fața. 

— Să nu crezi tot ce auzi. Ţine minte asta, atunci când totul 
se duce dracului. 

Parcă îmi strângea cineva stomacul în pumn. 

— Trebuia să-mi dau seama că o să se întâmple ceva rău. 
Trebuia să insist mai mult sau să plec cu el. 

— Nu gândi așa, a zis Jesse. Sentimentul vinovăţiei se 
oprește în gara asta. E ultima stație pentru trenul ăsta, 
coboară din el. 

Mă pișcam de nas ca să nu mă bușească plânsul. Aș plânge 
dacă tata ar cobori dintr-un elicopter al Echipei de Căutare și 
Salvare, viteaz şi plin de încredere, salutându-l pe pilot și 
mulțumindu-i pentru cursă. Jesse și-a pus mâna pe ceafa mea. 

— A fost bine în vizită. Începe să te simpatizeze tot mai 
mult, am zis eu. 


S-a uitat atent la fața mea și a zis: 

— Mda. Dar încă nu are încredere în mine. 

— O să aibă. Când o să te cunoască la fel de bine ca mine. 

Afară, echipa de depanare a reușit să readucă mașina pe 
şosea. 

Jesse şi cu mine am coborât din camionetă. Pumnul din 
stomac strângea tot mai tare. 

Din mașină rămăsese o carcasă sinistră. Capota era îndoită, 
iar portiera șoferului, deschisă larg ca o aripă ruptă. Cu grijă, 
echipa de depanare a așezat-o pe platforma camionului și o 
imobiliza. 

Gilbert se îndrepta înspre noi. 

— Patrula de Investigare a Accidentelor de pe Autostradă o 
să se ocupe de acum înainte de cele întâmplate aici. Or să vrea 
să discute cu dumneavoastră, dar nu trebuie să rămâneți aici 
să-i așteptați. 

Am dat din cap absentă, amintindu-mi cum tata își 
încărcase lucrurile în mașină şi cum mă îmbrăţișase la plecare. 

Șasiul scotea vaiete în timp ce camionul de depanare 
cobora mașina. M-am dus în dreptul camionului și m-am 
ridicat pe vârfuri ca să mă uit mai atent la mașină. Nu vedeam 
bine scaunul șoferului. Mi-am luat avânt, m-am urcat pe 
platformă și am deschis portiera. 

— Computerul lui a dispărut, am zis. 

Șoferului camionului a zis: 

— Ce faceţi? 

M-am întors către Jesse. 

— L-am văzut când şi-a pus computerul pe podea în spatele 
scaunului șoferului. 

Gilbert a venit mai aproape. 

— Doamnă Delaney, ce faceţi? 

M-am repezit pe lângă mașină și am deschis portbagajul. În 
timp ce se căsca, am simţit o piatră în stomac. Valiza tatălui 
meu era acolo. 

Gilbert și-a strâns buzele. 

— Computerul a fost aruncat pe geam, probabil, în timpul 
ciocnirii. 


— L-a așezat pe podea în spate. Mașina nu s-a rostogolit, nu 
s-a răsucit. Sau, dacă era așa, ar fi trebuit să fie prins sub 
scaun. Dar a dispărut. 

Echipa de depanare se uita urât la mine. Nu-mi păsa. M-am 
strecurat prin lateral și am urcat pe bancheta din spate. Mi s-a 
strâns pieptul gândindu-mă la tata în timp ce mașina derapa. 
Dar acum simţeam altceva, o urgenţă, o senzaţie ascuţită de 
neîncredere. De parcă niște lucruri invizibile și răuvoitoare 
lucraseră aici, dincolo de șoseaua umedă și forța gravitaţiei. 

Parbrizul spart era adâncit în cadru. Sub volanul deformat, 
cheile atârnau în contact. Mirosea a noroi, benzină și cafea. 
Paharul din plastic era turtit în suportul pentru pahare. 

Paharul din plastic. L-am înșfăcat şi am ieșit afară. 

Jesse s-a apropiat de marginea platformei. 

— Ce e? 

— Nu s-a sinucis. Cine are de gând să se sinucidă nu se 
oprește să-și ia cafea pe drum. 

Am ridicat paharul. 

— Și cu siguranță nu-și cumpără un pahar extra-large ca să- 
l] umple din nou, gratis. 

Traficul înainta greoi pe o singură bandă, ocolind semnele 
luminoase roz și pe agentul care dirija circulaţia. Un Mercury 
alb s-a strecurat și s-a dus țintă spre locul accidentului. 

Boyd Davies stătea gârbovit pe scaun, cu o mână aruncată 
pe volan și o scobitoare între dinți. Purta ochelari de soare și 
părul negru strâns în coadă. Nu-şi făcea probleme din cauza 
barbișonului. Nimeni nu avea să-l recunoască. 

Pe locul din dreapta, femeia care își spunea Blisst își 
scărpina braţul întruna. Era sfrijită și avea părul blond de 
culoarea urinei. Era ca o şopârlă, pe care o auzi în iarba înaltă 
sâsâind sec și nemilos. Își smulgea cojile scărpinându-se. Ale 
dracului gângănii, se gândea Boyd. S-a drogat azi-noapte şi 
efectul era puternic, credea că-i umblă gândaci pe sub piele. 
Metamfetamină, fără îndoială. Fl lua notițe pentru raport. 

— Asta e, a zis ea. 

Găsiseră mașina și o aduseseră pe șosea. Zăcea bușită pe 


platforma camionului. Oameni în uniformă mișunau peste tot, 
pompieri, agenți de circulaţie și șerifi. O femeie se suise pe 
platforma camionului și se ghemuise să discute cu polițistul, 
cu un tip îmbrăcat lejer și cu unul care părea să-şi fi făcut praf 
genunchii pentru că se ţinea în cârje. Femeia gesticula către 
polițist arătându-i un pahar de plastic. 

— Cine-i asta? a întrebat Bliss. 

El s-a uitat la ea, apoi s-a uitat în jur — o camionetă, un 
Mustang care lăsase urme de frână pe șosea. 

— Investigator, a zis el. Sau poate vreo rudă. 

— Îl caută, a zis ea. 

Lasă-i să-l caute. A trecut încet cu mașina pe lângă camion, 
uitându-se cu atenţie la femeie şi la emoția de pe fața ei. E 
rudă, clar. Nu mai era atât de interesantă. 

— Cred că avem aici un indiciu, a zis el. 

Ea s-a întors spre bancheta din spate. Christian dormea cu 
ochelarii de soare suciți pe nas și cu părul în șuviţe peste față. 

— Lasă-l în pace, a zis Boyd. Pune mâna pe telefon. O să 
vorbim cu cineva de sus. 

Aveam treizeci și trei de ani când am aflat că tatăl meu era 
spion. Revelația asta a venit într-un moment nepotrivit. 

Phil Delaney părăsise Oklahoma ca să-şi petreacă viața pe 
mare în flota maritimă. A ajuns să locuiască în deșert ca 
expert în rachete şi tehnologia explozibililor la Centrul de 
Armament pentru Baza Aeriană a Marinei din China Lake, 
California. Aşa am crescut eu: într-o lume de piloți și 
cercetători care lucrau sub arșița soarelui să perfecționeze 
mașinăriile morţii. Am avut o copilărie fericită. 

Misiunea tatălui meu era să mă protejeze pe mine, pe 
fratele meu, pe mama și ţara, să-i elimine pe cei care ne-ar 
declara război și să-i țină în viață pe soldaţii-piloți de pe cer. 
Era un războinic, era eroul meu. 

Însă realitatea era complet diferită. Tatăl meu și-a făurit un 
scut sub care şi-a trăit o altă viață. Lucra pentru Serviciile 
Secrete Maritime. Era atât de bun în a ascunde adevărul, încât 
nici măcar mama nu bănuia ceva. Poate că asta, într-un final, 
a înlesnit divorțul lor. 

Și am aflat adevărul când un proiect secret a eșuat 
lamentabil în China Lake și a rezultat în moartea colegilor mei 
de clasă. Aproape că mi-a ucis și mama. Pe mine m-a forțat să 
curm o viață de om şi m-a costat șansa de a avea o familie. În 
fața unui asemenea dezastru, tata n-a mai putut trăi în 
minciuni și negare. A ieșit la lumină. 

De atunci, după luni întregi de șoc și regrete, m-am hotărât 
să aflu adevărul despre trecutul tatălui meu. Iar el mi-a promis 
că avea să stea de vorbă cu mine, doar că secretele deveniseră 
un obicei prea adânc imprimat în ADN-ul lui Phil Delaney. 

— Cercetarea adversarului. 

Așa mi-a descris ce făcea, într-o zi când ne plimbam pe 
Stearns Wharf, dându-și pălăria pe ceafa și privind razele 
soarelui ce se răsfrângeau pe suprafața apei. Ca să-și distrugă 
inamicul, cercetătorii trebuiau să știe ce punea acesta la cale. 


Misiunea lui era să descopere cine erau băieţii răi și ce jucării 
aveau. Le studia tehnologia. 

Pe atunci, America Latină și Asia de Sud-Est musteau de 
dictatori, lovituri de stat, averi făcute din droguri, crime cu 
săbii, carteluri și băi de sânge. Când îl auzeam vorbindu-mi 
despre locurile astea, inima mi se făcea cât un purice. 
Tehnologia era precisă şi nu lăsa urme. Junglele de peste 
granițe erau haotice și sângeroase. Amintește-ţi de timpurile 
alea, spunea el. Amintește-ți mizele. Războiul Rece. 
Comuniști. Lorzi ai drogurilor. Teroriști. Şi nu aveam poliția 
de partea noastră în Venezuela sau Birmania. Nu puteam s-o 
luăm la pas prin junglele astea cu un mandat de percheziţie și 
să obținem informaţiile de care aveam nevoie. 

Înţeleg, am făcut eu. Nu sunt copil. 

Se uita lung la apă. Nu. Ești o fată puternică, Kit, dar chiar 
şi așa, cu toate lucrurile prin care ai trecut în ultimul timp, nu 
înţelegi. 

Iar acum mă temeam că nu voi înțelege niciodată. 

Zece jumătate: nimic. Nici urmă de tata, în ciuda 
elicopterului echipei de salvare, în ciuda rugăciunilor mele. 
Doar câţiva poliţişti de la Poliția Rutieră din California care 
mișunau la locul accidentului cu echipamentele de măsurat, 
cu nori amenințători deasupra și refuzul meu încăpățânat de a 
pleca, până când Jesse mi-a arătat în josul autostrăzii duba 
televiziunii venind spre noi. Am fugit în Mustang. 

Când am ajuns în Santa Barbara, se lăsase deja cu ploaie. 
Până aproape de marea învolburată, orașul se înfățișa ca o 
carpetă orientală, munţii verzi se conturau pe cer, 
acoperișurile cu ţiglă roșie se ascundeau în frunzele 
palmierilor. Mi-am lăsat mașina acasă și am urcat în 
camioneta lui Jesse. 

— Sigur nu vrei să rămâi acasă? m-a întrebat el. 

— Foarte sigur. Nu voiam liniște și nici să mă gândesc prea 
mult. Voiam ceva de făcut. Orice. Tu nu vrei? 

Era obosit și arăta ca un câine hăituit. Nu mai dăduse pe 
acasă de dinaintea concursului de înot de ieri. 

— Întâi de toate, prioritățile, a zis el. 


Trebuia să o găsim pe şefa lui, Lavonne Marks, și să-i dăm 
de veste. Am mers cu mașina până la stațiunea Belchiesa, 
peste drum de bulevardul Cabrillo dinspre plajă, unde 
Asociaţia Juriștilor din California își ţinea conferința de 
primăvară despre Trial Advocacy. 

— Ştii că s-ar putea să dăm nas în nas cu Gray, a zis Jesse. 

— Dacă nu s-ar mai spilcui pentru aparatele foto. 

Nicholas Gray, procurorul care îi dădea târcoale tatălui 
meu ca un vultur, ținea primul discurs din conferință. Mai 
devreme, în weekend, reușise să întrerupă o întâlnire dintre 
tata, Lavonne și Jesse într-un restaurant din stațiunea 
centrului de conferințe. Dacă întrezărește vreo posibilitate de 
a-și face publicitate, nu mai scapi de el. 

Jesse și-a lăsat cârjele în mașină. Centrul de conferințe era 
extins, şi să meargă pe jos mai mult de 100 de metri nu putea. 
Și-a luat scaunul cu rotile de pe bancheta din spate. Am trântit 
portiera şi am intrat în hol, trecând de un afiș cu programul 
conferinței. 

— Dă-l dracului pe Gray. Numai să-ncerce el să profite de 
asta, i-am zis. 

O adiere ușoară mi-a mângâiat brațele când s-au închis 
ușile. Privirea lui Jesse era fixată înainte. 

— Grijă mare. S-ar putea să ți se îndeplinească dorința. 

M-am uitat peste umăr și am văzut niște bărbați în costume 
negre îndreptându-se spre noi. 

Cel înalt era Nicholas Gray, procuror la Parchetul Federal 
din California. Lălâu și hotărât, mergea în fața a doi lachei 
îmbrăcaţi identic, în niște costume albastre, fine, în dungi. Cei 
doi băteau la ochi cu hainele lor prea sofisticate pentru Santa 
Barbara, unde oamenii poartă șlapi de gumă și tricouri cu Sex 
Wax. La propriile lor nunţi. 

— Exact oamenii pe care voiam să-i văd, a spus Gray. 

Unul dintre tipii la costum, cel tânăr, a scos dopul unei 
sticle de suc și i-a întins-o. 

— Cola dietetică, domnule. 

EI l-a salutat din cap pe Jesse. 


— J-man. 

— Ce faci, Drew? a întrebat Jesse. 

Gray a luat sticla fără să se uite. 

— Domnişoară Delaney, am aflat despre accident. Îmi pare 
rău. 

— Mulţumesc, am zis. 

L-a ochit pe Jesse. 

— Ai venit să-mi asculți discursul? 

— Am venit pentru băutură. Ce mai zici? 

Gray a schițat un zâmbet numai cu dinţii lui mari și albi, 
fără ochi. 

— Dacă-mi dai voie, vreau să vorbesc cu doamna Delaney 
despre tatăl ei. 

Chel, cu față de șoricar, Gray avea o voce impunătoare și o 
expresie de empatie. Figura lui era stăruitoare și preocupată. 
Iar eu nu aveam chef de așa ceva. Nicholas Gray te scalpează. 
Procurorul federal de pe Coasta de Vest era hotărât să-mi 
acuze tatăl de act de spionaj. 

Jesse n-a clintit. 

— Ev. 

I-am făcut semn din cap lui Gray. 

— Spune. 

— Am vorbit cu șerifii locali. Ei cred că accidentul a fost 
intenționat. 

A luat o gură de suc. 

— Trebuie să recunosc că sunt de acord. Dar nu cred că 
tatăl dumneavoastră s-a sinucis. 

M-am blocat. 

— Sugeraţi cumva o crimă? 

Încercam să asimilez. 

— Cineva a dat peste tata și l-a scos de pe șosea? 

Nici măcar n-a pocnit din degete, doar a ridicat puţin 
sprânceana spre cel care-i ținea sucul. 

— Farelli? 

Drew Farelli avea o peliculă de sudoare pe frunte, iar 
obrajii dolofani dezvăluiau pofta pentru cannoli-ul pe care i-l 
făcea mama sa. Zăngănea niște monede în buzunar. 


— Am vorbit cu polițistul, Gilbert îl cheamă. Nu există 
nicio dovadă cum că altă mașină ar fi lovit mașina tatălui 
dumneavoastră. 

— Ce se-ntâmplă? 

Venele îmi pulsau în cap. 

— L-au găsit şerifii? 

Gray şi-a trecut mâna peste craniul lucios. 

— Observ că vă cuprinde oboseala. Vreţi să vă așezați? 

— Nu. L-au găsit? 

Dacă n-aş fi numărat în sinea mea până la zece, aș fi sărit 
să-l mușc. 

Jesse îl ochea pe Gray cu un calm de gheaţă. 

— Nicholas, ce se întâmplă? 

Gray a dat din cap către cel de-al doilea om în costum. 

— Acesta este agentul special Ceplak de la FBI. 

Un federal. Inima mi s-a afundat și mai tare în disperare și 
confuzie. 

Ceplak a zis: 

— Doamnă Delaney, nu e niciun secret faptul că tatăl 
dumneavoastră este o persoană de interes pentru noi. Timp de 
luni de zile a fost recalcitrant, făcând pe dracu-n patru ca să 
fie cu un pas înaintea investigaţiei procuraturii. 

— Si? 

— Cred că a mai făcut-o o dată. Nu e de găsit nicăieri. Nu a 
fost în maşină când s-a răsturnat. 

I-a aruncat o privire lui Farelli. 

— Ce ţi-a zis polițistul? 

— Portiera şoferului era deja deschisă de sus, de pe deal. 
Valiza era în portbagaj, dar nici urmă de laptop. 

Își zdrăngănea monedele de parcă avea delirium tremens. 

— Şi urmele stricăciunilor din desișul de pe deal arată că 
nu avea viteză mare când a părăsit șoseaua. 

— Ce? am zis. 

Ceplak aproba din cap. 

— Și am găsit urme de roţi în noroi. Și o urmă de picior. 
Mașina mergea cu câțiva kilometri pe oră, apoi a accelerat. 
Adică tatăl dumneavoastră a coborât din mașină, și-a luat 


computerul și a împins mașina la vale. 

— E o nebunie. 

— Să pară că s-a sinucis, aruncându-se cu mașina de pe un 
drum lăturalnic. O zonă abandonată, nimeni prin preajmă — ar 
fi putut să-i iasă, numai că a făcut o greşeală. Și-a luat 
computerul. Asta îi trădează jocul. 

— Jocul? 

Jesse și-a așezat mâna pe brațul meu ca să mă potolească. 
Dar nu despre tatăl lui vorbeau așa. 

Gray şi-a încrucișat brațele. 

— Nu a vrut să mai rămână prin preajmă. Oare din cauză 
că știa că ne apropiam de nişte dovezi care l-ar putea 
incrimina? 

Drew Farelli continua să-și zdrăngăne cheile în buzunar. 
Gray își menținea figura gravă de justițiar și își plimba 
privirea de la mine la Jesse. 

— Tatăl dumneavoastră a fost cu voi doi chiar înainte de 
dispariție. Ce v-a spus când a plecat? a întrebat el. 

— Unde vreţi să... 

— V-a contactat după ce s-a petrecut accidentul? 

Mă abţineam să fac vreun gest prea brusc. 

— Dumnezeule, echipa de salvare e încă acolo pe dealuri, 
încercând să-l găsească... 

— Hai să spunem lucrurilor pe nume, a zis Gray. Tatăl 
dumneavoastră a dezvăluit informaţii secrete. Sigur, echipa lui 
de avocaţi l-a ajutat să ocolească legea. Dar exact asta a făcut. 

Nu izbucni. Nu o face. 

— A pus în pericol securitatea națională. Poate să pretindă 
că a făcut-o pentru un oarecare bine suprem, dar asta n-o să-l 
exonereze. 

Farelli a spus: 

— O să facem rost de lista convorbirilor lui telefonice. Dacă 
aţi vorbit cu el, o să aflăm. Dacă descoperim că știați de asta 
de dinainte, puteţi fi considerată complice la fuga lui de 
răspundere în fața legii. 

— Fugă? Dumnezeule, nu a fugit nicăieri. 

Gray a zis: 


— Lipsa dumneavoastră de cooperare e dezamăgitoare, dar 
de înţeles. Numai că, dacă echipa lui de avocaţi e implicată, 
atunci altfel vor sta lucrurile. 

Jesse se uita în altă parte, strâmbând din gură. 

— Mai aruncaţi cu noroi sau aveţi vreo dovadă clară? 

Gray s-a oprit câteva momente, de parcă încercuia pe o 
listă, în minte, numele lui Jesse. 

— Dacă domnișoara Delaney va coopera în totalitate în 
această investigaţie, lucrurile se vor desfășura foarte lin. 

— Să cooperez? Adică să-mi trădez tatăl. Lăsaţi-o baltă. 

— Nu trebuie să fiți dramatică. 

— Dar la asta vă refereaţi — vreți să-i pun în cârcă un lucru 
pe care nu l-a făcut. Nu. Nu a fugit nicăieri. 

Scăfârlia lui Gray lucea în lumină. 

— Pe cine cunoaște tatăl dumneavoastră în Columbia? 

— America de Sud? Habar n-am. 

— Dar Thailanda? 

— Despre ce vorbiți? 

— Ce motiv ar fi avut să călătorească în Marea Britanie de 
două ori în ultimele nouă luni? 

Zbang, parcă m-a lovit cu tigaia-n cap. Tatăl meu a părăsit 
țara? 

Farelli a spus: 

— Și apoi a venit în Santa Barbara. A vorbit cu 
dumneavoastră, s-a consultat cu avocaţii și, apoi, paf, s-a 
evaporat. 

Gray îşi strângea buzele. 

— Dacă aveți posibilitatea, luaţi legătura cu tatăl 
dumneavoastră şi convingeţi-l să se predea. Încă putem să 
rezolvăm lucrurile în liniște, cel puţin pentru următoarele ore. 

S-a uitat la Ceplak. 

— Pe urmă, îmi imaginez că FBl-ul o să anunţe că dispariția 
lui e o înscenare. 

— Așa îmi imaginez și eu, a zis Ceplak. 

— Atunci n-o să mai avem puterea să facem nimic. Și 
prevăd că presa o să fie foarte interesată de povestea asta. 
Fost agent de informaţii cu legături în zone dubioase își 


înscenează dispariția înainte de punerea sub acuzare... n-o să 
mai pot interveni în felul cum prezintă ei lucrurile. 

— Oh, nici măcar să nu... 

— Ev. 

Jesse m-a prins de mână. 

Gray a turtit cutia de cola şi a azvârlit-o la gunoi. 

— Aştept veşti de la dumneavoastră. 

Am ieșit în goană din centrul de conferințe. 

— Idiotul. 

Afară era soare și adia vântul. 

— Manipulatorul. Javră disperată după imagine. 

Mă îndreptam cu pași apăsaţi spre camionetă. 

— O să se ducă la Los Angeles Times să toarne astea și o să 
îngroape pe veci reputația tatei. Ăsta e planul lui Cray. Să se 
mențină pe prima pagină a ziarelor și în vârful orelor de 
audiență. 

Am înșfăcat mânerul portierei, dar camioneta era încuiată. 

— Înscenare pe dracw. Nu-i pasă deloc de tata. Mașina a 
zburat de pe deal şi el susține că e o înscenare? 

Am tras de ușă încă o dată. 

— Torţionarul. Dușmănosul, grandomanul... 

Tot nu se deschidea. M-am întors și l-am văzut pe Jesse 
care a rămas în centrul de conferințe și discuta cu Drew 
Farelli. Vorbeam de una singură. 

M-am rezemat de camionetă. Nori văluroși și trecători 
acopereau soarele. Vizavi de bulevardul Cabrillo, oceanul era 
străjuit pe margine de un șir de palmieri. 

Mașina tatei fusese împinsă la vale. 

Și nu credeam nicio secundă că tata o făcuse. Altcineva 
fusese la mijloc şi-i făcuse ceva tatălui meu. Valuri de căldură, 
spaimă și fiori treceau prin mine. 

Tata era în viață. 

Jesse a terminat de vorbit cu Farelli și împingea scaunul cu 
rotile spre mașină. 

— Drew îi cântă în strună lui Gray. Nu am rezolvat nimic. 

— E cățelul lui Gray. 

— E un tip de treabă, doar că vrea prea mult să facă pe 
plac. Dintotdeauna a fost așa, și în școală, la drept. 

A descuiat camioneta. 

— Crezi ce cred şi eu despre tatăl tău? 


— A fost răpit. 

Avea o figură gravă. 

— N-o să convingi niciodată FBI-ul. 

— Nu. 

Am deschis portiera. 

— Trebuie să abordez problema altfel. 

Am urcat, dar el a rămas pe loc cu mâinile pe roțile 
scaunului, de parcă încerca să frâneze. 

Am dat din cap. Se uita insistent la mine cu o privire 
întunecată. 

Columbia. Thailanda. Agent de informaţii cu relaţii în zone 
dubioase. 

Dacă astea erau întrebările, atunci exista un singur răspuns: 
Jakarta Rivera. 

Jesse m-a dus cu mașina fără să scoată un cuvânt, cu o 
figură împietrită în spatele ochelarilor de soare, și m-a lăsat în 
faţa băncii. Am intrat, am urmat un funcționar până în seiful 
băncii și i-am dat cheia de la cutia de valori. Palmele mă 
furnicau. 

Jax Rivera era o apariţie recurentă în viața mea, o nălucă 
ce se ivise printr-o neșansă. Fostă agentă CIA, extravagantă, 
șireată și violentă. Avea o afacere cu soțul ei englez și omora 
oameni pentru bani. Păreau un cuplu fericit. Și mă plăceau. 
Ca să vezi atenție nedorită. 

Când ne-am întâlnit prima oară, mi-au propus să le scriu 
memoriile. Am râs și am luat-o din loc, zicându-le că poveştile 
lor sunt niște gogomănii. Numai că, în timp ce oferta lor era o 
prefăcătorie, poveştile nu erau; veniseră în Santa Barbara cu o 
treabă. Apoi Jax mi-a înmânat un plic gros ce conținea dosare 
pe care ea și Tim North le puseseră cap la cap de-a lungul 
anilor: caiete cu note, fotografii, însemnări în care apăreau 
nume de persoane, locuri, date, morți. Abia dacă am apucat să 
le frunzăresc şi deja m-a trecut un fior rece, le-am băgat 
înapoi în plic şi le-am dat înapoi. 

Dacă dispariția tatălui meu avea vreo legătură cu spionajul 
maritim, singura persoană care mi-ar fi putut da vreun indiciu 


sau vreun ajutor era Jax. Pentru că, am descoperit eu recent, 
ei doi se cunoșteau. 

Nu-i ştiam numărul de telefon, nu știam unde locuieşte, nici 
măcar nu știam dacă Jakarta Rivera era numele ei adevărat. 
Tot ce aveam era acel plic gras cu dosare, încuiat în cutia mea 
de valori. 

Când l-am scos de acolo, mi-a părut mai greu decât îmi 
aminteam. l-am mulțumit funcţionarului și am mers șase 
cvartale pe jos până la Sanchez Marks, simțindu-mă de parcă 
aş fi cărat un sac plin cu cobre. 

Ani de zile m-am întrebat de ce Jax și Tim m-au ales pe 
mine să fac treaba asta. Să-i ajut să-și scrie memoriile? 
Pretext. Pentru că Jax era fana cărților mele? Aș fi vrut să 
cred, dar nu puteam - Jax avea o aplecare spre minciuni, 
arme și Prada și mi s-a părut o fană a SF-ului. Să-și asigure un 
refugiu pentru secretele furate pe care le păstrau pentru 
protecţie și şantaj? Aşa mai vii de-acasă. 

Pentru că tata lucrase împreună cu Jax? Asta aș fi vrut să- 
mi spună tata, dar, în ciuda promisiunii lui, a refuzat să-mi 
divulge. 

Poate că Jax o s-o facă. Poate azi. M-am apropiat de 
tribunal și am făcut colțul, îndreptându-mă spre clădirea în 
stil spaniol care adăpostea firma de avocatură. La intrare, 
lumina soarelui se răsfrângea în geamuri. Înăuntru, un bărbat 
traversa foaierul și se ducea spre ușă. Când m-a zărit, a 
înțepenit. 

Inima mi-ar fi sărit din piept, dar nici în piept nu mai era. 
Căsca gura la mine, alb la față. Mașinile treceau grăbite pe 
stradă. 

Într-un final, am deschis ușa. 

— Ce faci, PJ? 

Era subțirel și pusese ceva mușchi la umeri. Părul castaniu 
tuns scurt, ochi albaștri şi reci. Semănă atât de mult cu Jesse, 
că mi-a tăiat respiraţia. Nu-l văzusem de când ieșise din 
închisoare. 

A ieșit pe ușă, ferindu-se de mine ca nu cumva să mă 
atingă. 


— Fratele meu nu-i aici. 

— Ba da, este. 

— Te înşeli. 

A luat-o la pas grăbit scoțându-și din buzunarul blugilor 
cheile de la motocicletă. Ţineam de ușă, obrajii îmi erau 
înfierbântați și îmi spuneam în sinea mea zi ceva. Acum, 
înainte ca lucrurile să devină mai nasoale. Ajuns la colțul 
clădirii, privirea i-a fost reținută de ceva ce se afla la 
depărtare, în parcare. Deodată, a țâșnit după colț strigând: 

— Ce faci? 

Dincolo de zgomotul traficului, se auzeau voci certându-se. 
Am luat-o în grabă după PJ. Când am luat colțul, inima a 
început să mi se zbată. 

În parcare, Jesse stătea în dreptul portierei deschise a 
camionetei. Un Volvo a frânat brusc și s-a oprit chiar în 
spatele lui, șoferul a coborât, o matahală de om, cărunt și 
nebărbierit, cu două capete mai înalt decât Jesse, și îi flutura 
pe sub nas niște foi. 

— Ce naiba ai avut în cap să-l aduci pe Buddy aici la două 
noaptea? Polițaii credeau că ați fugit de la centru. 

M-am oprit lângă PJ cu ochii căscaţi. Jesse ne-a văzut și a 
clătinat din cap. 

— Iar polițiștii au plecat pentru că noi ne vedeam de ale 
noastre. Domnule Stoker, azi-noapte Buddy era să se înece. L- 
am scos din centrul de reabilitare ca să ia o gură de aer. 

Omul era Big Bud Stoker, tatăl puștiului accidentat pe care 
Jesse îl consilia la centrul de reabilitare. Semăna cu o bilă de 
demolare gata să dărâme pereți. 

— Şi l-ai scos afară ca să-l înveţi trucuri cu scaunul cu 
rotile — de parcă asta l-ar ajuta cumva? Nu vreau să înveţe 
cum să ia curbele mai bine în scaunul cu rotile. Vreau să 
meargă din nou. 

— Ştiu că asta vreți. 

Jesse fără îndoială că s-a ridicat pe picioare ca să se poată 
impune fizic. Și, deși cârjele îi ofereau înălțime, îi luau 
echilibrul și capacitatea de mișcare. Iar Stoker părea gata-gata 
să-l pocnească. 


— Știu ce gândeşti, a zis el. Buddy ar trebui să accepte. 
Rahat. 

— Trebuie să facă față situației. Îmi pare rău, dar ăsta e 
crudul adevăr. 

— Ştiam că e mâna dumitale la mijloc. Buddy ne-a cerut să 
nu mai încercăm tratamente. 

Stoker îl împungea în piept cu hârtiile făcute sul. 

— Dumneata consideri că vindecarea e vreo iluzie? De 
unde ştii asta? 

— Încetați. 

— Care-i problema dumitale? Eşti atât de amărât de 
situația dumitale încât vrei ca și alții să renunţe ca să nu fii 
singurul? 

— Terminaţi. Am vorbit cu Buddy despre sentimentul 
vidului pe care l-am trăit și eu, a zis el. Omule, sunt zeci de 
feluri în care să renunţi și numai câteva în care să reziști. Să 
renunțe? În niciun caz. l-am spus să fie puternic și să 
persevereze. 

Stoker și-a deschis braţele larg. 

— Dumneata mai știi măcar prin ce trece Buddy acum? Să- 
şi dorească atât de mult să meargă? 

— Normal că știu. 

— Atunci spune-mi ce s-a schimbat. Privește-mă în ochi și 
spune-mi că totul e minunat și că totul îți merge bine. Spune- 
mi că nu vrei să mergi din nou. 

Vocea lui Jesse s-a ascuţit. 

— Mi-am pierdut picioarele, nu minţile. Bineînţeles că 
vreau. 

— Atunci să nu îndrăznești să-l convingi pe Buddy să 
accepte. Nu până când dumneata n-ai ajuns la capătul 
puterilor. 

Îi flutura teancul de foi. 

— Ia uite la ce renunță Buddy. Uită-te ce ar putea să aibă. 

I-a aruncat hârtiile în față. 

— Spune-mi că nu merită să lupţi pentru asta. 

Hârtiile au plutit în aer și au căzut pe pământ. Stoker a 
pornit nervos spre mașină, a urcat și a demarat cu scârțâit de 


roți. Jesse se uita cu maxilarele încordate la foile împrăștiate 
pe asfalt. 

PJ le-a cules de pe jos. Le-a scuturat de praf, i le-a întins și 
apoi a văzut că Jesse nu avea nicio mână liberă. Am întins eu 
mâna să le apuc, dar PJ le azvârlise deja în mașină pe scaunul 
din dreapta și s-a întors către fratele lui. 

— A fost cam nasol, a spus. Și nu e nici măcar amiaza. 

—E în regulă. Îmi plac bombele care explodează 
dimineața. Ce faci aici? 

— Nimic, mă întorc mai încolo. 

PJ îl privea pieziș. 

— Au fost polițiști aici? 

— A fost o neînțelegere. Nu s-a întâmplat nimic, a zis Jesse. 

— Sigur. Încă un Blackburn băgat la răcoare. Pe tine cine 
te-a turnat? 

Mi-a aruncat o căutătură scurtă și tăioasă și a luat-o din loc 
înainte ca Jesse să-l apuce de braţ. 

— Nu, nu e deloc în ordine. PJ a fost mai mult decât 
bădăran, a zis Jesse. 

— O să-i ia timp, știu asta. 

Mergea în rând cu mine pe cărarea cu dale de piatră care 
duce la ușa casei mele. 

— Trebuie să se maturizeze odată. O să am o discuţie cu el. 

Vocea îi era hotărâtă, dar pe față i se întrezărea o umbră de 
durere. Trebuia să ne împace pe amândoi, și pe mine, și pe 
fratele lui. 

— Las-o baltă, am zis eu, știind că pe amândoi o să ne 
frământe asta. 

Ce-aș putea să-i spun lui PJ? Îmi pare rău că, după ce mi te- 
ai confesat, eu a trebuit să le spun poliţiştilor? El intenționase 
să comită un furt de identitate și a sfârșit prin a fi acuzat de 
complicitate la moartea unei fete de liceu. Dacă el nu poate să 
înţeleagă că propriile lui fapte l-au trimis la închisoare, dacă 
el continuă să creadă că eu am fost sursa tuturor problemelor 
lui, atunci niciodată viaţa lui nu va fi în regulă. Și totuși, eu 
tot mă simţeam ca dracu”. 

Casa mea stătea pitită şi răcoroasă în spatele gardului cu 


flori de iasomie și tremura la umbra stejarilor din spatele 
curții. Am descuiat ușa și aveam o durere de cap care mi se 
zvârcolea în tâmple. În bucătărie era un iz de cafea arsă și 
huevos rancheros. Am azvârlit plicul gros cu dosarele lui Jax 
Rivera pe birou, m-am așezat și-am început să-mi masez 
tâmplele. 

Jesse s-a uitat la ceas. Era după-masa devreme, iar el avea 
un colocviu la ora trei, la conferința despre Trial Avocacy. 

— Trebuie să treci pe acasă să te schimbi, nu? am întrebat. 

Purta un tricou cu Blazers Swimming, era nebărbierit și nu 
mai trecuse pe acasă de ieri, de când dispăruse tata. 

— Am haine aici. 

Își rotea umerii. 

— Pot să fac un duş? 

— Sigur. 

S-a întors să pornească spre dormitor. L-am prins de braţ. 

— Despre Stoker. 

Avea o expresie îngândurată și iritată. 

— Mai târziu. 

S-a îndepărtat, dând din cap către plic. 

— Dezgroapă monștrii de acolo, apoi fa bucăţi chestia asta. 

Când am deschis coperta dosarului, un miros stătut de 
hârtie veche mi-a năvălit în nări. Trecuseră aproape doi ani de 
când îmi lăsase plicul și dispăruse. Am scos conţinutul: caiete 
cu notițe, fotografii, rapoarte notate cu D.O., Direcţia de 
Operațiuni. Notificări de la Vauxhall Cross, unde Tim North a 
lucrat pentru Serviciile Secrete Britanice. O hartă desenată de 
mână. Scrisul energic al lui Tim care îşi enumera contactele 
dintr-o operaţiune în Asia. 

Până acum, doar atât am parcurs. Prima dată când 
deschisesem dosarul, rămăsesem neputincioasă în fața 
informaţiilor ăstora de care nu puteam să-mi dezlipesc ochii. 
Jesse îmi smulsese hârtiile din mâini și le îndesase înapoi în 
plic, apoi îmi zisese: 

— Trimite-le înapoi. 

— Nu pot. N-am nicio adresă. 

— Atunci ia benzină și chibrituri şi dă-le foc. 


Eram panicată şi aproape c-am făcut-o. Dar apoi mi-am dat 
seama că ar fi la fel de periculos pentru că s-ar putea ca, într-o 
zi, Jax și Tim să vină să întrebe de ele. Iar eu niciodată n-am 
ştiut de partea cui erau ei, nu știam nici dacă erau de partea 
mea. Jax mi-a spus odată că și-a drogat un amant și la 
împușcat în cap pentru că a trădat-o. Am luat-o ca pe-un 
avertisment. 

Eram răvășită și aveam nevoie să mă revigorez, așa că am 
deschis pe ecranul computerului o fotografie veche — singura 
fotografie cu Jakarta Rivera și Tim North. 

Jax era o femeie planturoasă de culoare, la vreo patruzeci 
de ani. Avea o privire tăioasă care te săgeta și care te putea 
citi, dar în care tu nu puteai vedea nimic. Purta bocanci și 
diamante în valoare de cincizeci de mii de dolari. În spatele ei 
era Tim în penumbră, calm ca o mitralieră M16 în repaus. 

I-am găsit notiţa: Citește tot și anunţă-ne cât ceri. Hai, știi că 
vrei. 

N-am vrut niciodată să le scriu memoriile. Nici nu i-am 
contact vreodată. Dar acum am găsit numărul de telefon cu 
prefix de Los Angeles pe care mi l-au lăsat. Nu s-a auzit vreun 
mesaj înregistrat, doar tonul. Mi-am dres glasul. 

— Sunt Evan. Ia legătura cu mine. Tata a dispărut. 

Când am pus receptorul în furcă, am rămas un timp cu 
privirea agățată de fotografia lui Jax de pe ecran. O bătaie în 
uşă m-a făcut să sar de pe scaun. 

Prin ușa franțuzească, am zărit-o pe Thea Vincent bătând 
cu pumnul ei mic în sticlă. Zâmbea și sărea pe vârfuri. 

Am deschis ușa și a dat buzna, îmbrățișându-mi picioarele. 

— Înainte lăsai ușa deschisă. 

Era oacheşă și durdulie. Am luat-o în braţe. Nikki era în 
spatele ei cu o față sobră. 

— Ai fugit ca glonțul adineauri. Tipa aia care era cu tine 
era detectiva care... 

Şi-a așezat o mână pe umărul meu. 

— Ce-i cu tine? 

l-am povestit de tata și și-a acoperit gura cu mâna. ÎL 
cunoștea pe tata de șaisprezece ani, din prima mea zi la 


facultate, când m-am mutat în camera de cămin și am devenit 
colege. Lăcrima. În mod normal, era arțăgoasă și gata oricând 
să le închidă gura oamenilor, dar, fiindcă acum era gravidă, 
era mult mai emoțională. 

— Dar procurorul crede că ar fi în viață? a întrebat ea. 

— Și că fuge de lege. 

— Ce tâmpenie. Dar e bine că e în viață. 

Thea mi-a zâmbit. l-am luat mâna micuță în mâna mea. 
Nikki mi-a aruncat o privire aspră pe care și-a alungat-o 
repede. 

— Ai de gând să faci ceva în privinţa asta? m-a întrebat. 

— Da. 

Și-a ridicat o sprânceană, iar când a înţeles ce aveam de 
gând, a tras aer în piept. 

— Salut-o pe Jax din partea mea. Și ai grijă de tine. 

După ce au plecat, vechea durere a revenit. Oricât de 
frumoasă era Thea și oricât de bucuroasă eram pentru Nikki și 
Carl Vincent, când îi vedeam împreună, durerea sarcinii mele 
pierdute se stârnea iar. 

Sarcina fusese un noroc chior, ca și cum aș fi prins fulgerul 
cu mâna. Leziunea cronică la măduva spinării nu îți permite 
multe, iar a avea copii nu era o excepție. Chiar și după luni de 
zile, pierderea, dorinţa, chiar și teama că Jesse și cu mine nu 
vom mai avea același noroc a doua oară mă cutremurau din 
toți rărunchii ca un ecou de gong. 

Pe măsuţa de cafea, am văzut teancul de hârtii pe care Big 
Bud Stoker i le aruncase în față lui Jesse. Era o cerere de 
intrare într-un experiment clinic la Centrul Medical UCLA. 
Foile erau mototolite și prăfuite, dar Jesse le netezise. 

M-am dus în dormitor, am încuiat documentele lui Jax în 
seiful meu, mi-am aruncat pantofii din picioare şi mi-am tras 
un pulover gros pe mine, copleșită de o senzaţie de 
buimăceală și neliniște. Și nedumerită în legătură cu bărbatul 
din viața mea. 

Nici măcar o singură dată în toți anii de când avusese 
accidentul nu-l auzisem pe Jesse, în toată suferinţa și zbaterea 


prin care trecuse, spunând vreodată cu voce tare: da, vreau să 
merg din nou. Până azi. 

Când am bătut în ușa de la baie, mi-a răspuns: 

— Da. 

Înăuntru era plin de abur. În duș, apa îi biciuia capul și 
umerii. M-am oprit în prag. 

De curând, mi-am înnoit baia. Modernizarea includea o 
intrare separată pentru duş cu o bancă şi o bară de prins 
pentru un fost sportiv de talie mondială de douăzeci și nouă 
de ani, căruia libertatea de mișcare îi fusese răpită și care 
trebuia de acum să se uite la picioare ca să știe că sunt pe 
podea. 

Și-a trecut fața pe sub jetul de apă și s-a scuturat. 

Eram conștientă că el abia trecuse de o perioadă critică în 
viața lui. Accidentul provocat de un şofer care fugise de la 
locul faptei, o nenorocire cumplită care îi distrusese viața, nu 
mai avea acum impact emoțional asupra lui. Imaginile nu-l 
mai hăituiau. Își depăşșise furia. Toate lucrurile care îl ţineau 
ocupat - slujba, antrenoratul, consilierea — le făcea nu pentru 
a-și stăvili disperarea, ci pentru că-i păsa. Se eliberase din 
coşmar. 

Am închis ușa, vălătucii de abur se învolburau pe lângă 
mine și m-am așezat în scaunul lui cu rotile. 

— Stoker vrea ca fiul lui să intre într-un experiment SCI la 
UCLA? 

— Lui Stoker i-ar trebui o bătaie bună. Buddy nu e încă 
suficient de puternic, și nici măcar nu corespunde cerințelor 
medicale. ia vor oameni cu răni mai superficiale, la cel puţin 
doi ani după accident. 

— Nu ai aruncat cererea. 

A apucat săpunul și l-a trecut peste piept. 

— Nu. 

— Te gândești să te înscrii? 

Și-a trecut capul pe sub jetul de apă. 

— Blackburn? O să trebuiască să-mi spui, pentru că trucul 
mental Jedi nu-ţi iese. 

S-a uitat către mine. Am simţit o undă de şoc. 


Avea picioare lungi şi umeri de înotător, fusese întotdeauna 
subțire, zvelt şi bronzat când se antrena. Orele petrecute în 
piscină erau fericire pură pentru el, iar în ultimele luni 
începuse să se antreneze tot mai dur. lar eu nu-i apreciasem 
rezultatele. 

Era tonifiat. În lumină, apa îi lucea pe piele. Musculatura 
spatelui și braţelor era bine definită. Mi-am dat seama că mă 
uitam la el cu un soi de venerație. 

Un zâmbet strâmb i s-a întipărit pe figură. Dar, de data 
asta, în spatele zâmbetului nu mai părea pierdut sau suferind. 
Nimic melancolic, niciun regret, nicio îngrijorare, poate doar 
față de mine. 

De când timp îl luam de bun oare? 

Aveam un nod în gât. De atâta timp îi vedeam cicatricele, îl 
urmăream luptându-se singur cu demonii lui și cu o lume care 
îl considera invizibil. Cumva, ratasem o victorie. 

A deschis ușa cabinei de duș, s-a apucat de bară și s-a 
ridicat în picioare. Mi-a întins o mână. 

— Vino aici. 

M-a tras și m-a băgat direct în duș. Avea o strânsoare 
puternică. 

Apa a năvălit peste mine și mi-a udat bluza. M-a strâns la 
piept şi și-a apăsat buzele de ale mele. Am închis ochii și l-am 
sărutat și eu, mi-am așezat palmele pe fața lui. Jeanșii mi s-au 
lipit de piele. Inima îmi galopa în piept. 

Cu buzele aproape de ale mele, a vorbit cu o voce joasă. 

— Lecţia Nenorocită de Viaţă Numărul Doi. Nu gândi. 
Eliberează-te. 

— Nu mă eliberez de tine. 

Pielea îi era fierbinte. Mi-am plimbat mâinile pe spatele lui, 
cu ochii închiși, și l-am sărutat încă o dată. Apoi mi-am dat 
capul pe spate și am lăsat apa să-mi inunde fața, iar el mă 
săruta pe gât. Cu mâna liberă, m-a prins de fund și m-a tras cu 
forță spre el, în timp ce mă muşca de piele. Am încercat să 
vorbesc, dar dorința mă străfulgera în tot corpul. M-am ridicat 
pe vârfuri, am apucat capul de duş și am îngăimat Doamne în 
timp ce el cobora pe gâtul meu spre piept pe materialul 


subțire și ud al bluzei, pe care nici nu am apucat s-o scot că el 
ajunsese deja în dreptul sânilor. 

Nu mi-a plăcut niciodată să mă ud. Să mă murdăresc e 
altceva. 

Mai târziu, stăteam pe pat cu genunchii strânși la piept și 
priveam norii trecând pe cer. Lângă mine, Jesse stătea cu 
picioarele încrucișate, în jeanși și desculț. Norii s-au despicat 
şi, pentru o clipă, cerul a devenit de cobalt și avea o strălucire 
tihnită ce părea încremenită în timp. Din nou mi-am amintit 
de copilul pe care-l pierdusem, acea scânteie care a luminat 
doar o clipă înainte să se stingă în întuneric. Dispărută, pe 
veci. 

Mi-am întors capul. 

— Ai de gând s-o faci? 

Ochii lui aveau strălucirea albastră a cerului. 

— Crezi c-ar fi o fundătură? 

O fundătură la capătul căreia rănile lui se vor fi deschis din 
nou. 

— Ce presupune experimentul ăsta? 

— Antrenarea mersului. Fizioterapie intensă, mersul cu 
ajutorul frânghiilor sprijinindu-te pe propria ta greutate. Te 
ajută să descoperi câtă mobilitate ai şi să fortezi până la capăt. 

Îi susțineam privirea. Doamne, cât îmi doream ca totul să 
nu fie decât un vis, să nu se fi urcat în ziua aia pe bicicletă, să 
fi lucrat până târziu și să nu fi învăţat niciodată cum trebuie 
să te urci şi să cobori dintr-un scaun cu rotile. 

— Mi-aș dori... 

M-am oprit. Dacă este un cuvânt pe care el îl refuză. Lecţia 
Nenorocită de Viaţă Numărul Trei: Ce-ar fi fost dacă te va 
scoate din minți. 

— Ev, m-am lovit de obstacole prea mult timp. Poate e 
timpul să văd dacă pot să le trec. 

— Spune-mi numai că nu o faci pentru că Stoker te-a 
provocat. Sau poliţiştii aseară. 

— Să mă las provocat? Niciodată. Dacă m-a învăţat ceva 
dizabilitatea, e să fiu răbdător și modest. 


I-am aruncat o privire. 

— Bine, lasă modestia, a zis el. Dar răbdare am. 

Făcea referire la nunta noastră pe care încă n-o 
planificaserăm. I-am dat un ghiont în glumă. 

— Dă-i bătaie. O să întârzii. 

S-a sculat. 

— Şi recunoștință. Sunt o persoană recunoscătoare. 

M-am ridicat cu gândul să intru la duș. El și-a tras un 
tricou, s-a uitat la ceas și a început să se grăbească. A luat 
niște foi din portofel bombănind: 

— La naiba, mi-am uitat notițele acasă. Trebuie să mă duc 
să le iau. 

Când am trecut pe lângă el, m-a apucat de mână. 

— Sunt recunoscător, să știi. Pentru al naibii de multe 
lucruri, a zis. 

— Dar nu e suficient, nu-i așa? 

— S-ar putea să fie. Dar n-o să știu până nu profit de şansa 
asta. Dacă nu poți face față posibilităţii de a pierde, ajungi să- 
ti trăieşti viața ascunzându-te. 

A încremenit, întristat, dându-și seama cum suna asta. 

— N-am vrut să... la naiba. Tatăl tău o să apară. Uită ce-am 
zis. 

I-am atins fața. 

— S-a făcut. 

Dar n-am putut să uit. N-aș putea să uit. 

— Un oraş liniștit. Urăsc locurile astea. 

Era două după-masa, iar Mercury-ul alb era parcat lângă 
bordură pe o stradă amorţită din Santa Barbara. 

— Ai mai multe şanse să ţi-o pui în Disneyland decât aici, a 
zis Christian. 

Boyd Davies a mormăit. 

— Oamenilor le plac perioadele moarte. 

— Perioadele moarte mie nu-mi produc bani. Mai bine 
acasă pe canapea cu nevasta. 

În spatele volanului, Davies s-a întins și şi-a lăsat capul pe 
tetieră, mușcând din scobitoare. Nu înțelegea de ce era 


Christian atât de nerăbdător și agitat de-și scrâşnea dinții. 
Casa aflată ceva mai încolo pe stradă era liniștită. Liniştea e 
bună. Înseamnă că ţinta nu avea nicio urmă de bănuială. 

Toată strada părea în comă. Văzuseră o singură mașină 
trecând pe stradă acum cincisprezece minute când luau colțul, 
un camion negru care mergea încet, cu muzica dată tare. Boyd 
credea că Christian avea nevoie de lux și stridenţe ca în Vegas, 
o gagică în fustă mini care să-și scuture fesele în fața lui, altfel 
devenea iritat. Era o zi înnorată și încremenită și tipu' ăsta 
purta ochelari de soare, şi nu orice fel, ci Armani, de parcă 
totul era inundat în lumină orbitoare ca pe bulevardele din 
Las Vegas. Dar Christian era şi pe metamfetamine, deci poate 
că ochelarii îl împiedicau să vadă prea mulți șerpi. 

— Cât mai vrei să așteptăm? a întrebat Boyd. 

Christian n-a răspuns și continua să-şi aranjeze pe bord 
gloanţele de la pistolul SIG Sauer. L-a așezat pe ultimul în 
linie și a început să le atingă pe fiecare pe rând. 

Doa-mne. 

— Tot nouă sunt de ultima dată când le-ai numărat. Cât 
mai stăm? 

Continua să numere. 

— Ea n-o să se ducă nicăieri în următoarele cinci minute. 
După aia, e puţin zis că se duce. 

Și a zâmbit. 

Lui Boyd i s-au chircit boașele. Tipul ăsta, Christian, purta 
haine scumpe, avea părul în vânt de parcă era scos din 
romanele de dragoste, ai fi jurat că e model de revistă, dar 
zâmbea cu sânge rece de scorpion. Gol pe dinăuntru și 
calculat, poate chiar rănit. Ca şi cum ceva în el lipsea. Îi lăsa 
un gust metalic în gură lui Boyd. A întins mâna după ţigări. 

Christian s-a încruntat. 

— Nu fumezi când faci filaj. Se observă. 

— Se observă? Și noi suntem Delta Force? Futu-i, nu 
suntem în Teheran. 

Şi-a aprins ţigara. 

Christian i-a smuls ţigara dintre degete și a turtit-o în 
scrumieră. 


— Trebuie să am grijă de sănătatea mea. 

Boyd s-a înroșit. 

— Ştii ce ești tu? Eşti un mucos răzgâiat. 

— Ştii ce sunt eu? Sunt șeful. 

Mda. Bărbatul care ia deciziile se poartă ca un puști de zece 
ani care n-a auzit în viaţa lui de limite. Asta era, de fapt, şi 
treaba lui. Să facă rost de orice pentru oricine, fără limite, 
oricât de exagerat ar fi fost. 

— Atunci fii șef. Fă-o, a zis Boyd. 

Christian s-a oprit o clipă, șmecher și plin de răutate în 
spatele ochelarilor. Şi-a scos telefonul și a sunat. 

— Rio, ce se întâmplă? A ascultat o vreme. Atunci îi dăm 
bătaie. 

A închis clapeta. 

— Nicio șansă să scoatem ceva de la moș. Fiică-sa trebuie 
să vorbească. 

— Bine. 

Boyd şi-a dus mâna la ureche și asculta în microfon. Nu 
auzea nimic. A închis aparatul de ascultare și și-a verificat 
tocul pentru pistol. 

Christian a luat gloanţele de pe bord unul câte unul și le-a 
băgat pe rând în încărcător. Apoi și-a pus un rânjet de insectă 
pe faţă și a vorbit cu un tremur în voce. 

— Fata e a mea, a zis. A mea, a mea, a mea, doar a mea. 

Dementul cânta din Michael Jackson. A înfipt încărcătorul 
în patul pistolului. 

— Am așteptat jumătate din viață pentru asta, Boyd. O 
facem când zic eu. 


Cinci secunde, atât i-a luat. 

Am ieșit din baie cu un prosop pe cap, pe jumătate 
îmbrăcată, cu pielea fierbinte de la duș, și m-am apucat să fac 
patul. Razele soarelui se prefirau printre obloane. Am zvârlit o 
pernă la locul ei și o adiere de vânt a pătruns prin fereastră. 
Lumina părea că se schimbă. Am simţit miros de țigară. 

Fără niciun avertisment, o mână mi-a acoperit gura și 
zbang, am fost aruncată cu faţa în jos pe pat, iar un bărbat a 
tăbărât peste mine. Inima îmi sărea din piept. Îmi smuceam 
capul în spate, încercând să-i dau una în gură. S-a lăsat cu 
toată greutatea pe umerii mei, împingându-mă în saltea, și și-a 
lipit buzele de urechea mea. 

— Fără scene. 

Chiar și în șoaptă, accentul lui suna amenințător: răgetul de 
fiară pe care eu îl asociez cu filmele englezeşti cu gangsteri. 
Avea mâna aspră, respiraţia lui fierbinte mi se împrăștia pe 
ceafă. Întinsă sub el doar în camizol şi chiloți, mă simțeam 
vulnerabilă. M-am abținut să mă zbat. 

— Bravo, a spus. În linişte. Oamenii lor sunt afară. 
Îmbracă-te. 

Mi-a dat drumul și s-a ridicat. M-am adunat de pe pat, am 
înșfăcat un tricou și l-am pus pe mine. El mă urmărea cu ochi 
calmi și față de buldog. 

— Cine e afară? am șoptit eu. 

— Mai târziu. 

Am găsit niște jeanși și m-am întors spre baie. Aveam o 
nevoie viscerală de a-mi recupera intimitatea furată de Tim 
North. S-a postat în faţa mea. 

— Nu pierde timpul. Trebuie să mergem să recuperăm 
dosarele. 

Eu continuam să mă îmbrac. 

— Nu, nu trebuie. 

— Ba da. 


Deși părea să nu se miște, s-a ivit chiar dinaintea mea. 

— Jax a dispărut. 

Am deschis gura să vorbesc, dar degetul lui arătător a 
apărut în fața nasului meu. 

— Discuţiile mai târziu. 

Era atrăgător și i se desluşea doar conturul trupului în 
lumină, ca radiația corpului negru. 

— leşim pe geam. Adu bani, carduri, un telefon și un act de 
identitate. Paşaport, preferabil. 

Am murmurat: 

— Dosarele tale sunt aici, în casă. 

Și-a întors capul cu repeziciune. 

— Unde? 

— Întâi spune-mi unde mergem. 

Din nou, m-am trezit cu el la câțiva milimetri de fața mea 
fără să scoată nici cel mai mic zgomot. 

— Ieşim din câmpul lor de acţiune. Unde sunt dosarele? 

— În seiful din dulapul meu. 

— Cheia? 

Am scos-o din noptieră și i-am dat-o. M-a apucat de braţ, 
sâsâind printre dinți „În liniște”, şi, în timp ce eu îmi 
împachetam lucrurile într-un rucsac, a scos plicul din micul 
seif. A luat laptopul, s-a întors şi mi-a şoptit: 

— Numără cu mine. La zece, tragi apa la toaletă și fugim. 

— De ce ai nevoie de zgomot? 

— Au microfon parabolic. Ne acoperim urmele cu zgomot 
alb. 

— Vreau să sun la poliţie. 

— Dacă faci asta, eu dispar. 

O fracțiune de secundă, ideea asta m-a despovărat de toate 
grijile. Da, Tim: ia-ti dosarele și dispari. la povara asta de pe 
umerii mei. Dispari din viața mea cu tot cu secretele tale 
murdare. 

Numai că, dacă se întâmpla asta, știam că orice șansă să 
aflu ce i se întâmplase tatei ar fi dispărut odată cu el. Și m-ar 
fi lăsat de izbeliște să fac față celor care mă pândeau afară. 

Am înţeles aluzia. Tim s-a strecurat pe fereastră și a aterizat 


silențios, apoi s-a răsucit și mi-a oferit mâna. Cu mult mai 
puţină fineţe decât el, m-am cățărat și eu pe pervaz și am ieșit. 

Scrutând zona, Tim înainta ușor către gardul viu din spate. 
Ştia exact pe unde să se strecoare printre cei doi plopi. Ne-am 
furișat printre ei și am străbătut în pas grăbit gazonului casei 
din spatele locuinței mele. Nu era nimeni acasă. Poarta era 
deja deschisă. 

Ajunși în stradă, am încetinit pasul. Oleandrii albi erau în 
floare de-a lungul trotuarului. Tim purta o jachetă subțire, 
jeanși şi bocanci de munte. Își legăna braţele larg pe lângă 
corp, cu ochii drept înainte. Mergea parcă despicând aerul din 
jurul lui. 

— Dă-i drumul, vorbeşte, i-am zis. 

— Doi bărbaţi stau într-un Mercury alb la o distanță de 
optzeci de metri de poarta ta. Unul dintre ei are un Nikon cu 
lentilă telefoto. Făcea poze mașinii tale și casei vecinului. 
Celălalt a trecut în plimbare pe lângă casa ta acum zece 
minute. 

— Cine sunt? 

— Oameni răi. 

— Poţi să-mi dai mai multe detalii? 

— Foarte răi. 

Privirea îi aluneca fără încetare în toate părțile. 

— Am pierdut legătura cu Jax acum cinci zile. Trebuia să 
se prezinte miercuri. Nu a apărut. 

— Eşti sigur că poate nu... are semnal? 

— A ratat trei apeluri consecutive. Nu a răspuns nici unei 
încercări de a o contacta pe vreo altă cale. Nu a trimis niciun 
apel de ajutor. Sunt sigur. 

Am aprobat din cap, prea speriată să întreb unde fusese sau 
ce făcuse. 

— Cum ai ajuns aici atât de repede? Am lăsat mesaj acum 
două ore. 

— Mesaj? Eu monitorizez știrile. Ziarul News Press a 
publicat un articol despre accidentul de mașină la opt jumate 
dimineaţă. 


M-am uitat pieziș la el. 

— Monitorizezi știri pentru informații legate de tatăl meu? 

— De când a decis să facă pe eroul anul trecut, da. 

A cotit spre strada Pedregosa, îndreptându-se spre dealuri. 

— Să se expună așa în lumina reflectoarelor, să apară la 
televizor la conferințe de presă. Așa s-a declanşat totul. Un 
nebun inconștient. 

Tonul vocii lui m-a făcut să tresar. 

— Așa s-a declanșat ce, Tim? 

Și-a scos cheile de la mașină și a apăsat butonul 
telecomenzii. Lângă bordură, mai în față, farurile unui BMW 
negru au pâlpâit. 

— Urcă, a zis el. 

— Treci direct la subiect. Ce se întâmplă? 

M-a fulgerat cu o privire rău-prevestitoare. 

— Cineva mi-a răpit soţia şi ţie tatăl. Cheia pentru a-i 
aduce înapoi se află în dosarul din rucsacul tău. 

A deschis portiera. 

— O s-o găsim, iar eu o să aflu ce ştiu oamenii ăia din fața 
casei tale despre asta. Şi o să iasă urât. 

— Știu că tata a fost spion. Și c-o știa pe Jax. Mă descurc cu 
operațiunile clandestine. 

S-a uitat la mine de partea cealaltă a capotei de parcă se 
pregătea să facă o glumă proastă. 

— Uită de operaţiunile clandestine. Aici e vorba de curve, 
arme şi bani. 

Peste oceanul din spatele casei lui Jesse, lumina soarelui 
cădea în irizaţii printre nori, iar valuri spumegânde vuiau în 
vânt. A deschis ușa de la intrare și a observat teancul de 
scrisori adunate pe jos în hol, a observat beculețul de la 
robotul telefonic pâlpâind, dar l-a ignorat. Și-a văzut notițele 
pentru colocviu pe masa din bucătărie. Le-a răsfoit și s-a oprit, 
sprijinindu-se pe genunchi. 

Spatele îl omora. Îl durea de ieri-noapte, când alunecase. 
Când ajunseseră polițiștii. Și nu le spusese nici pe departe 
totul. Faza cu îmbolditul nu ţinea. 


Încercase o manevră prin care să-i arate lui Buddy cum să 
ia curba. Farurile mașinii de patrulă l-au surprins trântit pe 
asfalt, iar pe când el încerca să se ridice, ei coborâseră deja 
din mașină. Ce faceţi aici? E în regulă, domnule polițist, lucrez 
aici. Sigur că da. Ce-ar fi dacă v-am duce acasă? 

Nu, mai durează. Exersăm loviturile de pedeapsă. 

Buddy a râs. Poliţiştii nu. 

E cineva pe care aţi vrea să sunăm? Un îngrijitor, un doctor? 

Nu. De ce să faceţi asta? 

O neîncredere oarbă. Pentru că nu puteţi merge. 

lar în ochii lor a-ți trăi viața așa era dovadă limpede de 
nebunie. Ei nici nu știau — să nu poți merge nu e cel mai rău 
lucru. 

Lipsa de demnitate este. Și durerea. Și lipsa independenţei. 

Și-a turnat apă şi a răsturnat în palmă calmantele din cutia 
prescrisă. Despre asta e vorba în experimentul clinic: libertate. 
Să trăiască fără ca durerea să sape în el. Să reziste în picioare 
câteva minute mai mult, să ajungă la lucrurile de pe etajere, 
să vorbească privind oamenii în ochi, să meargă undeva fără a 
se gândi cum o să intre. Fără ca străinii să-i arunce acea 
privire care voia să spună: ești atât de curajos. Fără să 
trebuiască să ceară ajutor pentru lucrurile simple de la femeia 
cu care voia să se însoare. 

Privea în gol prin fereastra dublă care dădea spre plajă. 
Libertate, într-adevăr. Nu voia să-și petreacă zilele cufundat 
într-o transă moleșită și înrobit de medicamentele care îi 
amorțeau picioarele abia funcționale. Mai ales dacă voia să-l 
ajute pe PJ. Drogurile l-au băgat la închisoare pe fratele lui. 
Cum să-l ajute pe PJ să nu se mai atingă de ele dacă el însuși 
se retrăgea în aburul farmaceutic? A strecurat pastilele înapoi 
în cutie și a pus-o deoparte. 

A pornit către ușa din față și, în treacăt, a apăsat pe 
butonul de pornire a robotului. A luat scrisorile, a rupt capătul 
uneia dintre ele și a auzit o voce cu accent de Oklahoma în 
mesajul telefonic. 

Sunt Phil. Sunt în mare belea, trebuie să faci ceva pentru mine. 

A ridicat capul. 


Am fost luat pe sus. Autostrada Unu, în nordul districtului 
Santa Barbara. 

Vai, Dumnezeule. 

Oamenii ăștia vor ceva ce a fost ascuns de Jakarta Rivera. 
Indiciile care duc la lucrul ăla se află în hârtiile pe care Jax i le-a 
lăsat lui Evan. Nu-i putem lăsa să pună mâna pe ele. Dacă obțin 
informaţia aia, o s-o folosească pentru a localiza și a ataca și... 

Pauză și fâșâit în fundal. Informatia asta nu trebuie dezvăluită 
vreodată. Dacă ajunge la ei, o să înceapă să ucidă. Jesse, trebuie 
să pui mâna pe hârtiile alea și să le distrugi. 

S-a albit la față. Evan avea dosarele acasă. Şi deja le 
trimisese vorbă lui Jax și Tim. 

Distruge-le. Fă orice e necesar. 

Vocea lui Phil cobora şi mai mult, Jesse a ascultat şi restul 
poveștii, iar neîncrederea lui se transforma în șoc. A înțeles de 
ce Phil îi spunea să facă asta. Ce s-ar întâmpla dacă n-ar face- 
o. Evan, dintre toți, era în pericol. 

În seara asta. Mâine o să fie prea târziu. Și... pauză. Ţine-o pe 
fiică-mea departe de asta. Evan nu trebuie să știe. Protejeaz-o. Mă 
auzi, Jesse? Altfel, familia mea o să devină parte din lanţul de 
crime. 

Oh, futu-i. 

A înșfăcat telefonul și a format numărul. 

În mașină, i-am înmânat plicul lui Tim. 

— Explică remarca pe care ai făcut-o. 

A scos mănunchiul de documente. 

— Șantajul sexual e o veche tehnică de spionaj. 

— Da. Prinde-l pe Ivan cu pantalonii în vine și obligă-l să 
fure schema pentru ICBM, am înţeles. Dacă vrei să-mi spui că 
tata a folosit tehnici de seducţie ca să obțină informații, cred 
că nu sunt surprinsă. 

Mi-a aruncat o privire ca un jet de apă rece. 

— Nu, nu ești surprinsă. Îți repugnă și nu crezi că e 
adevărat. 

Am roșit și mi-am ferit privirea. Norii coborau din nou 
peste piscurile munţilor. 


S-a întors la dosare. 

— Jax lucra pentru Agenţie când nu existau decât bănuieli 
că între cartelurile de droguri și forțele paramilitare ar fi 
legături. Colonei asiatici vindeau heroină ca să construiască 
armate private. Cartelul ăla din Ecuador care finanța 
Hezbollah cu arme, IRA care antrena rebelii din Forţele 
Armate Revoluţionare din Columbia. 

— Treci la partea despre curve. 

Și-a întors ochii spre mine. 

— Jax a reuşit o tehnică de seducţie extinsă. A cumpărat 
informaţii de la matroana care conducea un lanț de 
prostituție. 

— Matroana? 

— O cheamă Rio Sanger. În cazul de faţă, ea e creierul. 

Am căscat ochii. 

— Vrei să-mi spui că proprietara Casei de Plăceri Miss Kitty 
mi-a răpit tatăl? 

— Jax şi tatăl tău au lucrat împreună la o singură 
operațiune. Dacă amândoi lipsesc, atunci operațiunea asta 
trebuie să fie motivul. Și Rio e legătura. 

— Doamna Hâţa-Hâţa l-a răpit? De ce? 

S-a oprit din răsfoitul hârtiilor. 

— Operaţiunea s-a încheiat prost. Rio s-a ars cu afacerea 
asta. Îmi închipui că vrea o revanșă. 

Voia să spună răzbunare. Mi-am trecut mâna peste frunte. 

— Ce s-a întâmplat? 

— Jax era pe urma banilor din droguri. Phil evalua armele 
și trebuia să afle cine ce tipuri de arme folosea. 

A ridicat o hârtie în dreptul ochilor. 

— Rio conduce un club pentru clienți cu gusturi exotice. 
Clienţii ei nu știau că ea îi filma. 

— Filme pe care i le-a vândut lui Jax. 

— Până la urmă, se pare că dealerii de arme şi oamenii de 
afaceri nu erau atât de periculoși ca prostituatele. 

A zâmbit cu amărăciune. 

— Clienţii, care în urmă cu doișpe ani erau niște lachei, azi 
sunt mari mahări. Decoraţi militar, capi de industrii. Dacă 


oamenii ăștia sunt șantajabili, miza e enormă. 

— Deci ea vrea bani. 

— Vrea putere. Banii sunt doar un efect secundar fericit. 

— Ce nu a mers? am întrebat. 

— Îți amintești de ce Jax a părăsit Agenţia? 

— Mi-a spus că s-a încurcat cu un om de legătură al ei în 
Medellin. L-a ucis. 

Am ridicat din sprâncene. 

— Asta era operațiunea? 

— Riverbend. Şi cheia operațiunii trebuie să fie pe aici pe 
undeva. 

Cerceta cu atenție un rezumat și câteva fotografii sepia. 

— Câte dintre materialele astea ai examinat? 

— Niciunul. 

Şi-a ridicat ochii. 

— Serios? 

— Poate că nu sunt atât de curioasă cum ai fi crezut. Cât ai 
fi vrut să ştiu? 

M-a ochit o clipă și s-a întors la hârtii. Peste drum, ușa unei 
case s-a deschis și un tip care făcea jogging a luat-o în sus spre 
dealuri. 

— Încearcă să înţelegi o treabă, Evan. Pe unii dintre 
bărbaţii ăștia nu-i deranjează dacă sunt prinși cu prostituate. 
Rio s-a făcut luntre și punte să-i surprindă făcând lucruri... 
care i-ar umili din punct de vedere cultural. 

În cele din urmă, s-a uitat din nou la mine. 

— Nu vorbim de zece minute în poziția misionarului. Și nu 
vorbim de adulți. 

Camioneta rula cu viteză pe autostradă spre oraș. Jesse nu 
reuşise să dea de ea la telefon. S-a uitat la vitezometru — 
nouăzeci, prea încet. Telefonul de acasă i-a intrat pe 
mesagerie, iar din telefonul mobil se auzea numărul pe care l- 
ați apelat nu este disponibil momentan. Vă rugăm să încercaţi mai 
târziu. Era acasă, trebuia să fie acasă. Dacă nu-i răspundea, 
ceva era în neregulă. S-a apropiat de mașina din faţa lui și a 
făcut semn cu farurile. Mașina a tras pe dreapta și el a tipat în 


urma lui. 

Tine-o pe fiică-mea departe de asta. Mă auzi, Jesse? 

A auzit. L-a auzit pe capsomanul și șmecherul de Phil 
Delaney cu o voce disperată și aspră. A auzit că mâine o să fie 
prea târziu. A virat de pe autostradă spre casa ei, sunând-o din 
nou între timp. 

Tim căuta în continuare printre hârtii. 

— Rio le promite celor bogaţi și puternici tot ce-şi doresc. 
De asta clienţii ei s-au dovedit atât de valoroși. Pentru că 
făcea comerț doar cu ceea ce conta pentru oamenii ăștia. 

Ședeam cu mâinile încleștate. Comerţ cu depravare. 
Realpolitik mergea de minune în cazul ăsta, ca un baros în 
cap. 

— Cum o să ne ajute informaţia asta despre Riverbend să-i 
recuperăm pe tata și pe Jax? 

— Dăm la schimb informaţia. 

Abia dacă știam câteva lucruri despre Tim North și nici nu 
voiam să știu mai multe. CV-ul lui spunea că a absolvit școala 
de lunetiști a Armatei Britanice, că a condus operaţiuni 
murdare în cele mai odioase haznale ale lumii și că a doua lui 
carieră era slujba de vis a oricărui sociopat — asasinate plătite. 
Era un șarpe. 

Știam că n-o să stea cu mâinile în sân acceptând această 
ofensă. 

— Nu te cred, i-am zis. N-ai tu de gând să-i dai femeii 
ăsteia ce vrea, să treci informaţia la pierderi și să pleci liniștit. 

— Dacă îmi recuperez soția, e o victorie. 

— Dar n-o să se termine aici. 

A dat o pagină și a întors capul. Ochii lui spuneau Nu. 

Am tresărit. Îmi suna telefonul. Am dat să răspund când am 
văzut Jesse pe ecran. 

— Iubitule? 

— Ev? Sunt în fața porţii tale. Unde ești? 

Sângele a început să-mi zvâcnească. 

— Ce faci în fața casei? 

— Tatăl tău... 


Tim mi-a înșfăcat telefonul. 

— Intră în casă. 

Era încordat. 

— Da, eu sunt. Intră în casa lui Evan de parcă totul ar fi 
normal. Și... 

— Ochii i s-au aprins. 

— Amice, taci din gură. Răspunde cu da sau nu. E un 
Mercury alb parcat mai jos pe stradă? 

Tim m-a gonit din casă pentru că afară stăteau la pândă 
niște oameni răi, dar pe Jesse îl trimitea înăuntru? 

— Ce naiba faci? am zis. 

— Drăcia dracului. 

A stins telefonul, mi l-a trântit înapoi în mână și a pornit 
mașina. 

— Mercury-ul a luat-o din loc și a trecut pe lângă Jesse. 

A băgat BMW-ul în viteză. Am zburat de lângă bordură și 
am gonit pe Pedregosa. 

— De ce nu l-ai avertizat să aibă grijă? am întrebat. 

Strada alerga în spate. Voiam să-mi repornesc telefonul. 
Până să fac vreo mișcare, Tim mi-a dat peste mână. 

— Presupune că ei pot intercepta și triangula orice apel pe 
care-l faci, a zis el. 

Mă durea mâna și mă uitam la el. 

— Nu știe că e în pericol. Trebuie să ne întoarcem acasă. 

Drept răspuns, a virat brusc pe o stradă lăturalnică ce ducea 
spre Old Mission. 

— Ce faci? ÎI laşi pe Jesse singur cu... 

— Nu pe el îl urmăresc. Pe tine. 

A trecut ca săgeata de un stop. Strada era îngustă, mașinile, 
parcate în rând lângă trotuar, stejarii se frământau deasupra. 
Încă o curbă pe care a luat-o în goană. 

Nici măcar nu știa unde merge. 

— Tim, străzile în zona asta se tot îngustează. Trebuie să 
ieși din cartier, altfel o să dăm de fundături. 

A luat-o din nou pe altă stradă și a accelerat. Fața îi era 
țeapănă, doar ochii se mișcau încontinuu de la oglinda 
retrovizoare la drum. 


— Cum? a întrebat. 

Am bâjbâit după centura de siguranță și am fixat-o. 

— Stânga la colț. 

A apăsat acceleraţia și aproape că neam învârtit pe loc. 

Iisuse. Mă împingeam cu spatele de scaun şi picioarele în 
podea, ca și cum aș fi frânat. 

Chiar în față, mașina de gunoi era oprită în mijlocul 
drumului. Girofarurile galbene se învârteau pe acoperiş. Doi 
gunoieri alergau în jurul ei, trăgând tomberoane. Tim a apăsat 
brusc frâna și, oprindu-se cu scrâșnete, mașina m-a smucit în 
față. Gunoierii au sărit înapoi pe trotuar. 

Nu puteam ocoli camionul. Tim a băgat în marșarier și a 
pornit cu scârțâit de roți înapoi pe stradă, în tipetele 
gunoierilor şi mirosul de cauciuc ars. La colț, a răsucit 
volanul, întorcând mașina la nouăzeci de grade, și a țâșnit în 
altă direcţie. 

— leşi de pe strada asta, am zis. 

— Unde? Scoate-mă din labirintul ăsta. 

Coboram dealul spre casa mea. Strada Laguna ar merge și, 
dacă am lua-o pe Anacapa, am fi la patru minute distanță de 
secția de poliție. 

— A doua la stânga. 

Tim a schimbat viteza și a tras larg de volan, gata să ia 
scurt curba. 

În faţă a apărut o mașină albă care se îndrepta spre 

intersecție din dreapta. Poate că nu, poate că nu era mașina 
aia... 
Tim a șuierat și a smucit volanul. BMW-ul a icnit și a sărit 
în viteză. A făcut o întoarcere și eu m-am izbit de portieră. În 
față, mașina albă a oprit la intersecţie și ne bloca drumul, și 
deodată am avut senzaţia că sunt într-un film în care știi ce 
urmează, numai că la cinema mă puteam ridica să plec, să 
arunc cu popcorn în ecran și să spun „e o porcărie”... 

BMW-ul a sărit peste bordură și a nimerit pe un gazon. 
Bulgări de iarbă au început să cadă cu bufnituri pe capotă și 
pe parbriz. Mașina a izbit un hidrant cu un icnet metalic 
puternic și s-a oprit în bot. 


Mercury-ul alb era chiar înaintea noastră. În faţa lui, un 
bărbat livid la față, cu cioc și cu părul negru fâlfâind în vânt. 
În lumina orbitoare, am întrezărit un obiect în mâna dreaptă. 
Și-a ridicat braţul. 

Fiecare fir de păr de pe corp mi s-a ridicat. Avea să tragă în 
noi. 

Cu mâinile ridicate, am zbierat: 

— Nu! 

Tim a urlat: 

— Jos! 

Și a pornit motorul, trăgând de volan. Spatele mașinii s-a 
rotit pe loc și, în secunda în care am văzut o străfulgerare de 
lumină ţâşnind din gura pistolului, m-am pitit. Deasupra 
capului meu, geamul s-a făcut țăndări. Focul de armă, acoperit 
de răcnetul motorului, a sunat ca o pocnitură. 

Mi-am încleștat braţele deasupra capului și încercam să mă 
ascund, dar n-aveam unde să mă duc. Am auzit un bubuit 
metalic în botul mașinii. Doamne, alte împușcături. Mașina 
continua să se învârtă pe loc și zbang, deodată am lovit un 
obiect solid și ne-am oprit. Am auzit sunet de țâșnitoare, iar 
cerul părea că se crapă și va năvăli ploaia. 

Eram paralizată de frică. Dacă mă mișcam, omul cu arma 
m-ar fi văzut. Dar, cum mașina nu înainta și nici eu nu mă 
mișcam, eram o ţintă fixă și ştiam că trebuie să fac ceva, să ies 
din mașină. Am întors capul, încercând să-mi dau seama ce ar 
trebui să fac. 

— Stai jos, mi-a zis Tim. 

Stătea deasupra mea, s-a întins peste locul din dreapta. 
Afară, în dreptul ferestrei, a apărut o umbră. O groază m-a 
străfulgerat în tot corpul. Omul cu arma era chiar acolo. 

Zgomotul focului de armă a fost asurzitor, îngrozitor, chiar 
în dreptul urechii mele. Am ţipat din nou. Mirosul de praf de 
pușcă îmi înțepa nările. 

O greutate mare a aterizat peste mine. Oh, Doamne, Tim a 
căzut. Oare l-a nimerit? 

Dar nu s-a prăbușit, se înghesuia în mine să ajungă la 
portiera din dreapta ca s-o deschidă și să se strecoare afară. 


Ploaia cădea grea ca o cascadă. În sinea mea, simțeam 
admiraţie pentru Tim, care se pusese între mine și omul cu 
arma. Mişcându-mă, am simţit o umilință înăbușitoare că 
trebuise să se ajungă la asta ca să ies din stupoarea mea. Eram 
acoperită de cioburi de sticlă. Mi-am desfăcut centura de 
siguranță și m-am uitat cu atenţie afară. 

Apa se revărsa în potop peste mașină, îngreunând vederea 
prin geamul din spate. Hidrantul era ca un gheizer. 

Prin cadrul ferestrei, îl zăream pe Tim stând în picioare în 
stradă. În mâna dreaptă avea un pistol pe care îl ținea 
îndreptat în jos. M-am ridicat cu prudență, iar cioburile mi-au 
crestat palmele. 

Omul cu arma zăcea întins pe spate în mijlocul drumului, 
holbându-se, peste ţeava pistolului, în ochii lui Tim. 

Tim a dat un șut pistolului din mâna omului. 

— Unde e soția mea? 

Apa care țâşnea din hidrant se prăvălea peste acoperișul 
mașinii. Răspunsul bărbatului nu s-a auzit. 

— Mă cac în ei de bani. Nu vreau bani. Unde e soţia mea? 

Picături fine, ca o burniță, ţâșneau de pe marginea 
hidrantului şi formau un curcubeu. Sângele care se scurgea de 
sub bărbatul întins se amesteca cu apa și se prelingea spre 
canal. 

A ridicat încet o palmă deschisă, vlăguit, ca să-l calmeze pe 
Tim: 

— ... nu ştiu. 

— Unde? a întrebat Tim. 

— Nu știu. 

Mâna îi zăbovea dinaintea feței. 

Tim îl pironea cu privirea fără să bage de seamă apa care îi 
cădea pe umeri. 

I-a zburat creierii omului. 

Hidrantul continua să stropească. Sângele atacatorului 
băltea în stradă. Sub ceafa, lichidul spulberat a luat forma 
unui evantai. 

Tim a tras un șut în brațul lipsit de viață care, cu trei 
secunde înainte, era ridicat în aer ca să-l îmbuneze și s-a pus 
să-i scotocească buzunarele. I-a luat telefonul și portofelul. A 
făcut un pas în spate și se uita la cadavrul întins pe asfalt. A 
cules de pe şosea un obiect strălucitor, a mai căutat o vreme, 
apoi a ridicat un alt obiect strălucitor. Aduna gloanțele pe 
care le trăsese ca să șteargă orice urmă. 

S-a uitat spre mine. Nicio umbră de emoție pe faţa lui, ochii 
reci şi cercetători. 

M-am cățărat ca o felină peste schimbătorul de viteze, spre 
scaunul șoferului, am deschis portiera şi am coborât din 
mașină împleticindu-mă. Apa din hidrant a năvălit și peste 
mine. Am fixat cu privirea capătul străzii, gândindu-mă: fugi 
în direcţia aia şi nici să nu te gândești să te opreşti să respiri 
măcar. Zece metri, douăzeci, făceam niște salturi nebunești. 

Am auzit în spatele meu pași alergători care se apropiau. 
Tim m-a înșfăcat de încheietură. Am scos un icnet, zbieram și 
mă smuceam. M-a apucat și cu cealaltă mână. Avea arma în 
dreapta. 

— Lasă-mă. Dă-mi drumul, lasă-mă, Doamne... 

— Treci înapoi în mașină. 

M-am zvârcolit și m-am zbătut, dar, în loc să mă oprească, 
alerga și el cu mine, trăgându-mă cu avânt spre BMW. 

Spre cadavrul bărbatului pe care abia ce-l executase. M-am 
înfipt cu călcâiele în asfalt. 

— Proasta dracului, dacă vrei să scapi de aici, treci în 
mașină. Mai e unul pe undeva. 

Mintea mea nu funcționa coerent; eram blocată. La dracu”, 
la dracw. 

— Al doilea bărbat? 


— O să vină pe jos. 

Am capitulat. Ţinându-mă bine, Tim m-a îmbrâncit spre 
mașină şi m-a aruncat înăuntru. Priveam toată scena. 

— Dacă e la mine acasă? Dacă s-a dus după Jesse? 

A sărit și el în mașină și a băgat cheia în contact. 

— N-am de gând să mă întorc să aflu. 

Maşina nu pornea. Încă o dată. 

— Haide. 

Telefonul meu era pe podea. L-am înșfăcat și l-am pornit. 
Tim mi-a aruncat portofelul și telefonul pe care le luase de la 
atacator. 

— Vezi cine-i ăsta. 

Motorul se îneca. 

— Porneşte, scheisse nemtesc ce ești. 

În capul străzii, s-a deschis o ușă și cineva se uita pe furiș. 
În celălalt capăt, traficul era blocat. Una dintre mașini 
întorcea, fugind de la fața locului. Am apăsat pe apelare 
rapidă, mi-am dus telefonul la ureche și am scotocit prin 
portofel. Motorul a pornit. Telefonul lui Jesse suna. 

Tim mi l-a smuls. 

— i-am zis să închizi chestia aia. 

L-a făcut țăndări de bord. Eu m-am ferit. L-a trântit pe 
podea, a băgat în viteză şi a accelerat. Roţile se învârteau în 
noroi. 

— Portofelul, a zis el. 

Năucită, l-am deschis. 

Tim a murmurat în barbă: 

— Oh, nu, nu. 

Mi-am ridicat ochii. Dinspre colțul intersecţiei, un tip 
alerga spre noi. Era tânăr şi zvelt, îmbrăcat într-un palton 
negru, pulover și jeanși, cu părul negru în vânt. A observat 
dezastrul din stradă și s-a oprit. 

Tim a accelerat din nou. Mașina s-a târât afară din noroi, s- 
a năpustit spre curbă și și-a luat zborul tot înainte. Omul în 
negru se uita cu gura căscată la cadavrul bărbatului cu pistol. 
Tim se îndrepta cu BMW-ul spre el. 

Tipul continua să se uite şocat la cadavru. Într-o secundă, 


și-a revenit și și-a scos arma de la spate. Tim a îndreptat 
mașina spre trotuar, luând-o ţintă spre cadavru. 

Bărbatul a sărit din calea noastră direct pe un gazon de 
lângă și s-a făcut nevăzut după colțul unei case. Tim a trecut 
în viteză de el. M-am uitat în spate și am văzut un palton 
negru dispărând printr-o poartă. Cineva a claxonat. Tim a 
cotit brusc și a luat-o în sus pe stradă. Totul în jur se prăbuşea 
şi inima mea se făcea cât un purice. 

Vocea lui Tim a sfâşiat ceața din capul meu. 

— Cine era mortul? 

Copacii și casele și mașinile parcate goneau pe lângă noi. 
M-am uitat încă o dată în portofel. Înăuntru am văzut 
buletinul şi chipul bărbatului cu arma, acum mort, cu o 
căutătură încruntată. I-am văzut insigna cu acronimul ICE și 
vulturul aurit deasupra sigiliului guvernului SUA. 

— Serviciul pentru Controlul Imigrației și Normelor 
Vamale, am zis. Ai ucis un agent federal. 

Când a ajuns în vârful dealului, Christian s-a uitat înapoi în 
vale, spre cartier. Peste tot mașini de poliție și Boyd cu creierii 
împrăștiați în toată intersecţia. A continuat să fugă, încercând 
să pună totul cap la cap. Când s-a apropiat de hotel, a sunat. A 
auzit țârâit în receptor, a încetinit pasul, scrâșnind din dinți. 

— Christian? Care-i situaţia? 

Era nerăbdătoare, o simțea din voce. 

— Christian? 

Se ținea de abdomen. 

— Boyd Davies e mort. 

Se plimba în sus și-n jos în preajma hotelului, așteptând să 
izbucnească. Nu s-a întâmplat. 

— Spune-mi, a zis ea. 

I-a povestit, asigurându-se că-i descrie rolul lui, cum a 
alergat după tipa aia, Delaney, dar cum a ajuns prea târziu. 

— Davies era deja mort când am ajuns, a zis el. 

— Bliss o are pe fata lui Delaney? 

Calm, trebuia să rămână stană de piatră. 

— Pe Bliss am trimis-o în LA. Eram doar eu și Boyd. 


Tăcerea săgeta prin telefon, dar linia era deschisă. Călca cu 
pași mari primprejur. 

— Bliss a instalat programul de urmărire din telefonul lui 
Boyd. Se gândea că e suficient să stea pe urmele lui dacă... 

— Deci fata lui Delaney a scăpat. 

Și deodată s-a simţit din nou de un metru douăzeci, la zece 
ani, stând în mijlocul unei camere într-o băltoacă de urină, cu 
adulții care îl fixau de sus. 

— Ai lăsat-o să-ți scape. Singura sursă care ne putea da 
informaţia. 

— BMW-ul ăla aproape că m-a călcat. A trebuit să o iau la 
picior. Rio, fata a încercat să mă omoare. 

— Te-a rănit? 

Femeia de la telefon a tăcut. 

— Pari rănit. Christian, așază-te și ia-ți pulsul. 

— Nu, sunt bine. Rio, era cu un bărbat. Un alb urât. Și mai 
era un tip în faţa casei, unul în scaun cu rotile. 

A traversat din fața hotelului către vila lui. Gazoanele 
îngrijite se întindeau până sus pe dealuri, tipe de vârstă 
mijlocie în bikini, toate cu botox, stăteau tolănite la piscină și 
sorbeau băuturi cu paiul — El Encanto era paradisul afacerilor 
murdare. 

Vocea ei a rămas egală. 

— Uită de indivizii ăia. Nu o avem pe fata lui Delaney. 
Trebuie să mai încercăm o dată. 

Ştia deja asta, nu trebuia ea să-i spună. Trebuia să pună 
mâna pe Evan Delaney ca să-l forțeze pe Phil să le dea 
informaţia. Dar acum totul s-a dus dracului. Lumina caldă a 
soarelui îl irita. 

— Christian, nu putem rata din nou. Trebuie să-ți amintesc 
ce miză e în joc? Ce ne datorează ea și familia ei? 

— Ne sunt datori cu o moarte. Și o să ne plătească. 

Și-a descuiat ușa de la vilă. 

— Ce vrei să fac? 

— Mă ocup eu. Tu dispari din Santa Barbara. 

Înăuntru era răcoare. Pereţii groși din argilă erau rezistenți, 
puteai să ţi-o tragi la volum maxim toată noaptea, să inviți 


echipa de polo din Santa Barbara sau pe oricine altcineva. Să 
aduci pe rând câte două, trei fete pe noapte — o noapte în care 
poți să scoţi zece mii de dolari dacă știi ce să faci să-ți iasă. Și- 
a dat părul la o parte din ochi. 

— Dacă Boyd e mort, a zis ea, o s-o caute poliția. Trebuie 
să scoatem de la ea informaţia cât mai repede. Fiecare oră 
care trece le dă lor timpul să ne oprească. 

În oglinda cu ornamente aurite de deasupra şemineului, a 
văzut riduri de stres în jurul gurii. Ochii arătau osteniți. 
Trebuia să-şi vopsească genele din nou. 

— Evan Delaney e singura noastră șansă să obținem lucrul 
de care avem nevoie. De care tu ai nevoie. Nu se poate să 
greșim încă o dată. 

În spatele cuvintelor ei stătea o amenințare. Întotdeauna 
trebuia să subînțelegi asta. Reflexia lui părea să se disperseze 
și să devină străvezie. Mâinile îi erau reci. Tensiunea îi scădea. 

— Christian, știu că vrei să te ocupi tu de Phil Delaney. Dar 
pune mâna pe premiul ăsta și el o să moară știind că tot ce a 
protejat o viață întreagă s-a dus pe apa sâmbetei. 

A ridicat tonul. 

— Ăsta e viitorul nostru, al numelui Sanger. Mă bazez că 
eşti de partea mea. 

El a răsuflat. 

— Înţeleg. 

— Excelent. Grăbește-te, Christian. Te iubesc. 

Avea o scamă pe pulover. Cașmirul de șapte sute de dolari 
n-ar trebui să facă scame. A cules-o și a aruncat-o de parcă era 
un vierme. 

— Și eu te iubesc, mama. 

Vântul șuiera prin geamul spart al BMW-ului și îmi biciuia 
părul pe faţă. Străzile pe care mergeam erau ale unui cartier 
de lux cu case în stil spaniol, cu pereţii albi inundaţi de 
lumină. Hârâitul motorului îmi sfredelea capul. Îmi doream să 
vomit. 

Tim conducea cu o mână pe volan, cealaltă pe schimbător 
și privirea încremenită înainte. 


— Care-i drumul cel mai scurt spre strada Bautista? 

Toate gândurile păreau să mi se coaguleze într-o masă 
gelatinoasă. Fixam insigna din mână și fotografia agentului 
căruia Tim îi împrăștiase creierii pe șosea. 

— Bautista. Evan, la dracu. 

Tonul lui m-a făcut să ridic ochii. Asuda. 

— Stânga. La colț şi trei străzi mai jos. 

Mă gândeam: trebuie să ajungem la poliţie. 

— De ce Bautista? 

— Să scap de mașină. 

Și, cu asta, mi s-a umplut paharul. 

— Să scapi de mașină? Nu-i destul c-ai omorât un om, 
acum vrei să fii acuzat de furt de mașini? 

A luat colțul cu un rânjet pe față. 

— De ce să te oprești aici? De ce n-ai comite în continuare 
și alte fărădelegi? Poate un incendiu? Mită? Tâlhărie? Stai, am 
uitat — ai tâlhărit deja cadavrul omului pe care l-ai împușcat în 
cap. 

L-am plesnit peste umăr cu portofelul. De mai multe ori. 

Și-a întins brațul, mi-a prins bărbia cu mâna și m-a izbit de 
geamul crăpat al portierei. 

— Bagă-ţi bine în cap. Ăla nu era vreun poliţist la datorie 
care făcea un arest. Domnul - mi-a înșfăcat portofelul şi s-a 
uitat la nume — Boyd Davies a fost la o secundă distanță de a- 
ti băga un glonţ în cap. 

— L-ai executat. 

— Lucra pentru oamenii care l-au săltat pe taică-tu. Asta ar 
trebui să-ți spună ce fel de om era. 

Vântul şuiera pe lângă mine. Aveam hainele leoarcă, mi-era 
frig și eram plină de cioburi de sticlă. Aveam nevoie de ajutor, 
aveam nevoie să mă scoată cineva din catastrofa asta. Trebuia 
să ajung la poliţie. 

Tim n-ar face asta niciodată. Trebuia să dispar de lângă el. 

A luat curba în goană cu BMW-ul spre strada Bautista, a 
tras tare de volan, apoi l-a îndreptat. Drumul era șerpuit și nu 
era nicio mașină. La 200 de metri în față, a cotit și a parcat în 
spatele unui SUV roșu. 


A oprit motorul. 

— Ieși. Adu totul. 

Am înghesuit hârtiile în plicul mare, am băgat telefonul lui 
Davies şi portofelul, împreună cu telefonul meu zdrobit, toate 
în rucsac. Cartuşele goale zăngăneau în buzunarul lui Tim. 
Din depărtare, auzeam sirenele. 

— Și, ca să știi, a zis el, n-o să adaug și furtul de mașină pe 
listă. 

— Nu? 

— Nu. Am furat deja BMW-ul ăsta. 

Mi-am dus podul palmei la frunte. El a deschis portiera, s-a 
uitat la mine și s-a lăsat înapoi pe scaun. 

— Vrei să mergi la poliție? 

A întors capul brusc înspre direcția de unde se auzeau 
sirenele. 

— Sunt la locul crimei. Du-te. O să te aresteze. 

— Vrei să nu pomenesc numele tău? 

Avea o privire tăioasă. 

— Boyd Davies era un agent special al SUA. Nimic altceva 
nu.. 

S-a uitat împrejur încruntat. 

— Ce-i zgomotul ăsta? 

Din rucsac, se auzea un telefon. 

— Ţi-am zis să  închizi porcăria aia, probabil că 
triangulează... 

— Nu-i al meu. 

Am desfăcut rucsacul. 

— E al lui. 

Am scos telefonul lui Davies. Pe ecran apărea Număr privat. 
Eu și Tim ne-am intersectat privirile. 

— Răspunde, mi-a zis. 

Tremurând, am deschis clapeta. 

— Da? 

— Dacă situaţia asta îţi scapă de sub control, totul o s-o ia 
razna. Tatăl tău nu se simte bine și, dacă mai faci așa ceva o 
dată, o să moară. 

Vocea era mieroasă şi arogantă. M-am uitat la Tim cu inima 


bubuind. El a mimat din gură: 

— Ei sunt? 

Am dat din cap. 

— Cine e la telefon? 

— Spune-i slutului ăluia dement că o să plătească pentru 
Boyd. Şi dacă vreodată te mai apropii de fiul meu să-l rănești, 
o să te omor cu mâna mea. 

Am simţit cum îmi zvâcnea un nod în gât. Vocea era coaptă 
ca un fruct gata să fermenteze. Din telefon s-a auzit un 
clinchet nou, o fotografie primită prin mesaj. 

— Uită-te. 

Femeia a închis. 

Cu inima galopând, am deschis poza pe ecranul telefonului. 
Mi s-a lăsat un gol în stomac. Am închis ochii strâns şi apoi i- 
am deschis din nou. Poza era tot acolo. 

Era tata. Mâinile îi erau legate la spate și în gură avea un 
căluș. Mi-au năvălit lacrimi în ochi. Avea fața tumefiată, un 
ochi umflat. Sângele i se închegase în părul cărunt. 

Tim făcut un gest cu mâna. 

— Dă-l încoace. 

I-am dat telefonul. A mormăit. 

— Decorul e întunecos, nu poți să-ți dai seama unde e. Și 
nu are nicio dată trecută. Nu ştii cât de recentă e. 

Un bâzâit mi-a inundat creierul dintr-odată şi am trecut de 
la epuizare la stupoare. Telefonul suna din nou. 

Tim şi-a pus o mână pe brațul meu. 

— Fără lacrimi. Fără implorări. Stăpânește-te. 

Mi-a întins telefonul. 

Mi-am șters ochii, mi-am limpezit vocea cu putere și am 
răspuns. 

— Curvo. Dacă-l vrei pe taică-tu înapoi, să nu amesteci 
poliția, pentru că în secunda doi o să te salte pentru uciderea 
unui agent federal. Te bagă la pușcărie și taică-tu moare. 
Pizdă. 

— Vreau să vorbesc cu el. 

— Hai să sărim peste clișee. Vreau dosarul Riverbend. 
Toate documentele pe care Jakarta Rivera le are despre 


operațiune, din Columbia și Thailanda. 

Aveam pielea de găină. Când vorbea, aveam senzația că mi 
se scurge noroi pe piele. 

— Dacă îți dau informaţiile astea, îl eliberezi pe tata. 
Corect? 

— Nu mă refer la notițe sau memouri. Mă refer la DVD-uri. 
Înregistrări video. 

Am întors privirea spre Tim. 

— Nu am DVD-uri. 

— Fă rost de ele. Ai 72 de ore. 

— Termenele-limită sunt clișee. Las-o baltă. 

Femeia a râs. 

— N-ai înţeles. Ăsta nu e termenul-limită. Eu, una, am 
terminat-o cu el. Tu ești cea care trebuie să ajungă la el 
înainte să moară de deshidratare. 

Mă uitam cu o privire goală de-a lungul drumului. Vocea 
avea ceva din agitația valurilor mării din depărtare și asta o 
făcea să sune și mai autosuficientă şi îmbâcsită. 

— Îmi aduci dosarul Riverbend și eu îți spun unde e Phil. E 
simplu. Timpul se scurge deja. 

Sânge şi vânătăi, căuș în gură. Mâinile legate, fără mâncare, 
fără apă, nu putea nici măcar să-și înmoaie buzele fără ca 
nenorocita aia de cârpă să absoarbă umezeala. A fost luat pe 
sus ieri. Putea să fie oriunde, de la o peşteră din munţi la o 
cocioabă înăbușitoare din deșertul Nevadei, asudând găleți de 
apă sub un soare dogoritor. 

— Cum îţi livrez informația? am întrebat. 

— Notează. 

Mi-a înșirat un număr de telefon. Am luat un pix și l-am 
notat pe încheietura mâinii. 

— E un telefon nedetectabil, de mesaje. Ca să nu te duci la 
autorităţi cu el, ține seama. Taică-tu nu e vreun înger. 

— Nu-mi pasă. 

— Trebuie să-ți pese. Când o să te uiţi peste dosarul 
Riverbend, să nu te apuce vreo criză. Și vreau să pricepi de ce 
nu vreau ca poliția să pună mâna pe documente. Phil nu e 
inocenţa în persoană. 


— În regulă. 

A hăhăit scurt, un râs ce suna a sex și pizmă. 

— Credeai că e John Wayne. De fapt, era un peşte. Când 
erai în liceu şi cea mai tare excitație pentru tine era să-ţi iei 
limba în gură cu vreun băietan, Phil se folosea de curve să 
obțină informații. 

Stăruiam cu privirea prin parbriz în depărtare. 

— Spune-mi ceva util, că altfel închid. 

Râsul a fost și mai malițios de data asta. 

— Tatăl tău e deja în mierda fără ca lumea să mai afle că s- 
a folosit și de femei care își munceau fundul pentru CIA. 

Mă ciupeam de puntea nasului. 

— 72 de ore. Tăticului tău i se face sete. 

A închis telefonul și m-a lăsat cu ochii aţintiţi la norii care 
treceau și la strada goală. Tim şi-a pus mâna pe brațul meu. 

— DVD-uri, a zis. 

— În 72 de ore sau moare. 

— Dar Jax? 

Era livid și în ochi i se citea o suferință sinceră. 

— N-a zis nimic de Jax. 

S-a prăbușit și mai mult în scaun. Apoi a clipit, şi-a înghițit 
lacrimile și a arătat cu degetele către dosare. 

— N-am văzut niciodată vreun DVD. Dar mai e un plic mai 
mic într-unul din dosare. Are o cheie înăuntru. 

Am răscolit printre hârtii şi am găsit-o. Pe plic era scris 
Sinner's Prayert?. Înăuntru, o scrisoare de mână. Lipită de 
scrisoare, o cheie mică și roșie cu numărul 357. 

— Unde e caseta de valori? am întrebat. 

A arătat către scrisoare. Am despăturit-o. 


Se pare că n-am o mână bună. 

Am încercat să mă ridic, iubitule, am încercat să ajung 
în vârf. Dar tu ai învins din nou. Dacă am făcut cuiva 
vreun rău, aceea sunt eu. 

Poate că într-o zi o să te revăd, dar acum trebuie să plec 
la drum. Lasă-mă să fiu eu. 

J.R. 
1821 Century Park East 
Los Angeles 


— E un cod, nu? am zis eu. 

El s-a aplecat peste volan să se uite la scrisoare cu o față 
încremenită în concentrare. 

— E codată? 

Teama creștea în mine. Oare aveam nevoie de un 
computer? De un lingvist? De Indiana Jones? 

A scuturat din cap. 

— E un cod simplu. Adresa e reală. 

— Century Park East e Century City. E o clădire de birouri. 

— Atunci poate că e o bancă privată. 

A recitit scrisoarea cu jumătate de glas. Deși părea atent, 
concentrarea îi pălea. 

— M-am prins. 

A clipit și a rânjit din nou. 

— Mergem la adresa asta și descifrăm restul mai departe. A 
doua propoziţie e cheia. 

S-a uitat la mine. 

— Numai dacă nu ai tu o idee de titlu care mie îmi scapă. 

— N-am idee. 

A plesnit scrisoarea cu mâna. 

— A doua propoziţie e singura care nu e un titlu de 
melodie sau un vers. 

Dădea din cap și aproape că zâmbea. 

— Jax, frumuseţe! 

S-a uitat către mine. 

— Rhythm and blues. Nu asculți Ray Charles? 

— Se pare că nu suficient de mult. 

— Sinner’s Prayer. Losing Hand. You Win Again. Toate sunt 
cântecele lui. 

Mi-a aruncat o privire neîncrezătoare. 

— Hai — Hit the Road, Jack. 

— OK, pe asta o știu. 

— „Let me be me” — ăsta e un vers din Unchain My Heart. 
Simplu. Trebuie doar s-o cunoști pe Jax. Singura care nu se 
potriveşte e a doua propoziție despre cum se ridică şi atinge 
vârful. Ăsta e indiciul. 

M-am uitat la ceas. Patru și zece după-masa. Fără 


aglomeraţie, Century City era la nouăzeci de minute distanță 
cu o mașină rapidă. În orele cu trafic, putea fi un coșmar. 

— Să mergem. 

A coborât din mașină mormăind. Mi-am luat rucsacul, am 
îndesat plicul înapoi și l-am urmat spre SUV-ul roșu. 

— Tim, du-te tu după dosar. N-o să fug. Și sigur nu într-o 
mașină furată. 

A scos cheile din buzunar și a apăsat butonul telecomenzii. 
Poziţiile SUV-ului s-au aprins. 

— Asta nu e o mașină furată. E a mea. 

— Trebuie să mă duc la poliţie. 

— Nu merge așa. 

S-a răsucit cu tot corpul către mine. Șocul m-a străfulgerat 
de sus până jos. Când și-a descheiat jacheta, am văzut că 
sângera. 

— Oh, nu. 

Am luat-o spre el. Își trăgea cu grijă jacheta de pe el. 
Cămașa era lipită de piele în partea stângă și avea o gaură. 
Expresia lui tăioasă se încrâncena și mai mult, şi era livid. Îi 
tineam cotul cu mâna. 

Mi-a întins cheile. 

— Condu tu. 

L-am ajutat să urce în mașină. 

— Trebuie să te duc la spital. 

— Uite cum stă treaba, drăguță. În starea mea, nu pot să 
intru într-o bancă privată. O să trebuiască s-o faci tu. 

— Ai nevoie de îngrijire medicală de urgenţă. 

S-a mai uitat o dată la cămașă. Era udă. 

— Glonţul a trecut prin mine și a ieșit. N-a atins niciun 
organ vital. 

— Nu cred asta. 

— Dacă mă duci la spital și apoi te duci la poliţie, Jax şi 
tatăl tău o să moară. 

— De ce? 

— Singura posibilitate de a ajunge la Rio Sanger este prin 
Riverbend, iar poliția nu trebuie niciodată să vadă dosarul ăla. 
Informaţiile pe care le conţine ar putea fi fatale pentru Jax și 


tatăl tău. 

— Trebuie să avem încredere în poliţie. Tim, nu tot 
aparatul polițienesc este corupt. Chiar dacă tu ai lucrat pe 
cont propriu, nu înseamnă că toți ceilalți sunt personaje 
negative. 

Mi-a trântit un zâmbet scurt şi bizar. 

— Credinţa ta în democraţie este emoţionantă. 

— Şi cinismul tău la fel. Dar în momentul ăsta nu ești 
chibzuit. Și o să sângerezi până o să mori. 

— Nu avem timp de discuţii. Ai nevoie de dosarul 
Riverbend. Mi-a apucat încheietura mâinii cu o strânsoare 
brutală. Trebuie s-o faci. Nu ai voie să dai greș. Dacă nu ajung 
informațiile la Rio, nici eu și nici tu n-o săi mai vedem pe Jax 
şi pe tatăl tău. 

Ochii mă usturau și am clipit să alung senzaţia. Mă ţinea cu 
forță de încheietură. 

— Ai câteva ore la dispoziție până polițiștii o să-și dea 
seama cine ești. Nu știu dacă o să decidă că ești complice sau 
ostatică. Oricum, o să pună în circulaţie o poză cu tine și o să 
pornească în căutarea ta. O dată ce se întâmplă asta, toate 
căile tale de acces o să se închidă. 

Mi-a răsucit încheietura să ne uităm la ceas. 

— Șase. Fă rost de informaţii până atunci sau n-o să le mai 
obţii deloc. 

Dând din cap paralizată de încordare, am sărit pe scaunul 
șoferului și am pornit SUV-ul. Am dat mașina cu spatele și am 
cotit pe stradă. Pe lângă noi treceau stejarii care fremătau. 

— După ce fac rost de dosarul ăsta, n-o să li-l dăm pur și 
simplu răpitorilor, nu? 

— Nu. O să facem mai multe. 

Mă ţintuia din priviri. Nu era nevoie să spună cuvântul pe 
care-l gândea. 

Răzbunare. 

Mașinile de poliție au împânzit toată stradă. Albe cu negru, 
polițiști și detectivi mișunând pe lângă ele, o ambulanță cu 
girofarurile aprinse. Oamenii s-au adunat ciorchine pe 
trotuare. Jesse a frânat brusc la stop și a sărit din camionetă. 

La naiba cu toate astea. S-a strecurat prin mulțime. Mai în 
față, dincolo de maşinile de poliție din intersecţie, a zărit 
mașina albă pe care a văzut-o trecând pe lângă casa lui Evan. 
Poliţiştii şi paramedicii își făceau de lucru cu o persoană 
întinsă pe șosea. Cineva mort. 

Un polițist a trecut pe lângă el și vorbea prin staţia 
portabilă. 

— Domnule agent. 

Bărbatul nu l-a băgat în seamă. 

Capul îi vuia. Auzise prea târziu mesajul lui Phil de pe 
robot. Căcat, nu vedea de mașinile de poliție. Cine era 
persoana de pe stradă de care se ocupau polițiștii? 

A tras un pumn în mașina de poliție. 

— Hei. Trebuie să trec. 

Polițistul care vorbea în stație s-a întors. Ochii i-au 
scânteiat când l-a recunoscut. 

— Ce cauţi aici? 

Minunat. Era Domnul Poliţist Nu poţi-să-mergi-singur de 
aseară. Jesse a arătat cu degetul către locul crimei. 

— Prietena mea e acolo. 

Polițistul a făcut câțiva pași spre el. 

— Uşurel, amice. Despre ce vorbeşti? 

Și-a auzit numele strigat. Drew Farelli venea cu telefonul la 
ureche şi cu pași mari către ei. 

— Drew. 

Jesse a gesticulat spre intersecţie. 

— Am văzut Mercury-ul ăla alb în faţa casei lui Evan. S-a 
dus după ea. 

Farelli a dat din cap spre polițist şi şi-a scos insigna. 


— E în regulă, agent. 

Polițistul l-a arătat pe Jesse cu degetul mare. 

— Îl cunoaşteţi pe individ? 

— Da. 

Farelli și-a strecurat pântecele rotund printre mașinile de 
poliție, surprinzând neîncrederea politistului. Dădea din cap la 
telefon. 

— Da, Nicholas. Imediat. 

A închis. Avea o figură aspră. 

— Hai să ieşim din mulțime. 

Pe Jesse l-a cuprins deodată frigul. Farelli și-a așezat mâna 
pe umărul lui. Jesse și-a scuturat umerii. 

— Lasă-mă. Drew, ea e acolo? 

— Nu, nu e ea. 

Ușurarea i-a năvălit în priviri ca o vâlvătaie. Dădea din cap 
și își freca buricele degetelor de frunte, amuţit. 

— Evan nu e aici, a zis Farelli. A fugit cu ucigașul. 

Şi-a ridicat privirea. 

— Ce? 

— Ai văzut mașina aia că-i urmărea? De ce îi urmărea? 

— Cum adică a fugit cu ucigașul? 

Faţa de cocker Spaniei a lui Farelli era ca o pală roșie. 

— Şoferul acelei mașini a fost împușcat în cap. Logodnica 
ta nu doar c-a fost martoră, ci a urcat în mașină cu ucigașul și 
a plecat cu el după aia. 

A închis ochii. La dracu’. Tim North. 

— Mai e. Departamentul Șerifului din Santa Barbara a găsit 
ceva în mașina victimei. 

A mers până în fața mașinii de poliție cu Jesse după el, apoi 
a strigat un membru al echipei de criminaliști. 

— Higgins. Ai jacheta? 

Tehnicianul criminalist a dat din cap şi a ridicat o pungă 
sigilată cu dovada. Înăuntru, o jachetă albastră cu litere mari 
imprimate pe spate: ICE. 

— Ştii ce înseamnă asta? a întrebat Farelli. 

Ştia, dar trebuia să existe o explicaţie. 

Mda. Tim North era un criminal cu sânge rece. Phil 


Delaney avusese o viață ascunsă care-l adusese aici. El însuși a 
ajuns prea târziu. Și Evan era în mare belea. 

Farelli și-a încrucișat braţele la piept. 

— Până acum, credeam că Evan îi era loială tatălui ei. I-am 
acordat prezumția de nevinovăție pentru că am crezut că și tu 
ești o persoană cinstită. M-am învăţat minte. 

— Drew, Evan e în pericol. Trebuie s-o găsim înainte să 
păţească ceva. 

Farelli a clătinat din cap. 

— Martorii au văzut-o urcând în mașină. De bunăvoie, apoi 
a dispărut de la locul crimei. 

Asfaltul era ud şi lucea în lumina soarelui. Din locul unde 
era, putea să vadă picioarele victimei. Jeanși soioși, bocanci 
grei, răsfirat pe șosea. O păpușă din carne vie. Și-a întors 
privirea. 

— Ăla e agent federal. Unul de-ai noștri. 

Farelli își strângea buzele, încercând să-şi rețină emoțiile. 

— Pe asta o s-o ducem până în pânzele albe. Crimă și fugă 
de răspunderea în fața legii. Procurorul a cerut deja un 
mandat de percheziţie. În cel mult jumătate de oră, Evan o să 
fie declarată fugară. 

— Farelli, e absurd. 

— Şi nici nu rămâne la nivel local. La telefon era Nicholas 
Gray. Biroul Procurorului Federal o s-o pună sub acuzare 
pentru uciderea unui reprezentant al autorităţii de stat. Dacă 
tu crezi că mi-ai văzut șeful războindu-se, n-ai văzut nimic. 

— Drew... 

— Găsește-o pe Evan. 

Farelli s-a întors și s-a îndepărtat. 

— După-amiaza asta. Se predă singură sau a încurcat-o. 

Treceam de pe o bandă pe alta în zigzag de parcă jucam 
şotron pe Autostrada 450, urcând prin Valley, și mă apropiam 
de Century City, dar nu mergeam suficient de repede. Tim 
tușea. Cu o voce stinsă, a murmurat: 

— Drăcia dracului. 

Avea pielea ca de ceară și broboane de sudoare i se 


strângeau pe frunte. Și-a dus telefonul la ureche încă o dată, al 
cincilea apel de când ieşisem din Santa Barbara. Voia să 
aranjeze cu cineva să-i facă rost de tratament medical fără să 
apară în lumina reflectoarelor. 

A închis și și-a lăsat mâna să cadă în poală. Percodanul pe 
care-l luase din trusa de prim ajutor din mașină îl mai 
calmase, însă durerea persista. 

— E timpul să discutăm ce-o să faci când ajungem acolo, a 
zis. 

— Intru, iau dosarul, o sunăm pe Rio. 

Am aruncat o privire furişă la telefonul lui. ÎI ținea încleștat 
în mână și aştepta ca omul lui de contact să-l sune. Mă 
abțineam să-l iau. Soarele s-a strecurat prin ceața din aer și se 
reflecta în oceanul de mașini de pe autostradă. SUV-ul gonea 
prin Sepulvada Pass la ieşirea din Valley. 

— Dacă treaba nu iese. 

A tras aer în piept, durerea îi schimonosea trăsăturile feţei. 

— Sunt cinci mii de dolari cash îndesaţi în roata de rezervă. 
Ia-i. 

— De ce? 

— Trebuie să fugi. 

Trăgeam de volan și apăsam accelerația până în podea. 

— Şi scapă de telefonul lui Davies. Folosește telefoane 
publice sau fă rost de telefoane mobile noi. Cartelă preplătită 
şi card de debit preplătit. 

Se foia în scaun. Un miros de metal mi-a năvălit în nări, 
duhoarea sângelui. 

— După ce ieși din mașina asta, să nu ai încredere în 
nimeni. Și, când zic nimeni, mă refer la absolut nimeni. Rio 
are multe haimanale ca Boyd Davies. Ia aminte că s-ar putea 
să vrea să-ți dea de urmă și să-ți ia informațiile cu forța dacă e 
necesar. 

Am dat din cap, deși stomacul mi se zvârcolea. 

— Şi fiul lui Rio e băgat în asta. Probabil că el era în 
costumul ăla scump. Christian. Moștenitorul imperiului 
familiei. 

— Vorbind cu Rio, mi s-a părut că are accent străin. 


— Nu e americancă, dar operează aici. 

— Ce ştii despre ei? am întrebat. 

— Ce ţi-am spus deja. Nu i-am întâlnit niciodată. Riverbend 
s-a petrecut înainte ca eu și Jax să ne întâlnim. 

— Ce e în dosar? 

— Nu ştiu. Doar că operaţiunea s-a încheiat dezastruos. Și 
că tatăl tău e cel care a implicat-o şi pe Jax în afacerea asta. 

Traficul se mișca leneș sub soarele după-amiezii. Trebuia 
neapărat să prindem viteză. 

— Nu arunc încă telefonul, am zis. Fotografia aia e singura 
dovadă pe care o am că tata a fost răpit. Și vreau să mă uit cu 
atenţie la telefonul ăsta și la agenda de contacte. 

— Să nu te prindă cu el. 

— N-o să mă prindă. Dar întâi trebuie să fac ceva. 

Faţa îmi ardea: n-avea să-i placă. 

— O să-l sun pe Jesse. Dă-mi telefonul meu. 

A scuturat din cap. 

— Ştii senzaţia aia pe care ai avut-o tu când nu puteai să 
dai nicicum de soţia ta? am zis. Așa se simte Jesse acum. 
Trebuie să iau legătura cu el și să-l anunţ că totul e în ordine. 
Și, dacă tot n-o să pot avea încredere în nimeni din secunda în 
care mă dau jos din mașina asta, am nevoie să știu că totul e 
în ordine acasă. Mai ales dacă lucrurile o să se termine prost. 

Mi-a săgetat o privire și mi-a întins telefonul. 

Jesse a trântit uşa în urma lui în foaierul de la Sanchez 
Marks. Trebuia să vorbească cu Lavonne. Trebuiau să-și facă 
un plan de atac, cum să facă față poliției și amenințărilor 
procurorului. Și să afle ce naiba se petrecea de fapt. 

— Jess. 

S-a uitat peste umăr dincolo de fereastra cea mare care 
dădea în stradă, spre canapelele din zona recepţiei. 

— PJ. 

Fratele lui s-a ridicat în picioare şi-şi freca palmele de 
pantaloni de parcă încerca să-și șteargă umezeala. 

— Ai un minut? 

Nici măcar o secundă. A deschis gura și a închis-o. PJ avea 


o figură pătrunsă și căuta pe faţa lui semne de nervozitate. 

— Sigur, un minut. Haide. 

PJ a venit cu pași grăbiţi spre el. Și-a îndesat mâinile în 
buzunarele pantalonilor kaki în care își băgase tricoul. Lumea 
trecea pe hol şi se holba. Jesse știa că nu era pentru că el și PJ 
semănau izbitor sau pentru că unii dintre colegii lui se 
bucurau să-l vadă. 

S-a oprit în dreptul biroului lui Lavonne și a bătut la ușă. 
Când ea a strigat „E deschis”, a împins-o. De la biroul ei, 
Lavonne l-a fixat cu privirea peste ochelarii ei fără rame. 

— N-ai fost la colocviu. Presupun că există o explicaţie, a 
zis ea. 

— Din cauza ciclonului. 

Ea l-a zărit pe PJ și a ridicat o sprânceană. 

Jesse a scuturat din cap. 

— Nu, altceva. 

Părul negru și cârlionţat îi acoperea faţa. 

— O să fiu aici. 

În biroul lui, a închis ușa. PJ a pășit și se uita lung pe geam. 

— Îmi pare rău, sunt presat de timp. S-a întâmplat ceva? 

PJ a râs cu amărăciune. 

— Nu ţi-a trecut prin gând că am venit să te iau și să luăm 
prânzul împreună? 

— Chiar aşa? 

O privire lungă și iritată. 

— Nu. 

S-a dus la birou și a ridicat un stilou. 

— Eram, ăăă... 

Jesse și-a deschis braţele larg. 

— PJ, ce e? 

Bătea darabana cu pixul în registrul de pe birou. 

— Mă gândeam să candidez pentru un job. 

— Ah. Da, bine — e bine. Mă bucur să aud. Unde? 

Bătea în continuare. 

— Aici. 

Jesse a simţit că-i îngheață mâinile brusc. 

— Mă gândeam că poate o să pui tu o vorbă bună pentru 


mine. La firmă? Ultima dată când PJ s-a angajat, a preluat 
unul dintre cei mai importanți clienți ai firmei. Totul s-a 
încheiat cu falimentul clientului și PJ la pușcărie. Chiar 
vorbea serios? 

PJ i-a aruncat o privire fugitivă, piezișă. 

— Evan lucrează aici. 

— Evan lucrează ca liber-profesionist pentru noi și... 

Las-o baltă, se gândea. A o aduce pe Evan în discuţie era o 
lovitură sub centură, o reînviere a sentimentului de vinovăţie, 
o roșie aruncată în față. O lovitură de maestru. 

— Nu trebuie să fie nimic important, a zis PJ. Pot să fac 
cafea. Să duc scrisori. Să livrez lucruri pentru tribunal, nu știu. 
Dar vreau să mă pun pe picioare. 

Jesse se ciupea de puntea nasului. 

— Jumătate de normă. Orice. Haide, omule, nu vezi că mă 
străduiesc? 

Livrare pentru tribunal - contracte, documente 
confidențiale, comunicate... 

PJ a aruncat stiloul și a ţâșnit spre ușă. 

— Las-o baltă. Nu vreau să te încurc. 

— Nu, stai. 

Jesse l-a prins de braţ. 

— Uite care-i treaba, m-ai prins într-un moment prost. 

PJ își zvârcolea brațul în prinsoare, nervos. Jesse i-a dat 
drumul. 

— Doar... să mă lași puţin să mă gândesc. Trebuie să verific 
niște chestii. 

PJ i-a aruncat o privire dură și precaută care l-a făcut pe 
Jesse să-și țină respiraţia. Înainte să meargă la închisoare, nu 
avea privirea asta. 

Apoi și-a revenit și a schițat un rânjet de copil mare. 

— Serios? 

— Nu promit nimic. 

— Bine. Mâine? 

— Nu, e prea devreme. 

— Dar poate să ajut în pregătirea oamenilor pentru 
înfățișări. Știi, tu ești avocatul care interoghează martorul, iar 


eu sunt un jurat care îți spune cum a mers. 

Pregătire pentru înfățișare. Jesse simţea sudoare rece în 
picioare. 

— Ce-i? a făcut PJ. 

Un ciocănit și uşa a fost trântită de perete. Lavonne a arătat 
cu degetul peste umăr. 

— În biroul meu. Acum. 

S-a făcut nevăzută până ca el să se întoarcă spre fratele lui. 

— Scuze. 

— Nu, ești ocupat. Anunţă-mă. Şi... 

Se uita în podea să-și caute cuvintele. 

— Mulţumesc. 

Lavonne se plimba în sus și în jos în spatele biroului, cu o 
față mohorâtă. I-a făcut semn cu mâna să închidă ușa și a dat 
din cap spre telefonul dat pe speaker, spunând cu voce tare: 

— Jesse Blackburn ni s-a alăturat, Nicholas. 

S-a stăpânit să schițeze vreo tresărire. Vocea lui Nicholas 
Gray răzbătea din difuzor. 

— E mai mult decât o coincidenţă odioasă. E o crimă. 

Jesse își păstra vocea egală. 

— Da, Nicholas. Evan e în pericol. Poliţia trebuie s-o aducă 
acasă în siguranță. 

— Lasă vrăjeala, Blackburn. Un agent federal a fost ucis în 
mijlocul unei străzi din miezul orașului şi iubita ta e 
implicată. 

Lavonne a luat un pix și un blocnotes, a scrijelit ceva și l-a 
ridicat ca el să vadă: Ciclon? Nu - lovitură în punctul cel mai 
slab. 

Gray a spus: 

— Phil Delaney e căutat de poliție şi acum și fiică-sa e. Și 
Sanchez Marks e prinsă la mijloc. 

Simţea ochii lui Lavonne asupra lui, pârjolindu-l. A luat 
blocnotesul și a scris Phil D - nu accident de mașină. 
Ambuscadă. 

Lavonne fixa cu privirea blocnotesul. 

— De unde știi asta? 


— Ce? a întrebat Gray. 

— Nimic. 

A apăsat degetul pe blocnotes. Jesse a scris Nu pot să spun 
polițiștilor încă. 

— Eşti atentă? a zis Gray. Eu nu mă joc. Trebuie să-l 
predaţi pe Phil Delaney. 

— Nu putem, a zis Jesse. Nu știm unde e și nu am luat 
legătura cu el. 

— Aşa zici tu? a spus Gray. Am făcut rost de lista 
convorbirilor lui Delaney. Te-a sunat aseară la nouă patruzeci 
Și şase. 

Lavonne a întors încet capul spre el. 

Ușa s-a deschis după o bătaie scurtă și a intrat secretara. 

— Linia doi. E Evan. 

Jesse și-a smucit capul. Lavonne a sărit pe telefon. 

Vocea lui Gray s-a înăsprit. 

— Ce e? Ce-am auzit? 

Lavonne lovea butoanele, vorbind în telefon: 

— Așteaptă puţin. 

Și s-a năpustit pe ușă să răspundă din biroul secretarei. 

— Am auzit, zise Gray. 

Jesse se holba spre ușă, dar Lavonne a închis-o în urmă. 

— Nicholas, va trebui să revin eu cu un telefon. 

— Nu mă repezi. Nu cred nicio secundă că a fugit de capul 
ei. Tu știi unde se află și ea, și tatăl ei. 

— Ţine-ţi teoriile conspirative pentru tine. Ai întrecut 
măsura. 

— Eu am întrecut măsura? Tu ai fost victima unei tentative 
de crimă. Ar trebui să fii recunoscător că oameni ca Boyd 
Davies sunt acolo să te protejeze. 

— Opreşte-te chiar acum, Nicholas. 

— Dar ești gata să îi lași criminalul să scape. Dă-i dracu’ de 
polițiști, nu? Din cauza fratelui tău? 

Înfrigurat și mai tare, Jesse a amuţit. 

— Am văzut că aţi făcut o înțelegere la tribunal. Trebuia să 
facă mulți ani de închisoare. Tu l-ai ajutat cu asta? 

Vocea i s-a înmuiat. 


— Mă întreb dacă acuzaţiile au fost investigate până la 
capăt. Frauda prin corespondență, de exemplu. 

Se lupta cu sine însuși să nu se dea de gol. 

— Să nu care cumva să te iei de fratele meu. 

— Nu fac așa ceva. E o acuzaţie paranoică. 

Jesse se uita lung spre telefon. 

— Dacă te iei de el, o să ai de-a face cu mine. 

O tăcere adâncă și electrizantă a pus stăpânire pe încăpere. 
Când Gray a vorbit din nou, părea mulțumit. 

— Auzi sunetul ăla, Blackburn? E cariera ta care se duce pe 
apa sâmbetei. 

Îmi țineam telefonul la ureche. 

— Lavonne, sunt în viaţă, nu sunt rănită și nu am avut 
nimic de-a face cu moartea acelui om. 

— Unde eşti? 

— Pe fugă. 

Nu-i plăcea să audă așa ceva, dar nu aveam de gând s-o las 
să mă intimideze. 

— Dă-mi-l pe Jesse la telefon, te rog. 

Traficul de pe bulevardul Santa Monica era gălăgios și 
strident. La orizont, dealurile Hollywood-ului se ridicau prin 
pătura de ceaţă. În față, zgârie-norii din Century City 
răsfrângeau lumina soarelui amiezii. Mă duceam spre clădirile 
alea cu stomacul strâns și disperată să-i aud vocea. În cele din 
urmă, am auzit fâșâit în receptor. 

— Evan? Pentru numele lui Dumnezeu... 

— Sunt teafără. Jesse, ascultă-mă un minut. 

— Ce caută North cu tine? 

— Mai ai 30 de secunde, Blackburn. Taci și ascultă. 

A tăcut. Ţineam telefonul la ureche cu umărul, conduceam 
cu o mână și deschideam telefonul lui Boyd Davies cu cealaltă. 

— Îţi trimit o fotografie. 

I-am transmis poza cu tata. 

— Ştii cine era individul care-i acum mort? Eşti în belele 
până peste cap. 

— Ştiu că e... 

— Cele 30 de secunde s-au scurs. Fiecare agenţie din sudul 
Californiei o să fie pe urmele tale până la sfârșitul zilei. 
Trebuie să te predai. 

— Nu încă. 

— Ba da, chiar acum. Tu... 

Vocea i s-a stins. 

— O, nu. 

— Ai primit poza? 


— Doamne. Evan, îmi pare rău. 

— Jesse, am o singură șansă să-l aduc pe tata înapoi. Dacă 
mă arestează, n-o s-o pot face. 

Cerul era albastru în spatele pânzei dese de ceață, iar 
soarele se reflecta în parbrizele mașinilor care veneau din față. 
O mașină de poliție se apropia în viteză. M-am uitat în oglinda 
laterală și am văzut poziţiile frânelor aprinzându-se. 

— Evan, ascultă-mă cu atenţie. Tatăl tău m-a sunat ieri- 
noapte. 

Aproape c-am intrat în mașina din față. 

— Ce? 

— Chiar înainte ca răpitorii să pună mâna pe el. Mi-a lăsat 
un mesaj foarte clar spunându-mi să nu te amestec în asta. 

M-am încleștat de volan să nu mă las pradă emoţiei. Tata 
și-a petrecut ultimele lui momente de libertate încercând să 
mă protejeze. 

— Dacă nu mă amestec, tata nu are nicio șansă. 

— Ai la tine dosarele lui Jax și Tim? a întrebat el. 

— Da. 

— Trebuie să te oprești din ce faci acum și să mi le aduci. 
Urgent. 

— Dosarele? 

În oglinda retrovizoare, am văzut mașina de poliţie 
întorcând și strecurându-se printre patru mașini. Tata vrea să 
ti le dau ţie? 

— Mi-a zis să le distrug. 

— Ce? De ce? 

Polițistul din spate mergea în același ritm cu noi. Jesse nu 
mi-a răspuns. 

— Dacă tata se teme că materialele alea secrete ar putea 
ieși la lumină, atunci... 

M-am uitat la Tim. Nu avea de gând să predea informaţiile 
pur şi simplu. Avea de gând să-i omoare pe răpitori, dacă-i 
mai rămânea vreo picătură de sânge în corp. 

— Nu cred c-o să se întâmple asta. 

— Nu e vorba de asta. Tatăl tău mi-a zis că, dacă nu distrug 
dosarele, și tu o să devii parte din lanţul de crime. Dacă 


Sangerii pun mâna pe informaţie, o să înceapă să-ți caute 
familia. 

— Sunt deja pe urmele noastre. Tata, acum eu — următorul 
o să fie Luke. 

Numai gândul că ar putea să-i facă vreun rău nepoțelului 
meu Luke mi-a pus un nod în gât. 

— Singurul mod prin care am putea împiedica asta e să 
facem rost de dosarul Riverbend și să-l eliberăm pe tata. 

— Delaney, ești atentă puțin la mine? Phil mi-a zis că 
trebuie să fac rost de hârtiile alea ieri-noapte sau o să fie prea 
târziu. 

Simţeam că-mi vine rău. 

— E prea târziu. L-au răpit deja. 

— Nu de asta se temea el. 

— Dar atunci la ce se referea? Ceva nu se lega în toată 
treaba asta. Jesse, dacă știi ceva ce eu nu știu, trebuie să-mi 
spui. 

L-am auzit răsuflând, dar nu mi-a răspuns. Oare îmi 
ascundea ceva ce m-ar putea ajuta? 

— Ce e? am întrebat. 

— Tatăl tău... la dracu. 

— Lucrurile s-au schimbat între timp. Când tata ţi-a spus că 
trebuie să mă opreşti, era liber. Nu știa ce-o să se întâmple. 
Acum nu mai e valabil. 

Am auzit un bip în receptor, sunetul unui apel în așteptare. 
Trebuia să fie omul de legătură al lui Tim. Mi-a făcut semn 
către telefon. 

— Jesse, trebuie să închid. 

— Evan, nu. N-o face. Tatăl tău voia să protejeze familia, 
voia ca eu să vă ţin departe de treaba asta. 

— Normal că tata voia să mă ţină departe de asta. Eu voiam 
să mă ţin departe. Dar acum sunt implicată și tata depinde de 
mine. 

— Ev, greșești enorm. 

— Știu că încerci să mă protejezi, dar aici nu e vorba de 
mine. E vorba de tata. 

Am auzit din nou bipul. Tim mi-a smuls telefonul din mână. 


— Îmi pare rău, amice. 

A răspuns la celălalt apel. 

— Da. 

Mă rodea stomacul. M-am uitat în oglinda retrovizoare. 
Polițistul era încă acolo. 


— La dracu”. La dracu”. 

Jesse a trântit receptorul. Pe hol, doi asistenți de avocaţi s- 
au oprit din discuţie și au întors capetele. Lavonne a dat 
buzna înăuntru. 

— Controlează-ți volumul vocii. Clienţii cred că tocmai am 
pierdut un caz important. 

— Evan nu ştie ce se întâmplă de fapt, a zis el. 

— Dar tu știi şi o să-mi spui și mie. Acum. 

— Mesajul lui Phil. M-a pus să jur că păstrez secretul legat 
de oamenii care l-au răpit și ce caută ei de fapt. 

A trântit ușa. 

— Nu e vorba de bani. E mai grav. 

Mașina Poliției din Los Angeles era în continuare în spatele 
meu. L-am zărit pe polițist în oglinda retrovizoare, avea o 
cămașă albastru-închis strânsă pe corp, părul tuns scurt și 
ochelari de soare care îi ascundeau ochii. 

— Ne-a văzut cineva când am schimbat mașinile în Santa 
Barbara? am zis eu. 

— Posibil. 

Bulevardul se perinda pe lângă noi cu mall-urile lui și 
blocurile scunde. La naiba, de ce se încăpățâna Jesse să nu mă 
asculte? Ce n-a înțeles? Complexul de zgârie-nori din Century 
City se ridica în faţă. Am semnalizat și am luat-o spre Century 
Park East. 

— Ne urmărește. Avea radio transmițătorul la gură. Le 
spune numărul de înmatriculare. 

Tim s-a uitat în oglinda laterală. 

—E o piață în spatele clădirilor de birouri. Treci de 
numărul o mie opt sute douăzeci și unu și intri într-o parcare 
subterană. O să preiau eu volanul. 


— Și să fac cale întoarsă prin piață? 

— Ne întâlnim în patruzeci și cinci de minute. Century 
Plaza Hotel. 

Am trecut de 1821, un turn negru și impunător de treizeci 
de etaje, şi am intrat în parcarea de sub alt zgârie-nori. Am 
încetinit pe pantă și am parcat. În roata de rezervă a SUV-ului 
am găsit banii. Teancul de bancnote noi de o sută de dolari nu 
cântărea mai mult decât un ziar subțire. Tim s-a tras de pe 
locul lui până pe scaunul șoferului. 

M-am dus în faţa ușii. 

— Patruzeci și cinci de minute. 

— Dacă nu apari, nu te aștept. 

Am luat-o pe scări, urcând câte două, până am dat într-un 
lobby inundat de lumină, marmură și vociferări. Polițistul a 
oprit în parcare și se îndrepta spre intrare. Am grăbit pasul în 
direcția opusă spre piaţa din spatele clădirilor. Ochii fixați 
înainte. După mai puţin de o sută de metri, m-am strecurat pe 
o ușă spre un alt lobby strălucitor și am îndrăznit să mă uit în 
spate. Polițistul nu se vedea, dar mă căuta. 

Am găsit un panou de afișaj. Avea o listă cu cincizeci de 
nume. Mi-am trecut mâna prin păr, repetând în gând mesajul 
criptic din scrisoarea lui Jax. Am încercat să mă ridic, iubitule, 
am încercat să ajung în vârf. 

Alliance Mortgage. Westside Ventures. Robinson & Niebuhr 
LLP. 

Crescendo Ltd. Etajul optsprezece. 

Uşile liftului s-au deschis într-un lobby cu o lumină 
seducătoare și un parchet lucios. M-am uitat de două ori la 
numărul etajului: optsprezece. Nu știu cum credeam că arată o 
bancă privată, însă nu mă așteptam la așa ceva. 

Asta nu era bancă. În spatele biroului din palisandru stătea 
o recepționeră care avea căști și microfon. La vreo cincizeci de 
ani, purta o rochie lungă din pânză și un turban african 
turcoaz. Spre deosebire de alte femei care stau la intrarea în 
foaierele din Los Angeles, ea nu mesteca gumă și nu-și pilea 
unghiile. Şi nici nu-mi întindea casetele înregistrate de ea în 


speranţa că sunt vreun producător de muzică. 

Se auzea muzică gospel în difuzoare. Genul call-and- 
response, armonie pentru patru linii melodice, cu o trupă de 
funk în spatele unui cor care cânta cu ardoare versuri în stilul 
Go Down Moses. Cu siguranță că nu era o firmă de avocatură. 

Recepţioneră s-a uitat la mine cu interes amabil și deodată 
am devenit conștientă de cămașa mea șifonată și tenișii uzați. 
În lumina acelei muzici, părea o secretară la o congregaţie 
baptistă serioasă, era caldă și formidabilă. 

— Vă pot ajuta? 

Am mers până la birou și am așezat cheia roșie în fața ei. 
Nu știam ce să fac. Dacă-mi cerea să semnez pentru accesul la 
cutia de valori, aveam o problemă. 

Dosarele conţineau câteva semnături ale lui Jax, cu scrisul 
său ascuţit, dar mă îndoiam că le-aș fi putut copia. Poate. 
Poate dacă m-aș fi prefăcut că mi-am rupt mâna sau că am o 
problemă neurologică. 

Dacă această vajnică doamnă cu aerul ei bisericos îmi cerea 
să mă legitimez ori dacă Jax îşi înregistrase contul sub un 
pseudonim, eram terminată. 

A luat cheia, s-a uitat la numărul trecut pe ea și a dat un 
telefon. 

— E o femeie aici cu o cheie. Trei cincizeci și șapte. Verifici 
tu? 

Și-a ridicat ochii. 

— O secundă. 

Avea o figură binevoitoare și nu i se părea ciudat că o tipă 
în toale șleampete intrase în holul acesta elegant. Totuși, mă 
gândeam cât de bine o să-mi iasă s-o conving că sunt de-ai 
casei. Doamna era afro-americană. Și Jax la fel. În fundal se 
auzea muzică gospel. Dacă aşa era moda aici, aș fi avut de 
furcă al naibii de mult încercând să mă adaptez. 

Privirea ei stăruia pe fața mea și atunci mi-am dat seama că 
nu scosesem niciun cuvânt până atunci. Nu doream să devin 
mai vrednică de ţinut minte decât eram deja. Da, domnule 
polițist, e aici. O femeie albă îmbrăcată în haine de prost gust și 
complet mută. Are un spasm ciudat la mâna dreaptă. 


Încercând să mă prefac detașată, am zis: 

— Bună muzica. Cine cântă? 

— Sounds of Blackness. 

— Așa e. 

Am zâmbit, mă simțeam idioată. De ce dura atât de mult? 

Femeia a vorbit în microfon: 

— OK, îi spun. 

S-a uitat la mine. 

— E în seiful mare, nu în arhivă. Kani o să vă însoțească 
până acolo. 

Seif? La etajul optsprezece al unei clădiri? 

— Mulţumesc. 

O clipă mai târziu, o tânără a deschis ușa din sticlă de la 
capătul culoarului. Abia dacă-mi ajungea până la brâu, purta 
o bandană în jurul pieptului în loc de maiou și niște pantaloni 
foarte scurți atât de strânși pe corp, că trebuiau să fie o 
măsură mai mică de 0. 

Probabil luaţi de la „Barbie”. Păr cu ţepi, ochelari cu rame 
ascuţite, șlapi cu paiete. Trăsături asiatice. Tipa părea scoasă 
din desene anime. 

Și-a pus un creion după ureche. 

— Mă urmaţi? 

I-am mulțumit recepționerei și am urmat-o, intrând pe ușă. 

Deodată am ieșit din Ţara Gospelurilor și am intrat în 
Matrix, cu o muzică de Red Hot Chilii Peppers. Ne aflam într-o 
arhivă cu muzică. Pe toate rafturile de metal din jur, de jos 
până la tavan, erau benzi de magnetofon etichetate cu numele 
cântărețului, numele albumului şi data înregistrării. Rafturile 
se aliniau pe rânduri înguste până la ferestre. În jurul nostru 
se vânzoleau cu folos alte personaje manga, energice, cu 
piercinguri și tatuaje colorate. Unii purtau căști și se ocupau 
de consolele de înregistrare, alții lucrau pe niște computere cu 
ecrane ca de cinema. Ce făceau, nu știam. 

— Pot să te întreb ceva? 

Încercând să formulez cumva, am arătat cu degetul în 
partea opusă a încăperii. 

Despre modalităţile voastre de depozitare. 


Barbie-manga mi-a urmărit privirea. 

— Ferestrele? 

— Pentru început. 

— Sticlă polarizată oţelită, absoarbe razele UV în totalitate, 
reduce posibilitatea degradării. Bineînţeles, toți artiștii sunt 
aici temporar, până îi digitalizăm. 

— Înţeleg. 

Simţind că așteaptă o aprobare din partea mea, am refuzat 
să i-o dau. 

— Dar căldura și coroziunea? 

— Temperatura e controlată non-stop. Cutiile nu conţin 
acetonă. 

— Bine. 

Îmi păstram expresia ternă. 

— De fapt, mă interesează sistemul de securitate. 

— Oh. 

S-a scărpinat în cap, încurcată. 

— Dacă vă faceţi griji legate de spargeri, nu e de fapt nicio 
problemă. În mare parte, munca noastră presupune salvarea 
sau re-masterizarea înregistrărilor vechi. În primul rând, nu 
există drepturi de autor. Fiind compilații și înregistrări 
vorbite, pirateria nu e mare problemă. Pentru chestii cu 
adevărat delicate și rare, cum ar fi concerte live ale marilor 
artişti de jazz, avem seiful mare. 

— Normal. 

Cred că m-am prins: în acel loc se arhivau materiale 
prețioase de specialitate pentru care investitori bogați sau 
muzee faimoase ar plăti gras — ceea ce explică de ce se afla 
într-un zgârie-nori elegant, și nu într-o clădire industrială din 
suburbii. 

— Cât despre seif, cred că nu vă faceţi probleme că hotii ar 
putea să găurească podeaua și să intre, am zis. 

— Înţeleg ce vreți să spuneți. Dar noi nu păstrăm bani 
numerar sau lingouri. E un seif anti-foc. Căptușit cu metal și 
consolidat antiseismic. E protejat împotriva incendiilor, 
inundaţiilor sau cutremurelor. 

S-a uitat la mine chiorâș. 


— Nu vi s-au explicat astea când v-aţi înscris pentru 
serviciile de arhivare? 

— Nu am făcut turul. 

Am păstrat o figură suspicioasă, bazându-mă pe atitudinea 
mea. 

— Când arhivaţi ceva litigios, trebuie să aveţi grijă să fie 
protejat cum trebuie. 

— Litigios? 

— Disputat. Face parte din serviciile voastre, nu? 

— Adică angajamentul scris de predare către destinatar? 

— Aşa cum mi s-a explicat, păstraţi materiale care fac 
obiectul disputelor legate de moșteniri și proprietate. 

— Da. Sau obiecte care pot fi folosite ca dovezi în procese. 
Așa că avem grijă să urmăm procedurile lanțului de custodie. 

— Bun. 

Am ajuns la seif. Manga-Barbie s-a pus între mine şi ușa 
seifului. 

— În mod normal, oferim seiful firmelor de avocatură și 
caselor de licitaţii. Și scuzați-mă, dacă aceasta e cheia 
dumneavoastră, cum se face că nu știți nimic despre 
Crescendo? 

S-a dus şi prefăcătoria. Nu-mi mai rămânea timp să încerc 
altceva. 

— Pentru că nu e cheia mea. 

Și-a ridicat sprâncenele în spatele ochelarilor cu rame 
ascuțite. 

— Ce? 

— Cutia e a unui prieten. Sunt aici la cererea lui. 

— E neobișnuit. Cum se face că prietenul nu e aici cu 
dumneavoastră? 

— Apreciez prudența dumneavoastră, dar cred că serviciile 
Crescendo presupun și o discreţie față de client. Şi 
confidențialitate. 

A roșit. După ce a rămas cu privirea în pământ o clipă, a 
deschis larg ușa. 

Cutii cu încuietoare împânzeau seiful. I-am întins cheia și 
ea a deschis cutia 357, a tras-o afară și mi-a dat-o. Era de 


mărimea unui sertar de manuscrise. Am așezat-o pe masa din 
colț. 

— Chemaţi-mă când aţi terminat, a zis ea și a ieșit. 

Cu mâinile transpirate, m-am așezat și am deschis cutia. 

Stând în seif și holbându-mă la cutia de valori a lui Jax, mi- 
am poruncit să rămân calmă. Afară, în arhiva de muzică, 
Manga-Barbie își bea cafeaua de la Starbucks. Give It Away 
bubuia în boxe. În faţa mea zăcea un plic gros. Înăuntru se 
afla cheia libertăţii tatălui meu. 

Am sfâşiat plicul și am scos o carte cu coperte groase. 

Mă uitam uluită și amuţită la statuia funerară de pe 
copertă. Tipa făcea mişto de mine. 

Miezul nopţii în Grădina Binelui și a Răului. 

Cartea avea pagini cu colțuri îndoite, cotorul crăpat, 
copertele ținute laolaltă de niște elastice. M-am uitat înapoi în 
plic. Nu mai era nimic. 

Am tras elasticele și am deschis cartea. Pagina de titlu, 
cuprinsul: Destinaţie necunoscută, Jocul cu arme, și îngerii 
cântă... nicio notiță, nicio mâzgălitură pe margine, nicio literă 
încercuită. Dacă această carte de 400 de pagini cu basme 
gotice conţinea un cod ascuns, dădusem de belea. Jax avea o 
diplomă în lingvistică. Asta însemna că se pricepea mai bine 
ca mine să manipuleze prin limbaj. Și eu eram aia care își 
câștiga existența manipulând limbajul. Am ridicat cartea şi am 
fluturat paginile. 

Aha. 

La capitolul 17, un teanc de pagini fuseseră decupate. 
Suficient cât să ascunzi acolo o mini-unitate flash. 

Am răsturnat-o în palmă. Mai mică decât o lamă de gumă 
de mestecat, avea o memorie de 8 giga, conform notaţiei de 
pe caseta de argint. Era destul ca să conţină fișiere video de 
calitate DVD. Era legată de un lănțișor împreună cu un 
pandantiv religios. Vederea Madonei cu pruncul a fost cel mai 
deconcertant lucru posibil. Mi-am scos laptopul din rucsac. 
Manga-Barbie vorbea acum la telefon şi m-a țintuit cu 
privirea. 

O carte scobită pe dinăuntru. Am zâmbit cu jumătate de 


gură. Jax era de modă veche. 

Sau o miștocară. Capitolul 17: O gaură în podea. Mi-am 
aprins computerul. 

Lavonne umbla de colo-colo. 

— Lanţul de crime. 

— E un ciclu. Găseşte, urmărește, țintește și ucide, a zis 
Jesse. 

Se uita pe geam cu o căutătură feroce. 

— Şi a vrut să spună... 

— Nimic de bine. 

Faţa ei zicea nu, serios?l. 

— A nu o implica pe Evan nu mai e o opțiune. 

— Așa că trebuie s-o opresc. 

Inflexiunea vocii lui era chibzuită, însă ea și-a ridicat 
braţele în aer, încercând să-l domolească. 

— Nu-i poţi spune. 

— Dacă o fac, poate o conving să... 

— Nu. Informaţia asta e secretă. Nu poți s-o divulgi. Punct. 

Își trecea degetele prin păr. 

— Dar trebuie cumva s-o fac să se întoarcă, fiindcă nu știu 
dacă o să mai reușesc să dau de ea. 

— Ai o reacţie impulsivă, iraţională. În afara faptului că nu 
ştii dacă poţi s-o oprești pe Evan, crezi că... 

— Nimeni nu poate s-o facă în locul meu. Nimeni, și 
păstrează mesajul lui Phil doar pentru tine. 

A scuturat din cap. 

— Te paşte un dezastru colosal. Eşti într-un potenţial 
conflict de interese. 

— Phil şi-a petrecut ultimele secunde de libertate 
trimițându-mi mesajul acesta. În niciun caz n-o să stau aici să 
cântăresc dacă e sau nu conflict de interese. 

Și-a desfăcut palmele și le-a aşezat răsfirat pe biroul ei. 

— A vorbit foarte clar. Fă-o ca să-mi protejezi familia. 

— E clientul tău, nu comandantul tău. Nu execuţi ordinele 
lui. 

— Nu e un ordin, e o chemare la acţiune. 


Ea îi susținea privirea. 

— Înţeleg că Evan încearcă să-și salveze tatăl, dar habar n- 
are cât de grave sunt lucrurile, a zis el. Trebuie s-o opresc 
înainte să pună mâna pe informaţiile alea. 

Ea și-a scos ochelarii și i-a aruncat pe birou. Se freca la 
ochi, zicând: 

— Ştiu. 

Recunoștința și adrenalina l-au inundat deodată, în același 
timp. 

— Ce vrei să fac cu Nicholas Gray? 

— Lasă-mă pe mine să fac următoarea mutare. 

Pe fața ei se vedea amărăciunea. 

— Să te amenințe cu fratele tău, asta n-o să ţină. 

Lavonne spunea despre ea că e o tipesă mică și dură din 
Philly, dar, dincolo de duritatea asta, era și cinstită. Ar fi mers 
până în pânzele albe pentru el. I-a mulțumit dând din cap. 

— Pleacă de-aici, i-a zis ea. 

Computerul s-a deschis și s-a încărcat. Cu puţin noroc, nu 
doar că aş fi examinat cu atenţie informaţia de pe flash drive, 
dar aş fi copiat-o și chiar aș fi redirecționat-o — către Sanchez 
Marks și către Rio Sanger. Eram sigură că aveau internet 
wireless la Crescendo. Nu mai pierdeam timpul deplasându- 
mă pentru o informaţie. Cu un singur clic puteam ajunge la 
tata. 

Ecranul s-a aprins. Am introdus flash drive-ul în computer. 
Unitatea şi-a aprins beculețul roșu care pâlpâia. 

Și, chiar mai repede decât am apucat să-mi trag sufletul, 
luminiţa roșie s-a stins şi ecranul s-a făcut negru. 

O beznă totală. Nici urmă de cursor. Nimic, în afară de un 
cuvânt mic și alb în partea din stânga sus a ecranului, cu un 
font standard de computer: 

Root_ 

Nu era a bună. Mi-am trecut mâna peste tastatură. Am 
apăsat escape. Am apăsat return. Am vrut să-l închid. Nu se 
întâmpla nimic. 

La naiba. Computerele nu sunt punctul meu forte. Sunt 


bune când faci cercetare online sau când cauţi fotografii la 
rezoluție mare ale echipei naționale masculine de înot în 
costum de baie, dar când o iau razna, nu știu să fac nimic. Să 
repar un computer? Mai degrabă aş şti să aterizez o navă 
spaţială. Am lovit monitorul în lateral. 

Root_ 

Jax, ce-am făcut? Ce fac acum? 

M-am uitat spre ușă și i-am făcut semn lui Manga-Barbie. 

— Kani? 

Şi-a ridicat privirea din telefon. 

— Gata? 

— Nu, am o problemă cu computerul. Ce faci când... Când 
ai dat-o-n bară complet? Când ecranul se înnegrește și îți 
apare mesajul Root? 

Întrebarea a zăpăcit-o și s-a întors să-și întrebe un coleg din 
capătul încăperii. 

— Încearcă să scrii Logout. 

— Mulţumesc. Am reușit. 

O clipă, ecranul a rămas tot negru. Apoi au început să 
apară litere mici şi albe care se multiplicau în rânduri ce 
umpleau ecranul și se derulau pe pagină. Mă uitam chiorâș, cu 
degetele încremenite în aer deasupra tastaturii. Literele 
deveneau cuvinte și înșiruiri fără sens de verbe, se multiplicau 
tot mai iute, de parcă erau niște bacterii furibunde şi isterice. 

Foarte abrupt, şiragul de cuvinte s-a oprit. Dedesubtul 
abundenței textuale, în josul ecranului, a apărut un singur 
cuvânt care mi-a atras atenţia. 

Loading... 

Mi-am ţinut respiraţia. 

Scrisul a dispărut şi pe monitor a apărut un clip. De pe 
ecran se uita direct la mine „ne-prietena” mea Jakarta Rivera. 

— Dacă te uiţi la clipul ăsta, înseamnă că ești pe urmele 
dosarului Riverbend. 

Vorbea cu un calm de gheață care-mi dădea fiori pe șira 
spinării. Manga-Barbie mi-a tras o căutătură curioasă. Am scos 
niște căști din rucsac și le-am băgat în computer ca să nu tragă 
cu urechea. S-a auzit vocea lui Jax, tăioasă ca lama unui cuțit. 


— În cazul ăsta, trebuie să fii absolut sigur că e ceea ce 
vrei, pentru că, din momentul ăsta, va trebui să-i faci față. 

Stătea într-o încăpere căptușită cu lemn de tec, peste ea 
cădea o lumină de ambră ce venea de la aplicele de pe 
peretele din spate. Mâinile stăteau așezate una peste cealaltă 
pe biroul din faţa ei. Perle în urechi și la gât, îmbrăcată ca 
pentru o negociere diplomatică, într-un costum de un negru 
sever cu un decolteu îndrăzneţ. O încredere ca de felină. Din 
ochii ei dogorea o dorință animalică, la limita setei de sânge. 
O combinaţie dintre Condi Rice și Kill Bill. 

— Dacă vrei să te opreşti acum, scoate flash drive-ul, a zis 
ea. Ai zece secunde să te hotărăști, după aceea nu mai ai 
scăpare. 

Respiram încet. Riverbend: am tot auzit numele ăsta. De la 
Tim North. Și de la vocea frivolă din telefonul mortului. Nu 
mai aveam scăpare. 

Jax a zis: 

— În regulă. Dacă asta vrei, asta o să capeți. Toată 
mascarada cu armele de foc. 

Expresia feței nu i s-a schimbat, în schimb tonul vocii părea 
să ascundă regrete. Mi-am dat seama atunci că ea nu știa că 
eu eram cea care urmărea clipul. 

— Când m-am dus în Columbia acum doisprezece ani, nu 
mă așteptam să fie ultima misiune federală. Chiar dacă eu 
eram acolo ca ANO, pe cont propriu. 

Acoperire Ne-Oficială, o operaţiune în afara granițelor unde 
nu aveai protecţie diplomatică. Acul din şira spinării mele s-a 
înfipt şi mai adânc. 

— Și, timp de multe luni, misiunea a decurs foarte bine. 
Adunam informaţii, îmi cream legături. Contacte la nivel înalt. 
Eram al naibii de bună. Filmul și fotografiile îmi confirmă 
spusele. Mi-am făcut treaba în războiul contra drogurilor până 
în momentul în care tactica a devenit haotică. 

Faţa îi era în continuare glacială. 

— O să vezi tot filmul. Dar va trebui să muncești pentru 
asta. 

M-am apropiat mai mult de ecran. 


— Din momentul în care ai tastat Logout, flash drive-ul a 
descărcat în hard drive-ul tău un program. După ce au trecut 
cele zece secunde, s-a activat. 

Au! 

— Chiar în clipa asta, creează un alt program de care ai 
nevoie ca să decripteze şi să afișeze dosarul Riverbend. Numai 
că flash drive-ul are doar o parte din informaţia de care ai 
nevoie pentru asta. 

Şi-a încrucișat mâinile din nou. 

— Mai e ceva, de care tu trebuie să faci rost. 

Nu. Nu mai voiam să mă duc nicăieri. Voiam să se termine 
totul aici și acum. Înainte ca tata să moară de deshidratare, 
înainte ca poliţia să-şi dea seama că am luat liftul până aici și 
să dea buzna să mă aresteze. 

— Jax, nu face asta. 

— Un al doilea flash drive conţine cealaltă parte din 
codurile sursă. Dar trebuie să faci rost de el la timp, altfel tot 
ce ai descărcat până în momentul ăsta se va distruge. Nu vei 
mai putea să descarci din nou. O dată ce ai lansat programul 
ăsta, flash drive-ul introdus în computerul tău va fi șters și 
rescris. Fiecare informaţie pe care o conținea e acum în 
computerul tău. Nu pot fi copiate. Nu pot fi atașate sau 
redistribuite altcuiva. 

— La dracu”. 

Fierbințeala din ochii ei mă scotea din sărite. Toată 
mascarada cu armele de foc. 

— Și nu poate face nimic pe cont propriu. Trebuie să faci 
rost de cealaltă jumătate de coduri sursă sau tot ce e salvat 
acum pe computerul tău va fi șters. 

— Nu, Jax, nu. 

— Te-am avertizat. Pe de-a-ntregul. 

Textul cu fonturi standard care-mi infestase ecranul nu era 
bacterie lingvistică. Era de-a dreptul un virus. Și îmi cerea: 
Hrănește-mă. 

— Programul se creează chiar în momentul ăsta. Prima 
parte din film va fi disponibilă după descărcare în 
douăsprezece ore. Pregătește-te pentru Riovision. 


Doisprezece ore, nu era bine. 

— Și, înainte să încerci să spargi programul - n-o face. 
Încarcă cealaltă parte din coduri sau te arzi. Trebuie să faci 
rost de toate flash-drive-urile în ordinea corectă până la 
termenul-limită. Nu poţi copia informaţia. Nu o poți 
transmite. Nu încerca. Nu ai timp. 

M-am sprijinit pe coate și aproape că-mi smulgeam părul 
din cap. Să fac rost de toate? 

— Așa că dă-i bice. Vrei să știi unde trebuie să te duci? 

— Nu-ţi bate joc de mine mai mult decât ai făcut-o până 
acum, am zis. 

— Uită-te pe coperta a patra a cărții. 

Am întors cartea. 

— În stânga jos, e un credit foto. 

Am alunecat cu privirea în josul paginii. Pe copertă, 
Cimitirul Bonaventure, Savannah. 

— Nu, am făcut eu. Nu se poate. Nu mă trimite în celălalt 
capăt al țării la trei mii de kilometri... 

— Apasă Esc și tastează cuvintele. O să primeşti localizarea. 

Am făcut-o. Degetele mi-erau amorţite. 


Ajahn Niram 

Șoseaua Sanamchai nr. 2 
Bangkok 10700 
Thailanda 


— la cartea cu tine. Păstrează bine medalionul cu La 
Virgân. O să ai nevoie de el. 

Pe ecran a apărut o nouă fereastră. Era un cronometru care 
a și început să măsoare timpul: 29:59:00. 29:58:59 

Jax şi-a coborât vocea. 

— Hit the road, Jack. 


10. 


Am îndesat totul înapoi în rucsac și am ţâșnit afară din seif. 
Simţeam că îmi apar bube pe creier. Treizeci de ore ca să 
ajung în Bangkok? Jax era nebună? 

Aș fi vrut să sun pe cineva de acolo să-i zic să facă rost de 
nenorocitul ăsta de flash drive și să mi-l trimită de urgenţă. 
Dar pe cine păcălesc eu? Nu știam pe nimeni în sud-estul 
Asiei. Trebuia să mă duc eu. 

Treizeci de ore. În fundal, s-a schimbat melodia şi a început 
Can't Stop. M-am uitat cu dușmănie la boxe. 

Gândul că urma să mă duc în partea cealaltă a globului îmi 
dădea amețeli. Nu fusesem niciodată în Orientul Îndepărtat. 
Pentru mine, lumea se termina în Hawaii și, la fel de bine, tot 
ce mi se spusese despre continentul acela numit Asia putea fi 
doar o invenţie a glumeţilor de la National Geographic. Ce 
dracu' știam eu despre Thailanda? Nici măcar un cuvânt în 
limba aia. Nici nu ştiam dacă Bangkok era un loc sigur în care 
o americancă să călătorească singură. Nimic. Faptul că mă 
uitasem de șase ori la Eu și regele nu se punea la socoteală. 

Toţi acei Barbie și Ken se adunaseră la ferestre și se uitau în 
jos. Unul a arătat cu degetul, celălalt s-a ridicat pe vârfuri să 
vadă mai bine. Trecând prin spatele lor, m-am uitat și eu. 
Bubele din cap s-au răspândit brusc prin firele de păr și apoi 
în buricele degetelor. 

Manga-Barbie, cu telefonul la ureche, m-a întrebat: 

— Sunteţi gata? 

M-am tras de la fereastră și am grăbit pasul spre ieşire. 

— Da. Mulţumesc pentru timpul acordat. 

În drum spre lobby, femeia bisericoasă mi-a zâmbit cu 
turbanul ei turcoaz pe cap și mi-a urat o zi binecuvântată. 
Cânta VU Fly Away. 

Simplu de zis, greu de făcut. Coborând cu liftul, simțeam 
cum greutatea computerului meu infectat mă trăgea în jos. 
Flash drive-ul descărcat și medalionul atârnau de lănţișorul de 


la gâtul meu. Fecioara Maria ţinându-l pe Pruncul lisus în 
braţe: o imagine pe care o puteai găsi în zece mii de biserici 
sub forma unor statui de ghips. Ce legătură avea cu Jakarta 
Rivera, sfânta ocrotitoare a celor păcătoşi, n-aveam nici cea 
mai vagă idee. Am verificat ceasul: treizeci de minute până la 
întâlnirea cu Tim. 

Familia mea vizitase Thailanda - fratele, într-un program 
de pregătire în carieră, mama, pe vremea când lucra ca 
stewardesă. Și tata, așa cum procurorul n-a omis să-mi 
amintească. Gândul ăsta începea să pună stăpânire tot mai 
tare pe mine în ultimele minute. Tata avea suvenire de acolo 
din călătoriile lui, când era în flotă. Îmi amintesc fotografii cu 
el și colegii lui, toți tunși scurt, cu beri în mână, zâmbind la 
umbra cocotierilor. Un Buddha din ceramică ocupa un loc cu 
însemnătate afectivă din capătul mesei din sufragerie. Era un 
tip mic şi voios. În fiecare zi când tata se întorcea de la 
serviciu, își golea portofelul şi monedele din buzunare chiar 
lângă el. Îmi amintesc că l-am întrebat de acest Buddha când 
eram mică. 

— E thailandez, a zis tata. Din Siam. Îl freci pe burtă și ai 
noroc. 

Siam. Copil fiind, îmi imaginam locul acesta exotic și plin 
de magie. 

Toţi copiii cresc și îşi dau seama că părinţii lor nu sunt cine 
credeau că sunt. Freud pentru tonți. Acum mă întreb dacă 
permisia de relaxare pe plaja cu nisip alb era singura 
experiență a tatei în Thailanda. De câte ori se dusese și ce 
făcuse acolo? 

Liftul a ajuns la parter. Ușile s-au deschis dezvăluind pocnet 
de tocuri înalte și pălăvrăgeală. La doi metri depărtare în hol, 
am auzit pârâitul unui radioemițător. Luptându-mă cu 
impulsul irezistibil de moment, mi-am păstrat pasul liniștit și 
egal. Mi-am răsucit ochii spre stânga. Doi reprezentaţi ai 
Poliţiei din L.A. stăteau de vorbă cu un paznic. Am auzit 
cuvintele „femeie” și „cameră de supraveghere” și tensiunea 
mi-a crescut brusc. Nu fugi. Mă concentram pe ușa de la 
intrare și mergeam cu pas întins către ea. Am ieșit la lumină, 


afară, cu o mână ţinând breteaua rucsacului și cu ochii ațintiți 
asupra drumului dintre grădinile din piață. Am reușit. Mai 
aveam douăzeci și nouă de minute să ajung în Century City și 
să mă întâlnesc cu Tim la Century Plaza Hotel. 

Kani își scărpina creștetul capului cu vârful creionului și s-a 
dus agale la geam să observe agitația din stradă. Era o 
îmbulzeală de mașini de poliţie afară. A străbătut-o o senzaţie 
ciudată, o intuiţie. I-a calmat stomacul. 

A făcut ce trebuia, era sigură acum. Nu era vorba de o 
coincidenţă. 

357 era o cutie cu Cheie Roșie. Asta însemna că fișierul 
conținea instrucțiuni speciale. Când a verificat, a văzut că 
protocolul era foarte clar: dacă această cutie este deschisă, 
Crescendo trebuia să trimită un mesaj în Est. O făcea să se 
simtă ca un agent de la antidrog, însă avea conștiința curată. 
A urmat procedura. Era ceva putred legat de cutia 357, dar 
oamenii care primiseră mesajul aveau să rezolve problema. 

Bliss își râcâia obrazul și se uita lung pe geamul Porsche- 
ului din față de la Century City. Femeia trebuia să fie deja 
prin apropiere. Albă, din clasa de mijloc, probabil că era 
moale și înceată în reacţie -— târfa care furase telefonul lui 
Boyd trebuia să fie prin preajmă. 

A luat curba la Little Santa Monica și urmărea punctul roșu 
de pe ecranul telefonului ei. Programul de urmărire bătea 
până în 50 de metri. Telefonul era undeva prin labirintul de 
zgârie-nori. 

Bătea ritmul cu degetele în căștile din urechi. Toată treaba 
cu Boyd o luase razna. A scos pistolul din torpedo și l-a așezat 
în poală. 

Celularul a sunat și Christian i-a spus: 

— Dă-mi poziţia. 

— O să-ţi ia două ore. Eu sunt deja aici. 

— Eşti sigură că o să meargă? a întrebat el. 

— Pe telefon e un program de urmărire, așa că, dacă nu dă 
cu el de pământ, totul e în regulă. 


Boyd nu știa că ea îi instalase un program de urmărire. 
După ce i-a tras-o pe la spate treizeci de secunde, s-a dus în 
pădure să urineze și n-a observat când ea, de pe bancheta din 
spate, i-a scos telefonul pe furiș din jachetă. 

— Dacă are dosarul Riverbend, fă rost de el, Bliss. Am 
aşteptat prea mult ca să stau acum degeaba și să aştept după 
ea să livreze răscumpărarea. Totul s-a dus dracului cu Boyd. 
Nu mai permit alte greșeli. 

— Prin zonă bâzâie foarte mulți polițiști. 

— Chestia asta trebuie făcută fără tam-tam, a zis el. Curat 
și în liniște. Fără arme, fără sânge. 

— O să fac ce trebuie să fac. 

S-a răstit la ea. 

— Aici nu eşti la tine la țară unde i-ai luat gâtu” lu’ taică-tu 
în grajd cu sapa, ăsta e Century City. Focurile de armă o să-i 
facă pe polițiști să se năpustească la tine. Dacă dosarul ajunge 
la ei, eu sunt mort. Rănește-o altcumva. 

— Tot timpul îmi arunci în față treaba cu sapa. 

— Fă-o cum trebuie. 

A închis. Ea își râcâia eczema de pe braţ, uitându-se pe 
geam la zgârie-nori și la piață și la podul de pietoni care 
traversa bulevardul și făcea legătura cu centrul comercial. 
Bine, o s-o facă așa cum vrea el. Și-a pus ochelarii de soare și 
a ieşit. Arată-te, târâtură. 

Am traversat piața și am urcat scările podului pentru 
pietoni de peste Century Park West, îndreptându-mă către 
locul întâlnirii. Hotelul se afla pe Avenue of the Stars, în 
spatele unui rând de zgârie-nori și al elegantului Century City 
Shopping Center. Traficul curgea pe dedesubt ca un puhoi 
strident și asurzitor. Treceau pe lângă mine bărbaţi, bancheri, 
cu cravatele fluturând în vânt. Mă mânca ceafa să mă uit în 
spate, dar nu îndrăzneam. Dacă o făceam, puteam la fel de 
bine să-mi lipesc în frunte un anunţ cu „Fug de poliție”. 

Trebuia să mă adun. Nu puteam să mă prezint în aeroportul 
L.A. așa. În clipa de față, săream în ochi la controlul de 
securitate. Bilet spre Thailanda? Cumpărat pe loc? Fără 


bagaje? Auzeam deja pocnetul mănuşii de cauciuc pe mâna 
agentei de securitate, cerându-mi să mă aplec și să savurez 
controlul cavității anale. Trebuia să-mi schimb hainele și să- 
mi fac un bagaj, dar trebuia să le fac repede. 

Am coborât în pas alergător scările pe partea opusă a 
podului și am tăiat-o printre clădirile de birouri spre centrul 
comercial. Am îndrăznit să mă uit înapoi. Nici urmă de 
polițiști. 

Am găsit un Starbucks cu wi-fi. Cronometrul mergea în 
colțul ecranului. 29:53:41. M-am logat pe un site de călătorii, 
am tastat L.A.X-Bangkok și am simţit un pumn în stomac. Cel 
mai repede puteam ajunge în şaisprezece ore. 

Pe moment, am rămas cu ochii fixați în ecran. Preţul 
biletului era înspăimântător de mare, dar banii nu erau o 
problemă pentru mine. Pentru că mama lucra la o companie 
aeriană foarte importantă, aveam parte de cel mai mișto 
avantaj din lume. Puteam zbura gratuit peste tot în lume. 
Banii nu erau o problemă. Problema era să-mi şterg urmele. 

Mă gândeam s-o sun pe mama, dar am renunțat. În curând, 
un mandat de arestare avea să fie emis pe numele meu, iar să- 
i cer să-mi rezerve un bilet ar fi însemnat să o expun acuzației 
de a-mi fi facilitat evadarea. Mai mult chiar, dacă i-aș fi spus 
că o făceam pentru tata, cel mai probabil că m-ar fi refuzat și 
mi-ar fi spus să-mi mișc fundul acasă, că se duce ea să facă 
rost de dosar. Divorțul părinților mei fusese la fel de aprins ca 
întreaga lor căsnicie. Probabil ea l-ar fi salvat, dar n-ar fi uitat 
asta, l-ar fi primit cu multă patimă acasă și în cele din urmă l- 
ar fi sugrumat pentru că se lăsase răpit. Nu, trebuia să o ţin 
departe pe Angie Delaney. 

Mi-am încrucișat degetele, am sunat la compania aeriană 
pe numărul pentru călătorii de familie și am rezervat un bilet 
dus-întors pentru un zbor care pleca în acea seară. Le-am spus 
că o să plătesc numerar la aeroport taxa pentru bilet. Speram 
să mă ţină departe de controlul de securitate cel puțin până la 
decolare. Nu foloseam cardul de credit. Nu eram pe nicio listă 
cu interdicții de zbor. Nu știam dacă fusese emis un mandat 
pe numele meu, dar, dacă reușeam să urc la bordul avionului, 


totul ar fi fost în regulă. 

M-am uitat iarăşi la ceas. Aveam optsprezece minute să 
scap de telefonul lui Davies și să fac cumva să nu mai arăt ca 
o drogată care fuge de poliție. Am redirecționat toate 
informaţiile de pe telefonul lui pe laptop: numere apelate și 
apeluri primite, calendarul, notițele și agenda telefonică. 
Probabil că avea vreo patruzeci de numere și niciunul nu 
părea foarte oficial. Era puţin ciudat. 

Am ieșit în grabă din Starbucks. Prima oprire a fost un 
oficiu poștal. Apoi am intrat într-un magazin de haine, am 
înșfăcat de pe umerașe primele zece lucruri care aveau 
mărimea mea și am dat buzna în cabina de probă. 

Când mi-am scos tricoul zdrențuit, m-am simțit 
despovărată. Cioburi din geamul spart al BMW-ului îmi 
zgâriau pielea de când ieşisem din Santa Barbara, niște 
monștri minusculi care îmi aminteau că lumea mea se 
prăbușise și că urma să mă duc în iad. Mi-am curăţat pielea, 
mi-am scuturat părul și m-am privit mai atent în oglindă. 
Puteai să chemi hingherii, arătam ca un maidanez. 

La casă, am trântit un munte de haine, peste care am 
azvârlit perechi de șosete și lenjerie intimă de parcă aruncam 
cu grenade, şi m-am îndreptat către raionul de accesorii. Nu 
poți să pleci în Asia cu un bagaj mic, așa că am înșfăcat cea 
mai mare valiză pe care o aveau, o geantă din velur de 
mărimea unui porc sălbatic. Vânzătoarea mi-a zâmbit și m-a 
întrebat cum a fost ziua mea, îmi trecea prin casă articolele 
cumpărate, cu grijă să nu-şi rupă unghiile lungi și roșii. M-am 
uitat la ceas: patru minute. M-a întrebat dacă voiam să-mi fac 
un card la ei. Nu voiam. Aveam noul lor catalog? Voiam să-mi 
împacheteze ceva în hârtie de cadou? A scos hârtie de 
împachetat şi era gata să împăturească fiecare articol separat, 
cu nişte mişcări de parcă era la o ceremonie a ceaiului în 
Japonia. Am deschis valiza, i-am zis să înghesuie totul 
înăuntru, i-am trântit banii și am ieșit în goană către Avenue 
of the Stars. Nu eram deghizată, abia dacă eram prezentabilă, 
dar era tot ce puteam face în momentul de față. 

Încercând în continuare să nu alerg, mă apropiam de șosea. 


Peste drum, în parcările din faţa hotelului Century Plaza, am 
văzut mașini Porsche și Mercedes, dar nici urmă de SUV-ul 
roșu al lui Tim. Oare îl ratasem? Am tăiat-o pe stradă și am 
mărșăluit prin dreptul clienților hotelului care purtau 
parfumuri probabil mai scumpe decât toate ratele mele la 
casă. După care l-am zărit pe Tim într-un Volvo albastru. A 
sărit din mașină prin dreapta, avea fața lividă și se ţinea de o 
parte. 

— Conduci tu, a zis. 

Mi-am aruncat lucrurile în spate, am sărit direct pe scaunul 
șoferului și am pornit motorul. În oglinda din lateral l-am 
văzut pe Tim cum se chinuia să ajungă la portieră, cu o mână 
pe mașină să-şi țină echilibrul. 

Oamenii se uitau la noi. O blondă care mergea pe alee, în 
spatele lui, și-a scos ochelarii şi se holba. Avea ochi mari și o 
gură cu buze pline. Bluza cu decolteu adânc atârna pe un corp 
de băiețandru la care doar un dependent de heroină ar fi putut 
să viseze. Dacă se apleca, era posibil ca unul dintre sânii fără 
sutien să-și scoată sfârcul la aer. 

Era aproape, prea aproape. El a deschis portiera și se uita la 
mașină. Dintr-o singură mișcare, ea a ridicat braţul. El s-a 
întors să se apere cu cotul, dar ea l-a lovit în ceafă. El s-a 
plesnit cu palma peste locul acela. O secundă mai târziu, s-a 
prăbușit. 

Tim s-a rezemat de mașină clătinându-se și a alunecat până 
jos. Din reflex, i-am întins mâna. Femeia și-a retras mâna, dar 
am apucat să văd obiectul strălucitor pe care-l ţinea. Se uita la 
mine prin geamul din dreapta. Ochii îi luceau puternic şi erau 
ciudat de uleioșşi. Confuzia mea s-a transformat direct în frică. 

S-a năpustit în maşină cu mâinile în față ca să mă apuce de 
gât. Mi-am ridicat braţele, dar ajunsese deja la mine și i-am 
adulmecat parfumul amestecat cu sudoare îmbâcsită și sex. 
Am dat să lovesc cu pumnul, dar eram prea aproape de 
portiera SUV-ului. Mâinile ei bâjbâiau după mine. Pe sub 
bluza transparentă, îi simţeam braţele subțiri ca pe niște fâșii 
de carne uscată. 

— Rahat. 

Pipăiam în spate după mâner. 

Toată lumea se uita, dar nimeni n-a sărit să mă ajute. 
Dădeam cu picioarele și mi-am ridicat genunchii, orbecăind în 
continuare după mâner. 

În spatele ei, lângă portieră, Tim se opintea să se ridice în 
picioare. A apucat-o de gleznă și a smucit-o. În tot timpul ăsta, 
ochii ei uleioși nu se desprindeau de pe flash drive. Era mai 
alunecoasă decât un pește, a reușit să apuce lănțișorul de la 
gâtul meu și să-l smulgă. Medalionul a sărit pe consola dintre 
scaune. 

Tim a tras-o afară din mașină. Ea s-a întors, s-a repezit și și- 
a înfipt dinţii în obrazul lui. El a răcnit de durere și s-a 
rezemat de mașină cu mâna la rana sângerândă. 

Ea s-a răsucit și a ochit medalionul. Avea dinţii pătaţi de 
sânge. Apoi, ochii ei au trecut la mine. 

— Ea n-o să te ajute. 

Și a luat-o la fugă. M-am adunat şi m-am dat jos din 
mașină, dar, între timp, Tim se vârâse deja pe scaunul din 
dreapta. Am apucat medalionul. 

În cele din urmă, cineva ne-a întrebat: 


— Sunteţi bine? Ce s-a întâmplat? 

Tim mi-a zis: 

— Pornește. 

Am sărit în spatele volanului și am derapat de pe loc, 
trăgând de volan în timp ce încercam să mă uit la el. 

— Ce ţi-a făcut? 

— Nu sunt sigur. Dar n-a reușit. 

M-a înșfăcat de braţ. 

— Niciodată să nu mai faci asta. 

— Ce? 

— Maşina, idioată inconștientă. Aveai un avantaj și n-ai 
profitat. Trebuia să pleci înainte să intre ea. 

Am roșit. 

— Și să te las aici? 

— Da. 

S-a rezemat de ușă. 

— Fără milă, pentru că doar scopul contează. 

Rulam în viteză pe bulevard, observând în ce hal sângera 
el. Mi-am reținut rușinea și teama, apucând zdravăn cu 
mâinile de volan. 

— În cazul ăsta, să știi că eu mă duc la aeroport. Vii cu 
mine sau cobori acum. 

Mi-a aruncat o căutătură aspră şi respira hârâit. 

— Trage pe dreapta. 

L-am lăsat la o benzinărie de pe Olympic Boulevard, pe un 
morman de cauciucuri uzate, să-și aștepte omul de legătură. 
Înainte să plec, mi-am scos mâna pe geam. El mi-a luat-o și a 
zis: 

— Doar scopul. 

Am dat din cap. Mi-a dus mâna la buze. Sărutul lui a fost 
rece. 

— Gata. Bliss, am prins semnalul. Mă ocup. 

Christian gonea pe autostradă în Viper-ul lui și pulsul său 
ținea pasul cu viteza. A aruncat o privire computerului 
portabil. Pe hartă pâlpâia un punct roșu care mergea în fața 
lui pe autostradă: telefonul lui Boyd. 


Lui Bliss îi scăpase femeia. El avea s-o prindă. 

Tatăl ei îi luase tot ce avea pe lume. Era atât de tânăr, de 
neputincios, iar Phil Delaney îi distrusese lumea. O lăsase pe 
mama lui să facă față lumii prostituţiei. Netezise calea tuturor 
lucrurilor ce aveau să se întâmple, disperării lui, timpului care 
se scurgea. Inima îi huruia ca o drujbă și îi umplea pieptul. Și- 
a surprins figura în oglindă. Era palid, dar nu mai era 
invizibil. Avea să pună mâna pe dosarul Riverbend, iar familia 
Delaney avea să plătească până la urmă. 

Ecranul computerului s-a repornit, iar punctul roșu apărea 
acum spre ieșirea de pe autostradă. A frânat brusc și a virat 
spre drumul lăturalnic, claxonând mașina din față. Haide, 
muistule, dă-te la o parte. A trecut în goană de semafor și, în 
tot timpul acesta, îşi ţinea degetul mare pe pistolul Sig din 
poală. 

Urmărea punctul roșu de-a lungul șoselei mărginite de 
clădiri. Trebuia să fie chiar în față, după maşina poștei și o 
camionetă supra-încărcată. Traficul a încetinit când cele două 
mașini au cotit-o la stânga. Le-a claxonat și a scrâșnit din 
dinți, a schimbat banda, țâșnind înainte și apropiindu-se de 
mașina din față. 

Ecranul s-a repornit, iar punctul care indica locaţia pe hartă 
și-a schimbat poziţia și era mult mai jos. S-a uitat mai bine — 
nu se poate. 

Acum era în spatele lui. Trecuse cumva de ea. S-a băgat 
într-un viraj brusc și a pornit-o în direcția opusă. Un 
kilometru mai departe, a verificat din nou punctul roșu și a 
cotit-o spre un drum lăturalnic. A apăsat acceleraţia la deal în 
sus, după o curbă, și a frânat. 

Curva asta nebună. Semnalul din telefonul lui Davies venea 
de la mașina care transporta poșta. Era parcata în fața 
Departamentului Șerifului din Santa Barbara. 

Agenta de la check-in se uita în computer. 

— Aţi împachetat dumneavoastră bagajul? 

— Da. 

Acum cinci minute, în baie la femei, aproape de intrarea în 


terminal, dar agenta nu trebuia să știe asta. A trecut 
pașaportul prin cititorul magnetic de pe tastatură. 

Un rând lung șerpuia cu mult în spatele meu. Avionul către 
Bangkok era aproape plin. Pe la urechile mele zburau cuvinte 
străine, repezite și nazale. Agenta ţinea în continuare de 
pașaportul meu și se uita pe ecran. 

Telefonul lui Davies trebuia să fie acum la Departamentul 
Șerifului. Înainte să părăsesc Century City, l-am vârât într-un 
plic pentru expediere rapidă și i l-am trimis detectivului Lilia 
Rodriguez. 

Blonda m-a găsit cumva prin telefonul lui Davies, chiar și 
când era închis. În secunda în care cei din familia Sanger s-au 
gândit că aveam deja ce voiau ei, au trimis pe cineva să mă 
jefuiască. Nu aveau nicio intenţie să-mi spună unde era tata. 
Aveau de gând să-l lase să moară. 

Dacă voiam să-l salvez, trebuia să-i fentez. Trebuia să am 
un avantaj asupra lor, ceva ce aveau nevoie, să găsesc o cale 
de a ascunde informaţiile pe care le vânau până când aveau să 
mă ducă la tata. 

Agenta de bilete se încrunta în continuare cu privirea în 
ecran. Aproape de terminal, agenţi de securitate bine înarmați 
stăteau cu ochii pe mulțime. 

Agenta mi-a zâmbit şi mi-a întins pașaportul și biletul. 

— Să aveţi un zbor plăcut! 

După controlul de securitate, am găsit un loc cu wi-fi. În 
zgomotul televizorului pornit pe canalul de sport și 
înconjurată de călători de la clasa business aplecați asupra 
berilor, m-am logat și mi-am deschis un nou cont de e-mail. 
Apoi i-am scris un mesaj lui Jesse. 

Uită-te la astea. 

l-am atașat informaţiile luate de pe telefonul lui Boyd 
Davies și i-am zis că i-am trimis lui Lily telefonul prin poştă. 

Ce e ciudat aici? Apelurile preluate par să fie numere din L.A. 
și Santa Barbara. Nu există numere ale agenţiilor federale. Nu 
există numărul poliției, departamentelor din Washington DC sau 
altceva. Numărul salvat ca Birou intră direct în mesageria vocală. 
Ceva nu e în regulă. 


Mă uitam lung în monitor. Știam că l-am enervat mai 
devreme. lar dacă îi mai spuneam unde mă duceam acum, și- 
ar fi ieșit din minți. Nu puteam face față la așa ceva, nu încă. 
De asta nici nu-l sunam, încă nu, chiar dacă tocmai îmi 
cumpărasem un nou telefon mobil. Și îmi doream din adâncul 
sufletului să fie acolo cu mine, să înfruntăm asta împreună. 

Și, brusc, m-a lovit revelaţia locului atât de îndepărtat spre 
care mă îndreptam. Aici, în terminalul ăsta ca o cavernă, 
ținând în mână un bilet de avion care avea să mă trimită la 
peste nouă mii de kilometri depărtare de casă, m-am simţit 
deodată descumpănită. Și singură. 

Iubitule, știu unde trebuie să găsesc informaţia de care am 
nevoie și trebuie să mă duc să fac rost de ea. Te rog, ai încredere 
că asta e singura cale posibilă. Te iubesc. Mi-aș dori să spui o 
rugăciune pentru mine. 

Dinspre bar se auzeau clinchete de pahare. I-am trimis 
mailul și m-am lăsat pe spate, masându-mi tâmplele. Pe ecran, 
cronometrul arăta 25:09:17. 

Am auzit știrile la televizor. Când mi-am ridicat capul, 
toate spaimele mele s-au adeverit. 

Dădeau știrea morţii lui Boyd Davies. Am încremenit, 
văzând reportajul de la locul crimei, cu mașini de poliție și o 
ambulanță, polițiști și fostul coleg de școală a lui Jesse, Drew 
Farelli, cocker spaniel-ul procurorului. 

Un bărbat și o femeie sunt căutaţi pentru a fi interogați. 

Nimic despre numele meu, dar asta nu avea să dureze. 
Curând, urma să apar la televizor, pe toate afişele și în 
computerele aeroportului. 

Barmanul ștergea bufetul. Câţiva oameni de la bar îşi 
aruncau ochii din când în când la televizor. Mi-am strâns 
lucrurile. Am aruncat rucsacul pe umăr, m-am ridicat și am 
pornit spre poarta de îmbarcare. 

Patruzeci și cinci de minute mai târziu, avionul se înălța 
greoi spre ceruri, cu motorul huruind. Luminile de pe coastă 
treceau dedesubt în urma noastră. În hurducăturile avionului, 
am răsuflat ușurată. Ne ridicam deasupra oceanului întunecat 
şi am pornit spre nord-vest pe ruta ortodromă către Asia. Dar, 


în timp ce avionul se înălța, eu simțeam că mă prăbușesc. Că 
lumea se năruia sub mine. Că s-ar putea să nu-l mai văd pe 
tata niciodată. 

Marţi 


Sare și metal. Ţipăt de pescăruși. Miros de rugină. 

Phil a trecut hotarul spre starea de cunoștință. Sub el se 
întindea metalul rece. Cârâituri în văzduh, legănare. Era pe 
mare. 

Afară, beznă. A tras aer în piept, a deschis ochii, nu vedea 
nimic. O lovitură sau poate tranchilizantele îl lăsaseră 
inconștient, nu știa. A clipit, începea să distingă forme. Nava 
se legăna. 

Nu, el se legăna. Capul îi vâjâia. Avea un ochi umflat. 
Sângele i se uscase pe una dintre tâmple și îl durea. Nu-l 
duruse niciodată așa, din cap până-n picioare. Să ai cincizeci 
și nouă de ani e suficient de dureros și fără bătăi din astea. A 
orbecăit cu degetele pe picior până la genunchi. 

O singură atingere și a răcnit de durere. 

Ţipătul s-a revărsat și a fost înghiţit de întuneric. A rămas 
neclintit să-și domolească durerea. Cârâitul metalic a revenit. 
Aer sărat, fără zgomot de ape. Fără zgomot de motor. 

Unde se afla? 

S-a sprijinit în mâini pe metalul dur de sub el şi s-a ridicat 
în picioare. Metalul era puternic oxidat, trebuia vopsit sau 
avea să fie mâncat de rugină. Nava nu era prea demnă de 
apele mării. Cu prudenţă, și-a rotit privirea şi a zărit o undă 
de lumină nu mai mare decât un firișor. 

Oare era pe un cargo? Și-a ciulit urechile din nou la 
sunetele vaporului și la liniștea din jur. Nu era pe apă. 
Motoarele nu erau pornite. Ar fi trebuit să audă motoarele, 
mârâitul acela profund al motoarelor diesel. Ancoraseră? 

Jeanșii îi strângeau genunchiul. Și-a trecut mâna pe 
deasupra rotulei care degaja fierbințeală. A atins-o, dar numai 
o secundă. O simţea ca o tigvă de dovleac putrezită și umflată. 
Nu avea să ajungă prea departe, cel puţin nu cu repeziciune. 


S-a uitat la ceas, a apăsat un buton și ecranul s-a luminat: 
unu și șaptesprezece dimineața, 14 aprilie, marți. 

Trecuse mai mult de o zi. La dracu’. Se forța să-și 
amintească întâmplările. Un jegos de motociclist. O târfă 
drogată care îl izbise cu piciorul în țeastă. Fugise, tastase un 
număr și se rugase să răspundă Jesse. 

Telefonul lui. S-a pipăit în buzunar. 

Nu mai era. S-a rezemat în mâini, amintindu-și de farurile 
de pe autostradă și de Christian Sanger coborând din mașină. 
Regina Damnaţilor era înăuntru, rânjind în timp ce fiul ei se 
îndrepta spre el. 

Din nou, cârâitul acela adus de vânt. Se străduia să asculte 
mai atent. În depărtare, un motor pornit. A bătut din palme: 

— Alooo. 

Sunetul s-a lovit de pereţi și s-a întors la el din partea 
stângă și n-a răzbit mai departe. Ceva îl absorbea. Și-a vârât 
mâna în buzunar și a găsit bricheta. A aprins-o și o lumină 
slabă i-a apărut dinainte. 

A văzut pereții mâncaţi de rugină. Podeaua jegoasă. O husă 
uriașă de mobilier atârna pe perete, iar o a doua era îndesată 
într-un colț. Apoi a înțeles ce erau cârâitul, vântul, absența 
uruitului de motoare. 

Balansul pe care-l simţea nu semăna deloc cu plutirea unui 
vapor pe apele albastre. Era doar cârâitul unui bloc imens de 
metal înghesuit printre alte blocuri de metal. Se afla într-un 
container de transport pe mare. 

Unda de lumină din perete venea de la crăpătura dintre 
uşile containerului. Mușcându-și buzele de la durerea din 
genunchi, s-a târât până la uși și le-a forțat. Era încuiat pe 
dinafară. 

O clipă, s-a împleticit şi respira greu. Nu mâncase și nu 
băuse nimic de două zile. Avea gura încleiată, dar disconfortul 
era ultima problemă. 

Ce dracu” să facă acum? Ei ce-aveau de gând să-i facă? A 
tras aer adânc în piept și a simţit altă duhoare în afară de 
rugină și metal. Apa: era umezeală înăuntru. De la ploi sau 
poate că fusese stropit cu furtunul. Și acum adulmeca și alte 


mirosuri. Sudoare. Fructe putrezite. Urină acrită. 

A ridicat bricheta. Ambalaje de bomboane erau adunate 
într-un morman în colț. Mai încolo, un cotor de măr. Lângă 
husa mototolită, un pantof. S-a târâit până într-acolo și l-a 
ridicat. Inima i-a luat-o razna. 

— Mama dracului. 

Era un tenis de fată. Cu modele de margarete roșii și albe, 
mărgele pe șireturi. Pe mărgele scria Lita. A cercetat cu 
privirea primprejur, la pereţii pe care deslușea scrijelituri, 
crestături în metal. Știa că trebuia să fie o socoteală a trecerii 
zilelor. Dedesubtul lor, erau crestate unele cuvinte în engleză, 
altele în alfabetul baroc al limbii thailandeze. Și unul în 
spaniolă. 

Trebuia să iasă dracului de acolo cumva, și asta repede. 

Containerul era îngrămădit între alte containere în port. 
Zgomotele de afară veneau de la stivuitoare și macarale. 
Încărcau containerele în vapoare. Dacă se întâmpla asta, dacă 
era trimis pe mare fără mâncare și apă, avea să moară. 

Poate ca micuța Lita. S-a uitat din nou la cuvântul în 
spaniolă scrijelit pe perete. Ayudame. Ajută-mă. 


13. 


Christian și-a parcat Viper-ul pe alee, în spatele Porsche- 
ului lui Bliss, și a luat-o la pas spre casă. Strălucirea luminilor 
din L.A. în noapte era la fel de electrizantă și febrilă ca starea 
lui. 

Trecând de arcadă și intrând în curte, privind printre 
zăbrelele gardului către coasta dealului, auzea muzică, pe 
Callas cântând Tosca. Bliss urma să-şi ia una în bot. Și-a 
ridicat ochelarii de soare pe cap și a izbit ușa de perete. 

Muzica ariei tăia aerul ca o sabie. Din prag, a zărit-o pe 
Bliss gârbovită în dreptul ferestrelor. Panorama de 5 milioane 
de dolari de la ferestrele din spatele ei vibra. Femeia purta 
haine de firmă de șase mii de dolari, dar, cu urechile pline de 
cercei și râcâindu-și eczema de pe braț, rămânea aceeași 
țărancă necioplită care fusese dintotdeauna. 

A pășit furios în cameră. 

— A trimis telefonul prin poştă către șerifii din Santa 
Barbara. Ai lăsat-o să-ți scape. 

El a ridicat mâna. Ea își scărpina brațul și i-a trântit o 
căutătură plină de dispreţ, apoi şi-a întors privirea către 
cealaltă parte a încăperii. El s-a oprit, adulmecând o pală 
uşoară de parfum. 

Și-a răsucit capul. 

— Rio. 

Mama lui stătea pe divan, cu o rochie de un roșu purpuriu, 
mulată, fără mâneci, și picioarele încrucișate languros. Și-a 
oferit obrazul. El a răsuflat și a mers la ea s-o sărute. Parfumul 
ei semăna cu mirosul de tămâie. Probabil că în seara asta 
aveau clienți asiatici, o delegație din aia de afaceriști în 
călduri de la consulatul chinez. 

— Rivera a fost precaută, a zis Rio. N-a pus dosarul pe disc 
pur și simplu. 

Bliss flutura prin aer flash drive-ul. 

— E prăjit. S-a autodistrus. 


El simţea cum i se adună broboane de sudoare pe pielea 
capului. 

— Informaţia a dispărut? 

— Normal că nu. A fost transferată. 

— Unde? 

— La fiica lui Delaney, a zis Rio. 

A făcut semn către Bliss. 

— Pe care ea a lăsat-o să scape. 

Rio i-a aruncat una dintre privirile alea ale ei și și-a 
încrucișat din nou picioarele. Gestul lui Sharon Stone era 
pentru ea un tic. 

— Christian, l-a strigat ea a doua sau a treia oară. Știm 
unde e fata și Shiver se ocupă de ea. 

— Shiver? 

Bliss își râcâia braţul. Corpul ei uscăţiv și părul blond scurt 
o făceau să arate ca un băiat. 

— Delaney nu știe că e urmărită din nou. 

— De ce n-a oprit-o Shiver? a întrebat Christian. 

— E pe drum spre Bangkok. Și eu o să fac la fel. 

— Ce? 

Nu s-a sinchisit să-și ascundă mirarea. S-a întors spre Rio și 
a zis: 

— Ce să caute acolo? 

— Evident, să facă rost de informații, a zis Rio. 

Părul negru al lui Rio lucea în lumină, cârlionţat și tapat. 
Era coafura pe care o purtase când își făcuse cel mai recent 
portret care atârna acum pe perete și în care o imita pe soția 
lui Cezar. Numai că mama lui purta mai multe bijuterii și 
tocuri mai înalte și implanturi mamare. Thailandeze. 

Bangkok, ura locul ăla. 

Chiar dacă, se gândea el, poate de acolo se trăgea mama lui 
Rio, bunica lui. De tatăl lui știa clar că fusese militar în 
armata americană. Cât despre mama lui... Rio spunea că e o 
fată de oraș din Thailanda. Dar spunea și că evadase din 
Casablanca. Sau, în nopţi ca asta, când Maria Callas umplea 
văzduhul, putea la fel de bine să fie și italiancă. Nu mai conta 
acum - cu toţii aveau pașapoarte americane. 


Dar Bangkok era locul unde vieţile lor o luaseră razna, când 
tatăl lui lucra acolo. Atunci îi venise lui Rio ideea cu 
hormonul de creștere care s-o menţină tânără. Și când totul se 
dusese dracului. 

— Christian, a zis ea. 

— De unde știi sigur? Dacă fuge? 

S-a auzit ridicând tonul, dar nu se putea controla. 

— Trebuie să punem mâna pe dosar. 

Bliss a alunecat prin spatele lui. 

— Flash drive-ul atârna de un lanț împreună cu un 
pandantiv. Știi cine era pe pandantiv? 

Christian își freca pieptul cu mâna. Îl durea tot. Epuizarea 
își făcea culcuș în oasele lui și era mai puternică decât starea 
de iritare. A cercetat-o mai de aproape pe Bliss. 

— Maria Auxiliadora? a zis. 

— Chiar ea. La Virgen. 

Dădea din cap şi-şi masa pieptul în continuare. Dintr-unul 
din dormitoare, s-a auzit lipăit de picioare goale pe marmură. 
Eden a intrat în încăpere pe jumătate adormită, purtând un 
tricou bărbătesc ce-i dezvelea picioarele bronzate. Și-a întins 
brațele deasupra capului, trecându-şi degetele prin buclele 
negre și încâlcite. 

L-a bufnit râsul. 

— Ce căcat e asta? Freză de castor? 

Ea și-a ridicat tricoul în jurul taliei și s-a uitat la părul 
pubian. Era ras în formă de fulger. 

— Îţi place? 

Rio s-a ridicat. 

— Ai pus la punct planul pentru seara asta? 

Eden și-a lăsat tricoul. 

— Mda. Uniforma e de la Poliția din Culver City, mașina a 
aparținut Poliției din Los Angeles: o să-l opresc pe drumul de 
întoarcere de la club. 

S-a întors să-i explice lui Christian. 

— Un joc pe roluri la o aniversare de patruzeci de ani. O 
răpire. 

Rio și-a netezit rochia. 


— Nu i-o freci pe marginea drumului. Du-l la casa din 
Valley înainte să te ocupi de el. 

— Bineînţeles. 

— Şi Eden, el ia deciziile. Lasă-l să preia controlul. 

Eden s-a încordat. 

— Eu nu fac pe supusa, știi că tipii ăștia n-au limite.. 

— Fă-o, sau n-o să mai avem parte de afaceri cu ei. 

— E un investitor. Partenerul lui a pus la cale treaba asta, 
amintește-ți că, ultima dată, anul trecut, Rio, individul m-a 
tăiat... 

Rio a pocnit din degete. Eden a amuţit. 

— Poate și ăsta o să te taie. Și o să ţipi și o să te termini și 
apoi o să faci curat. 

Eden privea în jos. 

— Totul o să fie înregistrat, a zis Rio. Nu-ţi mai face griji. 
Am grijă de tine. Întotdeauna am. 

Camerele video surprindeau totul. Clienţii nu știau că erau 
filmaţi, bineînţeles — și aflau doar când întindeau coarda prea 
mult. Dar oricine își bătea joc de vreo fată de la Elysium 
Concierge Services plătea pentru asta. Și plătea scump, ani de 
zile, de obicei într-un cont din Insulele Caiman. 

Rio și-a înclinat capul și a stat așa până a primit acceptul 
din partea lui Eden. S-a întors la Christian. El își freca pieptul 
din nou, apăsarea revenise. 

Arăta de milioane în rochia ei roșie. Era extraordinar de 
mândră de corpul ei și se îmbrăca în așa fel încât s-o arate. 
Ceva ce învățase în Franţa. Fă-i să te dorească. Să o ceară. Și-a 
tras umerii în spate, așteptând. 

— Arăţi fabulos, mamă. 

Ea și-a privit aprobator sânii. 

— Ai vorbit cu agentul actriței ăleia? 

— O să vorbesc. 

— Rușii ăștia chiar cred că pot să fenteze o vedetă de film 
de primă mână. Oferă-le mai mulți bani. 

Pieptul îl strângea. 

— Lucrez la asta. 

OSO, așa îi zicea ea. Ofiţerul Șef de Operaţiuni. El se simțea 


mai degrabă ca un orificiu de operațiuni. Elysium: toate 
dorințele îndeplinite. Așa le promitea ea. Vrei să i-o tragi 
Primei Doamne? Nicio problemă. Rezolvă, Christian. Simţea 
cum energia i se scurgea din corp de parcă și-ar fi secționat 
venele. 

— Dacă ajungem prea târziu? a zis el. 

Ea l-a privit clipind, apoi s-a îmblânzit și l-a chemat la ea 
din deget. El a pornit rușinat, iar ea i-a luat mâna în a ei. 

— Rezolvăm noi. Or să plătească. 

L-a strâns de mână. 

— Mă asculti? 

— Da. 

— Oamenii ăștia ne-au distrus, dar am supraviețuit. Tatăl 
tău a murit, dar am făcut față şi am depășit situația. Și acum, 
uită-te la noi. 

Vocea Mariei Callas umplea camera. S-a uitat în spatele 
mamei lui, la portretul de deasupra șemineului. Rio era ca și 
Callas, o campioană. 

Și-a trecut degetele prin părul lui lung. 

— Eşti palid. 

I-a prins încheietura. I-a luat pulsul și s-a uitat la unghiile 
lui, la mâinile lui atât de albe. 

— Du-te să-ți iei medicamentul. 

— Bliss și Shiver n-au voie să greșească, mamă. 

Ochii ei luceau încărcaţi de lacrimi. L-a tras aproape, l-a 
îmbrățișat. 

— Fii tare. O să câștigăm, noi doi suntem luptători. 

Era rigid, cu brațele pe lângă corp. 

— Așa e. 

Ea s-a retras cu fața îmbujorată și l-a bătut pe umăr. 

— Da, Christian. Așa. Fii tare. E... 

Cu mâna în părul lui, și-a ferit privirea. 

— E în regulă. 

El a așteptat să-i dea drumul și a luat-o cu pași mari spre 
dormitor. În faţa ușii, Bliss își trăgea fermoarul jachetei. Avea 
o valiză cu ea. 

Bangkok. Rio își făcuse toate operaţiile estetice în Bangkok. 


Chirurgi cu diplome recunoscute în Statele Unite, spitale de 
lux, preţuri asiatice. Tot acolo s-a și tratat, toți hormonii ăia 
care îi făceau pielea netedă și suplă — iată de ce părea atât de 
tânără în ciuda tuturor lucrurilor prin care trecuse. Bangkok 
era unul dintre orașele ei preferate. Se ducea acolo frecvent în 
misiuni de căutare, încercând să găsească talente pe care să le 
importe. 

El s-a oprit și, când Bliss s-a uitat, a întins mâna spre ea, 
închipuind o armă din două degete și degetul mare. A mimat 
că trage. 

În baie s-a pus pe treabă, și-a umplut seringa din sticluță și 
şi-a injectat eritropoietină. Dacă te prindea cu așa ceva în 
Turul Franţei, erai acuzat de dopaj, dar lui i-a fost prescrisă ca 
să-i mențină ridicat numărul de globule roșii. Estompa cele 
mai urâte efecte ale anemiei, deși nu ținea mult. 

Eden l-a găsit pe pat, demontându-și arma. A înlăturat 
gloanţele din cartuș și le-a aliniat în fața lui. Erau nouă, le 
atingea pe fiecare în parte. Ea s-a urcat pe pat lângă el. 

— Rio ţi-a spus să vii să ai grijă de mine? a zis el. 

Întotdeauna ele păreau să se simtă confortabil cu el în 
starea asta. Nu păreau să se îngrijoreze că ar încerca să le-o 
tragă. A reasamblat patul pistolului, l-a băgat înapoi în Sig, a 
numărat din nou gloanţele și le-a vârât în încărcător. Eden i-a 
atins umărul. 

Încărcătorul l-a băgat în patul pistolului, a împins-o pe 
spate şi i-a strecurat Sig-ul între coapse. Ea se uita mirată la 
el. A frecat țeava în sus și în jos. Ea a zâmbit. Cu grijă, i-a luat 
arma din mână, a scos încărcătorul și i l-a dat înapoi. 

— Scuze, iubire. Fac doar sex protejat. 

Mai sus de mâna goală, la îndoitura brațului, sângele se 
prelingea din locul unde se injectase. Dar asta avea să se 
schimbe. În curând, sângele avea să curgă altfel. De la alții. 
Până la ultimul strop. 


Miercuri 


Avionul se legăna în bezna nopţii. Sub noi, estul Rusiei 


rămânea în urmă, luminile se împrăștiau de-a lungul coastei 
ca stelele singuratice. Trecuseră douăsprezece ore. 

Mi-am deschis computerul, mi-am pus căștile și am înclinat 
ecranul ca vecinii să nu vadă. Jax a apărut în costumul ei 
elegant și negru, cu privirea arzătoare. Cronometrul ajunsese 
la 18:01:33. 

— Când am plecat în Columbia, nu aveam de gând să mă 
bag în pat cu traficanţi de arme. Scopul era să dau de urmele 
traficanţilor de droguri care îi finanțau. Și cel mai mare regret 
al meu a fost că am apelat la Rio Sanger pentru informații. 

Deși vocea îi era alunecoasă, energia din spatele ei emana 
furie. 

— Lui Rio îi place sexul și știa că și altora le place și c-ar 
plăti pentru asta. Oameni din CIA. Ne-a abordat. Și am făcut 
rost de toate filmele alea vesele și strălucitoare cu miniștri 
care stăteau confortabili lângă curvele lor. Clipurile alea îi fac 
să-și iasă din minți mai tare ca orice. 

S-a uitat scurt la mâinile ei. 

— Dar nu despre asta e vorba. 

Faţa ei a dispărut din obiectiv, fiind înlocuită de un set de 
fotografii alb-negru. 

— Echipa de junioare a lui Rio. 

— Oh, Dumnezeule, am făcut. 

Erau doar copii. Fete care nici nu atinseseră pubertatea, 
uscățive, cu ochi mari și terifiaţi. Un copil oropsit cu părul 
negru ca pana corbului și buze moi se holba la cameră cu o 
nevoie de a face pe plac atât de evidentă, că mi s-a rupt 
sufletul. Mi-am ferit privirea. 

— Primul clip, a zis Jax. 

Filmul avea imagini cu purici. Un dormitor, camera aparent 
ascunsă în becul din tavan. Uşa s-a deschis și a intrat un 
bărbat, obez şi cherchelit, însoțit de două fete de vreo 
paisprezece ani, o asiatică şi o blondă. Bărbatul s-a lăsat pe 
marginea patului. Una dintre fete a îngenuncheat și i-a 
desfăcut șireturile. Cealaltă s-a apucat să-i descheie cămașa. El 
şi-a pus două degete pe gâtul ei și le-a plimbat până la 
mijlocul pieptului. Greața s-a rostogolit prin mine ca un val de 


fierbințeală. 

— E vânzător la o firmă de armament, a zis Jax. Asta s-a 
întâmplat în ziua următoare. 

Următoarea imagine arăta un pat răvășit, bărbatul își 
trăgea hainele cu ţigara în gură, cu o față chiaună. Fetele 
dormeau încolăcite una într-alta. O bătaie în ușă, apoi ușa s-a 
deschis. 

Omul și-a ridicat privirea. 

— Rio. 

Mi s-a făcut pielea de găină. Era superbă, în sensul ăla care 
te face să te gândești la o orgie romană. Piele bronzată, 
trăsături exotice, părul care îi cădea în cârlionți, fusta scurtă 
care etala un fund magnific. Zâmbea, și-a lăsat mâna pe 
antebraţul bărbatului și a rostit niște vorbe atât de catifelate și 
liniștitoare încât parcă doar au mângâiat aerul. 

A pocnit din degete către fete. 

— Trezirea. 

Fetele s-au trezit buimace, s-au ridicat și și-au unit palmele 
dinaintea feței ca și cum s-ar fi rugat. Era un gest asiatic 
distinct, blând şi plin de respect. Îi mulțumeau violatorului, 
Dumnezeule mare. Omul s-a căutat prin buzunare, le-a dat 
fiecăreia bani și s-a avântat pe ușă. 

Rio a pocnit din degete din nou, arătând în cameră. 

— Faceţi curat. Lună şi bec să fie. 

A ieșit. Îmi venea să dau un pumn ecranului. 

Jax a reapărut, cu ochii sclipindu-i fie din sfidare, fie de 
rușine. 

— Fetele alea... n-am reușit să le salvez. Sunt pierdute. 
Când lucrurile au luat-o razna... 

S-a uitat în altă parte, fioroasă. 

— Ai grijă, Rio încă le are. Sunt trei, iar prostituţia nu e 
singurul lucru pe care îl fac acum pentru ea. 

A atins tastatura de pe birou. 

— De fapt, e vorba despre copiii pierduţi. 

O fotografie a apărut pe ecran: o fată de aproape 
unsprezece ani, cu niște zulufi negri care absorbeau lumina ca 
o aură. Ochii ei căprui erau poznași, privirea, precoce. Era 


cocoţată în vârful unui copac. 

— Şi ea la fel. Pierdută. Şi... 

Energia se scurgea din vocea lui Jax. 

— Te întrebi de ce anume am părăsit Agenţia? 

Fotografia s-a transformat în video, fetița cu ochi căprui se 
juca pe o plajă, aerul era plin de dulceața zâmbetelor. 

— Vieţile ruinate, tot ce ar fi putut fi altfel, nu pot nici să... 

Vocea îi era aspră, calmul și răceala îi dispăruseră. Avionul 
s-a zgâlțâit și neîncrederea a năvălit în mine. Lui Jax îi păsa. 

După o clipă, s-a îndreptat și și-a ridicat bărbia. 

— Râzi și datini din cap, nu-i așa? Regula numărul unu: 
niciodată să nu te implici. Dar eu cu siguranță am făcut-o. 

Expresia ei a devenit înțepătoare. 

— Hai să-ţi spun. Operaţiunea a mers prost pentru că am 
avut o aventură cu bărbatul lui Rio. Deci uite, asta e pentru 
posteritate. 

S-a aplecat către cameră. 

— Hank Sanger era omul de legătură. American, fostă 
Beretă Verde. Un zâmbet rece. Am o slăbiciune fatală pentru 
militari. 

Mi-am trecut mâna peste față, gândindu-mă dacă-i spusese 
asta lui Tim North. 

— Hank era mercenar, avea legături sporadice cu CIA, 
Contrainformaţii, furniza arme pentru armatele private din 
sud-estul Asiei. L-am întâlnit în Thailanda. Credeam că ne 
ajuta pe noi, că strângea informaţii despre tipurile de gherilă 
care le vindeau arme paramilitarilor. 

Un alt clip s-a încărcat. Un bar: panouri cu reclamă la bere 
şi neoane, lumea fuma și bea, un tonomat de muzică într-un 
colț unde un bărbat a vârât nişte monede și o melodie veche a 
prins viață, Ray Charles cântând cu vocea lui răgușită Georgia 
on My Mind. 

Jax a spus: 

— Nu-i așa că avem noroc că Rio plantează camere peste 
tot, în cazul în care cineva interesant apare în peisaj? Era 
dispusă să ne vândă acest clip la preț redus. 

O mulțime de bărbați asiatici şi albi au intrat în club. Fetele 


dansau, flirtau, stăteau în poala lor. Ușa de la intrare s-a 
deschis și s-a ivit o matahală de om, frumos, tuns scurt, cu 
niște ochelari de soare de aviator, scrutând scena ca un 
prădător gata să vâneze. 

— Ştiam că era încurcat cu Rio. Era un bon vivant. Dar nu- 
mi păsa. M-a ajutat să pun cap la cap operaţiunea, ne-a adus 
clipul lui Rio. 

Părea că-și măsoară cuvintele. 

— Nu ştiam că de cincisprezece ani era înnebunit după Rio. 
Mult timp n-am știut nici că aveam un fiu, pe Christian. Am 
fost o proastă, a zis ea. M-am încăpățânat să cred că mă va 
ajuta să scot minorele din bordelul ei. Nu știam că Rio 
împărțea venitul cu el. 

Se uita la cameră. 

— S-a hotărât să mă vândă traficanţilor de arme. Se pare că 
plăteau mai bine decât Agenţia. 

la stai puţin. Asta era povestea pe care mi-o spusese când 
ne întâlnisem prima oară: că s-a încurcat cu un om de legătură 
și că l-a omorât când a aflat că a vândut-o la traficanţii de 
arme. Doar că nu era așa. Era versiunea Jax 2.0, o întorsătură 
a aceleași mitologii. 

— Doar că eu am aflat. Și atunci lucrurile au luat-o razna. 

În club, Hank și-a comandat o băutură. Muzica plana 
deasupra capetelor tuturor. Bărbatul de la tonomat s-a întors 
cu fața. 

Era tata. 

— Foarte razna, a zis Jax. Și ştiu că doar două cuvinte pot 
explica faptul că eu sunt acum în viaţă. Phil Delaney. 

Era mai tânăr, la vreo patruzeci de ani, crâncen și parcă se 
încolăcea în pasul lui lent spre bar. Am întins mâna și am 
atins imaginea de pe ecran. 

— Nu Agenţia m-a scos. Nu ţara. Pedanţii ăștia nu l-ar salva 
nici pe lisus dacă n-ar avea întâi aprobarea contenciosului. Nu 
au fost nici Serviciul de Informaţii al Marinei din DC, nici 
Comitetul pentru Informaţii al Senatului. A fost omul ăsta. 

Una dintre fetele lui Rio s-a apropiat de tata — copila cu păr 
negru de corb și ochi hămesiţi. Și-a pus mâna pe pieptul lui. 


El a înlăturat-o. Copila s-a uitat în spate, peste umăr, și s-a 
furișat înapoi în mulțime în timp ce o altă femeie venea spre 
tata. 

Când Rio şi-a lăsat palma peste pieptul tatălui meu, el n-a 
înlăturat-o. 

Îi vorbea stând complet nemișcat cu mâinile pe lângă corp. 
Privirea lui a alunecat peste umărul ei spre Hank Sanger, care 
se apropia, făcându-și loc printre oameni ca un spărgător de 
gheaţă. 

Filmul a dispărut treptat, iar pe fundal au rămas versurile 
din tonomat Still in peaceful dreams I see the road leads back to 
you... 

Jax a apărut din nou. 

— Phil, Tim, voi sunteţi motivul pentru care sunt în viață. 
M-aţi scos de acolo, mi-ați salvat viaţa. Așa că ura asta... 

A privit în altă parte, clătinând din cap. 

— E greșită. 

M-am smucit de pe scaun și am apucat cu amândouă 
mâinile computerul. 

— N-am putut să salvăm toate fetele lui Rio. Dar voi doi m- 
aţi salvat pe mine. 

Ură - între Tim și tata? 

— Şi s-a dovedit că moartea lui Hank Sanger n-a fost 
sfârșitul. Dimpotrivă, totul abia atunci începea. De aceea ar fi 
bine să fii în zbor acum. 

A apăsat un buton. 

— Nu uita, sunt trei. Ai grijă. 

Ecranul s-a înnegrit. 

— Optsprezece ore. Sper că-i dai bătaie. 

Coboram în nordul Bangkokului, plutind deasupra unui 
oraş care se întindea de la un capăt în celălalt al orizontului. 
Cabina piloților semăna cu o cameră din căminul facultății, a 
doua zi dimineaţa după un chef. Pături, gunoaie, miros stătut 
de macaroane, duhoare dinspre baie. Aveam senzaţia de nisip 
sub pleoape, picioarele îmi erau înțepenite. După răsăritul 
soarelui, tot pământul a devenit verde și, prin pâcla 


luminoasă, raze strălucitoare ne orbeau ca oglinzile în care se 
reflectă soarele. În timp ce coboram, am zărit acoperișuri din 
tablă care se ițeau printr-o vegetaţie luxuriantă. 

Am devenit agitată. În rucsac aveam un ghid al orașului și 
bancnote multicolore baht thailandeze în valoare de câteva 
sute de dolari. Adresa pe care mi-o dăduse Jax era așezată cu 
grijă într-unul dintre buzunare. Mai aveam cinci ore să ajung 
la următorul flash drive. Avionul s-a încordat, a tresăltat, a 
semnalizat și a aterizat în cele din urmă pe pistă. 

Împreună cu alţi trei sute de pasageri, mă grăbeam și eu 
spre terminal. Primul lucru pe care l-am remarcat au fost 
panourile informative: alfabetul thailandez era sofisticat, ca 
scrisul de mână. În jurul meu, conversațiile sunau ca niște 
lovituri de topor și erau pline de intonaţii. Mi-am dat atunci 
seama cât de străină eram acolo. Nu era nici Mexic și nici 
Franţa, unde mai puteam înțelege unele cuvinte. 

La controlul pașapoartelor, femeia din spatele ghişeului se 
uita încruntată când la fotografia mea, când la faţa mea, apoi 
în monitor, și mi-a ștampilat pașaportul. Când mi-a ajuns 
bagajul, am țâşnit afară. Într-o mare de turişti care bâzâiau, 
şoferi care ţipau, orhidee de un roșu sângeriu, ceaţă și 
umiditate. O adiere fierbinte m-a învăluit. 

Bine ai venit în Thailanda. 

În parcarea de taxiuri, un șofer a ieșit din mașină şi a 
coborât calm de pe bordură, m-a salutat, deschizând 
portbagajul unde mi-a băgat valiza. Sawatdee. 

— Sawatdee. 

Mă uitam concentrată în ghidul de conversaţie thailandez 
pe care îl aveam, am bâlbâit Bpai tee yoo nee. La adresa asta. 
Am citit cu voce tare numele pensiunii unde mă cazasem 
Online din aeroportul L.A., adăugând Ga ru-nah. Vă rog. Ela 
dat din cap și s-a urcat în mașină. 

Chiar dacă urma să stau doar câteva ore, tot trebuia să-mi 
las undeva bagajul cât eram pe urmele celui de-al doilea flash 
drive. Pensiunea costa șapte dolari pe noapte și mi-a acceptat 
rezervarea fără să-mi ceară numărul cardului de credit. M-am 
urcat în taxiul spaţios. Şoferul s-a urcat în dreapta, a ieșit din 


parcare și a demarat cu scârțâit de roți. 

Pe banda greșită. 

Uau -— aici se merge pe partea stângă? Credeam că doar în 
Anglia se întâmpla asta. Am apucat mânerul portierei 
înspăimântată. 

În câteva minute, am accelerat pe autostradă și a rulat în 
viteză, cu geamurile coborâte, strecurându-se printr-o 
aglomerație de neimaginat. Lăsam în urmă blocuri de 
apartamente, verdeață bogată, copaci înalți cu frunze 
dantelate și zgârie-nori din loc în loc. Strălucire, noroaie. Nou, 
vechi. Decrepit, aurit. Trăncăneală în thailandeză lătra la 
mine din boxele radioului. Soarele era portocaliu pe cerul 
dimineţii. Călătoream mai departe, kilometru după kilometru, 
orașul era atât de mare, încât nu vedeam linia orizontului, 
doar o întindere. 

Când taxiul a frânat, am căscat larg ochii. Părul mi s-a lipit 
în șuviţe de faţa asudată. La naiba. Adormisem. 

Ne-am oprit la stop pe o stradă aglomerată. Zgomotul 
ricoșa din pereţii clădirilor, birouri cu geamuri fumurii și 
magazine vechi cu pereți din ghips vopsiți în albastru violent 
sau galben. Frunzișul se revărsa pe trotuar și peste tot în 
spaţiile dintre clădiri. Vânzători ambulanți, pe marginea 
trotuarului, vindeau haine, suvenire sau mâncare gătită în 
wok. 

Un agent de circulație dirija traficul din intersecție, purtând 
o cască și o mască chirurgicală. Camioane și autobuze lăsau 
dâre de fum care intrau pe geamurile taxiului. Un cerșetor se 
strecura printre mașinile oprite la stop. În jurul nostru, peste 
tot, așteptând la semafor pe lângă mașini, se vedeau scuterele. 
O mare de scutere care purtau în spatele lor adolescenți și 
adolescente frumoase, femei de vârstă mijlocie, familii întregi 
- mama, tatăl și bunica, un ţânc, tuciuriu și neastâmpărat, 
încovrigat în poala mamei. 

Un ciocănit în cadrul geamului mașinii. M-am întors și am 
încremenit. Cerșetorul stătea la fereastră cu o mâna băgată 
înăuntru. Cealaltă mână era paralizată și atârna ca o șosetă 
umplută cu cârpe. Şoferul a dat radioul mai tare și l-a ignorat. 


Mă uitam mirată. În Santa Barbara existau câțiva vagabonzi 
nerușinați, majoritatea alcoolici care furau ca să facă rost de 
bani de băutură sau oameni ai străzii bolnavi mintal care se 
certau cu văzduhul, de aceea donez bani către adăpostul 
administrat de Serviciile de Caritate Catolice. Dar bărbatul 
acesta de la fereastră era sănătos la cap, treaz și îngrozitor, și 
poate era şi cap de familie. S-a aplecat spre mine, fluturându- 
mi prin față membrul nefolositor. 

Mă gândeam cum, la vederea acestui cerșetor, Jesse ar face 
spume la gură de furie și cât de recunoscătoare eram că viața 
lui nu presupunea o asemenea umilință. Am îndesat niște 
bancnote în mâna omului. 

Semaforul s-a făcut verde. Scuterele și-au ambalat 
motoarele, zumzăind ca o gloată de broaște isterice. Aerul s-a 
făcut albastru de la fumul din ţevile de eșapament. Taxiul a 
pornit, lăsând cerșetorul în urmă. 

Pensiunea s-a dovedit mai puțin promiscuă decât mă 
temeam. Era întunecoasă, fierbinte și plină-ochi de australieni 
cu rucsacuri în spate, fete și băieți îmbrăcaţi neglijent, cu 
dreadlocks şi cu baticuri decolorate la gât. Auzind limba 
engleză, chiar și cu acel accent australian stricat, m-am 
revigorat. După ce m-am cazat, am luat-o în sus pe scări, pe 
niște trepte care scârțâiau. Fereastra cu șipci din micuța mea 
cameră dădea spre o alee mărginită de cafenele și înțesată cu 
fire de electricitate. Mi-am aruncat valiza pe podeaua din 
linoleum, mi-am schimbat șosetele și am alergat până la baia 
din capătul holului să mă spăl pe faţă cu apă rece. Mi-am șters 
mâinile de pantalonii mei de camuflaj. Mă simțeam soioasă, 
dar nu aveam nici cea mai mică intenţie să fac duş. Nu mi-aș 
fi pus picioarele goale pe podeaua aia nici dacă m-ar fi 
provocat cineva şi m-ar fi plătit. Cu orice sumă. 

În cameră, mi-am pornit telefonul pe care îl cumpărasem în 
aeroport. Era cu cartelă, deci nu trebuise să-mi dau numele 
sau să plătesc cu cardul. Și era tri-band, așa că trebuia să 
funcţioneze oriunde în lume. Acum stăteam și aşteptam, 
sperând că „oriunde în lume” includea și colțul acesta umed și 


murdar din Bangkok. 

Telefonul a țârâit și brusc a prins un semnal puternic. L-am 
băgat lângă laptop în rucsac. Pe acesta îl purtam cu mine, 
orice-ar fi fost. 

Zece minute mai târziu, mergeam cu pași mari prin 
îmbulzeala de pe stradă, cu sudoare și funingine intrându-mi 
în pori. Deasupra capului, sârme de la un capăt la celălalt al 
balcoanelor, pe care erau întinse rufe. Muzica năvălea din 
boxe. Pe lângă mine treceau bâzâind tuk-tuk-uri, taxiuri 
decapotabile care erau de fapt niște ricșe transformate în 
biciclete cu motor. Panouri cu McDonald's, 7 Eleven, Tiger 
Beer. Tot restul lumii se simţea bine. Tot restul lumii fuma. În 
fața unui magazin de suvenire stăteau atârnate saronguri 
colorate ţipător și care se învolburau ca frunzele de palmier. 
În apropiere, proprietarul magazinului stătea pe vine la 
umbră. Thailandezi și turiști din vest umpleau terasele 
cafenelelor de pe trotuar. Probabil că eu eram cel mai 
deprimat și mai lamentabil turist din oraș. 

Cronometrul de pe computerul meu arăta că mai aveam trei 
ore și două minute. 

La colț, am făcut semn unui taxi. l-am arătat șoferului 
adresa și am pronunțat-o cu voce tare: Ajahn Niram, 2, 
Șoseaua Sanamchai. 

Drumul era ticsit de mașini Toyota, scutere și ricşe care se 
chinuiau să accelereze. Vântul îmi biciuia părul pe față. Nu 
aveam nicio idee unde trebuia să ajung. Am mers douăzeci de 
minute până am dat într-un bulevard larg care era închis de o 
piaţă vastă cu un parc în mijloc. În jurul lui, străjuiau muzee 
și temple elegante. Două panouri mari îi înfățișau pe rege și 
regină. Aveau aer nobil și hotărât, cu însemne regale și 
ochelari cu sticlă groasă. 

Traficul se sugruma, iar șoferul s-a urcat pe o bordură și s-a 
strecurat printr-un loc cu o boltă de frunziș. A oprit la stop în 
dreptul unor ziduri albe spălăcite ce păreau să fie ale unei 
fortărețe. 

El a arătat cu degetul către poarta din zid. 

— Wat Po. 


Bucata de hârtie pe care o aveam în mână nu zicea nimic 
de niciun Wat Po. 

— Ajahn Niram? 

Din nou, arăta cu degetul, bălmăjind cuvinte pe care nu le 
înțţelegeam. Am coborât sub un soare care fierbea, l-am plătit 
şi am zis Kop Khun. Mulţumesc. Zidurile care răsfrângeau 
lumina erau chiar mai albe decât suprafaţa lucioasă a cerului. 

Am pășit pe poartă spre tărâmul unui templu budist. 

Umerii mi s-au împovărat. Wat Po era mai mult decât un 
templu. Era un oraş în oraș, o întindere de monumente și 
mănăstiri și muzee - un campus universitar, în mare parte. 
Cum naiba să găsesc flash drive-ul aici? 

Am plătit taxa de intrare și am început să rătăcesc prin 
zonă. Erau un aer de grandoare și eleganță și un milion de 
turiști. Clădirile erau construite în stil clasic thailandez, pereți 
albi cu acoperiș din ţiglă portocalie și verde și spirale aurite 
care susțineau frontoanele. Impozante și ornate, se întindeau 
în spatele potecilor mărginite de copaci. Pe lângă ziduri, 
chioșcurile vindeau bibelouri, hărți, tămâie și îngheţată. 
Grupuri de călugări cu capetele chele și înfășuraţi în robe de 
culoarea şofranului treceau agale. În spaţiile deschise, spirale 
se ridicau din pământ ca stalagmitele, acoperite de mozaicuri 
din faianță colorată. Toată zona strălucea în soare ca un 
sistem solar de sine stătător. 

— Se numește chedi. 

M-am uitat în jur. 

— Poftim? 

Femeia avea accent australian și un zâmbet generos. A dat 
din cap către spirala cu mozaic la care mă holbam. 

— Sunt pagode. Altare. 

A pășit mai aproape și și-a ridicat ochelarii de soare pe cap. 

— Te-am văzut la pensiune, nu-i așa? 

Îmi părea cunoscută, ce-i drept, dar poate erau hainele de 
turist sau aerul degajat și dorința de aventură care pluteau în 
preajma ei. 

— Pari pierdută, mi-a zis. 

— Decalajul orar. 

Cu speranță, am întrebat: 

— Eşti ghid turistic? 

— Neah, turist. Îmi aştept iubitul, pe Russell. Eu sunt Terry. 

— Bună. 


Mă simțeam descumpănită, dar poate din cauză că eram 
obosită. Mi-am aruncat privirea încă o dată pe hârtia pe care 
aveam adresa. 

Privirea ei jucăușă a dispărut. 

— Eşti bine? Nu pari să te simți în regulă. 

Aveam nevoie de ghidare, un indiciu, și aveam nevoie 
acum. Și, brusc, mi-am dat seama că sunt pe punctul de a 
claca: prea cald, prea obosită, fără vlagă. 

— Eşti deshidratată. Hai să-ţi dau un pic de apă. 

M-am lăsat condusă către un chioșc care vindea băuturi. 
Vorbind cu voce tare, un amestec de thailandeză și engleză cu 
accent australian, Terry mi-a luat o sticlă mare de apă. Ne-am 
îndreptat spre un cultivator și ne-am așezat la umbră. A 
desfăcut capacul și mi-a întins sticla. Am dat pe gât jumătate. 

— Mulţumesc, am zis. 

Și-a desfăcut bandana, a turnat apă peste ea și m-a 
tamponat la ceafă. Mă simţeam incredibil de recunoscătoare. 

— Nu vreau să mă bag, a zis ea, dar ai vreo problemă? 

Am scuturat din cap. 

— Mulţumesc de ajutor. 

I-am arătat foaia pe care era adresa. 

— Înseamnă ceva chestia asta? 

Și-a înclinat capul într-o parte. 

— Ajahn Niram. 

— Ştii unde pot găsi locul ăsta? 

— Nu e un loc. E o persoană. Ajahn înseamnă profesor sau 
preot. E o titulatură de călugăr. 

Evidentul m-a pocnit în moalele capului. Cu o smucitură, 
m-am trezit în picioare. 

Și am simţit sângele urcându-mi-se în cap. Am așteptat să 
se potolească. 

— Mai pot să te rog ceva? 

M-a însoţit înapoi la chioșcul cu mâncare. Un grup de copii 
de doisprezece ani se adunase în jurul tejghelei și mânca 
înghețată la cornet. Coloranţii alimentari le vopsiseră buzele 
în turcoaz și violet. Vânzătoarea s-a uitat la mine și abia dacă 
a clintit sub dogoarea soarelui. 


— Ajahn Niram? am întrebat. 

Continua să-i servească pe elevi și a dat din cap către niște 
clădiri în depărtare, bălmăjind la repezeală niște cuvinte care 
nu însemnau nimic pentru mine. M-am întors spre Terry. 

— A zis ceva de templul cel mare, a spus Terry. 

Femeia a repetat numele călugărului și a făcut un gest spre 
obraz. Apoi a arătat spre templul din centru şi a rostit apăsat: 

— Wat Phra. 

Când am repetat și eu, ea a dat din cap și a spus: 

— Tu mergi. El vine acolo. 

I-am mulțumit și am pornit către templu. Terry mă însoțea. 

— Ştii, mă simt mult mai bine acum, am zis. 

Mergea în rând cu mine. 

— Nicio problemă. Vrei să-mi zici despre ce e vorba? 

— Poveste lungă. 

— Am timp. 

— Unde e prietenul tău? 

— Probabil s-a dus să-și ia ceva de mâncare. Îi plac tăițeii 
mai mult decât lui Buddha. 

Nu voiam să fiu nepoliticoasă, dar nici nu voiam să vină cu 
mine. 

— Mulţumesc de ajutor. Sunt bine acum. 

— Mă bucur că te-am putut ajuta. Wat Phra e chiar în față. 

Mi-a arătat cu degetul și a luat-o înainte. 

Templul se afla în centrul acestui spațiu, împrejmuit de 
iarbă înaltă, ziduri impunătoare și o liniște de mormânt. 
Văzând rânduri de sandale și bocanci înșiruite la intrare, m- 
am descălțat și eu și am pășit înăuntru. 

Nu mai fusesem niciodată într-un templu buddhist. Nu erau 
nici scaune, nici muzică. Coloane încrustate cu bucăţi de 
faianță se înălțau până în firida uriașă și întunecoasă a bolții. 
La capătul îndepărtat al încăperii, pe un altar înalt zăcea un 
Buddha de aur. Ofrandele erau înșirate pe jos în faţa lui — 
fotografii, flori, mâncare. Pe covor, douăzeci de călugări se 
rugau aşezaţi cu picioarele încrucișate. 

Terry a apărut lângă mine. 

— Poţi îngenunchea sau te poţi așeza, dar nu ai voie să-ţi 


arăţi tălpile lui Buddha. E foarte nepoliticos. 

Am îngenuncheat. Erau o liniște și o răcoare binecuvântate, 
însă eu mă uitam la călugări cu o frică jalnică. În capul meu, 
auzeam un ticăit. 

Cinci minute, zece — în cele din urmă, călugării s-au ridicat 
să plece. l-am scanat cu privirea pe fiecare dintre ei, în 
speranţa că voi fi lovită de vreo inspiraţie. Și apoi l-am văzut. 

Ochelarii lui aveau dioptrii groase și pe capul ras mijeau 
fire de păr cărunt. Dedesubtul robei de culoarea șofranului 
care îi venea pe umăr, avea un trup de fierar. Cicatricea îi 
venea de la puntea nasului și îi brăzda obrazul până la ureche. 

Șoptit, i-am zis lui Terry: 

— Scuză-mă. Trebuie să plec. 

M-am ridicat şi m-am dus spre el. Mi-am împreunat 
palmele în față așa cum văzusem că făceau localnicii și am zis: 

— Sawatdee. 

A făcut la fel. 

— Ajahn Niram? 

Avea o privire de om bătrân și aspru. Cicatricea avea o 
umflătură și părea că pielea se lipise la loc în condiţii vitrege. 
Părea să aștepte. Am scos medalionul lui Jax din buzunar și i 
l-am dat. S-a uitat la Madonă. Și-a închis medalionul în palmă 
şi a dat să iasă. 

L-am urmat, recuperându-mi bocancii de la intrare. A ieșit 
și rătăcea prin soare. Culoarea robei i s-a aprins în lumină. 

— Ai un nume? m-a întrebat el. 

— Evan Delaney. 

Privea în depărtare. 

— Ai felul de a fi al tatălui tău. 

Gâtlejul mi s-a strâns. 

— Îl cunoaşteţi pe tata? 

— Îl cunoşteam odată. Şi știu ce vrei. 

— Aveţi acel lucru? 

Dintre faldurile robei sale, a scos la iveală un telefon mobil, 
într-o fracțiune de secundă, a și sunat și a vorbit în 
thailandeză, a închis clapeta și a spus: 

— Cinci minute. 


Deși continua să privească în depărtare, atitudinea lui nu 
părea meditativă, ci nerăbdătoare. M-a cuprins o senzație 
puternică și ciudată — că și lui, ca şi mie, i s-a dat ceva foarte 
periculos spre păstrare de către Jakarta Rivera. Și că se simțea 
ușurat că scăpa de el. 

— Cum l-aţi cunoscut pe tata? 

Și-a deschis palma și a privit medalionul. 

— Erau alte timpuri. Nu o altă viață la propriu, deși din 
punct de vedere moral și fizic putea la fel de bine să fie. 

În timp ce rostogolea medalionul în palmă, am putut să-i 
zăresc tatuajul de pe antebraţ: aripi ce înconjurau o parașută 
deschisă. 

— Aţi fost parașutist? 

— Da. Mi-am făcut tatuajul la școala de parașutiști din Fort 
Benning. 

Îl priveam acum cu totul altfel: nu numai că servise în 
armată, dar servise în Forţele Aeriene americane. 

— Te surprinde? a întrebat. 

— Nu. Săreați cu parașuta pe timpul nopții și trăgeaţi în 
inamici. Acum vă înconjurați de zidurile astea. Oricum ar fi, 
sunteţi tăcut și evaziv. 

Dedesubtul cicatricei, gura i s-a alungit într-un zâmbet. 

— Asta nu e faţa ta. Poate e mersul tău, totuși. Pasul acela 
lung, deși pasul tău adevărat este mai puţin legănat. M-a 
examinat. Sau ochii tăi. Voi, cei din familia Delaney, sunteți 
ca rachetele care caută ţinta. O dată ce-aţi fost lansate, nimic 
nu vă mai poate întoarce din drum. 

— Tata e în pericol, am zis. 

Şi-a netezit roba. 

— Phil a fost întotdeauna ghidat de dorințe şi datorie. Şi 
dorințele sunt sursele tuturor suferințelor. 

Karma pentru începători. Mi-am îndesat mâinile în 
buzunare, încercând să mimez aparența unei răbdări de 
buddhist. Să scapi de dorințe, asta e cheia de a ajunge la 
Nirvana. Cam greu, când cronometrul îți număra clipele. 

— Tatăl tău merge pe calea lui, iar acum tu îl urmezi. Dacă 
vrei să faci asta, nu uita — viaţa e ca un pod foarte îngust. Cel 


mai important lucru este să nu-ți fie teamă. 

— Asta-i o învățătură buddhistă? 

— Evreiască. O zicală a rabinului Nachman. Ideea e să te 
dezbari de teamă. Treci podul. Tatăl tău o să fie bine. 

— E ușor pentru dumneavoastră să spuneți asta. Când 
cădeaţi, aveați o parașută. 

Epuizarea, arşița și emoţiile m-au năpădit ca un val, 
făcându-mă să simt că mă prăbușesc într-un abis. Mi-am frecat 
degetele de frunte. 

— E vorba de Rio Sanger. 

— Nu aveam nicio îndoială. Ea îi hrănește. 

— Adică? 

— Oamenii vin la ea să caute plăcerea. Au dorințe. Își 
doresc să pună mâna, să ia, să se cufunde în plăceri. Dar, în 
final, plătesc cu trupul și sufletul lor. Ea îi golește de tot. O 
umbră de tristețe sau dezgust i-a trecut peste față. Dincolo de 
aceste ziduri, poți să ai tot ce dorești. Rio Sanger știa asta și a 
petrecut ceva timp făcând afaceri pe aici. A reușit să facă 
trafic cu femei și fete către vest, pentru prostituție. 

— Fete? am zis eu. 

— Fete de la țară, din Thailanda, din Laos, din Birmania... 
pe unele dintre ele, cele mai plăcute ochiului vestic, le 
trimitea peste graniţă. 

Și-a scos ochelarii și îi ștergea cu roba. 

— Le exporta ca pe niște pantofi ieftini. 

— Trimitea fetele astea în SUA? 

— Pe unele. Acolo cred că lucrează acum. 

Import-export. Asta implica Serviciul pentru Controlul 
Imigrației și Normelor Vamale. Mă gândeam la Boyd Davies. 
Oare Rio îl folosise pentru a o ajuta să facă trafic cu fetele 
astea, trecând de autorități și aducându-le în SUA? 

Și-a pus ochelarii la loc. 

— Bineînţeles, Rio era foarte atentă să ascundă dovezile 
perversiunilor de cei care le-ar fi putut folosi împotriva ei. 
Agenţii guvernamentale, crima organizată, cei care căutau să 
se răzbune. Ea se hrănește, îl hrănește și pe fiul ei cu ură și 
alimentează cercul suferințelor. S-a uitat la mine. E vorba de 


răzbunarea sângelui. 

M-am blocat. 

— Ce răzbunare a sângelui? 

S-a întors cu ochii rătăciți în zare. 

— Dacă Rio Sanger i-a făcut ceva tatălui tău, este pentru că 
dorește răzbunare. Caută să-ți pedepsească familia pentru ceva 
ce i s-a făcut familiei ei. 

Tim North a făcut o aluzie asemănătoare. 

— Moartea lui Hank Sanger? 

— Răzbunarea sângelui îți impune să-i omori pe cei 
apropiați inamicilor tăi pentru a răscumpăra rănile trecutului. 
Nu contează cine e. Vrajba asta e eternă. Ce contează e roata 
răzbunării. 

— Vreţi să-mi spuneţi că Sangerii n-o să se oprească. 

— Nu. 

A început să meargă din nou. Sângele îmi bubuia în cap. 
Rio și Christian îl aveau pe tata. Ce altceva mai voiau? Ce 
altceva putea fi mai rău de atât? 

— Jakarta Rivera, am zis eu. Aţi lucrat împreună cu ea și 
tata? 

— Ştii cine e ea? a întrebat. 

M-am încruntat. 

— Da. Ea e motivul pentru care mă aflu aici. Ce n-am 
înţeles niciodată e de ce m-a târât și pe mine în lumea asta... 
în iadul acesta pe care îl trăiește. 

— Nu ştii dacă te pune în pericol sau te protejează. 

— Exact. 

— Domnișoara Rivera este expertă în a juca în ambele 
tabere deodată. Dar ține minte, cele mai multe dintre cauze 
nu sunt complicate. Sunt adânci și primare, conduse de 
dorințe. 

Am făcut colțul și am dat într-o piață plină de chedis, altare 
şi turiști. El s-a oprit. 

— Dacă aștepți în templul acela, o să primeşti ce cauţi. 

— Mulţumesc. 

Mi-a întins medalionul. 

— Când am întrebat dacă ştii cine este, nu m-am referit la 


Jakarta Rivera. 

A dat din cap către medalion. 

— Femeia asta. 

— Fecioara Maria. 

— Imaginea asta a ei este cunoscută ca Maria Auxiliadora. 
Ajutătoarea creștinilor. 

— Se pare c-aș avea nevoie de ajutorul ei. 

— Poate că nu. În Columbia, are alt nume. 

Zâmbetul lui, vag, depășea cinismul sau ironia. 

— Ajutătoarea asasinilor. 


15. 


Din capul scărilor ce duceau la templu, m-am întors și am 
privit înapoi. Călugărul bătrân era la depărtare și se înapoia în 
locul său retras. M-am dus spre ușă, mi-am scos din nou 
pantofii şi i-am așezat pe etajeră. 

— lată-te. 

M-am uitat în jur. Terry urca treptele. Am ridicat palmele 
deschise spre ea. 

— Fără supărare. Am nevoie de spaţiu. 

— Nicio problemă. 

— Ce se întâmplă aici? 

Gloata se bulucea în vecinătatea noastră, o amestecătură de 
turiști curioși şi localnici pioși. I-am aruncat australiencei cea 
mai rece şi necruțătoare aruncătură de ochi de care eram în 
stare. 

A oftat. 

— OK. Pe Russell ia-l de unde nu-i. Mă gândeam... că și tu 
eşti pe cont propriu, poate ne unim forțele, mai ales că stăm la 
aceeași pensiune. Puterea e a celor mulți, nu? 

Am măsurat-o din priviri să văd dacă era sinceră și am 
hotărât că nu conta. Ce puteam să fac, să o iau peste picior 
până claca și o rupea la fugă în lacrimi? Am ridicat din umeri 
și am intrat în templu. 

Am tras o gură sănătoasă de aer. Uau. Mă aşteptam la un 
alt spaţiu vast şi deschis. În schimb, în acest loc, de sus până 
jos, din perete în perete, era o statuie imensă din aur. 

— Buddha Culcat, a zis Terry. 

Acest Buddha nu mai era tipul micut și voios de pe masa 
părinţilor mei. Acest Buddha stătea lungit pe o parte și își 
sprijinea capul într-o mână. Cred că avea aproape cincizeci de 
metri lungime şi aproape douăzeci în înălțime. Și aurit, atât de 
aurit, că din el părea să se reverse lumină. 

Mulțimea avansa încet şi îl înconjura. M-am alăturat și eu, 
simțind cum liniștea pătrundea în mine. Nu mai văzusem 


niciodată așa ceva. 

Statuete mai mici ale lui Buddha erau așezate pe lângă el, 
înţesate de flori și poleite cu foițe de aur. Turiștii făceau poze 
și aprindeau tămâie. Thailandezii stăteau în picioare și se 
rugau cu mâinile împreunate dinaintea feței. Elevii de la 
chioșcul cu mâncare au dat buzna înăuntru cu buzele lor 
colorate de la înghețată. Mirosul de tămâie atârna greu în aer. 

M-am plimbat pe lângă Buddha cu ochii larg deschişi. 
Tălpile picioarelor lui erau mai înalte decât mine și încrustate 
cu perle. De-a lungul spinării, era un șir lung de vase pentru 
rugăciuni. Unii occidentali, în treacăt, lăsau să cadă monede 
în ele. După privirile satisfăcute de pe feţele lor, credeau că e 
ca și cum ai aruncat o monedă într-o fântână pentru noroc: 
colecționau karma pozitivă. Nu am făcut ca ei. Nu tratezi 
ritualurile religioase ca pe niște jocuri. Când iei parte la așa 
ceva, te deschizi către o putere mai mare decât tine. 

La intrare stătea un tânăr cu un pachet în mână ce nu-și 
dezlipea ochii de la mine. 

M-am dus la el și i-am arătat medalionul. Mi-a înmânat 
pachetul. Era de mărimea unei cărămizi, învelit în hârtie 
maronie și cântărind câteva grame. 

— Kop khun ka, am zis. Mulţumesc. 

A plecat. Am simţit o răsuflare pe umăr. Terry s-a postat 
chiar în spatele meu. 

— O să contribui și eu, a zis ea. 

— Ce? 

— O să-mi plătesc partea. 

O excitație întunecată îi sclipea în ochi. 

— Trebuie să fie marfă tare bună. Haide, îți dau bani buni. 

Oh, minunat. Credea că sunt droguri. 

— Nu. Greșești. 

Am scuturat din cap şi mi-am făcut drum printre copiii cu 
buzele colorate, îndreptându-mă spre ieșire. 

Deodată, o fetiță s-a desprins de grup cu viteza fulgerătoare 
a unei săbii care despică aerul. Era singura care nu avea 
buzele colorate, vreo doisprezece ani, cu părul până în talie. 
Din reflex, îmi pusesem pachetul la subrat. 


Ochii i s-au aprins și s-a transfigurat. Aerul de copil s-a 
prefăcut în aerul viguros al omului care are un scop. Se 
strecura ca un șarpe alunecos. În tăcere, se îndrepta ţintă spre 
mine. 

Și-a ridicat braţele înainte cu degete rigide, ţintind spre 
pachetul meu. Fără vreun efort, am văzut-o deodată în aer 
sărind spre mine. 

Și-a împlântat ghearele în braţul meu. 

— Dă-i drumul, curvă. 

Avea accent american curat. Dinţii stricați. Deși ochii erau 
de copil, privirea îi era îmbătrânită. S-a agăţat de mine cu 
braţul încolăcit de gâtul meu și degetele întinse după pachet. 

De undeva din lateral, fără ca eu să văd, a aterizat un 
obiect întunecat. Terry a izbit-o în cap cu unul dintre vasele 
de colectă. 

Monedele au zburat prin aer. Vasul a scos un dangăt când a 
izbit craniul fetei. Ochii i s-au înceţoşat, dar se ţinea bine. 
Terry a apucat nişte tămâie aprinsă și i-a strecurat-o repede pe 
sub tricou. Cu viteza unui animal rănit, mi-a dat drumul și a 
căzut în genunchi, pipăindu-se cu disperare pe sub tricou. 

Am apucat-o pe Terry de mânecă. 

— Hai. 

Am făcut salturi printre turiștii oripilați și am ieșit din 
templu. Terry s-a răsucit să-și ia pantofii. I-am înșfăcat și eu 
pe ai mei, dar în niciun caz nu aveam să mă opresc şi să-i 
încalț. Am sărit câte trei trepte o dată. 

— Stai, a țipat ea. 

Am privit înapoi şi am zărit-o împleticindu-se, încercând să- 
și pună bocancii. În spatele ei, se materializa din umbră fetiţa. 
Numai că nu mai arăta a fetiță, acum părea un strigoi 
descărnat și scos din minţi. Am văzut un obiect în mâinile ei, 
ceva strălucitor și ascuțit. 

Exact ca în Los Angeles, când blonda îl atacase pe Tim. 

— Fugi, Terry. 

Eu am continuat să alerg. Douăzeci de metri mai în față, m- 


am uitat înapoi. Terry galopa cu bocancii în mână, iar 
goblinul era în spatele ei. 

M-am ferit de un grup de turiști japonezi, simțind cum 
fierbințeala asfaltului îmi pârjolea șosetele, și am cotit-o pe 
după colț. Am intrat direct într-un grup de călugări tineri. 
Îngroziţi, îşi netezeau robele. 

Mi-am ridicat mâinile cu palmele deschise. 

— Îmi cer scuze. 

Și m-a trăsnit o idee și mai bună. Călugări. Sanctuar. 

— Puteţi să... 

Din depărtare venea o voce ascuţită. Monstrul alerga spre 
noi, o vâna pe Terry și răcnea. Fetiţa își acoperise ochii cu 
mâna. Își ascundea privirea și vârsta. 

Călugării s-au încruntat şi mi-au aruncat o privire piezișă. 
Ea a mai scos un țipăt, probabil striga „hoața” sau „perversa”. 

Nu trebuia să fii geniu să-ți dai seama cum arăta toată 
situaţia asta: două turiste jerpelite fugind de o fetiță care urla, 
iar eu ținând cu disperare de un pachet care părea să fie cu 
droguri. Dacă urma să-mi fac un top zece al năzbâtiilor din 
Thailanda, nu aveam de gând să trec pe listă și o bătaie 
primită de la niște oameni sfinți și iritați. Am zbughit-o. 

Băgăm viteză, mă feream de turiști, făceam slalom printre 
chedi, o coteam scurt pe după colțuri, am traversat o curte, 
înaintând şi apropiindu-mă de zona templelor, fără să am 
habar unde mă aflu și alergând orbește. În spatele meu, 
auzeam goblinul mugind și oamenii cum se înfuriau. Am luat 
următorul colț și m-am trezit într-o curte cu o galerie plină de 
statui ale lui Buddha, fără să am unde să mă ascund. Grupul 
de călugări avea să ajungă aici în orice secundă. 

Mă uitam înnebunită prin jur pe unde să scap. Și, de 
undeva de la fundul rucsacului, noul meu telefon a început să 
sune. 

Mi s-a ridicat părul pe ceafă. M-am oprit, mi-am vârât 
picioarele în pantofi, mi-am desfăcut rucsacul și am îndesat 
pachetul înăuntru. Telefonul continua să sune. Am răvășit 
totul ca să-l scot. Dacă nu cumva voiau să mă anunţe că am 
câștigat o excursie superbă în Bermuda, putea fi doar o 


singură persoană. Am răspuns fără aer. 

— Ev? În sfârșit. Trebuie să-ți spun... 

— Jesse, Doamne. 

Am apucat telefonul și am luat-o din loc. 

— Abia te pot auzi. Unde ești? 

Am tăiat-o scurt după un colț. 

— Bangkok. 

Tăcerea de la celălalt capăt al firului s-a lăsat grea și 
electrizantă. 

— Ce faci acolo? 

În spatele meu, paşi galopând. M-am uitat dincolo de o 
familie care se plimba prin galeria cu statui şi am văzut 
goblinul apărând dinainte. A dărâmat-o pe fetiță. Copilul s-a 
izbit de asfalt cu sandalele portocalii zburându-i prin aer. 

M-am oprit, m-am întors să văd dacă fetița era în regulă, 
dar tatăl a răcnit și a înșfăcat monstrul de braţ. Eu am șters-o. 

— Sunt în belea. Sunt... 

Am luat colțul și am văzut o altă curte. 

— La dracu”, cum ies de aici? 

— De unde? 

— Din templul ăsta. Wat Po. 

Tăcerea din telefon s-a lăsat și mai apăsătoare și furioasă. 
Dar, când a revenit în cele din urmă, avea o voce egală. 

— Eşti pe lângă Buddha Culcat? 

— Ce? 

— Uriașul solid din aur care stă tolănit. 

— Nu... 

După ce-am cotit-o din nou, am dat cu ochii de piaţa plină 
de lume unde intrasem prima dată. Alergasem în cerc până 
atunci. — Da. 

— leşi pe poartă. 

Mi-am luat telefonul de la ureche și m-am holbat la el. 

— Despre ce vorbeşti? 

— O poartă. În zid, pe sub o boltă, ar trebui să fie o poartă 
care dă în stradă, unde sunt taxiuri și ricșe. Șoseaua Phong 
Chat, Chan Chick, ceva de genul. 

Am văzut-o. 


— Șoseaua Chetuphon? 

— Aia-i. 

Era o îmbulzeală de nepătruns. Am aruncat încă o privire 
peste umăr, nu i-am văzut nici pe ciudăţenia aia și nici pe 
Terry. Am ieșit pe poartă într-o stradă aglomerată unde 
autobuzele se înghesuiau în trafic şi copacii păreau să se 
sufoce. Şoferii de ricșe îmi făceau semne. Am alergat către cel 
mai apropiat și am urcat. 

— Am ieșit. 

— Bine. Mergi mai departe și nu te apropia de ricșele alea. 
Rămân blocate în trafic. 

Am răsuflat și am sărit afară. 

— Atunci ce? 

— Fugi. 

Am luat-o la goană pe trotuar. Arşiţa îmi străbătea 
picioarele și urca în mine. Cerul era alb, soarele mă biciuia pe 
spinare. 

Vocea lui părea dură. 

— Eşti în siguranță? 

— Cred. 

M-am uitat din nou în spate, nu era nimeni. 

— Faci rost de o hartă Online a Bangkokului? 

Ezitare. 

— Bună idee. Stai așa, un minut. Tu fugi în continuare. 

— În ce direcţie? 

Tot mai uimită cu fiecare secundă, am zis: 

— Jesse? 

— Stai o clipă să-mi amintesc. Sunt câţiva ani de când n-am 
mai fost în Bangkok. 

— Faci bășcălie. 

— Stânga. Ar trebui să fie un magazin. 

Am tăiat-o după un colț şi m-am nimerit cu faţa la un 
perete. 

— Nu. 

— Tot înainte, atunci. Spre vest. 

M-am întors și alergam către o intersecţie. 

— Sunt stopuri. 


— Mergi înainte. 

M-am oprit la colțul străzii, m-am uitat atent în stânga la 
trafic — greșit. Toată aglomeraţia se îmbulzea în viteză spre 
stânga. Din dreapta, autobuze, ricșe și patru sute de scutere 
veneau ca o avalanșă. Am tras o privire înapoi spre Wat Po. În 
depărtare, am văzut-o pe Terry venind. 

Și, în spatele ei, monstrul. Cu agilitatea unui animal de 
pradă care-și înfige dinţii în victimă, s-a săltat și a doborât-o 
pe Terry. 

Eu am înghețat locului. Monstrul a pocnit-o pe Terry peste 
față, i-a smuls rucsacul din spate și a început să răscolească 
prin el. Terry se chinuia să se ridice. Monstrul a luat rucsacul 
şi a mai pocnit-o o dată, de două ori, sadic, până a doborât-o. 

— Doamne, Dumnezeule, am zis. 

Trecătorii s-au oprit și un șofer de ricșă a strigat arătând cu 
degetul spre ea. Ea a aruncat rucsacul, și-a ridicat privirea și 
m-a văzut. 

— Oh, nu. 

— Ce s-a întâmplat? a zis Jesse. 

A pornit spre mine. În spatele ei, Terry se ridica 
şchiopătând. Trecătorii se apropiau cu grijă de ea. Monstrul a 
zbughit-o arătând cu degetul spre mine. 

Din nord, am văzut o altă arătare țâșnind spre stradă și 
ocolind autobuzele și scuterele. 

— Sunt două, am zis eu. 

Semaforul meu era încă roşu, dar am prins o pauză în trafic 
şi am luat-o la goană pe stradă. Taxiurile au început să 
claxoneze. A apărut un autobuz și am strâns din fund, în tot 
vacarmul acela, până am ajuns pe partea cealaltă a străzii. 

— Unde mă duc acum? am zis. 

— La vest, spre râu. 

Râu? Oboseala începea să mă copleșească. 

— Cât de departe? 

— O să reușești. 

Mă îndreptam în josul străzii, silindu-mă să păstrez ritmul 
de mers. 

— Blackburn. Ce făceai tu în Bangkok? 


— Unde ești acum? 

Bine, nu-mi spune. 

— Mă îndrept... 

Am simțit mirosul. 

— Spre o piaţă de pește. 

— Da, a zis el. 

Și apoi, cu mai multă siguranţă în glas: 

— Ştiam că e o piaţă. Mergi tot înainte. 

Calamari uscați zăceau în coșuri mari pe marginea 
trotuarului. Duhoarea mi-a pârjolit nările, un miros dulceag și 
sărat. Calamarul era cenușiu și deshidratat, lucea și era foarte 
subțire. Bătrânii îl mâncau pe băț. Sfinte Sisoe. Calamari pe 
băț. 

În spatele pieţei de pește, am dat de magazine mici și 
chioșcuri, simțeam o briză ușoară care venea de pe apă și un 
aer mai răcoros. 

— Cred că mă apropii de râu. 

Cu fiecare pas, eram tot mai sigură și, deodată, printre 
clădiri, am zărit o fâşie lucioasă de apă de un verde murdar. I- 
am descris ce vedeam. 

— Râul Chao Praya. Ai ajuns. 

— Acum ce fac? 

— Ia o barcă. 

Cu respiraţia tăiată, am dat fuga la malul râului. Apa era 
uriașă. Lată de vreo două sute de metri, de un verde ca sticla, 
răsfrângea ţipător razele de soare. De-a lungul celor două 
maluri se întindeau hoteluri pretențioase și clădiri de birouri 
şi pâlcuri compacte de copaci. Traficul pe apă era aglomerat. 
În apropiere, o adunătură de bărci se aliniau în fața docului 
din lemn -— transportul de la hotel. Bărcile erau mătăhăloase 
ca niște hipopotami. 

Mă holbam cu exasperare. 

— Chestiile astea? Sunt remorchere. Aş putea la fel de bine 
să iau montaigne russe-ul prin jungla din Disneyland și, Jesse, 
dacă nu m-am exprimat suficient de limpede, sunt urmărită. 

— Nu, bărcile cu coadă lungă. Uită-te în jur, trebuie să fie 
un tip care e gata să plângă doar ca să te convingă să te urci și 


să te ducă în sus pe râu. 

În spatele bărcilor hotelului, le-am văzut. Câteva bărci 
așezate la doc ca gondolele venețiene ancorate la chei, erau 
subțiri, zvelte și păreau, într-un mod ciudat, foarte rapide. Din 
spate am auzit tropot de picioare pe lemnul docului. Am luat- 
o la goană. 

Prima barcă lua la bordul ei un grup de turiști care păreau 
nemți după vorbă și după aspectul de ștrudel. M-am îndreptat 
spre a doua barcă, în fața căreia, pe doc, barcagiul stătea 
lungit, într-un tricou cu sigla Pepsi, şi sporovăia cu un prieten. 

— Du-mă de aici, i-am zis. 

S-a smucit de jos și a zis ceva în thailandeză. Nu aveam 
timp să-mi caut ghidul de conversaţie. N-aveam timp de 
tocmeală. Am scos un pumn de baht din buzunar. I l-am trântit 
în palmă și am fugit spre barcă. L-am auzit strigând în urmă, 
se uita la pumnul de bani cu o privire zeflemitoare și clătina 
din cap. Am scos alt pumn de bani, mai mare, și practic i l-am 
aruncat în față. A dat aprobator din cap. Eu am sărit la bord. 
Barca s-a urnit într-un legănat precipitat și m-am apucat de 
una dintre bănci să nu cad. Având computerul în rucsac, ar fi 
fost un dezastru să cad în apă atunci. 

Privind în depărtare pe doc, am zărit două femei 
apropiindu-se, o thailandeză și o albă, cu privirile goale și 
înfiorătoare. 

I-am făcut semn șoferului. 

— Porneşte. Ga-ru-nah. Te rog. 

De ce naiba n-am căutat cum se spune chiar în secunda asta 
până nu mă prind nebunele alea? Și-a aruncat ţigara în apă și a 
sărit în barcă, mişcându-se fără nicio grabă. 

O combinaţie între o căruță acoperită și o mașină de curse, 
cam așa arăta barca cu coadă lungă. În față, prora se arcuia în 
sus și era ornată cu ghirlande și orhidee. La pupă avea cel mai 
mare motor pe care mi-a fost dat să-l văd. 

Mi-am dus telefonul la ureche. 

— Jesse, mai ești acolo? 

— Sunt. Ai plecat? 

— Imediat. Hai, omule, odată, pornește drăcia asta. 


Motorul chestii ăsteia seamănă cu un V8. 

— Probabil e un motor de camion furat. Nu-l aud. 

Motorul era montat pe punte și gata să pornească. O 
manivelă din metal era prinsă de partea din față a motorului. 
Prin spate mergea un motopropulsor care se termina cu o 
elice: coada lungă a bărcii. 

Monștrii se apropiau în fugă de doc. Prima dintre ele a 
strigat ceva în thailandeză și gesticula, se înţelegea clar că 
voiau să urce la bordul bărcii mele. 

— Haide odată, am strigat. Dă-i drumul! 

Barcagiul a pornit motorul. Întreaga lume s-a cufundat 
deodată într-un vuiet asurzitor. Valuri de fum s-au năpustit 
furioase în aer, ţeava se zguduia și ne-am urnit ușor, 
îndepărtându-ne de doc. 

În telefon, Jesse mi-a zis: 

— Vorbeşte, Delaney. 

— Mergem prea încet. 

Monștrii se tocmeau cu unul dintre barcagii. 

— Hai, frate, bagă mare. 

— Nu la asta mă refeream. 

Cuvintele lui Jesse aproape c-au fost înghițite de mugetul 
motorului, dar tonul vocii lui era limpede. Mai limpede de 
atât, și putea să îngheţe tot râul. 

— Chestia de care am nevoie să-l salvez pe tata e aici în 
Bangkok. Dar, dacă n-o să mergem mai repede de atât, am 
belit-o. 

Şoferul a trecut razant de una dintre bărcile hotelului, 
făcând-o să se legene în sus și în jos. A răsucit de pivotul 
motorului, împingându-l cu umărul, și a scos barca în larg. 

Monștrii se urcau la bordul primei bărci, fofilându-se 
printre turiștii germani de parcă erau imponderabile. Ţipau și 
gesticulau spre noi, cerându-i barcagiului, în mod evident, să 
renunţe la turul organizat și să pornească pe urmele noastre. 
Omul nu părea mișcat. Apoi una dintre ele a scos ceva ce, 
chiar și de la distanţa asta, se vedea că era un card platinum. 
Omul l-a luat. Căcat. Un cârd e mai tare decât un pumn de 
baht. 


— Repede, am tipat la șofer și arătam cu brațul către râu. 
Te rog. Acum. 

Mi-a aruncat o privire pe care n-o puteam înțelege și a 
accelerat. 

Vuietul motorului a trecut de la asurzitor la copleșitor, iar 
barca trăgea cu o putere enormă. M-a smucit în spate şi m-am 
apucat de marginile scaunului. Botul bărcii s-a ridicat de pe 
apă, ghirlandele și orhideele fâlfâiau. În spatele nostru, în 
jetul furibund al motorului, o creastă de apă se înălța în aer. 
Barca a cotit-o în viteză și ne-am avântat în josul râului. 

M-am uitat înapoi. Cea de-a doua barcă se desprindea de 
doc și s-a pus pe urmele noastre. 

Goneam prin lumina orbitoare a soarelui și făceam salturi 
ca o piatră aruncată pe suprafața apei. De-a lungul malului 
erau  aliniați copaci, restaurante luxoase și depozite 
dărăpănate de secol nouăsprezece. Vântul, viteza, forța 
nimicitoare a motorului, toate astea mă revigorau. Dar ca să 
scap, trebuia să cobor din barca aia fără ca monștrii lui Rio să 
observe, ceea ce ar fi însemnat ca, la o curbă, să dispar din 
câmpul lor vizual. Dar, când am privit iarăși în spate, am 
observat o a doua barcă cu coadă lungă. Mai mare decât a 
noastră, dacă era posibil aşa ceva, şi ne prindea din urmă. 

Cum e posibil să ne prindă din urmă? La bord era o 
orchestră de alămuri. La dracu’, aveam nevoie de un card 
platinum din ăla — fără îndoială că n-ar fi existat limite atunci. 
Am virat să depășim traficul. Un jet de apă mi-a venit în față. 

Aveam nevoie de acoperire. Un vapor, un cot al râului, 
ceva. În zare, la distanță, un vapor cu pânze se apropia greoi. 
Era mai mare decât trei clădiri la un loc şi mă puteam ascunde 
acolo, dar nu știam dacă puteam întoarce prin spate fără să ne 
prindă ceilalți. Ne avântam spre el, împroșcând apă în toate 
direcțiile. 

Vag, din telefon, l-am auzit pe Jesse țipând la mine. 

Am dus telefonul la ureche. 

— Ce-ai zis? 

— Trebuie să ai grijă, Ev. 

Ne apropiam de vapor. Era de un negru murdar și de patru 


ori mai impunător decât barca cu coadă lungă. Şoferul trăgea 
de manivelă să-l ocolească. Ne-am înclinat, capătul bărcii s-a 
ridicat în aer și am tăiat-o prin mijlocul râului. Vaporul se 
înălța înaintea noastră cu motoarele gigantice vuind, roți de 
cauciuc agăţate pe părțile laterale și botul spintecând apa în 
V. 

A doua barcă venea în spatele nostru. Monștrii stăteau 
cocoțaţi pe proră. Vântul le flutura părul și le lipea hainele de 
trup, și arătau consumate și osoase. Thailandeza i-a făcut 
semn barcagiului să se apropie mai mult de noi. Și - nu mi-a 
venit să cred. A doua era blonda aia. Femeia care sărise pe 
Tim în față la Century Piaza Liotei. 

S-au strecurat prin spaţiul dintre barca noastră și vaporul 
cu pânze. Se pregăteau să sară pe noi. Vaporul trecea agale. 

Monștrii s-au ghemuit cu ochii ţintă la noi. Și barca lor s-a 
izbit dintr-odată de valul stârnit de prora vaporului. Barca s-a 
săltat și, într-un țipăt, o turistă nemţțoaică a fost aruncată 
peste bord. Şoferul a încetinit ca să se întoarcă și s-o scoată 
din apă. 

Am izbucnit în râs în gura mare, văzând-o pe femeie 
ivindu-se la suprafață. Monștrii urlau la șofer în timp ce noi îi 
depăşisem deja. M-am întors cu faţa către vânt. 

La naiba. 

— Mă auzi? ţipa Jesse. Bangkok nu e Santa Barbara. Orice- 
ar fi, ţine minte... 

Ne-am izbit și noi de valul uriaș. În confuzia creată, am 
alunecat de pe suprafață și am căzut într-o adâncitură. Am 
văzut cum râul verde se năpustea asupra noastră. Valul m-a 
plesnit direct în față. 

Jesse răcnea în telefon. 

— Nu bea apă. 


16. 


Când m-au văzut trecând, clienţii de la terasa acoperită a 
restaurantului și-au ridicat privirile din băuturile lor 
răcoritoare. Peştii stăteau grămadă pe gheață în vitrina care 
reflecta o lumină năucitoare. Bocancii îmi plescăiau în 
picioare, hainele erau îmbibate de apă, părul leoarcă. Am 
făcut semn că aş vrea o masă pentru o persoană. Chelnerița 
mi-a arătat un colț călduros lângă bucătărie și am luat-o fără 
suflu pe holul către baie. 

Toaleta era întunecoasă şi mirosea înțepător, dar nu conta 
asta, voiam o uşă care să se încuie. Celularul meu căzuse în 
apă, duhneam a baltă, iar rucsacul meu era ud. Ajutătoare a 
creştinilor, fă ca laptopul meu să fie uscat. 

Mi-am trecut mâinile pe sub uscător, am așezat laptopul pe 
chiuvetă și am apăsat butonul de pornire. Am smuls învelișul 
pachetului pe care-l primisem la Wat Po și am găsit un colet 
mai mic învelit în hârtie de ziar. În timp ce-l desfăceam, mă 
imaginam scărpinându-mă în moalele capului. Era o hartă, 
Bătălia de la Jonesborough. Petrecută în 1864, parte din 
campania lui Sherman în războiul civil din Sud. Flash drive-ul 
era înăuntru. 

Clinchetul laptopului mi-a sunat în ureche ca un cântec. 
Așteptam să pornească. M-am rezemat de perete. Oamenii lui 
Rio mă găsiseră. Nu eram bună de spion. Fuseseră pe urmele 
mele tot timpul ăsta, încă din Los Angeles. 

Așa că, probabil, ştiau că sunt cazată la pensiune. Slavă 
Domnului că luasem laptopul, pașaportul și banii la mine. 
Micuța încăpere pe care o închiriasem avea să fie întoarsă cu 
fundul în sus. lar ei mă așteptau. Nu puteam să mă întorc. 

Ecranul s-a aprins. În colț, cronometrul arăta 1: 08. Am 
înserat flash drive-ul. 

Ecranul s-a făcut alb, s-a umplut de dungi ca nişte fulgere și 
s-a stins din nou. Nu era a bună. Cronometrul a dispărut. 

De data asta, n-a apărut niciun preambul din partea lui Jax. 


Doar imaginea plină de purici a unui dormitor: mobilă din 
ratan și ferestre în stil francez care dădeau într-o verandă și o 
grădină luxuriantă. O ușă prin care se vedea un living. Un 
ventilator cu elice uriașe se învârtea leneș deasupra. 

Se auzeau voci care se apropiau. În living a apărut Hank 
Sanger. A azvârlit o șapcă de baseball pe masa de cafea, s-a 
îndreptat spre barul cu băuturi şi a desfăcut capacul unei 
sticle de whisky. 

— Vrei un pahar? a spus el. 

— Două degete. 

Cât el turna în pahar, a apărut Jax. El i-a întins paharul și 
au băut. 

Era tânără. Părea suplă, avea aceeași postură de 
dansatoare, iar hainele i se mulau pe  rotunjimile 
provocatoare. Hank a intrat în dormitor cu paharul în mână. 
Și-a desfăcut fermoarul jachetei, a scos un pistol argintiu din 
tocul de la umăr și l-a așezat pe dulap. 

A deschis ușile de la balcon. 

— Ce zici, faci o friptură? Nu trebuie să fim la club până la 
zece. 

Jax păşea leneş în dormitor. A luat o gură de whisky și a 
scos o tabacheră din buzunarul de la spate. 

— Ce zici dacă tragem ceva pe nas? Ne revenim până la 
zece. 

— Sună bine. 

Am greșit. Nu era provocatoare, era înlemnită de spaimă. 
Hank stătea cu spatele la ea, iar ea își muta privirea rapid 
când la pistol, când la el. 

— Doamne, am zis. 

E clar. O să-l omoare. 

Spatele mi s-a încovoiat de perete și am ametit. Avea să-l 
omoare și mă silea să urmăresc toată scena. 

Hank s-a întors de la fereastră. 

— S-a întâmplat ceva? 

Ea l-a privit cu un zâmbet nervos. 

— Sunt stresată de întâlnire. 

— Nu-ţi face griji. O să-i dai pe spate. Și o să faci rost de 


informaţiile pe care le cauţi, o să te întorci în DC cu o mare 
izbândă la activ. 

Ea a dat din cap fără convingere. Pentru că ea știa că el o 
trădase - că întâlnirea avea să fie o ambuscadă. Oamenii pe 
care urma să-i întâlnească aveau s-o facă bucăți. 

El i-a cuprins fundul cu mâinile și a sărutat-o apăsat pe gât. 

— Normal că o să fie bine. Acum haide, mija, sunt hămesit. 

Ea s-a desprins din braţele lui, a scos o ţigară cu haşiş din 
tabacheră și a aprins-o. I-a întins-o și și-a strecurat brațul pe 
după talia lui, urmărindu-l cum trage din ţigară cu ochii la 
capătul aprins. 

O secundă, am crezut că m-am înșelat. Că era altceva decât 
filmul unui omor. Dar nu: el voia să se drogheze mai mult 
decât să facă sex. S-a îndepărtat de ea, a tras aer în piept și a 
luat-o spre verandă. Ea a rămas locului cu ochii pe pistolul lui. 

Și-a făcut semnul crucii și a început să se roage în șoaptă. 

Sfântă Marie, cea plină de har, Domnul este cu tine. 

Fără să-și dezlipească ochii de la Hank, care stătea pe 
terasă, a strâns în mână medalionul de la gât. Ajutătoarea 
asasinilor. Toată carnea de pe mine s-a cutremurat. 

Sfântă Marie, Maica lui Dumnezeu, roagă-te pentru noi 
păcătoşii acum și-n ceasul morţii noastre. Amin. 

Vrăjită de groază, nu puteam să-mi iau ochii de la ce 
vedeam. Asta voia Rio Sanger. Filmul cu Jax Rivera 
omorându-i soțul. 

Hank stătea pe verandă fumând haşiş şi se sprijinea de 
balustradă. A ridicat paharul spre soarele de la apus și whisky- 
ul s-a făcut auriu. A fumat ţigara până la filtru și apoi a intrat 
în cameră, dând cu piciorul în ușa verandei. Se holba foarte 
confuz la pahar și la mucul de țigară. 

Jax i-a smuls filtrul. 

— Uşurel, voinicule. 

— Rahatul ăsta mi-a zburat creierii. De unde-l ai? 

S-a dezechilibrat. Paharul cu whisky i-a alunecat din mână 
şi s-a spart pe podea. Și-a dus mâna la frunte. 

— Ce se... 


— Uşurel, scumpule. Stai jos, i-a zis ea. 

L-a așezat încet pe marginea patului. El s-a întins după ea 
cu brațele moi și i-a zâmbit. S-a suit călare peste el. El s-a 
întins pe spate, lăsându-se pradă efectului narcotic. 

Ea a rămas nemișcată, privindu-l. 

— Hank? 

Zăcea întins și încremenit ca un bolovan. După un minut, 
ea s-a ridicat cu agilitate de pisică și a rămas în picioare. Fără 
vreun cuvânt, i-a luat pistolul de pe noptieră. 

S-a răsucit subit, a ridicat arma și i-a așezat țeava direct pe 
frunte. Stătea nemișcată, se uita la el cu mâna înțepenită. 

Nici nu mai respiram. 

— N-o face, Jax. 

Pe ecranul computerului a apărut o căsuță cu 
avertismentul: Baterie slabă. Computerul se va opri automat în 
două minute. 

Nu acum. Am închis căsuţa cu avertismentul, am răscolit în 
rucsac după cablul de încărcare și adaptor şi am continuat să 
mă uit. 

Jax stăruia cu ochii la Hank. A zis: 

— Doamne, ajută-mă. 

Și-a coborât arma. Și umerii. 

Brațul i-a căzut pe lângă corp și a plecat de lângă el. Avea 
lacrimi în ochi. 

Apoi și-a revenit. S-a întors către el. 

Hank s-a trezit. 

Se sculase de pe pat. Era chiar lângă ea acum, încercând să- 
i smulgă arma din mână. I-a răsucit mâna prin față, ea s-a 
smucit și s-a împleticit. 

Şi apoi a împușcat-o. 

Glonţțul a pus-o la pământ pe Jax. Mă holbam la ecran, 
văzând cum sângele curgea și lua forma unui trandafir pe 
podea. Ea se căznea să se ridice cu fața schimonosită de 
groază. 

Avertisment: computerul dumneavoastră se va opri într-un 
minut. 

Nu, nu. M-am uitat în jur. Unde era o priză? 


Hank se uita lung la arma din mâna lui, pregătit să o ridice 
şi s-o împuște din nou. 

— Nu face asta, a zis Jax. Trebuie să-ți spun ceva. 

— Nu mai ai nimic să-mi spui. 

— E vorba despre Christian. Ceva e în neregulă cu el. 
Omoară-mă și n-o să afli niciodată. 

El ţinea în continuare arma îndreptată spre ea. 

Ecranul mi s-a înnegrit. 

— La naiba. 

Priza era jos, în spatele ușii. Am băgat adaptorul. Haide, 
haide. Karma, nu mă lăsa baltă. Deodată, computerul și-a 
revenit și ecranul s-a animat de culori. 

Clipul a dispărut. În colțul de jos, apăreau două cuvinte și 
cursorul intermitent. 

Comandant victorios? 

— La dracu”. 

Mi-am trecut mâinile prin păr. Mă căzneam să gândesc. Am 
luat harta în care fusese înfășurat flash drive-ul. Am tastat 
William Tecumseh Sherman. 

A apărut un alt text. 

328 North Bridge Road 

Singapore 

În colțul ecranului, s-a ivit din nou cronometrul. 10:00. 
9:59:59. 

Am trântit monitorul laptopului, m-am grăbit să ies din 
restaurant în aerul înăbușitor, am făcut slalom printre mesele 
de pe terasă și m-am trezit pe strada îngustă. Ce dracu' se 
întâmplase în timpul operaţiunii Riverbend? 

Am făcut doi pași în stradă când am auzit în spatele meu o 
motocicletă accelerând. Mi-am ridicat ochii și am văzut-o 
gonind spre mine. Motociclistul era camuflat într-un costum 
negru din piele. Lumina soarelui se reflecta în vizorul căștii. 
Am dat înapoi. Motorul venea către mine. Încă un pas înapoi 
şi motocicleta a virat din nou spre mine. 

Eram atât de obosită. 

Al naibii de obosită. Genul ăla de oboseală când îţi vine să 
dai dracului totul. M-am întors către un cuplu de turiști de la 


una din mesele de pe trotuar. 

— Pot împrumuta scaunul acesta? 

— Sigur. Mi-au făcut semn să-l iau. 

Motocicleta accelera. Am săltat scaunul şi l-am ridicat 
deasupra capului ca pe un partener de dans care s-a 
cherchelit. 

L-am izbit pe motociclist în cap şi scaunul mi-a zburat din 
mâini. Omul s-a răsturnat de pe motocicletă. Braţele îmi 
zvâcneau de la lovitură și motocicleta mergea mai departe. 
Motociclistul s-a izbit de pământ ca o minge aruncată cu 
putere, s-a dat de-a berbeleacul până în bordura de vizavi, 
răsturnând o tarabă cu bibelouri din fața unui magazin. 
Motocicleta s-a hurducat de-a lungul străzii şi s-a prăbușit. 

Turiștii au sărit cu toţii. 

— La dracu”, ce-a fost asta? 

Motociclistul zăcea acum acoperit de un morman de jucării 
şi nimicuri care îi cădeau în cap de pe etajere. 

Vânzătoarea s-a năpustit afară. Toată lumea era în picioare. 
Motociclistul și-a desfăcut brațele sub nămeţii de jucării. 
Motocicleta, turată, era la aproape douăzeci de metri mai în 
față pe stradă. Am pornit spre ea. 

Dă-l naibii de aeroport. O să mă duc cu motorul până în 
Singapore. Am ridicat motocicleta, am îndreptat mânerele și 
am săltat piciorul să mă aşez în șa. 

Am auzit mișcare în spate și m-am întors. Motociclistul m-a 
apucat de umeri, m-a smucit de pe motor și m-a izbit de 
trotuar. Și-a rotit piciorul în aer și mi-a aplicat o lovitură în 
stomac. M-a proiectat direct în magazinul de suvenire prin 
vitrină, făcând-o țăndări. Am alunecat pe podea. Când m-am 
uitat în sus, am văzut că-şi încordează brațul să mă lovească. 


17. 


Înainte să apuc să ridic mâna, motociclistul mi-a și plesnit 
un dos de palmă peste față. M-a pișcat al naibii de tare. Mă 
zvârcoleam să mă ridic de jos, dar eram acoperită de bibelouri 
și şiraguri de mărgele. Motociclistul s-a lăsat pe vine, m-a 
încălecat și și-a înfășurat mănușa de piele în jurul gâtului 
meu. A ridicat cealaltă mână. M-am încordat, așteptând să mă 
feresc de pumnul lui. 

Și-a deschis vizorul căștii. Ochii lui erau întunecaţi și 
furioși. Și foarte familiari. 

— Jax? am bâlbâit. 

Și-a luat mâna din gâtul meu. 

— A durut. Ca dracu”. Cum de... 

— Puteai să mă omori. 

M-a prins cu mănușile și m-a săltat în picioare. 

— Nu știam... 

— Şi aveai de gând să-mi furi motocicleta? Nu prea cred. 
Mișcă. 

M-a împins spre ușă. Vânzătoarea își agita braţele în aer și 
urla. Jax i-a urlat ceva înapoi în thailandeză. 

— Dă-i niște bani, a zis. 

Capul îmi vâjâia, dar am scos un teanc de baht din buzunar 
și i l-am întins. Jax i l-a dat femeii. Îmi măturam bucăţile de 
ghips de pe piept. Jax m-a prins de tricou, m-a aruncat pe ușă 
şi m-a dus spre motocicleta care era încă pornită. 

— Urcă. 

A îndreptat-o și a încălecat cu un picior. Am urcat și eu cu 
stângăcie în spate și mi-am înfășurat braţele în jurul taliei ei, 
simțind căldura degajată de pielea costumului. Fără să scoată 
vreun cuvânt, a demarat. 


18. 


Mă ţineam de Jax, eram atât de asudată, încât, atunci când 
a înclinat motorul, am alunecat într-o parte. Strada trecea pe 
lângă noi în viteză, plină-ochi de mașini, magazine de prost 
gust, miasmă, iz de umezeală și oameni asudați căutând 
umbră. Și-a schimbat punctul de greutate și se înclina în 
curbă. Am luat colțul. O ţineam strâns de talie și mi-am 
adunat coapsele în jurul ei. Conducea motocicleta aia de parcă 
era o extensie de metal a ei. 

A accelerat pe o alee dreaptă, pe sub nişte copaci, și 
deodată am nimerit pe o șosea impecabilă, umbroasă, printre 
întinderi de iarbă verde și palmieri și ferigi uriașe, care dădea 
spre un hotel ce semăna cu o pagodă. Am văzut panoul: 
Shangri-La. 

S-a oprit sub o poartă cu acoperiș și portarul a ieșit 
zâmbind să ne întâmpine. M-am dat jos de pe motocicletă cu o 
senzație bizară și cu picioarele tremurând. Jax și-a scos casca 
şi a luat-o la pas spre intrare. 

— Stai, am zis. 

A intrat în hol. Am urmat-o, privind la marmura, 
candelabrele și orhideele dinăuntru. În spatele recepției, niște 
tinere suple și-au împreunat mâinile în gestul acela ca de 
rugăciune și au salutat, Sawatdee. Priveliștea care se vedea pe 
geamuri dezvăluia cocotieri, o piscină sclipitoare şi râul. 
Voiam să mă așez și să rămân acolo pentru totdeauna. 

Avea aer condiționat. Acea răcoare extravagantă, care-ţi dă 
fiori, tipic norvegiană. Nu-mi pasă de karma - ia-mi sufletul. 
Măcar 30 de secunde în locul ăsta. 

Jax s-a dus ţintă la recepţie cu un elan nonșalant, de parcă 
în locul acesta tipe afro-americane dădeau buzna tot timpul pe 
motociclete de 500 cm?. Le-a zâmbit generos, le-a turuit 
câteva cuvinte şi s-a întors cu o cheie. 

— Vino cu mine, mi-a zis. 

De undeva, se auzea muzică de pian. Mă așteptam ca în 


orice moment să-i văd pe Yul Brynner și Deborah Kerr 
coborând scările și pornind un vals. 

— Şi închide gura, mi-a zis. 

La etaj, am intrat într-o cameră care dădea spre râu. Fiecare 
centimetru al încăperii era la fel de opulent ca și holul de la 
intrare, mătase aurită și lemn de tec strălucitor. Orhidee albe 
se revărsau din pereţi. În barul de lângă ușă stăteau aliniate 
whisky-uri scumpe. Pe măsuţa de cafea erau un bol mare cu 
fructe tropicale, o sticlă de vin și un bilet de bun venit din 
partea patronului. Și eu care credeam că hotelurile îți pun la 
dispoziție doar automate cu dulciuri alterate. 

Jax şi-a dat jos jacheta din piele. Purta un maiou negru 
strâns pe corp, iar umerii ei păreau încă nervoși după căderea 
pe asfalt. 

— Ai şaizeci de secunde să-mi explici ce căutai în cutia cu 
cheie roșie din arhiva de muzică din L.A. 

— De ce m-ai trosnit cu lovitura aia de karate? 

Mi-am dus mâna la coaste. 

— Ştiai că sunt eu. 

A scos două sticle de apă din minibar și mi-a aruncat una 
mie. 

— Cincizeci de secunde. Apoi o să încep să te snopesc în 
bătaie. 

— La naiba, în niciun caz. Trebuie să prind un avion spre 
Singapore. Am mai puțin de zece ore să prind următorul flash 
drive. Dar tu știi deja asta. 

— Informaţia din dosarul ăla nu-ţi era destinată ţie. Tu nu 
eşti implicată. 

— Nu sunt implicată? 

Și-a dus sticla cu apă la buze, a băut cu sete vorace câteva 
înghițituri, apoi s-a șters la gură cu dosul palmei. 

— Să-ţi dau un sfat legat de Bangkok. Păzește-ţi fundul. 
Nu... 

— Nu bea apă. Am înţeles asta. 

Nu avea nicio idee ce se întâmplă, mi-am dat seama. Nu 
știa nimic. 

Mi-am dus mâna la frunte. Trebuia să-i spun. Totul. 


— Jax... 

Să-i spun totul. 

— Tata a fost răpit de Sangeri. Vor drept răscumpărare 
dosarul Riverbend. 

Ca și cum aș fi apăsat un buton, s-a oprit brusc. Până și 
respirația părea să i se fi oprit. 

— Ea e pe urmele tale. 

Şi-a retras privirea. 

— Cum ai făcut rost de adresa arhivei de muzică? 

— Tim. 

Deodată, a început să se uite la mine cu suspiciune. 

— Tim nu ştie de arhivă. 

Oh, Doamne. Au început să-mi apară broboane de 
transpiraţie pe braţe. Hai să-i spun. 

— Tim a descifrat indiciile care m-au condus spre adresa 
asta. Chestia cu R&B. El e cel care a descoperit cheia roșie. 

— E puţin probabil. 

Spune-i mai departe. 

— E] crede că și tu ai fost răpită. Nu i-ai răspuns la mesaje. 
A venit la mine încercând să te găsească. 

Și-a ferit privirea şi părea să cântărească ce-i spuneam. 
Avea o expresie opacă. 

— Tot nu se leagă. Cum de ești aici dacă... 

M-a ochit brusc. 

— Ce s-a întâmplat cu el? 

Mi s-a pus un nod în gât de teamă. 

— A fost împușcat. 

A tras aer în piept de două ori și a încremenit de-ai fi zis că 
s-a transformat în piatră. Razele de soare îi desenau conturul 
ochilor. 

— E mort? a întrebat. 

— Era viu când am plecat eu din L.A. 

În ciuda tuturor eforturilor mele, vocea mi s-a frânt. Mi-a 
susținut privirea un timp, după care a închis ochii și și-a lăsat 
capul pe spate. Trăsăturile ei nu trădau nimic, dar pieptul i s-a 
prăbușit. Mă simţeam sfâșiată. 

— Jax. 


I-am atins brațul. 

— A fost lovit de un singur glonţ în partea laterală. A reușit 
să sune pe cineva să vină să-l ajute. El... 

M-a înșfăcat de încheietură. 

— L-ai lăsat baltă? 

Pentru prima oară în viață, mi-a fost cel mai greu să 
pronunt „da”. 

Mi-a înfipt unghiile în carne. 

— Singur? 

— Tim mi-a spus că trebuie să fac rost de dosar. Mi-a zis că, 
dacă dau greș, n-o să vă mai vedem nici pe tine și nici pe tata 
vreodată. 

Mă stăpâneam să mă eliberez din prinsoarea ei. 

— Mă înţelegi? A insistat — pentru tine. Așa că ajută-mă să 
ajung la Singapore. Nu mai avem timp. 

— Nu. Ce nu poți să faci vreodată e să dai pe mâna celor 
din familia Sanger dosarul. 

— Ce? 

Începeam să văd stele verzi deja. 

— De ce? Ce dracu” e în dosarul ăla, sângele lui Cristos? 

— Aici nu e vorba de răscumpărarea tatălui tău. E vorba de 
pedepsirea lui și a mea de către Rio. 

— Jax, îl are pe tata deja. L-a împușcat pe soţul tău. Iar eu 
sunt căutată de poliție. Ce mai ai de pierdut? 

Mi-a dat drumul şi a ridicat mâinile. 

— Taci din gură. Lasă-mă să mă gândesc. 

Și-a strâns pumnii și a început să mărșăluiască prin cameră. 
Dacă încerca să nu pară afectată de vestea legată de 
împușcarea lui Tim, nu-i ieşea. 

— Trebuie să modificăm dosarul. Dacă ștergem unele 
informaţii și schimbăm unele fragmente să o inducem în 
eroare pe Rio, o să meargă. 

— Să ne facem de cap cu dosarul? Las-o moartă. Nu-mi 
pasă de planurile tale. Eu îl vreau pe tata înapoi. 

Ea continua să umble în sus și-n jos. M-am uitat la ceas. 

— La naiba, tata nu mai are timp să aștepte după mine să 
alerg în toată Asia și să vânez chestiile astea ca pe niște ouă 


de Paște. Mai are patruzeci și una de ore. 

Ea s-a oprit să asimileze ce am zis. 

— Atunci trebuie să faci ce-ţi zic eu. Te duci unde zic eu și 
faci exact ce-ţi spun. Altfel, o să mă asigur să nu faci rost în 
veci de flash drive. Ai înțeles? 

— Da. 

— O să fie al naibii de greu. Trebuie să dai ce-ai mai bun în 
tine. 

Arăta de parcă era pe punctul de a exploda. Mă privea 
provocator. 

— Jax, am condus cu soțul tău în mașină, sângerând, după 
un schimb de focuri. Am făcut rost de flash drive, am fugit de 
Poliția din L.A., am zburat jumătate de glob și am scăpat de 
Copiii Porumbului la râu. Am reușit să te dobor până și pe 
tine. Și am avut curajul să-ți spun despre Tim, i-am zis. Dă-i 
bice. 

Mi-a susținut privirea. Am făcut un pas spre ea. 

— Dar dă-i bice acum. Nu ne permitem să pierdem încă o 
secundă. 

Încet, aproape imperceptibil, a dat din cap. 

— Deci ai de gând să mă duci în Singapore? am zis. 

— Nu. 

A desfăcut fermoarul unui buzunar de la jachetă, a scos un 
flash drive și l-a ridicat în dreptul ochilor. 

— Ăsta e. 

Neoane, bere, paiete şi ardei iuți: Bangkok-ul după lăsarea 
serii. Jax și cu mine treceam în pas grăbit de turiști și 
petrecăreţi pe o stradă de lângă piața de noapte Pat Pong, 
invadată de panouri publicitare cu lumini intermitente care 
făceau reclame la orice, de la saronguri la smaralde și show- 
uri lesbi. Muzica bubuia și sporovăială amestecată din toate 
limbile tăbăra peste mine. Sub sigla din neon albastru ţipător 
a unui club de noapte, pielea arămie a lui Jax a căpătat luciul 
pielii de rechin. Niciodată până atunci nu-și arătase vârsta, în 
niciuna dintre zilele celor patruzeci și cinci de ani pe care-i 
avea. 


Nu scotea o vorbă. De când plecaserăm din hotel, parcă 
intrase într-o transă. Îmi dădeam seama că trăirea ei 
meditativă nu avea nicio legătură cu starea zen, ci mai 
degrabă cu răzbunarea - că nu se rezolvă nimic printr-o 
viziune pașnică, ci cu gloanțele. 

A făcut colțul și m-am dus după ea pe o alee. Mirosuri de 
mâncare atârnau greu în aer și râsete răzbăteau de la 
ferestrele bucătăriilor. Un miros greţos a ajuns la mine. 

— Ce-i putoarea asta? am zis. 

— Lipici. 

În intrândurile dintre clădiri, am zărit bărbați la lumina 
becurilor cu unelte în mână. Ea îi privea indiferentă. 

— Lipesc etichete pe poșetele Gucci pe care le contrafac. 
Nu-ţi face griji, ce îți cumpăr eu e de o calitate mult mai bună. 

I-am aruncat o privire. 

— Și la ce te referi? 

— La noul tău pașaport. 

Nu mai puteam să spun că mă surprindea. Să-ţi faci 
fotografii pentru pașaport era un fleac. Îmi construiam noua 
identitate. 

Acolo, în piaţă, am făcut cumpărături. În patruzeci și cinci 
de minute, Jax a reușit nu numai să-mi cumpere haine noi, 
dar să-mi ia și mărimile pentru noua garderobă. Mulțumită 
unei croitorese agitate, acum îmi cunosc toate dimensiunile de 
sus până jos. Apoi Jax m-a dus la coafor. În cincizeci şi unu de 
minute: vopsit, tuns, masaj la cap, spumă de păr, uscat, iar 
acum aveam o culoare brunet-ciocolatie. Punk rock-ul n-a 
murit. E la mine în păr. La Specworld, mi-am făcut rost de 
niște lentile de contact de altă culoare și nişte ochelari 
Eurotrash. Dintr-o farmacie mi-a luat, la reducere, machiaj. 
Jax mi l-a aplicat pe față. 

Uitându-mă atent la fotografia din pașaport în luminile de 
pe alee, am tras o concluzie: creionul dermatograf și oboseala 
îmi dădeau niște ochi gotici. 

— O să meargă? 

— Cu atitudinea corectă, da. Un sistem de securitate 
sofisticat poate să te descopere după tonalitatea vocii sau 


stilul de mers. Dar înfățișarea e perfectă. 

M-a condus pe alee spre un bulevard larg. 

— Cheia e să-ți înveţi pe de rost istoria personală. O să fie 
simplu, dar trebuie să ai sânge rece. 

A pășit pe bordură, privind traficul aglomerat și căutând un 
taxi. 

— Jax, e timpul să începi să vorbeşti. Sunt lucruri pe care 
trebuie să le știu. 

— Nu trebuie să le ştii. Vrei să le știi. 

— De ce ai spus că Tim și tata se urăsc? 

— Vrei să le știi. 

— E din cauză că tata a fost implicat în operaţiunea care l-a 
determinat pe Hank Sanger să te împuște? 

— Vrei să le știi. 

— Când te culcai cu Sanger, știai că e însurat cu Rio? 

— Erau în concubinaj. 

A fluierat după un taxi. 

— Urcă. 

Am sărit înăuntru și am aşteptat să închidă ea ușa. 

— De ce ai spus că Riverbend e despre copii pierduţi? 

S-a aplecat spre șofer şi i-a dat o adresă. Am pornit în 
trafic. 

— Ce legătură au copiii pierduţi cu dorința de răzbunare a 
lui Rio Sanger? am zis eu. 

— Eu și cu tatăl tău am răpit câteva dintre fetele lui Rio, le- 
am dus la poliție și le-am trimis acasă. Ea a văzut-o ca pe un 
furt. 

— Asta nu e suficient să stârnească o vendetă. 

— Hai să-ți spun despre Rio, a zis ea. Tată american, mamă 
din Asia de Est. A crescut în Bangkok, s-a apucat de furat în 
adolescență, l-a întâlnit pe Hank, a avut un copil la 
optsprezece ani, pe mult iubitul ei Christian. 

Privea orașul care rămânea în urma noastră. 

— S-a folosit de un amant să plece din Asia. Alți bărbaţi au 
dus-o în Europa şi în Americi. Îi trata ca pe niște bilete de 
avion. Dar întotdeauna se întorcea la Hank. L-a urmat și așa a 
ajuns să conducă un club în Medellin. Și apoi a venit aici din 


nou. 

— L-am văzut pe Hank când a tras în tine. 

— M-am întors cu spatele. Niciodată să nu faci asta. 

Am tăcut pe moment. 

— Ce voiai să-i spui lui Hank despre Christian? Ce era în 
neregulă cu el? 

— Încercam să-mi salvez pielea. Aș fi zis orice. 

— Ce ai de gând să schimbi în dosarul Riverbend? 

— Cum merge cu scrisul? 

Am simţit pe loc cum mă strânge pielea capului. 

— N-am să-ți scriu memoriile. Niciodată. 

— Nu, romanul tău. Se întoarce gagica de gherilă în 
volumul ăsta? 

— De ce ai plecat din Agenţie, Jax? 

— Rowan Larkin, îmi place de ea. Mi-ar plăcea și mie să 
omor prin telekinezie, așa cum o face ea. Foarte mișto. 

M-am cufundat mai adânc în scaunul meu, uitându-mă pe 
geam. 

— Sintagma răspuns direct nu înseamnă nimic pentru tine, 
nu-i așa? 

— Vorbeşte în continuare de una singură, cred că pricepi 
ideea. 

Mi-am încrucișat braţele. 

— Ştiu de ce tot apari în viața mea. Nu e pentru că ai lucrat 
cu tata. E pentru că nu ai prieteni. 

Și-a încordat buzele. A lătrat ceva la șofer. El a tras pe 
dreapta. 

A plătit, a sărit din mașină și a luat-o în pas grăbit pe o 
stradă cu magazine de haine elegante. Am prins-o din urmă. 
Mergea cu bărbia în aer. 

— Agenţia. Salariu mediocru, mâncare proastă. Politici de 
birou, rapoarte scumpe, teste antidrog surpriză. 

Pâlcuri de cumpărători se plimbau încet, flecărind și 
râzând, legănându-și plasele cu cumpărături. În vitrinele 
magazinelor strălucea mătase roşie și albastră. 

— Munca pe teren era mai plăcută. Călătorii exotice și 
arme de foarte bună calitate. Era grozav să ţi-o tragi pentru 


SUA, să dobori regi ai drogurilor sau vreun commandante 
recalcitrant prin puterea pozitivă a futaiului. Dar, când am 
plecat eu, jumătate dintre analiștii din Langley aveau mai 
multe contacte la New York Times decât în Peshawar. 

S-a uitat atent în vitrinele magazinelor. 

— Planeta musteşte de târâturi. La Langley eram doar una 
care dădea din cap la mesele de conferințe. Pe cont propriu, 
sunt o combustie spontană. Nu-ţi place să ai puterea? Du-te 
acasă și citește Noam Chomsky și trăncănește online despre 
asta. 

— Doamne, și eu care credeam că Jesse e cinic. 

— Eu chiar sunt nenorocita aia care credeai că sunt. 

A împins ușa unui magazin și m-a invitat înăuntru. Am 
simțit un fior care n-avea de-a face cu aerul condiționat. 

M-am uitat în jur. Nu era un butic cu haine, ci ceva ce 
semăna mai degrabă cu o galerie de sculptură. Sub luminile ca 
de alcov, stăteam înconjurate de fosile. 

Bucăţi de gresie atârnau pe pereţi, învăluite de ferigi 
preistorice și schelete minuscule de șopârle. Într-o vitrină 
așezată pe piedestal, zăceau colții unui mamut lânos. Pe un 
perete din lemn de mahon, la capătul magazinului, se afla un 
logo care afişa discret Vindem oase de dinozauri din Mezozoic. 

Galeria era tihnită, sobră și, în afara noastră, nu mai era 
nimeni. M-am dus spre un obiect lăcuit de pe un piedestal din 
vitrină și m-am apropiat să-l examinez din față. Era craniul 
unui tigru cu dinţi-sabie. Era sublim. 

— Incredibil. 

— Bucură-te că-i mort. 

O voce masculină s-a auzit deodată, cu ecou, de nicăieri. 

— Pot să vă ajut? 

Jax a răspuns fără să se uite. 

— Sunt interesată de lumea pe care am lăsat-o în urma 
noastră. Asta pare să fie locul ăsta. 

Vocea a răspuns meditativ. 

— Rămășițe ale unor timpuri și locuri mai simple? Aţi 
văzut specimenul de compsognathus de pe perete? 

— Ar trebui să-mi vând sufletul ca să am bani de așa ceva. 


Ce altceva mai aveţi? a zis Jax. 

— Cât timp aveţi la dispoziție? 

— Nu prea mult. Plec cu trenul de la miezul nopții. 

I-am aruncat o privire, mirată de faptul că spionii foloseau 
jocurile astea de parole. 

— O clipă, a zis vocea. 

Jax stătea calmă printre toți prădătorii. I-am murmurat în 
ureche: 

— Midnight Train to Georgia? Dacă CIA-ul a rămas blocat în 
anii '70, e mai rău decât am crezut. 

Peretele din mahon din capătul magazinului a început să se 
miște. În tăcere, a pivotat, rotindu-se la nouăzeci de grade ca 
să scoată la iveală o altă încăpere în spate — măruntaiele erei 
mezozoice erau pe jumătate birou, pe jumătate laborator 
paleontologic. 

Un bărbat, care stătuse în tot timpul acesta în spatele 
biroului și ne urmărea atent pe un televizor cu circuit închis, a 
ieșit de după masă. Era destul de înalt pentru un thailandez, 
peste un metru șaptezeci, cu un cap chel și lucios. I-a aruncat 
lui Jax un zâmbet familiar. Ea a făcut gestul de rugăciune wai, 
iar el i-a răspuns întocmai. Apoi i-a luat mâna și a sărutat-o pe 
ambii obraji în stil european. 

— Ce încântare din partea ta să-mi întrerupi seara, i-a zis. 

— Sunt în grabă, Pete. 

— Și nu ţi-ai pierdut nici șarmul, văd. 

S-a întors şi mi-a întins mâna. 

Pete Kongsangchai. 

Jax a dat din cap spre mine. 

— Ea e Kit. 

Chiar așa mă chema, Kathleen era primul prenume, dar, 
auzindu-l, m-a trecut subit un fior de spaimă. O singură 
persoană din lumea asta îmi spunea Kit, și aceea era tata. 

— Ce ai nevoie? a întrebat-o el. 

— Mai ai privilegii de administrator pe serverul Lawrence 
Livermore? 

I-am aruncat o căutătură tăioasă. El n-a răspuns. În schimb, 
a luat-o înainte să ne conducă în camera secretă și peretele s-a 


închis în urma noastră cu un șuierat stins. 

— Pete? Am nevoie să le accesez arhivele să iau o cheie de 
criptare Tip Unu, i-a zis. 

S-a arătat necăjit. 

— Altceva? Poate codul de lansare a unei bombe nucleare? 

— Nu ţi-aș cere dacă n-ar fi necesar. 

Figura i s-a mai înmuiat. 

— Jakarta, ce-ai făcut? 

— E dincolo de mine treaba asta. Este... 

Stăpânirea ei de sine atât de rigidă părea să se clintească o 
clipă. Era vorba de Tim. A așteptat ca el să spună ceva, dar n- 
a întrebat mai multe. 

— Și da, mai am nevoie de ceva. Un pașaport american. 

El a scuturat din cap. 

— M-am retras din afacerea asta. 

— Carnet de conducere, carduri de credit, de asemenea. 

— Nu. Afacerile mele nu mai gravitează în jurul simulării 
autenticității. Acum am de-a face doar cu obiecte autentice. 

Ea i-a întins noile mele fotografii de paşaport și o bucată de 
hârtie pe care scrisese ceva la hotel. 

— Ai nevoie de astea. 

El a refuzat să le ia. Ea l-a apucat de încheietură. 

— E fiica lui Phil. 

S-a întors către mine cu o lumină nouă și cruntă în priviri. 
A luat pozele și hârtia. 

— Călătoreşte mult? 

— În Europa, cel mai mult. E aventuroasă, dar pașnică. 

— Vârsta? 

— Treizeci și patru, am zis. 

S-a uitat cercetător la mine. 

— Îţi dau douăzeci și nouă. A examinat hârtia. O să-mi ia... 

— Jumătate de oră, a zis Jax. 

El şi-a lăsat capul într-o parte. 

— Dragă, de când ai tu simţul umorului? 

— Nu am. 

— O oră. Și o să coste două sute. 

Jax s-a uitat la mine. 


— Plătește-l. 

Am găsit suma de baht la fundul rucsacului, socotind în 
cap. Chiar așa, bulversată de schimbarea fusului orar cum 
eram, am calculat că însemna în jur de cincizeci de dolari. 
Orașul ăsta era chilipir curat. Poate c-ar fi trebuit să mă duc 
înapoi la falsificatorii ăia și să-mi fac cumpărăturile. Să iau și 
un televizor cu plasmă. Jax și-a pus mâna pe mâna mea. 

— Două sute de dolari. 

Prea obosită să mă simt proastă, am găsit teancul pe care 
mi l-a dat Tim și am scos câteva bancnote. 

Pete s-a întors, dar Jax l-a oprit. 

— E extrem de important. Nu știu cum să subliniez asta. 

Ochii lui cu privirea înfierbântată s-au mai potolit. 

— Înţeleg. 

A strigat: 

— Daw. Am nevoie de tine. 

La masa de birou din capătul încăperii, o femeie a dat la o 
parte o lupă imensă și s-a ridicat din spatele unui os uriaș de 
creatură din cretacic. Era îmbrăcată într-o rochie neagră pe 
gât, elegantă ca orice manechin din Manhattan. 

Jax a salutat-o cu un wai. 

— Sawadtee, Daw. 

Femeia a plutit spre noi. Pete i-a întins fotografiile. 

— Jakarta. Kit. Doriţi ceai? a zis ea. 

— Vine la pachet cu puţină simpatie? a zis Jax. 

— Vine cu o nouă viaţă. 


19. 


Ceainicul era gol. La fel ca holurile de pad thai pe care Pete 
le adusese pentru noi. Daw a coborât scara din spatele 
atelierului și i-a întins lui Jax un pașaport american, un carnet 
de conducere californian și două carduri. Jax a luat pașaportul 
şi l-a pus sub lupa gigantică de la masa lui Daw. A tras lampa 
de birou deasupra și l-a examinat. 

— Copertă nouă, frumos îndoită în câteva locuri. 
Fotografiile arată bine. 

M-am dus și eu acolo, am aruncat o privire şi am pufnit pe 
nări. 

— Kathleen Rowan Larkin. Chiar nu credeai că o să fiu în 
stare să rețin un nume nou pe de-a-ntregul? 

— Simplificăm lucrurile. Nimeni n-o să ghicească vreodată 
că e numele personajului tău. 

— De asta e atât de insultător. 

— Ideea e, așa cum o să-ți spună și Daw şi Pete, ca 
pașaportul ăsta să păcălească și ochiul cel mai format. 

Daw a spus: 

— Nici cei de la Imigraţii n-o să-și dea seama. 

Jax l-a dus sub lupă. 

— Holograma e excelentă. Şi cerneala. Metoda de printare? 

— Perfectă, a zis Daw. O placă pentru fiecare culoare 
folosită. 

— Watermark? 

— Simulat, dar vizibil la ultraviolete. 

— Frumos curcubeu. Excelent. 

Satisfăcută, a dat din cap spre ea și s-a întors către Pete. 

— Ai cheia? 

Fl se uita atent la ecranul computerului. 

— Am algoritmul și marcajul temporal. 

— Bine. 

A scos o dischetă și i-a dat-o. Daw mi-a înmânat carnetul de 
conducere. 


Am zâmbit. 

— Mulţumesc că ai dat timpul înapoi. 

Ridicându-și privirea, Pete a zis: 

— Cu plăcere, dragă. 

Jax a spus: 

— Spune-i despre întâlnirea cu gorilele lui Rio de azi. 

— Da. 

I-am descris monștrii: niște copile de doisprezece ani, cu 
privire de fauni, slabe ca niște ogari și cu ochi îngrozitori. 

— Diminuendos? a zis Pete. 

— Cum a făcut asta Rio? a întrebat Jax. 

El şi-a trecut mâna peste capul pleșuv. 

— Probabil le-a indus hipopituitarism în copilărie. A stopat 
hormonul creșterii ca să le împiedice dezvoltarea și 
maturizarea fizică. 

— Cum a făcut asta? 

— Droguri, operaţii... 

O undă de suferință i-a apărut pe față. 

— Jakarta, hormonul de creştere e vital. Poate schimba 
viețile copiilor cu probleme congenitale de creștere. Și când 
mă gândesc că Rio îl opreşte intenționat... 

Când mi-am dat seama la ce se refereau, m-au luat 
amețelile. 

— Înseamnă că ființele astea au lucrat pentru Rio Sanger 
timp de mai bine de un deceniu. 

M-am uitat la Jax, amintindu-mi avertismentul ei din clipul 
din dosarul Riverbend: Rio încă avea fetele alea. 

Jax s-a uitat scurt la mine. 

— i-am spus să ai grijă. 

Pete ne privea acum într-o lumină nouă, nu mai era 
interesat doar de comerț sau treburi de spioni. 

— Orice faceţi ca s-o opriţi, sper că am putut să vă ajut. 

Daw s-a apropiat. 

— Sper să se rezolve. Și că Tim o să fie cu tine data viitoare 
când ne vedem. 

— Şi eu, a zis Jax. 


Christian se plimba în sus şi în jos pe balcon. În vale, Los 
Angeles-ul era un ocean care pulsa de lumini. Era cea mai 
frumoasă parte a nopții, înainte de răsărit, după sex, când 
urma să primească banii, numai că nu putea sta locului. În 
cele din urmă, Eden a ieşit cu telefonul în mână. 

— Shiver a răscolit toată camera lui Delaney la pensiune. 
Fără noroc. 

— Nimic? Futu-i. 

Îi era frig. Își freca mâinile să se încălzească. 

Eden se mișca de parcă avea o criză de rinichi. Individul 
care-și serbase aniversarea de patruzeci de ani o lovise 
energic, de câteva ori, cu bastonul de polițist. 

— Nu-ţi face griji. Ea și cu Bliss o să-i dea de urmă, a zis. 

El a făcut câțiva pași pe lângă ea. 

— Cum? E Bangkok. 

— Au ele resursele lor. 

A zis-o rar şi apăsat, de parcă vorbea cu un copil. Pieptul îl 
strângea dintr-odată, acea strânsoare bruscă. Din nou, avea 
senzația că Eden se uita la el ca la un om slab. Curva asta, cu 
trupul ei chircit și uitat în adolescenţă, îl trata tot mai des ca 
pe un căcat de animal. 

Din casă, veneau pocnituri de tocuri. Rio a venit pe balcon. 

— Care-i situaţia? 

El şi-a dat părul pe spate. 

— Eliberăm camera o sută nouăzeci și cinci în seara asta. 

— Bine. Şi fata lui Delaney? 

— Shiver şi Bliss sunt pe urmele ei, a zis el. 

Parfumul ei a umplut aerul, îmbibându-se în țesutul bluzei 
lui. Era epuizat și voia să facă un duș. Efectul drogurilor era 
pe terminate. 

Nimic nu mai mergea de la un timp, nici eritropoietina, nici 
metamfetaminele, nimic. Trebuia să stea treaz și era atât de 
sleit, de înfrigurat, iar mama lui și Eden se uitau la el de parcă 
ştiau ceva despre el ce el habar n-avea. 

— Ce? a zis el. 

Rio s-a încruntat și i-au apărut cute. 

— Arăţi groaznic. Du-te să te culci. 


— Nu pot să mă culc. Nu până aflăm că au pus mâna pe ea. 

Ea și-a pus palma pe fruntea lui câteva secunde și a 
răsuflat. 

— Fără comentarii. Cred că te îmbolnăvești. 

L-a înghiontit să intre în casă și s-a întors către Eden. 

— Ce știm? 

— Sunt doar câteva locuri unde Delaney putea să coboare 
din barcă, aşa că au arătat poza ei în împrejurimi. 

El a intrat în casă. În sticla ferestrelor, putea să-și vadă 
foarte clar reflexia. 

Eden a spus: 

— Shiver a aflat că s-a petrecut o încăierare cu un 
motociclist. 

— Curva aia negresă din Texas? a zis Rio. 

— Cred că da. 

— Atunci poate să estimeze pe unde sunt. 

El se uita la reflexiile lor. Trebuiau să pună mâna pe 
Delaney. Nu puteau să piardă. 

Sig-ul era în dormitor. Trebuia să verifice că era încărcat şi 
că mergea bine. După ce-l demontase mai devreme, își julise 
degetul remontându-l. Sângerase un sfert de oră. De data asta, 
n-avea să se taie. S-a uitat la mâinile lui. Erau reci. Trebuia să 
le dea o ocupaţie, să pună totul în ordine. 

Eden a zis: 

— Rivera e cazată la un hotel de cinci stele, mă gândesc. 

Rio a dat din cap. 

— O să aleagă un loc unde poate să se bazeze pe tactul 
staff-ului din hotel. Bun. Foarte bine, Eden. Spune-le clar că e 
foarte important. Vreau chestia aia. 

Christian vedea în fereastră reflexia lui Eden, care tasta pe 
telefon. Rio şi-a pus mâna pe ceafa ei și s-a aplecat la ureche: 

— Spune-le să se grăbească. 

Jax a descuiat ușa şi a intrat în apartamentul din Shangri- 
La. 

— Ah. Bine. 

Eu m-am tras uimită, crezând că am dat peste atelierul lui 


Moş Crăciun. Sosise noua mea garderobă. Sacoșe de 
cumpărături zăceau pe masa de cafea, pline de bluze verzi, 
aurii și albastru electric, un costum negru mulat, un sveter 
negru din cașmir și pantaloni din lână. Pantofi, curele, cercei, 
coliere. Era o diferență ca de la cer la pământ între lucrurile 
astea și tricoul și jeanșii pe care-i purtam. 

— Kit Larkin este cu zece clase peste mine. Mai ales lenjeria 
ei intimă. Și toată dantelăria neagră merge de minune cu 
machiajul meu gotic. 

Jax a aprins laptopul care-i fusese livrat. 

— Kit Larkin e într-o perioadă de pauză de la jobul ei la 
agenţia de publicitate din San Francisco. Îi place să atragă 
atenţia și călătorește în jurul lumii. 

— Da, Japonia, Italia şi Spania în ultimele șase luni, 
conform pașaportului. 

M-am uitat la ceas. 

— Și chiar acum vrea să o ia din loc. 

S-a uitat la mine din colțul ochiului. 

— Calmează-te. Mai ai cinci ore conform cronometrului de 
pe computer ca să descarci flash drive-ul din Singapore. O să-l 
decriptez şi-o să-l modific mult mai repede. 

— Tata s-ar putea să nu mai aibă nici aer, nici apă. Nu 
vreau să aștept cinci ore. 

M-am frecat la ochi. 

— De ce a trebuit să-ți protejezi în halul ăsta dosarul și să 
mă obligi să alerg și să-l vânez? 

— Pentru siguranță. Dacă persoana potrivită voia să pună 
mâna pe dosar, trebuia să fie foarte hotărâtă s-o facă. Dacă 
persoana greșită ar fi pe urmele lui, aș putea s-o scurtcircuitez. 
Faptul că l-am fragmentat îmi dă timp să recuperez 
informaţiile sau să pun la cale o ambuscadă. Știu parcursul, 
unde ar trebui să fie persoana respectivă și când. 

— Da, cineva ca mine. 

M-a văzut că mă uitam din nou la ceas. 

—E opt seara. Plecăm de aici la nouă. Și-a așezat 
computerul lângă al meu pe masă. Hotelul ăsta nu e sigur. Pot 
să mă bazez pe discreția angajaţilor, dar nu pentru mult timp. 


Acum lasă-mă să mă ocup de o treabă serioasă pe laptop. 

A înserat discheta pe care i-o dăduse Pete Kongsangchai. Pe 
ecranul meu a apărut deodată o poză cu spaţiul cosmic și o 
nebuloasă albastră. 

— Cum ai avut acces la serverul securizat de la Lawrence 
Livermore? am zis eu. 

— Pete a lucrat ca analist de securitate și la Sandia, și la 
Livermore. Drumurile noastre s-au întâlnit de-a lungul anilor. 

Non-răspunsul pe care mi l-a dat nu m-a liniștit. 
Laboratorul Lawrence Livermore are sub pază stocul de arme 
nucleare ale Statelor Unite. Printre jucăriile pe care le-au 
inventat se numără și racheta Polaris. 

— Ce e o cheie de criptare Tip Unu? am zis. 

— Cea mai modernă metodă de criptare. E un cod generat 
de înregistrarea de imagini statice din spaţiu. Pulsari, explozii 
de raze X din găurile negre... 

Trecea de la un program la altul, tastând sacadat. 

— Pentru a le decripta, ai nevoie de algoritmul și marcajul 
temporal pentru momentul când sateliții noștri au captat 
zgomotul. 

— ET, sună acasă. 

A lovit o tastă cu unghia ei vopsită. 

— Cine zice că cercetările pentru descoperirea inteligenței 
extraterestre n-au dat roade? 

— Spune-mi că ai de gând să oprești cronometrul ăla de pe 
flash drivere. 

— Da. 

— Bine. 

— Tocmai am descărcat cheia de decriptare pe computerul 
tău. Acum... 

A introdus flash drive-ul din Singapore în computerul meu. 

— O să decriptez flash-drive-ul, şterg unele informaţii de pe 
el și le editez pe celelalte. Apoi o să descarc dosarul Riverbend 
revizuit pe un disc pe care i-l poți da lui Rio. 

— Excelent. 

A deschis un cadru dintr-un clip pe computer. Era o 
imagine a bordelului lui Rio, cu cele două fete care-i 


mulțumeau clientului în dimineața următoare. A făcut zoom 
pe fețele lor. 

— Astea sunt Copiii Porumbului? 

— Doamne sfinte. 

Fetiţa asiatică era cea care sărise pe mine la Wat Po. Lângă 
ea era blonda care-l atacase pe Tim în Los Angeles. În anii ce 
trecuseră, structura fețţelor abia dacă li se schimbase. Doar 
ochii și uzura trupurilor le dădeau de gol. 

— De ce le-a oprit Rio creșterea în mod deliberat? am 
întrebat. 

Nu eram doar îngrozită, ci şi uimită. 

— N-ar fi mai ieftin dacă le-ar da afară și le-ar înlocui cu 
fete cu adevărat tinere? 

Și-a ridicat ochii. 

— E cel mai crud lucru pe care l-am auzit din gura ta. 

M-a copleșit ruşinea, dar mi-a trecut. 

— Cunoaște-ţi duşmanul, Jax. 

— Presupun că aceste creaturi au dezvoltat simțuri pe care 
adolescentele adevărate nu le au. Și sunt valoroase. Nu doar 
pentru dormitor. 

Mi-am trecut privirea peste feţele lor. 

— Închide-o. 

A închis-o. Neatinsă de emoție ca o stană de piatră, s-a 
reapucat să tasteze. 

Eu continuam să mă uit pe ecran. 

— În clipul tău, ziceai că sunt trei. 

— Da. Rio le ţinea aproape, le lua peste tot cu ea. Toate 
aveau nume de curve. Una era Bliss. Thailandeza... 

Continua să tasteze. 

— Cred că era Shiver. 

— Ziceai să am grijă că sunt trei. Unde e a treia? 

Mi-am încrucișat brațele, așteptând un răspuns care n-a mai 
venit. 

— Fetița din clipul Riverbend, cea cocoţată în copac. Ea e? 

S-a uitat la mine. 

— Nu. 

— Cine e aia? ziceai în filmare că era una dintre cele 


pierdute. 

Continua să tasteze. Începea să mă obosească chestia asta. 

— Jax. Fata din copac. Care e numele ei de prostituată? 

Înainte să apuc să respir, m-am trezit că s-a ridicat de pe 
scaun și se afla chiar în faţa mea. Am ridicat mâinile și am 
făcut un pas în spate, zicând: 

— Hei. 

— O vezi pe undeva pe aici? 

Avea o privire care tăia în carne vie. 

— Este una dintre viețile pe care operațiunea Riverbend le- 
a dat peste cap pentru totdeauna. E pierdută, ai înțeles? 

Dumnezeule, îi venea să plângă? Ce i-o fi făcut Rio fetiţei? 

O clipă, am crezut că era pe punctul ori de a-mi spune, ori 
de a-mi trosni una. Dar a clătinat din cap, și-a ridicat braţele 
şi s-a dat înapoi. S-a așezat la loc şi a început să lovească 
tastele din nou. Stăteam în picioare cu braţele bălăbănindu- 
mi-se neputincioase pe lângă corp. 

— Nu te mai holba, mi-a zis. 

Fără niciun chef, m-am dus agale către măsuța de cafea și 
mă uitam în gol la cadourile de Crăciun. Fie pentru că era 
antrenată să nu simtă vreo emoție, fie pentru că era 
incapabilă, vocea i-a sunat indiferentă. 

— Trebuie să dau un telefon. Du-te pe balcon și uită-te la 
peisaj. 

— Trebuie să-l sun pe Jesse. 

A arătat cu degetul către mormanul de cumpărături. 

— Ai un telefon nou. Dar nu te lungi. Poţi vorbi fără 
probleme, ești în siguranță. Treizeci de secunde, nu mai mult. 

— Nu pot să-i fac așa ceva. 

— Atunci instalează-ți webcam-ul și vorbește online. 
Webcam-ul e dispozitivul ăla mic. 

L-am găsit și am găsit și telefonul. Ezitând, m-am apropiat 
de birou să ajung la computerul meu. S-a oprit din tastat, dar 
nu și-a înălțat ochii. 

— Când ai de gând să-l lași pe Jesse să-ți pună verigheta pe 
deget? a zis ea. 

— E ultima mea problemă acum. 


— Ziua de mâine nu e o garanţie. S-a lăsat pe spate. Mărită- 
te. Fă-ţi un cămin alături de bărbatul tău și fă-i copii. 

O fierbinţeală mi-a pornit din gât și mi-a cuprins tot corpul. 
Ea nu ştia de copilul pe care-l pierdusem, o rană încă deschisă. 

— Ar trebui să ai o familie mare, iar treizeci şi patru de ani 
însemnă că trebuie să te apuci de treabă. Nu aștepta. 
Momentul potrivit n-o să vină niciodată. 

Și-a lăsat mâinile în poală. 

— Eu am așteptat și am dat-o în bară grav de tot. 

S-a uitat la mine. 

— Ai ceva frumos în viața ta. Agață-te de asta cu amândouă 
mâinile și n-o lăsa să-ți scape niciodată. 

Mi-am dat seama că mi se uscase gâtul. Avea pete pe pielea 
ei ciocolatie, încheieturile degetelor palide de atâta tensiune. 
Dacă ar fi fost altcineva, aș fi consolat-o. 

— Jax, Tim o să fie bine. 

— Nu, n-o să fie. Nu pentru mult timp, oricum. Și dacă... 

Durerea s-a ivit brusc şi a dispărut la fel de brusc pe faţa ei. 

— Tim e partenerul meu. E sufletul meu. Dar nu pe el îl 
iubesc. 

Durerea i se înăsprea și devenea amărăciune. 

— Am dat-o-n bară. Să nu faci ca mine. 

A scos DVD-ul lui Pete și mi-a întins computerul meu. 

— Du-te afară. Lasă-mă să lucrez. 

Când am ieșit pe balconul de la dormitor și am închis ușa în 
spatele meu, ea stătea cu privirea pierdută în ecranul 
computerului. 


20. 


Shiver s-a îndreptat spre recepţia de la Shangri-La, iar 
tânăra din spatele biroului i-a surâs ușor și a salutat-o cu un 
wai grațios. Shiver i-a pus plicul pe birou. 

— Îi dați, vă rog, acest plic clientei dumneavoastră, 
doamna Rivera? 

— Bineînţeles. 

Shiver zăbovea cu degetele pe plic. 

— Se poate să se fi înregistrat cu numele de familie al 
soțului. Dar e americancă, o femeie de culoare, foarte 
îndrăzneață. Angajaţii dumneavoastră sigur și-o amintesc. 

Fata a dat din cap. 

— Da, mulțumesc. O să livrăm plicul. 

— Kop khun ka, a zis Shiver. 

A ieșit în noaptea înăbuşitoare de afară, unde copiii se 
bălăceau în piscină. Fusese deja la Mandarin Oriental, 
Marriott și Peninsula. Prin eliminare, trebuia să fie aproape. 

Înăuntru, pe hol, Bliss stătea pe un scaun capitonat, 
ascultând muzică de cameră. Își scărpina braţul și a urmărit-o 
pe fata de la recepţie luând plicul, consultându-se cu un coleg 
și apoi chemând un băiat de serviciu. Fata a arătat în sus cu 
mâna și i-a înmânat plicul. Băiatul s-a îndreptat spre lifturi. 

Pe balcon, umezeala din aer m-a învăluit. Am așezat 
laptopul pe marginea unei mese și am aprins webcam-ul. 
Zgomotul orașului se auzea în depărtare, scutere pe poduri și 
bărci cu coadă lungă pe ape. Râul era ca o arteră întunecată și 
sinuoasă, în care se reflecta lumina și care părea poleită cu 
aur. Muzica unei orchestre se înălța de undeva de jos, din sala 
de bal a hotelului. Dedesubt, copiii se împroșcau cu apă în 
piscină. 

Inima îmi zvâcnea în piept când am format numărul lui 
Jesse. A răspuns la primul apel. 

— Sper că tu ești, a zis el. 


— Sunt în regulă. Pornește-ți webcam-ul, că intru online. 

— În două minute. Și dă-mi și numărul tău de telefon. Și 
nici să te gândești să te mişti până nu vorbim. 

I-am dat noul număr de telefon, am închis și mi-am aprins 
computerul. Palmele îmi erau transpirate. 

În apartament, Jax se plimba în sus și-n jos între dormitor 
şi sufragerie, cu telefonul la ureche. A dat drumul la televizor 
ca să acopere conversaţia și, peste umărul ei, vedeam o 
telenovelă thailandeză frenetică. Și-a întors brusc ochii în 
direcția mea. M-am răsucit să-i acord intimitate și priveam în 
zare către luminile aurii și electrizante ale orașului. 

Computerul meu a scos un clinchet și a apărut cadrul video. 
Cu toți nervii și epuizarea pe care o simțeam, m-am trezit, în 
mod inexplicabil, zâmbind. 

Jesse stătea la masa din bucătărie, cu părul vâlvoi, clipind 
din ochi anevoios ca să se trezească. Prin ferestrele din spatele 
lui, vedeam cum se crapă de ziuă în depărtare și cum cerul 
albastru contura vârfurile munţilor. 

— Eşti tot în Bangkok? a întrebat el. 

— Da, dar nu pentru mult timp. 

Și-a ajustat focalizarea camerei. Imaginea și sunetul au 
devenit brusc atât de clare, că practic puteam să aud vântul 
care se năpustea în casă, să adulmec mirosul mării, să gust 
sarea care îi rămânea întotdeauna pe piele după ce înota. 
Luminile erau slabe și desenau umbre pe fața lui. 

— Ce ţi-ai făcut la păr? m-a întrebat. 

— Au intrat foarfecele în el. 

— Foarte Chrissie Hynde. Acum, stai locului și ascultă-mă. 

Tonul vocii era deconcertant. 

— Ai vești? De la tata? 

— Nu. Niciun cuvânt. 

Am simţit acel pumn care mă strângea de gât. 

— Atunci ce e? 

Faţa lui arăta sobră și pătrunzătoare. Voiam să îmi vâr 
mâinile prin ecran și să îl cuprind. 

— În primul rând. Am verificat numerele de telefon pe care 
mi le-ai trimis pe e-mail de pe telefonul lui Boyd Davies. Aveai 


dreptate, era murdar. Nu era cine pretindea că e. 

— Cine era? 

— Nu era de la Imigraţii sau Vamă. Conducea Agenţia 
Davies de capturare a fugarilor, din Las Vegas, Nevada. 

Shiver a forțat ușa de la camera calculatoarelor și 
telefoanelor din pivnița hotelului, a intrat și a închis ușa în 
urma ei. A găsit router-ul prin care se conecta tot hotelul la 
internet. La ora asta târzie din noapte, numai câţiva erau 
online. Și-a conectat computerul la router. Erau șanse slabe, 
dar merita să încerce. Dacă ţintele ei erau online și comunicau 
nestingherite, oglinda portalului avea să-i arate exact ce 
făceau, iar pe ecranul ei aveau să apară ecranele lor. 

Telefonul vibra. Era Bliss. 

— Sunt aici. Camera treizeci şi unu, aripa Krung Thep. 

— Am înţeles. 

— Aud pe cineva vorbind înăuntru. Verifică dacă sunt 
online sau la telefon. 

Avea noroc. Linia telefonului nu era folosită, dar portalul 
de internet arăta că cineva din cameră era online. A intrat pe 
portalul router-ului și s-a apropiat de ecran. Și mai mult 
noroc: vorbeau online. Bărbatul de pe ecran părea somnoros, 
dar foarte aprins. Părea şi bun la pat, din vocea încrezătoare și 
inteligența din ochi. Îl urmărea. 

— Era vânător de recompense? am întrebat. 

— Boyd Davies era specializat în prinderea infractorilor 
fugari. Nu era și nu a fost niciodată agent federal. 

— Vânător de recompense. Sfinte Sisoe. 

M-am uitat în josul râului, încercând să  asimilez 
informațiile. 

— I-a dat de urmă tatei și l-a răpit pentru Sangeri, așa-i? 

— Aşa cred și eu. Și, când s-a dovedit că Phil nu avea ce 
căutau ei, s-a gândit să facă rost de la tine. 

— Autorităţile știu? 

— Da. Bazându-se pe asta, plus o fotografie de 
răscumpărare a tatălui tău, Lily Rodriguez a deschis o anchetă 
pentru răpire. 


— În sfârșit. 

Era prima veste bună pe care o auzeam de când începuse 
totul. 

— Lily o să-i dea de capăt. 

— Dar pe tine nu te ajută. Eşti căutată pentru crimă și fugă 
de răspundere în fața legii. Uite ce e, am vorbit cu Drew 
Farelli, agenţii federali o să renunțe la acuzarea pentru 
uciderea unui agent federal. Numai că nimeni nu e dispus să 
te achite. 

Ce surpriză. Am dat din cap, căzând pe gânduri puţin. 

— Nicholas Gray nu dă înapoi, așa-i? am zis. 

— Nu, și-a scos ghearele. Crede în continuare că tu și tatăl 
tău sunteți murdari. 

S-a uitat în pământ ca și cum ceva îl împovăra. 

— Jesse, ce este? Altceva te macină pe tine. 

— Mda. 

Și-a trecut mâna peste față. 

— Vreau să te predai. 

În aerul toropitor al nopții, am simțit un fior rece. Umbrele 
care îi treceau pe față îi dădeau o grimasă de suferință. 

Să mă predau? 

— Nu. 

— Delaney, ăsta e momentul în care tu trebuie să stai 
calmă și să mă asculți. 

— Nu. 

Fiorul mi-a fulgerat pielea capului. 

— Tata o să moară. 

Scuturam din cap. 

— La ce te gândești? 

— Am încercat să-ți spun în L.A. Trebuie să distrugi 
dosarele şi să te opreșşti. 

— Şi eu am încercat să te întreb de ce? Ştii ceva ce eu nu 
ştiu? Ce ţi-a zis tata în mesaj? 

— Nu pot să-ți spun. 

— Nu poţi? 

— Pot doar să te implor să ai încredere în mine. Orice s-ar 
întâmpla, să știi că am un motiv foarte bun. 


Am tăcut și mă uitam la fața lui. Normal că aveam 
încredere în el. Dar lucirea din ochii lui îmi spunea că se 
petrecea ceva mult mai rău. 

— Te rog, Ev... 

S-a încruntat. 

— Ce... se mișcă ceva în spatele tău. E cineva cu tine? 

— Jax. 

Ochii i s-au mărit. 

— La dracu”, ce caută ea acolo? 

— Mă ajută. 

A căscat gura larg. Privirea lui era fixată peste umărul meu. 

— Ce ţi-a spus? a zis el. 

— La ce te referi? Ce vrei să... 

Mă simţeam al naibii de încordată, de parcă treceam acel 
pod îngust de care îmi spusese bătrânul călugăr, și acum se 
clătina. 

— Blackburn, ce se întâmplă? 

S-a sprijinit în coate şi își plimba degetele pe frunte, cu o 
expresie de tulburare intensă. 

— Jesse? 

— Ce face ea acum? 

— Descifrează informaţia încriptată pe care mi-a descărcat- 
o pe computer. O s-o modifice și o să scoată o anumită 
informaţie de acolo, apoi o să le-o dăm Sangerilor. 

— Ce informaţie? 

— Jesse, ce dracu” știi tu și eu nu? 

— Unde vrea Jax să te trimită după aia? 

Am ezitat. 

— Ştii tu? 

Durerea de pe figura lui s-a adâncit. 

— La naiba, Blackburn, ce e? 

— Am încercat să-ți spun cât erai în L.A. și mai devreme la 
Wat Po, dar ne tot întrerupeam. Trebuie să te opreşti. Mergi la 
ambasadă și predă-te. 

— Nu. 

— Atunci... 

M-a privit cu atenţie, de parcă încerca să-şi amintească 


momentul. 

— O să fii arestată. 

— Ai încredere. Am ajuns atât de departe, acum sunt cu 
Jax, pot să reușesc. 

— Nu, nu poți. Le-am spus celor de la FBI că eşti în 
Bangkok. 

— Pui de cățea, a zis Shiver. 

FBl-ul știa că Delaney era în Bangkok. Totul se transforma 
într-un coşmar. Și tipul de pe ecran părea să regrete, părea să 
ştie c-a greșit. A sunat-o pe Bliss. 

— Ce? 

— Mişcă-te. Acum. Intră și ia informaţia. 

Shiver a smuls cablul din computer. 

— Lasă linia telefonului deschisă. Eu o să ascult. 

A apucat computerul și a ieşit în grabă. 

La etajul doisprezece, Bliss a înserat o cheie electronică în 
încuietoarea ușii. Aceasta s-a deschis cu un clic greoi. S-a 
oprit, a aşteptat să vadă dacă auzise cineva dinăuntru. După 
câteva secunde, a deschis ușor ușa. Auzea o femeie vorbind la 
telefon. 

— Nu. Nu-mi pasă de protocol. Pune-mă în legătură cu 
Șeful. 

Bliss s-a strecurat fără zgomot. A văzut plicul pe care 
băiatul de serviciu îl vârâse pe sub ușă. S-a lipit de perete și s- 
a furișat prin holul de la intrare. Femeia de culoare se plimba 
în sus și-n jos în apartament, cu telefonul la ureche. 

— Păi, nu sunt în Londra. Nu pot să vin. 

Se uita spre fereastră, dar avea să se întoarcă în câteva 
secunde. Bliss și-a luat seringa din poșetă și a pășit înainte. 

Parcă îmi explodase o grenadă în față. Mă uitam cu ochii 
căscaţi la Jesse. 

— Ce-ai făcut? 

— Trebuie să te oprești, într-un fel sau altul. Și n-am putut 
să iau legătura cu tine. Evan, îmi pare rău, dar e singura 
posibilitate de a mă asigura că ești protejată și că fac ce mi-a 
cerut tatăl tău. 

Un fulger prin faţa ochilor, febră, senzaţia de dezintegrare. 
Viața mea, credința mea. Noaptea, dincolo de șocul exploziv, 


părea ca un cărbune puturos. La naiba, mă culcasem cu omul 
acela, îi dăruisem dragostea mea, loialitatea mea, încrederea 
mea. Purtam inelul de logodnă, jurămintele lui... 

— Nemernicule. 

— Nu mă aștept să fii de acord cu mine sau să faci... 

— Pervers nenorocit. 

— ... dar trebuie să fii calmă. Exact asta vrea tatăl tău să 
fac și... 

— Nemernicule. Blackburn - cutră ordinară. Ştii ce 
înseamnă asta pentru tata? 

— Nu poți să dai familiei Sanger informaţia. 

— Jax este... 

— Nu contează că Jax e cu tine. 

— Pe dracu' nu contează. Jesse, habar n-ai ce-ai făcut. Jax 
o să rezolve asta. 

— Nu. Delaney, tatăl tău mi-a spus, în termeni cât se poate 
de clari, că și Jax este în pericol. Știa că ea o să se implice. Nu 
vrea ca ea să umble cu dosarul. Crede că asta o s-o omoare. 

— S-o omoare? Cred că e un risc pe care ştie că și-l asumă. 

Dar de ce era tata atât de îndârjit? Securitate națională? 
După tot gunoiul pe care trebuise să-l îndure, se agăța în 
continuare de simţul loialității și al îndatoririi? 

Spre deosebire de nenorocitul de logodnic al meu. Am 
încleștat pumnul. Dacă aș fi putut, l-aș fi lovit în față prin 
ecran și l-aș fi doborât. 

— Jesse. Tâmpitule, cretinule. Ce ţi-a zis tata? Trebuie să 
ştiu. Totul. Acum. 

Dintr-odată, nu se mai uita la mine. Se uita încruntat peste 
umărul meu. 

— Ev, ceva nu e în regulă. 

— Ce? 

— În cameră. 

O bubuitură puternică s-a auzit din spate. M-am întors și m- 
am uitat peste umăr. Deodată, nu mai aveam aer în plămâni. 

Poc, din nou, au lovit fereastra. Am sărit în picioare. Jax și 
o altă femeie se luptau. Se încleștau, se loveau, se izbeau. Poc, 
atacatoarea a izbit-o pe Jax cu capul de fereastră. Geamul s-a 


crăpat. 

Pielea mi s-a zbârcit. Jax zăcea lipită de geam, sticla s-a 
bombat și s-a crăpat. Atacatoarea a apucat-o de păr şi a 
trântit-o de geam din nou. Aveam pielea de găină. Fiecare 
nerv din corpul meu striga fugi. Era monstrul acela blond. Dar 
nu puteam să mă clintesc. De la balcon, numai jos puteam să 
ajung. 

Jax avea probleme. Și, dacă ea o păţea, eu trebuia să-i fac 
față blondei de una singură. Mi-am aruncat computerul pe 
scaun, am luat masa pe care îl aşezasem până atunci și am 
deschis ușa glisantă. 


— Ev... 

Vorbele se uscau în gâtlejul lui Jesse. Se holba îngrozit la 
ecranul computerului. 

Imaginea s-a răsucit în diagonală și începea să se piardă. 
Webcam-ul se înclina, filmând mobila și podeaua și partea de 
jos a uşii din sticlă. 

Isuse Hristoase. 

În cameră, două persoane erau încâlcite una într-alta şi se 
izbeau de fereastră. Cineva o atacase pe Jakarta Rivera... 

— Ev, poţi să... 

Imaginea se zguduia, se dezintegra în dungi, îşi revenea pe 
bucăți. El a văzut-o deschizând ușa și intrând. 

Shiver a luat-o la fugă pe hol. 

— Dispari din calea mea. 

Portarul și-a ridicat ochii cu o privire ursuză în timp ce ea 
fugea spre lifturi. 

— Ţine liftul. 

A sărit în lift chiar înainte să se închidă ușile, înghesuindu- 
se printre taiwanezi pe jumătate beţi şi turiști britanici foarte 
colorat îmbrăcați, și a apăsat butonul doisprezece. 

Era în focuri. Ştia ce văzuse pe ecran. Bliss se lupta cu 
Jakarta Rivera. Bliss nu reuşise să o doboare din prima, așa că 
americanca se lupta cu ea. La naiba, Bliss — ea două oară în 
două zile când ratează. Și Delaney avea să se arunce și ea în 


bătaie. Era haos și avea să fie și mai rău. Trebuia să-i pună 
capăt. 

Liftul se ridica încet. Luminiţele se aprindeau la fiecare etaj. 
Se uita și voia să smulgă panoul, să-i linșeze pe împuțiții ăia și 
să ajungă direct la etajul doisprezece. 

Erau prinse ca în menghină și s-au târât pe podea până pe 
balcon. Totul era stropit de sânge. 

Am răsucit masa pe deasupra capului și am izbit cu ea de 
parcă era un baros, direct în umărul blondei. A răcnit. Am 
ridicat din nou masa, dar ea, cu agilitate de tigru, i-a dat 
drumul lui Jax și s-a năpustit asupra mea cu ghearele înainte, 
gata să-mi scoată ochii. Avea dinţii încleștați, niște dinți 
stricați și siniștri. 

Am întors capul și am încercat să-mi trag masa în față ca 
scut. Mi-a smuls-o din mâini și a ridicat-o deasupra capului să 
mă lovească. M-a nimerit în cap într-o parte, cu un pocnet — 
Doamne, ce tare a durut. Am văzut stele verzi. Durerea a țâșnit 
din os. 

Jax s-a bălăngănit întâi, apoi s-a îndreptat, cu picioarele 
depărtate și înfipte în pământ de parcă își căuta echilibrul. S-a 
chircit, uitându-se la blondă, țintuind-o cu o privire de felină 
la pândă, și și-a luat avânt s-o lovească. Sângele îi curgea 
dintr-o parte a gurii și se mânjise pe obraz până la tâmple. 

Blonda a răsucit iarăși masa în aer. Mi-am ridicat brațul 
pavăză și masa mi-a izbit antebraţul, după care n-am mai 
simțit nimic. Imediat după aceea, m-am trezit cu fața la podea 
şi cu blonda peste mine. 

Jesse căsca ochii speriaţi la ecranul computerului lui. 
Imaginea era în ceață, sunetul era bruiat, dar putea să 
întrezărească atacatorul, mişcarea  frenetică și parcă 
imponderabilă. Ce dracu’ era chestia aia acolo în cameră cu 
Ev și Jax, o adolescentă drogată? 

Evan era pe jos. Întinsă pe burtă, cu blonda deasupra cu 
ghearele în părul ei şi izbind-o cu faţa de podea. Apoi blonda 
a întins mâna spre birou, a smuls un cablu și... 

Imaginea s-a pierdut din nou. 


Și-a trecut cu disperare mâinile prin păr, cu ochii lipiți de 
ecran, gândindu-se haide, haide odată... și imaginea, cu un 
scârțâit, a apărut din nou. 

Blonda a apucat un cablu și voia să-l înfășoare în jurul 
gâtului lui Evan ca o garotă. Rahat. 

Avea un pistol Glock încărcat lângă el, inutil. Era la o 
distanță de nouă mii de kilometri de neputinţă. A cercetat 
atent ecranul. În cameră, pe masa de cafea, era o sticlă de vin 
cu un bilet atașat. Dacă era cu sigla hotelului... A dat zoom. 
Shangri-La. 

A înșfăcat telefonul, cu ochii ţintă la ecran. Suna, l-a auzit 
pe 
Drew ridicând receptorul și nu l-a lăsat să vorbească. 

— Farelli. Trebuie să suni la FBI și trebuie să suni acum. 

Mi-am dus mâinile spre cablul din jurul gâtului meu, l-am 
apucat și mă căzneam să mă eliberez. Era o senzație viscerală, 
nenaturală, greșită şi nu -— respiram în continuare, mă 
zvârcoleam, mă prindeam cu degetele și, în tot timpul ăsta, 
unde dracu” era Jax? 

Și iată cum, deodată, greutatea de pe mine s-a ridicat, 
cablul și-a eliberat strânsoarea și l-am smuls de la gât, m-am 
rostogolit și am văzut-o pe blondă aruncată peste noptieră. Și- 
a scuturat capul să-și revină, i-a aruncat lui Jax o căutătură 
ucigașă și s-a smucit de jos. 

Jax a apucat laptopul și a izbit-o pe blondă direct în 
moalele capului. 

S-a auzit o pocnitură hidoasă. Blonda s-a prăvălit pe podea, 
cu brațele inerte pe lângă corp. Cu umerii împovăraţi, Jax i-a 
strivit capul din nou de parcă avea în mâna o bardă. Pocnitura 
a fost de data asta mai potolită. Blonda a căzut lângă noptieră, 
cu capul în piept. Am apucat de colţul biroului și m-am ridicat 
în picioare. 

— Jax. 

A răsucit laptopul în aer de parcă se pregătea să dea o 
lovitură de baseball și a trosnit-o pe blondă peste față. Aceasta 
s-a rostogolit, cu ochii pierduţi și braţe moarte ca de păpușă. 


Sângele țâșnea dintr-o crăpătură urâtă din capul ei. 

M-am urnit împleticindu-mă. 

— Jax, oprește-te. 

Pieptul i se ridică şi cobora și a azvârlit laptopul pe pat. 
Computerul era plin de sânge și de ceva mai urât de atât. S-a 
ridicat în picioare bălăbănindu-se, cu privirea ţintă la blondă. 

— Animalule, a zis. 

A ridicat piciorul în care avea bocancul și a izbit-o în față. 
Capul blondei a zburat în lateral de parcă era de cârpă și s-a 
prăbușit. 

— Animal împuțţit. 

A izbit-o cu piciorul în bărbie. Sunetul pe care l-a scos a 
fost odios. O duhoare m-a izbit în nări, intestinele blondei au 
cedat. Mi-am dus mâna la gură, încercând să nu vomit. Jax și- 
a retras piciorul din nou. 

Am împins-o. 

— Gata. 

A arătat cu degetul către ea, tremurând. 

— Caut-o în buzunare. 

În niciun caz n-aveam de gând să o ating. Era moartă. 
Putoarea era îngrozitoare. Jax m-a înghiontit de umăr să mă 
duc. 

I-am dat peste mână. 

— Nu. 

Sângele lucea în părul lui Jax. Broboane de sudoare îi 
atârnau pe frunte. Umerii îi tremurau de parcă tocmai ar fi 
fost scoasă dintr-o apă rece ca gheaţa. Se uita la mine cu furie, 
pe jumătate nebună, și apoi a privit în jur pe podea, confuză. 

— Unde e acul? 

A cercetat podeaua. 

— M-a înţepat cu ceva... S-a pipăit pe spinare și și-a întins 
mâinile, uitându-se la ele cum tremurau. 

Cu grijă, mi-am ridicat braţele spre umerii ei. 

— Stai jos. 

A închis ochii și i-a ţinut strânși, și-a dus o mână la ureche 
și şi-a rotit maxilarul, de parcă încerca să alunge un sunet 
nedorit. 


— Îmi ţiuie urechile. 

— Stai jos, te rog. 

Înainte să apuc s-o prind, a căzut ca un morman de rufe 
murdare azvârlit pe jos. 

Imaginea a început iar să tremure. Jesse și-a aruncat 
telefonul și se apăsa cu degetele pe frunte, încercând să 
înțeleagă ce vedea. Blonda era pe jos, rănită, poate chiar 
moartă. În fața patului, Jax se prăbușise pe podea. Evan era 
deasupra ei, încercând s-o întindă pe Jax și să-i fixeze capul ca 
să poată respira cum trebuie. A zâmbit neajutorat, ușurat într- 
un mod aproape ridicol. 1, 2, 3, exact cum o învățase el — 
căile respiratorii, respiraţia, circulaţia. 

Și Farelli contactase FBI-ul. Aveau să ia legătura cu poliția 
thailandeză și cu Biroul de Securitate Diplomatică al 
ambasadei. 

Dincolo de fâșâitul și zgomotul de fundal, îi auzea vocea, ca 
un geamăt. 

— Jax, stai liniștită. Mă auzi? 

Jax şi-a ridicat o mână și a apucat-o de braţ. Vocea îi era 
pierdută. 

— Ce? 

Evan s-a aplecat mai aproape de fața lui Jax, de parcă 
încerca să deslușească ce spune. 

În spate, lumina s-a schimbat. Zâmbetul i-a dispărut de pe 
față. Deşi imaginea clipului era înceţoșată, el știa foarte bine 
ce vede: ușa camerei se deschidea. 

Cineva era pe punctul de a intra. lar Evan era de partea 
cealaltă a patului, pe jos, aplecată deasupra lui Jax. Chiar 
dacă ar fi întors capul, tot n-ar fi observat. 

— Evan! 

Ţipând, și-a dat seama că e inutil. Televizorul era dat tare, 
intrusul era silențios, iar Jax gemea. Ev nu putea să-l audă. Nu 
ştia. A înșfăcat telefonul, tastând cu repeziciune numărul pe 
care ea i-l dăduse. 

În fundal, o siluetă a apărut la lumină. Nu se putea abține, 
s-a tras din fața ecranului de parcă s-ar fi electrocutat. Era o 


altă vrăjitoare. Și se uita direct spre Evan. 

Aplecată și foarte aproape de faţa lui Jax, mă străduiam s-o 
țin pe lumea asta, conștientă şi respirând. Îmi venea să plâng, 
îmi venea să urlu, îmi venea s-o iau la goană. Jax asuda și 
tremura. 

— Lon... 

— Sunt aici. Stai liniştită. 

— Lon... a. 

— Londra? 

— A auzit. 

Mă ţintuia cu ochi plini de dușmănie. 

— Ea a auzit. 

— Cine? 

M-am uitat spre blondă. Era tot acolo, moartă. 

— Nu înţeleg. 

Părea să caute un loc de care să se agaţe cu privirea. 
Strângea din dinți şi m-a apucat de braţ. 

— Ea m-a auzit. La telefon. 

— Nu contează. Jax, e moartă. 

— Avea un telefon. 

Mi-am rotit privirea gândindu-mă că tipa era prea ocupată 
să ne atace ca să mai aibă timp să sune. Am auzit un zgomot, 
un sunet electronic enervant. Jax şi-a dus o mână la ureche 
din nou, de parcă încerca să alunge țârâitul din cap. 

Ţârâit. M-am uitat spre balcon. Ţârâitul enervant venea de 
la noul meu celular. 

M-am chinuit să mă ridic pe picioare, am dat buzna afară și 
l-am înșfăcat de pe scaun. 

— Sunt OK, Jesse, dar vai, Doamne... 

— Evan, în spatele tău. E în cameră. 

M-am întors. Thailandeza stătea în capătul cel mai 
îndepărtat al patului. 

Avea buzele întredeschise și își arăta dinții sparți. Se mișca 
precum lumina care se reflecta în oglindă, cotind de-a 


curmezișul apartamentului spre birou. 

Jesse mi-a zis la ureche: 

— Ev, prinde-o. 

Am zvârlit telefonul și m-am avântat înăuntru din nou. S-a 
dus să cotrobăiască prin lucrurile pe care Jax le înșirase pe 
birou. A găsit flash drive-ul din Singapore, s-a răsucit și a dat 
să iasă pe ușă. 

A apucat să pună mâna pe clanță, s-o răsucească și să 
deschidă câțiva centimetri. M-am năpustit asupra ei, am izbit- 
o. 

S-a întors și dădea cu picioarele, mă zgâria, încercând să-și 
înfigă ghearele în faţa mea. Am înșfăcat-o de păr, am întors-o 
şi m-am înfipt în faţa ușii. Nu puteam s-o las să plece. 

S-a dat în spate și se uita în jur. La naiba, căuta o armă — 
poate chiar acul pomenit de Jax, care de data asta nu mă mai 
putea ajuta. Și eu m-am uitat prin jur. Am pus mâna pe una 
dintre cele mai bune sticle de whisky. Am apucat sticla de gât 
și am sfărâmat-o de perete. 

Am îndreptat capătul spart spre ea. 

— Dă-mi-l înapoi. 

O aromă puternică de whisky mi-a intrat în nări și s-a 
amestecat cu putoarea fecală. Îmi venea să vomit, dar țineam 
tare de sticla spartă. S-a răsucit și a dat buzna pe balcon. 

Computerul meu. Oh, nu — avea de gând să arunce flash 
drive-ul, poate și computerul, şi avea să pună un ajutor să i le 
adune de jos. Am traversat camera. S-a repezit pe balcon și a 
trântit ușa după ea. Mi-a aruncat o ultimă privire și s-a cocoțat 
pe balustradă. 

— Isuse. 

S-a ridicat în picioare ca o gimnastă la paralele. Și a 
dispărut în noapte. 

Jesse a aruncat telefonul pe masă. 

— Doamne Dumnezeule. 

A sărit. 

În imaginea neclară, a zărit-o pe Ev în faţa ușii glisante de 
la balcon. Se albise la față de stupoare. 


Ciudăţenia s-a aruncat peste balcon. 

Am tras ușa glisantă și m-am năpustit pe balcon. Muzica de 
orchestră se înălța de dedesubt. Am fugit spre balustradă, cu o 
greață care-mi urca în gât. Doamne, douăsprezece etaje. Fără 
niciun obstacol în cale, îți ia câteva secunde să aterizezi şi să 
mori, dând de palmieri și sticlă și beton. 

M-am oprit brusc. 

La camera alăturată, se agăța pe balustradă, cu picioarele 
fluturându-i prin aer. Mă uitam la ea cum se cățăra cu mișcări 
ca de dansatoare până a ajuns în siguranță. 

Mi-a aruncat o privire peste umăr, a deschis balconul și a 
dispărut. 

M-am retras în apartament, am apucat cheia și am ţâșnit 
afară pe hol. Auzind o ușă trântindu-se, am zbughit-o. 

M-am uitat pe scări în jos, spre holul opulent, cu 
douăsprezece etaje mai jos. Nici urmă de ea. Am alergat spre 
ușile din față. Nimic. M-am întors în hol către ieșirea care 
dădea spre malul râului. Afară, doar niște copii care se jucau 
în piscină și palmierii care se unduiau în vânt. Am rămas 
locului sub stele și în reflexia luminilor peste ape, 
neputincioasă, în timp ce orchestra cânta Shall We Dance. 

Când m-am întors în cameră, putoarea de rahat și whisky 
m-a copleșit. M-am străduit să nu mă uit la blonda 
încovrigată. Din baie venea sunetul apei curgând și am găsit-o 
pe Jax rezemată de dulăpior și curățându-și tăietura de la cap. 
Chiuveta din marmură era înroșită de sânge. 

— Stai jos, i-am zis. 

După ce i-am luat prosopul, s-a lăsat pe marginea căzii. 
Tăietura nu era adâncă, dar era plină de sânge. Adevărata 
problemă era însă la suprafață. 

— Shiver a dispărut? a întrebat ea. 

— Da. N-am putut s-o prind. 

Îi ţineam prosopul apăsat pe tâmplă. 

A tresărit. 

— Bliss m-a atacat din spate. N-am văzut nimic. 


— Ai o contuzie. Lasă-mă să sun pe cineva. Pete și Daw? 

— Sunt bine. 

Sigur. Așa a zis și Tim chiar înainte să observ gaura făcută 
de glonţ. Ţineam prosopul apăsat ca să opresc sângerarea. 

— Sunt bine. M-a ajutat sucul. Mi-a arătat două sticle goale 
de suc de portocale pe chiuvetă. Bliss mi-a înfipt un stilou cu 
ac. Nu sunt sigură, dar tremuratul și transpiraţia... cred că mi- 
a injectat insulină. Am devenit violentă. Și ăsta e un simptom. 

Pur și simplu căscam ochii la ea. Violentă? Păi, da. 

— Am băut sucul să-mi ridic nivelul de zahăr din sânge. 

S-a uitat în sus. 

— Shiver a pus mâna pe flash drive, nu-i așa? 

— Da. Ai apucat să ştergi informaţiile de pe el? 

Expresia de pe faţa ei mi-a zis totul. 

— Nu. L-am decriptat şi descărcat pe laptopul tău. Dar n- 
am rescris flash drive-ul. Informaţia e intactă și am scăpat-o. 
Shiver o are. 

— Dar nu conţine tot fișierul Riverbend. E doar o parte din 
el. 

— Corect. Dar Shiver are partea de fișier care îi spune unde 
se află ultimul flash drive. Iar dacă Rio pune mâna pe el, s-a 
terminat. 

— Unde e ultimul flash drive? 

S-a îndreptat de spate. 

— Să ieşim de aici. Curățăm camera și o întindem. 

Se vedea clar că nu gândea limpede. 

— Putem curăța camera doar dacă-i dăm foc. 

Umerii i s-au lăsat. 

— Bine. Dar putem să fim cu un pas înaintea autorităților. 
Curăţă fiecare centimetru pe care l-am atins și pune semnul de 
Nu deranjați. 

— Dar când or să descopere cadavrul... 

— O să fim la cel puţin douăşpe ore depărtare și vreo șapte 
mii de kilometri. 

Mi-a trântit o privire care mi-a dat fiori. 

— Verifică-ţi laptopul. Cronometrul merge înainte. 

— O, nu. 


M-am năpustit pe balcon. Pe ecran vedeam răsăritul din 
California care transformase cerul într-o flacără aurie. Jesse 
nu mai era la locul lui. 

— Blackburn, am zis. 

S-a repezit înapoi. 

— Ev. Mulţumesc, Dumnezeule. 

— Tu m-ai avertizat. Jesse, mulțumesc. 

— A sărit, am văzut-o. Ev... 

— Nu a căzut. A sărit pe balconul următor și a scăpat. 

M-am uitat în colțul ecranului. 18:49: 21 și nu se oprea. Am 
apăsat pe space bar, sperând să apară o altă fereastră pentru 
video. Nu am primit nimic. Nu știam ce aveam acum pe 
computer sau care era următoarea destinație. 

L-am privit pe Jesse în ochi. 

— Are flash drive-ul. Știe unde e ultima parte din dosar. N- 
am cum să mă predau. 

Era sleit, concentrat cu totul și atât de departe. 

— Îți sunt datoare că m-ai avertizat. Acum nu mai am ce 
vorbi cu tine. 

Am întrerupt webcam-ul. 

El a trântit monitorul laptopului. 

— Porcărie. 

S-a uitat pe geam la soarele care se arăta de după crestele 
munților. Valurile se agitau înspumate la mal, pescărușii 
cârâiau și coborau în picaj. 

Monstrul ăla scăpase cu tot cu flash drive-ul care ducea 
spre ultima piesă din puzzle. Și, dacă pune mâna pe ea, tot ce- 
l implorase Phil să facă avea să se ducă naibii. S-a uitat la ceas 
și s-a dus la telefon. Evan avea să se descurce, totuși. În 
mintea lui, parcurgea deja scenariul până la capăt. Era mai 
aproape acum, dar tot la o distanță al naibii de mare. Și nici 
nu putea să sară din balcon în balcon. Tot ce putea el să facă 
era să meargă direct la sursă. 

O voce s-a ivit în receptor. 

— British Airways. 

— Da. Vreau o rezervare pentru următorul avion de la Los 


Angeles la Londra. 

— Londra? 

Am închis ușa, am atârnat semnul cu Un deranjați și am 
mers în rând cu Jax pe hol, trăgând bagajele după noi către 
lift. 

A apăsat săgeata în jos. 

— Sună la British Airways, există un zbor de noapte. 

Mi-a întins o pagină în engleză, ruptă din cartea de 
telefoane a hotelului. 

— Numărul e aici. 

Am tras aer în piept. 

— Jesse a zis FBI-ului că sunt aici. 

Și-a mişcat doar ochii. 

— De ce ar face asta? 

— Tata i-a spus să nu mă lase să pun mâna pe dosarul 
Riverbend. A zis că, dacă Jesse nu mă ține departe de asta, 
toată familia noastră o să devină parte din lanţul de crime. 

O lumină stranie i-a răsărit în ochi. 

— Familia voastră... 

S-a oprit. După o clipă, și-a dres glasul. 

— Jesse are curaj, dacă face toate astea. 

— E un fel de-a spune. 

— Vrei să-l omor? 

— Nu. O să fac eu însămi asta. 

Urmărea liftul. 

— Ştie că suntem la hotelul ăsta? 

— Nu i-am zis, dar nu cred că n-o să-și dea seama. Camera 
se vedea pe webcam. 

Șarpele. A refuzat să mă asculte, s-a încăpățânat să facă 
numai cum voia el. Ce naiba avea? 

— După ce suni la British Airways, sună și la Thai. Reţine 
un bilet pe numele Evan Delaney către Kuala Lumpur pentru 
ultimul lor zbor din seara asta. Plăteşte cu cartea ta de credit, 
a zis. Şi o să luăm avioane separate spre Marea Britanie. 


Am mers cu liftul până la mezanin, care dădea spre hol de 
la o înălțime spectaculoasă. Când ne-am îndreptat spre 
balustradă, nu am zărit niciun polițist, doar o adunătură de 
thailandezi şi europeni sub un candelabru. 

— Ei sunt? am zis. 

— Nu știu. Ai grijă. Luăm un taxi de afară, de pe partea 
opusă a străzii. 

Îmi căram rucsacul și noua mea poșetă Louis „Falston” și 
m-am repezit împreună cu ea pe scări în jos, apoi afară, am 
trecut de piscină și restaurant, de-a lungul râului, și am ajuns 
într-o grădină tropicală ce dădea pe dinafară de flori 
drăgălașe. O cărare îngustă era mărginită de palmieri și iederă 
care se arcuia într-o boită deasupra noastră. Un european 
venea din față către noi. 

Purta o jachetă sport și se uita cu o privire îngrijorată, ținea 
un telefon mobil la ureche şi vorbea o engleză americană. S-a 
uitat direct la mine. L-am ignorat, iar el şi-a mutat privirea. 

Și s-a uitat din nou. O căutătură tăioasă în ochi. 

Mergi, nu te opri. Tupeu, ăsta-i cuvântul de care aveam 
nevoie. Îmi simțeam fața roșie ca girofarul mașinii de poliție. 
Catolica din mine se simţea vinovată și credea că m-au prins. 
Ţi-s-a-scurs-norocul, cincisprezece - ani-pe-viață, sentință 
definitivă și irevocabilă. Dracul din mine striga fugi. 

— De ce vă grăbiţi? a zis el. 

Mi s-a înnegrit dinaintea ochilor, dar nu m-am oprit. 

— Unde vă grăbiţi, doamnelor? 

Am trecut de el, dar l-am auzit păşind pe urmele mele. 

— E prea cald afară să vă grăbiţi atât de tare. De ce nu 
veniți la bar să stăm la un pahar? 

La zece pași mai departe, m-am întors. Jax s-a oprit. El și-a 
desfăcut brațele, blocându-i trecerea. Vedeam pe faţa ei 
durere, dezgust și nerăbdare, o combinaţie proastă. 

— Hei, dragule, am zis. 

El s-a uitat la mine peste umăr și aștepta. M-am dus spre el 
zâmbind. 

— Faci o greșeală. Ia-ţi la revedere. 

El a rânjit. 


— Uau. Sunteţi niște dure, hă? 

Am ridicat din umeri, susținându-i privirea. Deși n-am 
văzut-o pe Jax mișcându-se, o secundă mai târziu l-am văzut 
pe el căscând gura și îndoindu-se de spate, cu mâna spre 
testicule. 

Am plecat mai departe. În fața hotelului, am sărit într-un 
taxi și ne-am avântat în orașul nopţii. Jax și-a lăsat capul pe 
spate. 

— Cu plăcere, i-am zis. 

Luminile alunecau în viteză peste faţa ei. 

— Pentru? a zis. 

— Că l-am prostit să comită greșeala ta preferată și să se 
întoarcă cu spatele. 

Taxiul ne-a lăsat la terminalul internaţional care părea ca o 
gură de peșteră. Jax se uita prin jur. 

— Dacă cei de la Siguranța Diplomatică au fost trimiși aici 
de ambasadă, o să iasă în evidenţă ca o erecție. Dacă sunt 
îmbrăcaţi în haine normale thailandeze, n-o să-i observi. 

S-a uitat din nou la mine - îmi observa freza, 
îmbrăcămintea, agitația. 

Purta haine Gucci și o eșarfă din mătase legată la cap într- 
un fel care bătea la ochi, doar ca să-şi ascundă rana. Îşi 
dăduse cu ruj peste buzele tumefiate, dar a doua zi dimineață 
avea să se trezească, eram sigură, cu un ochi vânăt. Am găsit 
un cărucior pentru bagaje și ne-am îndreptat spre lumina 
fulminantă din terminal. Se sprijinea cu o mână de cărucior. 
Pentru echilibru, mă gândeam. Dar, ca de obicei, trecea ca o 
primă balerină cu bărbia în aer pe lângă publicul care o adoră. 

— Repetă datele personale, mi-a zis. 

— Kathleen Rowan Larkin. Poreclită Kit. Am douăzeci și 
nouă de ani, născută în Oklahoma, crescută în Menlo Park, 
California. Facultatea la Berkeley. Trăiesc în San Francisco. 
Mama se numeşte Colleen, tata, Louie. Am două surori mai 
mari, Sian şi Kendra. 

Terminalul era ticsit de lume, turiști care se pregăteau de 
zboruri pe distanțe lungi. Ne-am îndreptat spre ghișeul British 


Airways. 

— Lucrez pentru o firmă mică de publicitate, dar mă aflu în 
călătorie de odihnă. Una sabatică, de fapt. După divorţ. Soţul 
meu s-a îngrăşat două sute de kilograme și a jefuit un lanț de 
gogoșării Krispy Kreme ca să-și alimenteze dependenţa de 
junk food. A fost arestat după ce a fost prins într-o orgie cu 
Ronald McDonald şi o maimuţă. La San Quentin, au trebuit să- 
l bage în celulă cu macaraua. 

— Nu înflori. Dacă vrei să-i fac de petrecanie lui Jesse, 
spune-mi, a zis ea. Deși faza cu maimuța e mişto. 

— L-a mâncat undeva să facă asta. 

Împingeam căruciorul prin mulțime. 

— Nu-ţi face griji, o să-mi amintesc istoria personală cum 
trebuie. 

Mâna i-a alunecat de pe cărucior și s-a clătinat pe picioare. 
Am reușit s-o apuc chiar înainte să se prăbușească. 

Am scos-o din mulțime. La celălalt capăt al holului, am 
așezat-o pe bagajul de pe cărucior. Se ţinea de el, forțându-se 
să nu se răstoarne cu totul. 

— Ţi-e tot mai rău. 

— Sunt bine. 

— Se vede clar că nu-i așa. Uită-te la mine. 

A ridicat privirea și am văzut ceva ce m-a panicat atât de 
tare, că aproape am făcut pe mine. Ochiul stâng i se zbătea. 
Avea o rană serioasă la cap. Iar oamenii se uitau la noi. Nu 
doar pasagerii, dar și personalul aeroportului, camerele de 
securitate. Nu mai puteam rămâne aici. Mai devreme sau mai 
târziu, cineva avea să vină să ne întrebe ce se întâmplă. Și 
polițiștii mișunau peste tot în terminal. Poliţişti înarmați. 

— Poţi să zbori cu avionul? am zis. 

S-a străduit să se îndrepte de spate. 

— Trebuie să ai... 

— Jax. 

Am coborât vocea și i-am șoptit foarte aproape de față. 

— Spune-mi adevărul. 

A încercat să scuture din cap și s-a rezemat de cărucior. 


— Trebuie să ai grijă. 

I-am luat ambele mâini într-a mea. 

— M-am săturat să bâjbâi pe întuneric. Trebuie să-mi spui 
ce se întâmplă. E ceva atât de grav, că Jesse preferă să mă 
vadă arestată. 

— Am tot încercat să te avertizez. Trebuie să te ţii departe 
de ea. 

— De cine? Shiver? O altă curvă care o să mă atace? Am 
strâns-o cu putere de braţ, plină de frustrare. Dacă n-o să-mi 
zici, presupun că trebuie să fac ce mi-a zis Jesse să fac. O să 
mă duc la Ambasada SUA și mă predau. O să dau pe mâna 
FBI-ului dosarul Riverbend și îi las pe ei să încerce să-l salveze 
pe tata. 

Faţa i s-a făcut cenușie. 

— Nu. 

— Nu mă interesează dacă agenţii federali ajung la dosar. 
Singura mea problemă e tata. 

— Nu poți să faci asta. 

— Oprește-te. 

M-am așezat pe cărucior lângă ea și am luat-o de umeri și 
am strâns-o cu putere. 

— Trebuie să ai încredere în mine. 

S-a uitat lung la mine, îndurerată. Apoi, cu greu, și-a scos 
portofelul și a luat o poză dinăuntru. Era poza cu fetița cu 
ochi căprui cocoțată în copac. 

— Am încercat să te avertizez. 

— Legat de ea? 

— Da. La hotel, ţi-am spus să nu mai aștepți. Să faci copii, 
cât de repede. 

Inima mi s-a înmuiat. Nu mai era coerentă. Se uita lung la 
fotografie de parcă vederea acestui copil o făcea să sufere. 

— Eu aveam treizeci şi patru de ani când am avut un copil. 

Mi-a înmânat poza. 

— Fiica mea. Despre asta e vorba. 

Mă holbam la fotografia fetiţei cu inima bubuind. 

Îşi pierdea vocea. 

— Christian o vrea pe sora lui. 


24. 


Ţineam fotografia cu mâna încleștată. 

— Fetiţa asta e copilul tău? 

— A făcut unsprezece ani luna trecută. 

— Şi e în Londra? 

Expresia feței i-a devenit sfidătoare și defensivă. Mi-am 
lăsat mâna pe umărul ei într-o doară. Probabil că zăpăceala 
mi-a adâncit cutele pe față, pentru că a zis: 

— Ea şi cu mine și cu Tim nu locuim într-o fermă pe 
Wisteria Lane. 

Nu asta mă zăpăcea pe mine. 

— E fata lui Hank Sanger? 

A ridicat o sprânceană. 

— Dumnezeule. Se pare că ştii câte ceva despre viață. 

M-am uitat din nou la poză și stomacul mi s-a strâns în 
pumn. 

Christian își voia sora. 

Ce voiau cei din familia Sanger, dincolo de bani, dincolo de 
moartea tatei, era s-o pedepsească pe Jax răpind-o pe fetița ei 
şi vânzând-o pentru prostituție. S-o răpească și să-i transforme 
viața într-o moarte continuă. 

Isuse. Mi-am trecut degetele peste frunte. Nu mi-am dat 
seama de asta. De ce a pus Jax informaţia despre fetița ei pe 
flash drive? 

— Pentru cine era menit programul de pe computer? am 
zis. 

— Fra menit s-o protejeze. Şi să... fie un testament, dacă 
lucrurile ajungeau până acolo. 

— Vrei să-mi spui că Tim nu știe unde e ea? am zis eu și mă 
gândeam la ceva și mai rău. Tim nu știe că ai o fiică? 

— Bineînţeles că știe. Dar, pentru protecţia ei, nu știe toată 
povestea. Sau unde e ea acum. 

Oh, Dumnezeule. Oare cât de periculos era Tim North? 

Mă uitam cu luare-aminte la ea, îmi bătea inima să-mi sară 


din piept amintindu-mi reproșul ei din clip. Phil, Tim -— voi 
sunteți motivul pentru care trăiesc. Așa că ura asta... e greșită. 

Ce s-o fi întâmplat, de fapt, între Jax și Hank Sanger? Cum 
s-au implicat tatăl meu și Tim North aici? 

În fine. Tata era acum implicat. Și, din momentul în care 
fusese luat pe sus de Sangeri şi de gorilele lor, a tot încercat să 
ne protejeze — pe mine, pe Jax şi pe fiica ei. 

Ea se uita în continuare la fotografie. 

— Dacă se întâmplă ceva cu mine, voiam o modalitate de a 
o proteja. Și voiam... ea are nevoie de un tată. Vreau ca el să 
ştie toată povestea, ce s-a întâmplat cu adevărat. S-o protejez, 
să nu o implic. 

Și Jax intenționase prin filmul acela să-l determine pe Tim 
s-o protejeze şi el pe fetiță. Dar Tim habar nu avea ce conținea 
clipul, de aceea mă trimisese pe mine să fac rost de el și să i-l 
dau lui Rio și lui Christian. Pornise s-o salveze pe soția lui și 
sfârşise prin a pune în pericol viața fetiţei ei. 

— Cum o cheamă? 

S-a uitat la mine pieziș. 

— Nu ţi-ai dat seama încă? 

Am scuturat din cap, privind la fotografie. Acum abia 
vedeam asemănarea: lucirea de felină din ochii fetiţei, 
cafeniul cald al pielii, conștiința de sine pe care o înfățișa. 
Faţa ei era însă plină de vise şi bucurie, ceva ce nu văzusem 
niciodată la Jax. 

— Tot ce te-a condus spre flash drivere ţi-a indicat numele 
ei. Tot ce am folosit ca să fac rost de informaţiile de la Pete. 
Haide, a zis ea. Să te văd. 

Totul? Melodia R&B. Midnight in the Garden of Good and 
Evil. Harta marșului lui Sherman prin sud. Versurile lui Gladys 
Knight and the Pips. 

M-am auzit rostind: 

— Oh. 

Am auzit vocea lui Ray Charles răsunând în mijlocul unui 
club plin de oameni când tatăl meu s-a întors către tonomatul 
de muzică. 

— Georgia, am zis. 


Mi-a luat fotografia. De data asta, când s-a uitat la mine, 
ochii îi erau plini de viață. 

— Știu ce gândești. Cum a putut o mamă să-și trimită 
copilul în partea cealaltă a globului? De ce crezi, oare? Nu 
vreau să devină ca mine. 

Şi-a pus mâna pe braţul meu. 

— Și, dacă nu o să-i oprim pe Sangeri, o s-o găsească și 
exact asta o să se întâmple. O să se transforme într-o altă 
versiune a mea. O să devină unul dintre Copiii Porumbului. 

— N-o să lăsăm să se întâmple asta. 

Și-a trecut degetul mare cu delicateţe peste fotografie, de 
parcă încerca să mângâie părul fetiţei ei. În adâncul meu, am 
simţit că asta încerca și tata să protejeze: inocența propriului 
lui copil. 

Deodată, ca o injecție cu adrenalină, perversă și rapidă, m- 
am trezit. 

— Vai, Doamne. 

Jesse știa. 

Normal că știa. Toate puterile mi s-au scurs dintr-odată. M- 
am apucat de mânerul căruciorului să nu mă prăbușesc. 

Asta i-o fi spus tata, în disperarea de la telefon, în seara 
când fusese răpit. Și-l pusese să jure că va păstra secretul, să 
ne protejeze pe toţi. 

Mă uitam atentă la Jax. Avea nevoie urgentă de îngrijire 
medicală. Dar, dacă mă duceam singură la Londra, n-aș fi știut 
cum să dau de fiica ei. Nu aveam documente, nicio autoritate, 
eram o străină absolută. 

În afara terminalului, un poliţist se plimba pe lângă 
ferestre, cu mâna pe pistol, și ne cerceta prudent. 

— Hai, i-am zis. 

Am îmboldit-o să ne punem pe picioare și am luat-o de cot, 
mergând până la ghișeul de check-in al companiei Thai Air. 
Înainte să apuc să mă întorc și să plec, m-a luat de încheietură 
și a răsucit-o să se uite la ceas. Am trăit o senzație puternică 
de déjà vu. Tim făcuse exact același gest înainte să-l părăsesc. 
Era zece seara. 

— Programul Riverbend o să descarce următorul calup de 


informaţii pe laptopul tău în trei ore. Ai grijă să te loghezi. 

Mi-a dat drumul. 

— Ne vedem în Londra. 

— Bine. Pentru că Kit Larkin o să te aştepte la Heathrow și, 
dacă nu apari, o să-ți tăbăcească fundul ăla slăbănog de 
balerină. 

I-am dat și eu drumul. 

— Treci la treabă. Și nu te uita înapoi. 


25. 


Jesse a verificat totul încă o dată, pentru ultima oară. 
Biletul printat. Paşaportul. Uneltele pentru înlocuirea roții de 
rezervă. Mănuși - Londra poate fi de-a dreptul groaznică în 
aprilie, iar să conduci cu mâinile goale pe frig era o senzație 
insuportabilă. Și-a tras fermoarul la valiză și a mai trecut 
razant cu privirea peste birou. Pistolul Glock trebuie să 
rămână aici. 

Oricum, nu focurile de armă contează, de fapt. Ci viteza. 

Jax Rivera are o fetiță. Oamenii ăștia vor să pună mâna pe ea, 
i-a zis Phil. Asta nu se poate întâmpla, Jesse. Sunt traficanţi de 
carne vie. Fă tot ce-ti stă în putință. 

Și-a luat cheile și rucsacul, a stins lumina, și-a mai rotit o 
dată privirea prin încăpere, când deodată a auzit o bătaie în 
uşa din față. 

Pe moment, a rămas încremenit cu ochii la intrare. Cineva 
care bate la ușă la ora opt dimineaţa nu poate să aducă decât 
veşti proaste. Încă o bătaie. S-a dus cu scaunul cu rotile până 
într-acolo și a deschis. 

I-a înghețat sângele în vene. 

— PJ. 

Fratele i-a rânjit. 

— Sunt gata să mă apuc de treabă. 

— Ce? 

— Vreau să încep cu dreptul. Mă gândeam să luăm micul 
dejun împreună, ca un fel de mulțumire. 

PJ purta pantaloni de stofă noi, cu o cămașă încheiată până 
sus, şi avea şi părul proaspăt tuns. A intrat în casă cu un pas 
săltat. Jesse s-a întors spre el confuz. Rânjetul lui PJ s-a mai 
potolit. 

— Prima mea zi. Am început lucrul la firma de avocatură, a 
zis el. 

Nu clipi, se gândea Jesse. Nu-ţi lăsa fața să te trădeze. Nu te 
izbi cu palma de frunte. 


Nu-i aranjase fratelui nicio slujbă, nici măcar nu găsise 
răgazul să vorbească cu Lavonne despre asta. Și uite-l acum pe 
PJ cum sărea de bucurie ca un puști la o petrecere. PJ şi-a 
îndesat mâinile în buzunare și zăngănea cheile de la 
motocicletă. A observat valiza și rucsacul și jeanșii și geaca pe 
care Jesse le purta. Și-a înclinat capul într-o parte, surprins. 

— Pleci undeva? 

— Mda. La dracu”. 

PJ s-a încruntat. 

— Frate? Care-i treaba? 

Trebuia să spună ceva. Trebuia să facă ceva. PJ părea 
sincer, îngrijit şi doritor, vibra de nerăbdare dincolo de 
rânjetul lui. 

Nu putea să-i spună că uitase. Nu putea să-i spună că nu 
avea, de fapt, o slujbă. Și, Isuse, nu putea nici să-l lase să se 
ducă acasă liniștit, crezând că e angajat. 

Dezamăgire, eșec, timp pierdut - calea cea mai scurtă 
înapoi la droguri și băutură și închisoare. 

— Trebuie să-ți schimbi programul. Am o urgenţă, a zis el. 

— Ce fel de urgenţă? 

— Legată de muncă. Atât pot să spun. 

PJ s-a îmbujorat. Jesse și-a ridicat mâinile în aer. 

— Nu are legătură cu tine. E confidenţial. Nu pot nici lui 
Evan să-i spun, şi, crede-mă, asta m-a adus într-un mare rahat. 

— Uau. E legat de un caz? 

PJ s-a uitat în jur și a văzut pașaportul și biletul pe 
tejgheaua din bucătărie. 

— Omule. Pleci din ţară? 

A ridicat biletul înainte ca Jesse să ajungă să-l oprească. 

— Londra? Pe bune? 

Jesse i-a luat biletul. 

— E o informaţie secretă. Nu ai voie să spui nimănui. 

O clipă, PJ a părut că-l suspectează. Apoi zâmbetul i-a 
reapărut pe față. 

— Despre ce e vorba? E vreun caz cu miză importantă? 

— Mda. 

Și-a înșfăcat rucsacul și deodată i-a venit o idee. 


— Și am nevoie să mă duci cu mașina la aeroportul din L.A. 

— Serios? 

— O să luăm camioneta. Și apoi, dacă nu te superi, s-o 
aduci aici. Așa, nu trebuie s-o las parcată în acelaşi loc prea 
mult timp. 

Și, dacă cineva devenea bănuitor în legătură cu locul unde 
se afla — cum ar fi procurorul sau FBl-ul —, aveau să-i vadă 
camioneta acasă, pe alee, în loc de vreo parcare din aeroport. 

— De ce nu pleci direct cu avionul din Santa Barbara? a 
întrebat PJ. 

Jesse s-a apucat să tragă valiza pe rotile până la ușă. 

— La aeroportul din L.A. e mai simplu. 

Și-a scos valiza pe poarta de la intrare. Era o dimineaţă 
însorită, cu aer curat și limpede. Avionul pleca în patru ore și 
drumul până acolo dura două ore. 

PJ tăcea. Jesse s-a uitat peste umăr și era surprins să-l vadă 
gânditor. Fără niciun cuvânt, PJ i-a luat valiza, a cărat-o până 
la camionetă şi a aruncat-o în spate. Jesse simţea cum i se ia o 
povară de pe umeri: fratele lui a înţeles. Zborul cu avionul nu 
mai avea farmecul pe care-l avea pe vremea când mergea 
împreună cu echipa națională de înot. Iar aeroportul din Santa 
Barbara nu avea platforme -— urcai în avion direct de pe scări. 
Sau, în cazul acesta, te lua pe sus cu o macara șubredă cu 
scaun și un membru al echipajului te înălța ca pe o tavă cu 
mâncare, în timp ce toți ceilalți pasageri și hamali și piloți se 
uitau la tine și, în gând, își ziceau săracu” nenorocit. 

— Mulţumesc. 

A încuiat ușa din față. PJ a luat rucsacul și l-a aruncat pe 
bancheta din spate a camionetei. Când s-a răsucit, avea o 
mină de-o seriozitate sobră. 

— la-mă cu tine, i-a zis. 

— La Londra? 

— Vorbesc serios. Lasă-mă să vin. 

— Ești...? 

Nu-i spune că-i nebun. Nu. 

— Îţi pot fi asistent. Ca un fel de ajutor. 

Și-a dus mâna la frunte, gândind: stai calm. 


— Nu. Chiar dac-aș avea nevoie de un asistent, nu ai bilet, 
nu ai bagaje. Măcar pașaport ai? 

— Da, l-am găsit acum câteva săptămâni. Uitasem de el 
complet. Parcă e karma la mijloc. 

PJ și-a desfăcut palmele. 

— Haide, omule, o să fie mişto. 

Mișto, ca-n filmul Vacanță în Europa. A deschis portiera 
şoferului. 

— Urcă. Trebuie să împing scaunul. 

— Atunci ce-ar fi poate să mă lași să stau aici și să am grijă 
de casă în locul tău? 

Pe jumătate băgat înăuntru, aproape că-i venea să se 
prăvălească la pământ. 

— Nu. 

— Nu ai încredere în mine? 

S-a săltat pe scaunul șoferului. 

— Nu pune întrebări idioate. Hai, urcă. Te rog. 

S-a uitat la ceas. 

— Trebuie s-o tai. 

— Crezi că eu vreau de fapt o călătorie gratis la Londra, 
nu? Faţa lui PJ era îndârjită. 

— Păi, da, la naiba. 

Trebuia să râdă la asta. 

— Bună încercare. 

PJ şi-a încrucișat brațele la piept. 

— Ai uitat, nu-i așa? De slujbă. 

Jesse şi-a simţit umerii împovăraţi. A închis ochii și i-a 
strâns. 

— De asta vrei să merg cu tine cu camioneta, nu? 

— Îmi pare rău. Lucrurile au luat-o razna. Şi mi-a ieșit din 
minte. O s-o sun pe Lavonne azi și aranjez lucrurile. 

— OK. 

PJ s-a apropiat el. 

— Dar, între timp, uită-te la tine. Nu poţi nici măcar să urci 
de unul singur în avion. 

— Nu călătoria e problema. E altceva, ca un ghimpe în 
coastă, de asta trebuie să plec cât mai repede. 


— Sigur. 

PJ a pus mâna pe portieră ca să-l împiedice s-o închidă. 

— Omule, nu știu care-i treaba cu urgenţa, dar, dacă Evan 
s-a supărat pe tine din cauza asta, ai nevoie de ajutor serios. 

— De la tine? 

— Ştii cum e în Londra? Mergi cu metrourile. Iei autobuze 
etajate. Nu te-ai uitat la Jocuri, poturi și focuri de armă? 
Trotuarele sunt denivelate și au scări înguste în clădirile alea 
şubrede, peste tot. Mai mult, plouă întruna și răbdarea nu e o 
calitate a ta, mai ales când ai o treabă pe cap. Şi dacă îi spargi 
farurile vreunui taxi care nu vrea să te ia, o să-ți petreci 
timpul în secția de poliție dându-te cu capul de pereți în loc să 
rezolvi urgenţa asta. 

Jesse simțea cum îi ia foc fața. 

— Omule, ești într-o viteză că nici n-apuci să te uiţi la ceas 
şi pot să pariez pe orice vrei tu că, o dată ce ajungi acolo, o să 
te grăbeșşti și mai tare. Ai mare nevoie să te mişti cu abilitate 
și asta e ceva ce tu singur nu poți să faci. 

Ţinea strâns de mânerul portierei. 

— Ai nevoie de ajutor, și eu pot să ţi-l dau. 

Jesse aproape uitase că, atunci când era treaz și nu era pe 
droguri, PJ era un tip destul de deștept. S-a uitat lung la 
fratele lui, auzind în același timp pescărușii care cârâiau în 
depărtare și vuietul valurilor albe. 

— Poţi să-ţi faci bagajele în zece minute? a zis el. 

O înghițitură, un strop de apă, măcar o atingere umedă pe 
limbă, asta era tot ce-și dorea. Phil s-a aplecat să atingă cu 
buzele balta mică din colțul containerului. Buzele crăpate de 
uscăciune au sorbit apa care s-a izbit de cerul gurii, plină de 
rugină, cleioasă și cu gust de pământ. Ca apa pârâului care s-a 
adunat într-o mlaștină roșie peste izlazul bunicului său din 
preeria Oklahomei. O zi dogoritoare și înnoroiată, când stătea 
tolănit pe spate și frații lui se duceau la scăldat, vântul greoi 
secera iarba, greierii cântau în copaci cu intensitatea unui 
transformator electric. 

S-a rostogolit şi s-a rezemat de peretele corodat al 


containerului. Toată viața îi trecea prin fața ochilor, era un 
semn periculos. 

S-a odihnit puţin şi a bâjbâit prin jur. Nu mai era nimic de 
mâncare. Mâncase cotorul mărului și linsese fiecare rămășiță 
de ciocolată de pe învelișul bomboanelor, în ciuda gustului de 
mucegai. Mai găsise niște coji de portocală aruncate într-o 
ladă veche și le mâncase și pe acelea și linsese sarea dintr-un 
ambalaj de chipsuri. Dar nu mai era nimic. Apă avea doar din 
ce picura prin crăpătura ruginită din tavan. Și, din ce-și dădea 
seama, nu mai plouase de o zi întreagă. Balta insignifiantă, 
acum doar o pată umedă pe jos, nu avea să se umple la loc. 

Raza de lumină care intra prin crăpătura ușilor se prefira 
spre stânga lui. Era dis-de-dimineață. A apucat mătura din 
care își făcuse baston, s-a sprijinit de ea și s-a dus din nou să-și 
lipească urechea ca să asculte. Lovise cu picioarele și cu 
mâinile ore întregi. Urlase, de asemenea, până îi răgușise 
vocea. Nimeni nu venise. Ştia ce însemna asta. Containerul era 
în vârful altor sute, poate mii de containere la fel, pe un doc 
masiv, prea departe ca cineva să audă. Trebuia să fie Los 
Angeles, Long Beach sau Oakland. 

La un moment dat, în timpul nopţii, o patrulă de pază 
trecuse prin zonă. Auzise un câine lătrând. Dar, chiar și 
atunci, izbind cu picioarele în ușă, răcnind din toți bojocii, tot 
nu veniseră. În port se lucra și noaptea, macaralele încărcau, 
vapoarele claxonau şi nu-l auziseră. 

S-a uitat la ceas, număra în sens invers. Trebuia să nu mai 
facă asta. Trebuia să-şi reorganizeze procesul gândirii. Să 
numeri invers — să numeri invers până la salvare. Până când 
polițiștii aveau să dea buzna pentru că-și vor fi dat seama 
unde era el. Pentru că Rio și Christian vor fi fost arestați și 
bătuți și vor fi început să vorbească. 

Și-a rezemat capul de ușă. Mai putea rezista încă o oră. Și 
încă o oră după aceea. 

Probabil că familia lui era disperată. Acesta era cel mai rău 
lucru, poate. Brian și Evan erau ei puternici, dar asta era o 
lovitură pentru ei. Și pentru Angie. 

Aproape c-o auzea: Phil, nemernicul ăla. O să-l omor pentru 


asta. Aproape că-i venea să râdă. Fosta lui soție să-l omoare, 
trebuia să se agaţe de asta. 

Dar necunoscutul era cel care îl vlăguia de ultimul strop de 
putere. 

Mesajul lui — nu știa dacă ajunsese la Jesse în timp util. Sau 
dacă acesta făcuse ce trebuia să facă. Jesse era tare şi plin de 
resurse, dar poate că asta nu era suficient. Trebuia să-și 
dorească să meargă până la capăt. Trecuse prin prea multe 
nenorociri să nu-și dea seama că doar lucrurile esenţiale 
contează - familia, loialitatea, onoarea. Numai că el era 
impulsiv și o iubea pe Evan, iar asta era o problemă. lubirea 
putea să încurce toate ițele. 

Phil nu reuşise niciodată cu adevărat să se apropie de Jesse. 
Omul se ascundea în spatele unui zid peste care Phil nu putea 
trece. Rămânea loial convingerilor sale, nu putea fi clintit 
foarte ușor și era foarte îndârjit. Aruncă-i o minge și o lovește 
cu bâta de baseball direct în capul tău. 

Mai mult, chiar dacă Jesse era hotărât să meargă până la 
capăt, Phil nu știa dacă putea s-o facă. O auzea pe Evan Nu 
spune asta, tată. l-ar fi numit îndoielile cruzimi. Ea putea să 
pretindă că nu vede, că e irelevant, dar până la urmă rămânea 
crudul adevăr pe care un tată nu poate să-l dea la o parte. 
Erau multe lucrurile pe care Jesse nu le putea face. Oricât ar 
urî ei asta, oricât s-ar lupta să scoată ce era mai bun în toate 
lucrurile, rămânea un fapt de necontestat. 

Jesse dorea să-i fie soț fiicei sale. Și nu avea cum să nege 
adevărul evident, că aceasta putea fi o dorinţă fatală. 

Phil și-a dat capul pe spate și se uita la dunga de lumină 
care înainta pe jos spre el. S-a împins în sus, genunchiul 
umflat îi zvâcnea. Durerea era bună. Îl ţinea treaz, îl ţinea 
concentrat. 

Era prea multă durere în tot. Și-a amintit când a intrat în 
clubul lui Rio Sanger. Erau copii acolo, fete pe care Rio le 
răvășise pe dinăuntru. S-a gândit la Christian. A crescut acum, 
era un tânăr arătos, dar un nemernic. Crud, fără urmă de 
conștiință, la fel de distrus ca oricare alt copil din bordelul 
ăla. Copii pe care el nu reuşise să-i ajute, pentru că 


operațiunea nu mersese bine. 

Christian, pe drum, rânjind la el, cu pistolul acela Sig Sauer 
la tâmpla lui și îmboldindu-l să intre în mașină în spate, unde 
îl aştepta Rio. Salutare, moșule. 

Christian, punând mâna pe el cu o tandrețe ciudată și o 
nevoie de atingere. 

Christian avea ceva din Hank Sanger în el. Poate moartea 
din ochi. 

Și Jax, atât de devotată și îndrăzneață, fata cu atâta fler și 
curaj, cu încredere aproape suicidală în abilităţile ei și o 
necesitate de a-și exorciza un soi de furie fără capăt, ea, care 
se aruncase într-o lume imposibil de izbăvit și întunecată, 
după care se trezise frântă şi trădată, când, acum doisprezece 
ani, îl sunase din locuința lui Hank Sanger din Bangkok, 
strigându-i cât se poate de clar scoate-mă de aici. 

Fusese cea mai cruntă zi din viața lui. Jax îl privea sfâşiată 
pentru că nu înțelegea, încercând deja să-și cicatrizeze rana 
din suflet, o rană care nu avea să se vindece niciodată, și 
atunci văzuse ceva în ochii lui. Sunt cenușii. N-am observat asta 
până acum. Ca un cer de iarnă. 

A înghițit în sec. Era posibil să plouă din nou. Ar fi putut să 
reziste. Pentru familia lui, trebuia să se țină pe picioare cât 
mai mult. 

Pentru Jax, fata căreia i-a jurat acum mulți ani c-o va 
proteja. Pentru Georgia, fiica pe care Jax o va proteja până la 
moarte. 

Zăcea în acea beznă ca o cerneală lichidă, iar pereții 
containerului nu păreau negri, ci mai degrabă gri. Și un sunet 
venea dincolo de pereţi. Era ascuţit și surd și cineva încerca 
să-l facă să înceteze. 

Brusc, a ieșit din transă. Câinele - afară era câinele, se 
întorsese, iar stăpânul lui țipa la el să nu mai facă zgomot. A 
izbit cu pumnul într-un perete. 

— Aici, țipa. Înăuntru. 

Vocea îi era răgușită. A mai lovit peretele o dată, simţea că 
zgomotul nu trece. 

S-a întors și a început să dea cu piciorul sănătos în ușă, cât 


de tare putea. 

— Ajutor. Aici. 

Câinele lătra. 

Phil lovea cu ce avea la îndemână, știind că vocea lui nu va 
trece de pereţi. Câinele a luat-o la goană. Phil și-a pus două 
degete între buze şi a început să fluiere. 

Stăpânul câinelui i-a dat o comandă, cerându-i să caute în 
continuare. El lovea, sunetul avea ecou în container, sângele îi 
pulsa în urechi. O dronă se învârtea deasupra și și-a dat seama 
că era o macara care trecea pe doc și apoi a auzit zăngănit de 
metal în timp ce macaraua lăsa un container chiar deasupra 
containerului unde se afla el. 

Câinele s-a oprit din lătrat. Vocile se pierdeau în depărtare. 
El izbea în continuare, urla în continuare, chiar dacă din 
vocea lui nu mai rămăsese decât o şoaptă, s-a întins pe jos, cu 
gâtlejul mai pârjolit de sete decât înainte, fără strop de putere, 
își lovea capul de podeaua de metal, în jurul lui se lăsa ceaţă. 
Ca un cer de iarnă, cu puţin înainte ca soarele să dispară la 
orizont. 

Pe locul meu de la clasa I, stăteam și mă uitam atent la 
bulele din paharul cu șampanie, la ceilalți pasageri care 
sporovăiau şi se instalau comod pentru zborul de 
douăsprezece ore. M-am uitat la ceas. Mi-am deschis 
computerul, am fixat căștile și priveam lung la cronometrul 
care mergea în sens invers. Programul s-a încărcat. 

Din nou, fără preambul. A apărut imaginea: casa Sanger, 
ventilatorul care se rotea leneș, Jax întinsă pe jos în dormitor 
cu piciorul sfâşiat de glonţ. Braţul îi era în aer, arătând Stop. 

— Nu, Hank, te rog. Trebuie să-ți spun despre Christian. 

Sanger s-a aplecat deasupra ei şi flutura arma în mână. 
Părea confuz. 

— Cine te-a pus să faci asta? 

Sudoarea îi lucea pe față. 

— Rio îi face ceva lui. 

— Cine te-a pus să faci asta? 

Și-a așezat o mâna sub patul pistolului pentru echilibru. 


— Ce mi-ai pus în jointul ăla? 

— Nu înţelegi. Trebuie să-l scoatem pe Christian de aici. 
Trebuie să plecăm de lângă Rio. 

Capul îmi vâjâia. Acum înțeleg de ce nu l-a împușcat: era 
gravidă. Nu putea să-l omoare pe tatăl copilului ei. De asta i-a 
întors spatele. 

— Îi face ceva lui Christian, îi dă ceva droguri. De asta s-a 
întors în Bangkok. 

Arma îi tremura în mâini lui Hank, căsca ochii la ea. 

— A venit la mine. 

— Dar nu e ăsta singurul motiv. Christian e bolnav. 

Faţa lui Sanger s-a cufundat deodată în roşeaţă. Pe 
jumătate drogat, s-a bălăbănit spre Jax cu arma pendulându-i 
în mână. Ea a încercat să se târască din calea lui, dar el s-a 
aplecat peste ea. 

— Ce dracu' zici acolo? 

— Hank, îl droghează. 

În fundal, s-a auzit soneria de la intrare. Sanger s-a uitat 
brusc spre ușa sufrageriei, alarmat, apoi din nou la Jax. 

— Taci din gură. Să nu scoţi un sunet, altfel o să-ți bag un 
glonţ... 

A îndreptat arma către capul ei. 

S-a mai auzit o dată soneria și apoi persoana de afară a 
început să bată la ușă. Cu putere. Se auzea o voce tânără și 
înfundată care a strigat: 

— Hank? 

Și-a smucit capul în sus. 

— Futu-i. 

— Hank? 

Bătaia în uşă s-a oprit şi se auzea sunetul cheii vârâte în 
broască și întoarse. 

— Tată? 

Sanger i-a șoptit lui Jax. 

— Niciun sunet, nici pâs, că altfel că vă omor pe amândoi. 

A ieșit, trântind în urma lui ușa de la dormitor. Prin perete, 
s-a auzit vocea unui adolescent. 

— Tată, ce a durat așa mult? Hei, am... 


— Christian. Ce faci aici, mijo? 

În dormitor, Jax a încercat să se rostogolească, dar din gât 
i-a ieşit un sunet ciudat. Și-a pus mâna la gură și l-a oprit. 

S-a lăsat pe spate pe podea, și-a dus mâna la buzunarul din 
spate şi a scos un mobil. În cealaltă cameră, Sanger și 
Christian vorbeau în continuare, adolescentul se întindea cu 
pălăvrăgeala, iar Hank încerca să-l facă să plece. Jax a format 
un număr și a dus telefonul la ureche. Când a început să 
vorbească, a turuit aproape în șoaptă și printre suspine. 

— Sunt rănită. A fost un eșec, a zis. Am nevoie de evacuare. 
Scoate-mă de aici, acum. 

S-a trântit înapoi pe spate. Filmul a sărit la următoarea 
secvență: Jax reușise să se târască și să ajungă în dreptul 
patului. În urma ei, o dâră întunecată de sânge. 

În sufragerie, Sanger a zis: 

— Hai să ieșim să mâncăm. Haide, te scot la masă. 

— Nu putem rămâne aici? Urăsc să ies, ies tot timpul. 
Haide, Hank. 

Fără niciun avertisment, s-a auzit deodată bufnitura ușii de 
la intrare izbită de perele. Jax s-a uitat în sus, fără să poată 
vedea ce se întâmplă în sufragerie. 

Sanger a vorbit scurt și tăios. 

— Ce cauţi aici? 

— Nicio mișcare. Arma pe podea, dă-o cu piciorul spre 
mine. 

Stomacul mi s-a strâns. Era vocea tatălui meu. 

— Ce se întâmplă? a zis Christian. 

— Puștiule, pleacă de lângă el și vino spre mine. Nimeni n- 
o să te rănească. 

Sanger a spus: 

— Christian. Stai unde ești. 

— Hank, nici să nu te gândești. Unde-i ea? a întrebat tata. 

— Trădător împuţit. Eşti implicat și tu? 

— Stai jos şi pune-ţi mâinile la ceafă. 

— Te bag în pizda mă-tii, Delaney. Poţi să... 

Brusc, un foc de armă. Jax și-a pus mâinile pe cap. 
Christian a început să ţipe. Și să tot ţipe. 


Tata a răcnit: 

— Pe podea, acum. Dacă vrei să trăiești, întinde-te pe jos și 
pune-ți mâinile deasupra capului, Christian — la dracu”. 

Un alt foc de armă a zdruncinat liniștea. 

Ușa dormitorului s-a dat de perete. Christian a intrat cu fața 
pământie de spaimă. S-a oprit brusc, holbându-se la Jax. 

Ea a ţipat. 

— Phil. 

Christian s-a uitat înapoi spre sufragerie. Un țipăt i-a icnit 
din gâtlej și a rupt-o la fugă pe lângă Jax, afară pe verandă. 
Din sufragerie, a apărut tata cu arma monstruoasă în mână, 
țintind ușa dormitorului. Christian s-a săltat peste balustrada 
verandei și a fugit prin grădină. 

Tata s-a lipit cu spatele de perete chiar la intrarea în 
dormitor și trăgea cu ochiul prin crăpătura ușii, ținând în 
mână, strâns, pistolul. S-a lăsat mai jos, s-a rotit și a dat buzna 
pe ușă, fugind ţintă spre uşile franceze. A cercetat locul. 
Christian a dispărut. 

Tata a tras jaluzele și și-a băgat arma sub hanorac, apoi, din 
două salturi, era lângă Jax. 

Ea a început să plângă. 

— Am dat-o-n bară. 

— E în regulă. 

I-a examinat rana. 

— Te scot de aici. 

Vocea lui, molcomă, cu acel accent bucolic, părea s-o 
liniștească. Ochii mă înţepau. 

Pentru că nu era în regulă. Nimic din ce se întâmpla. În 
spatele lor, în capătul celălalt al casei, la ușa de la intrare și 
dincolo de ușile franțuzești larg deschise spre apus, Hank 
Sanger zăcea pe veranda care se deschidea în fața sufrageriei. 
Partea stângă a feței îi era îmbibată de sânge închegat. O baltă 
întunecată lucea sub capul lui. 

— Rezistă, o să fie bine. 

Tata şi-a scos cureaua și a legat-o strâns de piciorul ei ca o 
compresie. Ea și-a arcuit spatele, și-a înfipt unghiile în podea 
şi l-a apucat de braţ. El i-a așezat mâna pe frunte. 


— N-am putut să apăs pe trăgaci. Şi apoi el... 

— Păstrează-ţi puterile. 

El a îngenuncheat, gata să o ridice de jos ca pe o pasăre 
rănită. Ea a arătat către tavan. 

— Camera video. În detectorul de fum. 

El s-a cocoţat cu repeziciune pe scaun, a desfăcut detectorul 
de fum și a scos firul. Deși imaginea s-a bruiat, sunetul a 
rămas. 

— Phil, Hank e... 

— Mort. Un singur glonţ în cap. Și gata, am închis camera. 

O clipă mai târziu, filmul a revenit. Tata se uita la cameră, 
aproape că se uita la mine, calm și fără urmă de regrete. Cu 
un singur gest, a smuls-o din perete. 

Imaginea a dispărut şi, în locul ei, a apărut scrisă o adresă. 

Larkdown Chase 8 

Londra W8 

Ecranul meu s-a înnegrit, dar eu continuam să mă uit prin 
el. Ochii de nebun ai lui Christian păreau să se uite și ei la 
mine, respirând suferință și frică în timp ce fugea de bărbatul 
care venea pe urmele lui să-l împuște. Un bărbat pe care-l 
recunoștea, un bărbat pe care-l oprise lângă tonomatul din 
clubul mamei sale. Mi-am strâns fața în palme, dar tot vedeam 
ochii flămânzi ai lui Christian. 

Ochii acelui animal fără stăpân cu părul ca pana corbului 
de acolo, din clubul lui Rio, cel care și-a așezat mâna pe 
pieptul tatălui meu. Christian Sanger era una dintre 
prostituatele lui Rio. 

Christian s-a trezit cu senzaţia că toată casa se întorsese cu 
fundul în sus. Era ceva — oare ce? A deschis ochii și soarele i-a 
străpuns privirea. Nu era poziționat unde trebuie pe cer. Era 
dimineaţă. 

Din bucătărie, s-a auzit țipătul uneia dintre fete. 

Rio stătea pe marginea patului, complet îmbrăcată, cu 
mâinile în poală și buzele palide. 

— Ce-i? a întrebat el. 

— Au omorât-o pe Bliss. 


Durerea l-a săgetat în capul pieptului și un sunet i s-a 
zvârcolit în gâtlej. A strâns cearșaful în pumn, l-a dus la gură 
şi-l apăsa pe buze, dar sunetul din gât continua să irumpă, un 
schelălăit ca al câinelui lui Bliss când îl disciplina cu bastonul. 
Rio s-a uitat la el de parcă el însuși era un câine și trebuia să 
oprească sunetul acela, trebuia să-l oprească. 

— Eşti sigură? a zis el. 

— Da. Shiver i-a văzut cadavrul. 

Și-a dus cearșaful la gură din nou și a început să muște din 
el, spunându-și în gând, în același timp, să se oprească. Rio și- 
a așezat mâna pe piciorul lui. 

— Știu că-ți era ca o soră, dar hai, ridică-te. 

El s-a întors cu spatele. Surori, de parcă asta era problema. 
Toate fetele alea îl priveau ca pe un frate. Ca și cum s-ar fi 
culcat cu fratele lor, una dintre ele chiar i-o spusese după ce 
şi-o trăseseră. Pervers, dar plictisitor. 

— Dosarul. Ce s-a întâmplat cu dosarul? a zis el. 

— Shiver are o parte din el. 

— Doar o parte? 

Rio s-a ridicat și a tras cuvertura de pe el. 

— Trebuie să te scoli. Fata lui Delaney e pe drum spre 
Londra. Jax Rivera și-a trimis plodul acolo. 

El s-a ridicat în capul oaselor. 

— Londra? Știm locul precis? 

— Shiver e și ea pe drum, dar fii sigur că şi Rivera e. 

L-a repezit să se scoale din pat. 

— Shiver a ascultat și un apel video al lui Delaney. Vorbea 
cu un bărbat de undeva de aici. 

— Cum arăta? 

— Futabil, deștept și plin de atitudine. 

— În scaun cu rotile? 

— N-a zis nimic de asta. 

A căzut pe gânduri. 

— Poate fi bărbatul cu care am auzit că s-a măritat Rivera. 

— Și de ce vorbea Delaney cu el? 

— Asta nu știu. Poate că nu e el, dar ai grijă. Presupune că 
e periculos. 


L-a împins spre dulap, de unde i-a scos chiloți, șosete și un 
pulover curat. 

— Eu? De ce eu? 

— Pe Shiver o trimit la Londra. 

— Să facă ce? 

Dumnezeule, de ce trebuia să-i arunce privirea aia Oare ce- 
am făcut să te merit? Nimeni nu-i omora fetele lui Rio și scăpa 
cu viaţă. 

— O s-o facă să sufere, nu-i așa? a zis el. 

Mama lui a pășit spre el. 

— Nu. Tu o s-o faci. Trage-i-o, apoi trage-i-o, taie-o în 
bucăţi. Eşti în stare? 

A ridicat o sprânceană. 

— Îmbracă-te. Pleci şi tu. 


26. 


Joi 


Stăteam în mulțimea de pasageri care se îndrepta spre 
Biroul de Imigraţii la Heathrow, încercând să-mi canalizez 
atenția. Mă dureau încheieturile, în urechi îmi ţiuia o alarmă 
care-mi spunea că trebuie să mă întind să dorm, chiar aici pe 
jos. Ceasul meu biologic era gata să explodeze. Era dis-de- 
dimineață, după lumina tăioasă a soarelui care se înălța de la 
est. 

Somnul mă tot ocolise în zborul acela fără sfârșit cu 
avionul, în noaptea aceea fără sfârșit. De fiecare dată când 
închideam ochii, îmi apăreau figura speriată a tânărului 
Christian Sanger și arma din mâna tatălui meu. 

Și când mă gândeam că mă convinsesem că tata ţinea la Jax 
şi la fiica ei la fel de mult pe cât ţinea la o înregistrare video 
care-l surprinsese comițând un omor nepermis și apoi 
încercând să ucidă un martor al crimei. Nici nu era de mirare 
că Jesse nu putuse să-mi spună adevărul. 

Rândul se apropia. Familia din fața mea trecuse de la 
oboseală la iritabilitate. Copiii erau morocănoși, părinții, 
dornici de o ţigară. 

Fetița lor de doisprezece ani purta pantaloni de trening și 
un tricou roz pe care scria JUICY (3. 

Schimbă-ţi hainele, îmi venea să-i zic. 

Mămico, nu-i mai face fetiţei tale reclamă. Fetiță, ia-ți un 
tricou cu Powerpuff Girls sau God Save the Queen, orice, 
numai nu hainele astea care atrag ochiul bărbaţilor și dau de 
veste despre suculența corpului tău. Juicy le spune să pună 
mâna și să te pătrundă. Tăticule, spune-i că nu e scoasă la 
licitaţie. Și, pentru numele lui Dumnezeu, țţine-o departe de 
europenii de vârstă mijlocie, singuri pe avion, bronzați, plini 
de sine și nerespectuoși. 

Am vrut să mă frec la ochi, dar am dat cu mâna de 


ochelarii pe care îi purtam. Bună asta, Delaney. 

Larkin. Kathleen Rowan Larkin. 

Capul îmi vâjâia și mai tare, privirea mi se înceţoşa, 
simțeam cum mă apucă durerea de cap. 

Copii sexualizaţi, transformați în prostituate. Rio Sanger 
făcuse asta cu propriul ei fiu. 

În adâncul inimii, mi se zvârcoleau teama și rușinea. Cum 
dracu” ajunsesem eu în situaţia asta? 

Când am aflat că tata a fost răpit, am fugit de poliție și m- 
am dus să-l salvez. M-am apucat să caut informaţia pe care o 
voiau Sangerii, să o folosesc ca răscumpărare pentru tata și 
apoi să fac și mai multe. Aveam de gând să folosesc dosarul 
Riverbend ca să-l exonerez pe tata de toate murdăriile care-i 
fuseseră aruncate în față. Și aveam de gând să-i manipulez pe 
răpitori cu dosarul ăsta ca să mă răzbun pe ei, să-i vânez și să- 
i pedepsesc. Mă gândeam că, dacă puneam mâna pe dosarul 
pe care îl căuta Rio, mă aflam într-o poziție de putere pentru 
că știam că astea erau informaţiile care o implicau pe ea. 
Voiam să le copiez, să le ascund într-un loc sigur și să le dau 
câteva mostre lui Tim North, FBI-ului și procurorului ca să le 
stârnesc interesul. 

Proasto. 

În tot timpul ăsta, eu eram pe urmele unei fetițe pentru 
Christian și Rio Sanger. În tot timpul ăsta, dezgropam cel mai 
negru secret al tatălui meu. Că omorâse cu sânge rece un om. 

Lăsasem dorința să mă conducă și, în schimb, karma îmi 
tăbăcise fundul. Mă azvârlise într-o groapă din care habar nu 
aveam cum să ies. Maria Auxiliadora nu zicea nimic. 

Iar în măruntaiele laptopului meu cronometrul mergea în 
continuare în sens invers. Aveam mai puțin de trei ore. Se 
scurgea timpul în care puteam să fac rost de ultimul flash 
drive. Migrena mi se înfigea în creier. 

În cele din urmă, am înaintat spre ghișeu. Femeia mi-a 
verificat pașaportul, m-a măsurat din priviri, a întrebat scopul 
vizitei. 

— De plăcere. 

Mi-a ștampilat pașaportul şi mi l-a întins. La ieșirea din 


terminal, am dat de un frig înțepător. Un taxi negru aștepta la 
curbă cu Jax înăuntru. 

Detectivul Lily Rodriguez stătea în portiera deschisă a 
mașinii ei, privind de-a lungul străzii întunecate spre casa lui 
Jesse. Luminile erau stinse și camioneta nu era parcată în față. 
Valurile biciuiau malul. Sub foșnetul pinilor de Monterey, 
vocea de la telefon o aduse aproape de pragul unei crize de 
nervi. 

— Nu acasă, nu are niciun rost, zicea Nicholas Cray. Unde 
e? 

— Nu știu. 

— Află. 

— N-a ajuns azi la slujbă, dar firma tace mâlc, a zis ea. 

— Fă-i să vorbească, a zis Gray. 

Nu a tresărit. Nicholas Gray era procurorul, dar nu era șeful 
ei. Nu avea nicio autoritate asupra ei. Tot ce putea să facă era 
s-o insulte, iar dacă se străduia un pic, ea putea să și-l 
imagineze ca pe un gerbil pe care-l arunca într-un borcan. 
Astfel, jignirile lui Gray nu mai aveau forță. 

— Tot ce ştim e că Evan a rezervat bilete din Bangkok spre 
Malaezia, dar nu a făcut check-in, a zis ea. 

Gray a cloncănit. 

— Blackburn te-a dus de nas, domnișoara detectiv. 

— Nu sunt de acord. 

— E implicat și el. 

Un gerbil sfrijit şi chel, iar când ea punea capacul 
borcanului, el se agăța disperat de sticlă. 

— Cu tot respectul, domnule, e exagerat. 

— Ea e fiica lui Phil Delaney. Delaney avea operaţiuni 
secrete, crezi că la nivelul lui de expertiză nu și-a învățat 
odrasla cum să se fofileze? 

Gray a făcut o pauză teatrală. 

— Găsește-l pe Blackburn. Unde e el, e și ea. 

— O să-i verificăm tranzacţiile de pe cardul de credit. Dacă 
face vreo călătorie, o să știm. 

— Și vezi unde e frate-su. Poate pui presiune pe el. 


A cuprins-o deodată o senzație de prăbușire. Era sigură 
acum că de asta o sunase Nicholas Gray mai întâi pe ea. De ce 
nu-și hărțuia lacheii sau poliția din Santa Barbara, doar pe ea 
- pentru ca ea fusese ofițerul de investigaţii în cazul împotriva 
lui PJ Blackburn. 

— Dar Boyd Davies? 

— Ce-i cu el? 

— Desfășurătorul apelurilor lui. Vrem să știm dacă era în 
legătură cu răpitorii lui Phil Delaney. 

— Delaney n-a fost răpit. Biroul tău pierde timpul dacă 
deschide ancheta asta. 

— Era vânător de recompense. Datoria lui era să dea de 
urmă oamenilor. Suntem siguri că i-a contactat pe oamenii 
ăştia, pe Sangeri. Aşteptăm desfășurătorul apelurilor și un 
mandat de percheziţie eliberat de poliția din Las Vegas pentru 
biroul lui. 

— Spune-mi ceva nou. 

— Ce știe biroul vostru despre trecutul lui Rio Sanger în 
prostituție? 

— Interesul tău obsesiv legat de această Rio Sanger e o 
pierdere de timp. Rămâi la cazul real. 

Lily s-a uitat în sus la lună. 

— Bine. Așa o să fac. 

— Sper că am auzit nerăbdare în vocea ta. Anunţă-mă când 
afli ceva. 

Eliberată acum, Lily a schițat un mic surâs. Gerbilul nu mai 
avea aer în borcan. 

— Găsește-l pe Jesse Blackburn și o s-o găseşti pe Evan 
Delaney. Acuz-o de crimă cu premeditare și o să vezi că taică- 
su o să iasă din ascunzătoare s-o ajute. Ai băgat la cap? 

— Da. 

A trântit portiera. 

— Ca păduchii. 

Peste tot, claxoane, un val de zgomote în spatele lor și, de 
fiecare parte, mașini care îi ocoleau. Soarele era jos pe cer, cu 
o lumină orbitoare. 


— Nu ești în viteză, a zis Jesse. Bag-o în prima. 

PJ a tras de schimbătorul de viteză. Transmisia a gemut. 

— Ambreiaj, a zis Jesse. 

Mașina asta de închiriat era slabă și probabil că avea un 
angrenaj cu cel mult de doisprezece dinţi, iar dacă PJ nu se 
calma, avea să-i distrugă pe toţi. O dubă albă murdară a trecut 
razant prin fața lor, la câțiva centimetri de botul mașinii, iar 
şoferul a strigat în dreptul lor: 

— Labagiilor! 

— Hei, omule, a zis PJ aruncându-și mâinile în aer. Nu-i 
vina mea. 

Jesse a apucat de volan. 

— Uşor. Nu te panica. 

PJ a aruncat o privire, cu ochii bulbucați. 

— Să mă panichez? Sensul ăsta giratoriu, cum naiba 
reușește lumea să se învârtă în jurul lui? 

Mergea cu douăzeci de kilometri pe oră. Aerul era răcoros 
şi înţepător. Jesse i-a arătat cu degetul în față. 

— Mergi tot înainte. Nu lăsa maşina să se oprească. 

— Ţi-am zis că n-am mai condus de trei ani. Și mașina asta 
e pe dos. Cum ar trebui să schimb vitezele cu mâna stângă? 

— Le-ar fi luat o oră să ne facă rost de o maşină cu 
schimbător automat. N-avem atâta timp. 

— Erai mult prea nervos că nu aveau mașina pe care s-o 
poți conduce tu, trebuia să știi asta, Jesse, e... 

A călcat apăsat ambreiajul, a smucit schimbătorul într-a- 
ntâia și a demarat. 

Jesse stătea aplecat peste hartă, reconstituind drumul. În 
mintea lui număra până la zece, apoi până la douăzeci, 
spunându-și întruna stai calm. Urmau să intre în oraș. Dă-i 
timp lui PJ să se acomodeze cu mașina și o să prindem viteză. 
Motorul își mărea turaţia şi PJ s-a apucat să schimbe viteza, a 
întins mâna dreaptă și a pornit ștergătoarele de parbriz. 

— Mâna stângă. 

L-a văzut pe PJ că păleşte și opreşte ștergătoarele, 
îndreptându-se spre Range Roverul care venea spre ei din 
stânga. 


— E OK, doar să... rahat. 

S-a tras dinspre portieră. O bubuitură puternică și Range 
Roverul a trecut mai departe. Oglinda retrovizoare de afară 
atârna de câteva cabluri, legănându-se. 

Articulațiile lui PJ erau alb-albastre de cât de tare strângea 
volanul. 

— Taci. 

— Mergi mai departe. 

Conta numai să ajungă acolo și și-a dat seama că trebuia să 
ajungă în mai puţin de o oră. S-a uitat la vitezometru: 20 de 
kilometri pe oră. 

Au trecut de un indicator: Centrul Londrei 20 km. 

Zburam în taxiul negru, îndreptându-ne spre centrul 
Londrei. Era frig, iar cerul, deşi albastru, părea subțire și 
îndepărtat în comparaţie cu cerul Thailandei. Jax arăta 
vlăguită. Avea un ochi negru și vânătăi pe toată partea 
laterală a gâtului. Dar părea, totuși, să reziste. De fapt, părea 
să reziste mai bine decât mine. 

— Benzedrin și ibuprofen, a zis. 

Şoferul conducea cu radioul dat tare. Jax a rupt învelișul 
unui pachet gros. A verificat dacă șoferul era cu ochii la drum 
şi mi-a strecurat un cuțit militar. Apoi a scos un toc negru 
pentru gleznă. Și-a ridicat pantalonul, a legat tocul de gleznă 
şi a vârât cuțitul în el. 

— Nu avem armă, dar trebuie să ne descurcăm. 

— Vorbeşte. Ai foarte multe explicaţii de dat, i-am zis. 

— Am comandat taxiul ăsta înainte să plecăm din Bangkok. 
Și pachetul, de asemenea. Şoferul l-a luat în drum spre 
aeroport. 

Și-a răsucit manșetele costumului de lână. 

— Lama cuţitului poate hăcui capul unui bou. Mânerul e 
din carbură de wolfram, poate să treacă prin parbrizul unei 
mașini. 

Și-a dat cu ruj. 

— Întotdeauna să porţi un cuţit la tine. 

— Nu, adică spune-mi despre Christian. Mama lui nu l-a 


pregătit să preia bordelul. L-a pregătit să se prostitueze. 

— Chiar vrei să comentez asta? Rio l-a pus la treabă de la 
treişpe ani. Să lucreze noaptea la club, să se ofere clienților. 
Hank n-a observat. 

— Vrei să spui că l-a și drogat, că i-a dat ceva care să-i 
întârzie adolescenţa, să-l păstreze... ca pe o fetiță. A fost 
dereglat cum au fost Bliss și Shiver, nu-i așa? 

— În club, i se spunea Revel. 

— El e cel de-al treilea de care spuneai să mă feresc? 

— Da. Majoritatea clienților care veneau în club credeau că 
e fată. Nu aflau adevărul decât după ce ajungeau singuri în 
cameră cu el. Apoi Rio îi filma făcându-și de cap cu un minor. 
A încercat să ne vândă nouă filmarea... 

A făcut o pauză. 

— Phil n-a putut să suporte. Christian, ceilalți adolescenți. 
A zis până aici. Închide afacerea lui Rio, opreşte operaţiunea. 
Atunci m-a vândut Hank. Greșeala mea a fost că nu i-am spus- 
o mai devreme. Era... las-o baltă. Era vorba de tot. 

Un Mini verde a trecut pe lângă noi. Acasă, ceva de 
mărimea aia trebuia ținut în lesă. 

— Ai ştiut de la început de Christian? Când lucrai la 
operațiune? Dar tata? 

— Nu. Am aflat la puţin timp după ce totul s-a dus 
dracului. 

Urmăream drumul. Graffiti-urile evoluaseră de ultima dată 
când fusesem acolo. Nu aveau stilul californian, dar 
compensau prin faptul că erau peste tot. Toate zidurile erau 
pictate cu spray-uri ca nişte tenii colorate. 

— De ce m-ai minţit prima oară când ne-am văzut, despre 
ce i s-a întâmplat lui Hank Sanger? 

— Voiai să știi măcar un pic din ce se petrecea în filmarea 
aia? 

— Nu. 

Mi-am reținut cealaltă întrebare. Știai că erai gravidă? Că 
tata l-a omorât pe tatăl Georgiei? 

— Boyd Davies, vânătorul de recompense pe care Tim l-a 
împușcat, se dădea drept agent de imigrări, am zis. Cred că o 


ajuta pe Rio să le treacă pe fetele astea în SUA. Punem pariu 
că plănuia să-ți ducă fata peste hotare cu ajutorul lui, care se 
făcea că lucrează pentru autorități? 

— Ai ghicit bine. 

— Ce o face să o vrea atât de mult pe Georgia? 

— Oportunitatea. Şi vârsta ei. 

— Dar dacă Sangerii voiau să-l găsească pe tata, o puteau 
face oricând. De ce acum? Ce i-a determinat? 

Părea epuizată. 

— E o întrebare bună. 

— Spuneai că Christian avea probleme de sănătate. 

— Da. Cred că din cauza drogurilor pe care Rio le băga în 
el și în celelalte. 

S-a uitat la mine. 

— Lui Rio îi plăcea să meargă în Bangkok pentru chirurgie 
plastică și tratamente de întinerire. Cred că ia un hormon 
uman de creștere să se păstreze tânără. Dar a încercat să-l ia 
de la curvele ei ca să le oprească îmbătrânirea. 

— De asta crezi că toate au dinții stricați? 

S-a gândit la asta. 

— Mă îndoiesc. Cel mai probabil e din cauza anilor întregi 
de abuz de droguri. Ai auzit vreodată de „gură de 
metamfetamină”? 

— Vag. 

Mi-am amintit de imaginea lui Christian care îndreptase o 
armă spre maşina lui Tim pe acea stradă din Santa Barbara. 

— Christian nu pare să arate ca un copil. 

— Nu, probabil că Rio a abandonat ideea asta în ce-l 
priveşte. 

— Ştii ce probleme are el? 

— Părea anemic pe atunci. Bănuiala mea e că are o 
problemă cu sângele din cauza drogurilor. 

Un gând odios a început să mi se limpezească în minte. 

— Ziceai că-și vrea sora înapoi. Crezi că are vreo legătură 
cu sănătatea lui? 

Şi-a întors capul spre fereastră, strângea din dinți. 

— Jax, dacă e o boală de sânge sau ceva malign, poate o 


vrea pentru ceva mai mult decât răzbunare? 

Soarele era tăios în ochii noștri, stătea pitit pe cer. Pe 
marginea drumului,  înfloreau  narcisele, o explozie 
extravagantă de galben și auriu, deși copacii erau încă golași. 

Și-a rezemat fruntea de geam. Nu voia să răspundă, dar, 
când s-a întors, părea să se gândească la același lucru ca mine. 
Christian voia să-i sugă tot sângele Georgiei și să-i ia măduva 
spinării. 

— Dacă încearcă să se atingă de ea, sângele lui împroșcat o 
să fie ultimul lucru pe care-l vede. 

A lovit cu mâna în scaunul șoferului. 

— Mai repede. 

Peisajul din Hyde Park era sterp. Atât de multă iarbă verde 
şi atâtea schelete de copaci. Mai jos, pe Park Lane, taxiuri 
negre și Mercedes-uri se plimbau pe lângă parc. Christian 
stătea la fereastră, înfiorat de răcoare. Cașmirul și mantoul nu- 
i puteau ţine de cald. Era o zi plictisitor de luminoasă, 
dimineaţa prea devreme, ura dimineţile și mai era și epuizat. 
Mai mult de oboseală decât de la anemie. Cafeaua nu-l ajuta. 
Își injectase EPO, știa că avea să-i crească hematocritele, dar 
nu imediat. 

Dimineața însemna abandon, uitare. Rio obişnuia să-l lase 
singur dimineața. Clienţii plecau, banii erau numărați. Făcea 
duș, își curăța pielea și gura și penisul de duhoarea respirației 
vreunui mușteriu, de sudoarea și sperma lui. Ar fi... 

Senzaţia l-a copleșit din nou, dezgustul, nevoia. Iar Sig-ul 
lui era acasă, pentru că nu putuse să-l ia pe avion. Să scoată 
încărcătorul, să numere dacă erau nouă gloanțe. Să-l golească, 
să-l curețe. Să apese pe mâner, să tragă de el... avea nevoie de 
asta, oh, ce nevoie avea. 

A găsit briceagul militar elveţian în trusa de toaletă, a luat 
şurubelnița cu cap plat și a deșurubat mânerul sferic al uşii de 
la baie. S-a așezat pe jos și a început să-l dezasambleze. 

S-a auzit un ciocănit în ușă. Când a deschis-o, Shiver stătea 
pe hol, cu părul aranjat și ochii întunecaţi sticlind de 
mulțumire. A trecut pe lângă el, s-a dus înăuntru. 


— Unde ţi-e laptopul? a zis ea. 

El a arătat către birou. 

— Ai ceva praf? 

— Nu unde să poţi da’ tu de el. 

Ea s-a așezat la birou, a scos un flash drive și l-a introdus în 
computerul lui. A văzut mânerul desfăcut în bucăți și înșirat 
pe podea - şuruburi, arcuri, piulițe. 

— Doamne, Christian. N-avem timp de reparații. 

Lui Shiver nu-i păsa că el n-o plăcea. Nu-i păsa dacă 
vreunui om nu-i plăcea de ea, deși putea să joace pe ființa 
adorabilă când voia, cu acea postură tipic orientală. Nu 
trebuia să facă pe amabila, pentru că disprețul era un 
afrodiziac puternic. Prea mulți indivizi credeau că o puteau 
vindeca de dispreţ cu organele lor genitale. O copiliță atât de 
fragedă, se gândeau ei, îşi imaginau câte puteau s-o înveţe. 
Acei bărbaţi nu se sinchiseau să se uite în ochii ei. 

Rio n-o mai lăsase să se prostitueze după ce-l orbise pe 
ucraineanul acela cu un tirbușon. 

— Lasă computerul să se deschidă. Dă-mi praful, a zis el. 

— Stai un pic. Rio nu vrea să întârziem. 

— Rio nu-i aici. 

El a ridicat-o în picioare. 

— Am nevoie. Trebuie să fiu lucid. 

Ea și-a ridicat bărbia. 

— Dacă vrei să te droghezi, fie. Stai să-l scot din păsărică 
pentru tine. 

E] și-a strâns buzele. 

— N-ai putea să fii de mai mult prost gust nici dacă ai lua 
cursuri. De aia o să ai întotdeauna o inimă de târfa. 

Ea s-a scuturat și s-a eliberat din mâna lui. 

— Şi tu. 

S-a strecurat pe lângă el să se ducă în baie şi să ia praful. El 
s-a aşezat la birou cu acel cuţit militar și cu bucăţi din 
mânerul ușii. În timp ce potrivea şuruburile la locul lor în 
mâner, flash drive-ul s-a încărcat în computer și a pornit un 
clip. A auzit o femeie spunând: 

— Trebuie să-ți spun ceva despre Christian. Rio îi face ceva. 


A tresărit. Oh, Doamne - era locuinţa lui Hank. S-a uitat și 
a rămas înțepenit, strângând cuțitul tot mai tare în pumn. 

Când Shiver s-a întors din baie cu praful, el era deja palid și 
asudat. 

Știau. Rivera. Phil Delaney. Tatăl lui. Înainte să fie ucis, 
Rivera i-a zis tatălui lui: Rio îl pregătește pe Christian pentru 
prostituție. Tatăl lui a murit știind că el se îndrepta spre 
desfrâu. 

Clipul a înviat totul în el. Zgomotul, oroarea, vederea... 

— Doamne. 

Tatălui său mort. Pistolul ivit de nicăieri, Delaney care 
încerca să-l omoare. Aruncându-i toată viaţa la gunoi. În 
oglinda de pe peretele din față, reflexia lui era atât de lividă, 
că părea aproape transparentă. 

A lăsat să-i cadă cuțitul din mână, a apucat computerul și a 
dat cu el de perete. Oglinda s-a spart într-o cascadă de cioburi. 

— Christian, Dumnezeule, a zis Shiver. 

Se uita la ea cu ochi care ardeau de ură. De ce toată lumea 
îl privea ca și cum știau ceva despre el ce el nu știa? 

— Ce? Nu te uita așa la mine. Nu te uita la mine. 

A pornit cu pași mari și apăsaţi spre ea, i-a luat punga din 
mână. Sfârșeala îl paraliza. 

— Ăsta nu e praf. 

I l-a aruncat în față. 

— Astea-s pastile. Nu vreau pastile. 

— Abține-te. Doar nu să trec cu toate instrumentele prin 
aeroportul thailandez. 

— Am eu instrumente, idioato. Am seringi cu prescripţie, 
pentru eritropoietină. 

S-a așezat pe canapea, trecându-şi mâinile ca niște greble 
peste picioare. 

— Ce-ai păţit? a zis ea. 

El a ridicat punga de jos, a sfâșiat-o și a dat pe gât un pumn 
de metamfetamine. 

— Hai să mergem după fată. Unul dintre noi n-o să trăiască 
prea mult, și n-o să fiu eu ăla. 


27. 


— Kit, pregătește-te. 

Am simţit o mână care mă îmboldea și am scuturat din cap, 
încercând să mă trezesc. Ne aflam în mijlocul Londrei. M-am 
uitat în jur: străzi care fremătau, taxiuri negre, curieri pe 
motociclete, toată lumea conducea pe partea greșită a 
drumului, la fel ca în Bangkok. Clădiri văruite în alb se înălțau 
falnice în soarele răcoros. Pe trotuare, cete întregi de oameni 
pășeau în viteză, înveliți în paltoane groase, toți vorbind la 
telefon. Aici, eram ca nuca-n perete. Pe furiș, mi-am șters dâra 
de salivă din colțul gurii. Hainele mele thailandeze erau mai 
stridente și mai subțiri decât ale tuturor oamenilor de pe 
stradă. Când am oprit într-un cartier liniștit, mi-am strâns 
jacheta mai tare în jurul taliei. 

Taxiul a oprit în faţa unei clădiri victoriene, pe o alee 
îngustă. Ne aflam în Kensington, locul palatelor și al 
grațioaselor biserici anglicane. Aleea era mărginită de case 
așezate în rând, drepte, liniștite ca o curte de biserică, 
respirând avuţie. Din imperiul și investițiile bancare și muzica 
pop, aveai senzația că banii se revarsă, efectiv, pe trotuare ca 
glicinele care se cățărau pe ferestre şi tocurile ușilor. 

Doar școala arăta ca o uzină de secol nouăsprezece — 
cărămidă roșie, ferestre cu acoperiș, gard din fier dantelat. Se 
ghemuia în spatele unui zid bătrân și soios care se termina în 
partea de sus cu sârmă ghimpată. 

— Aşteaptă aici, i-a zis Jax taximetristului. 

Am intrat printr-o arcadă, am trecut pe lângă biciclete 
parcate și am urcat niște trepte din piatră tocită spre intrarea 
Școlii Saleziene Saint Mary Mazzarello. 

Deasupra ușii de la intrare era o cameră de luat vederi. 
Înăuntru, holul era răcoros și mirosea vag a umezeală. Am 
simțit că mă trage curentul și mi-am încrucișat brațele la 
piept. Tavanele erau înalte, cu simeze şi candelabre fără lustru 
din care cădea o lumină anemică. Dar pe pereţi erau prinse în 


piuneze desene în acuarelă, foarte colorate, iar din capătul 
holului zdrăngăneau instrumentele dezacordate ale orchestrei 
şcolii. Pe un piedestal, la dreapta mea, se ridica o statuie din 
ghips a Sfântului Giovanni Bosco, fondatorul Ordinului 
Salezian. 

La stânga, statuia Madonei cu pruncul, poleită cu aur. 

— Maria Auxiliadora, am zis eu. 

— Salezienii se închină cu devotament Maicii Noastre, 
Ajutătoarea creștinilor. 

Jax se îndrepta spre cancelarie. În spatele biroului, 
secretara și-a ridicat privirea. 

— Jakarta Rivera, doresc să vorbesc cu directoarea. Sora 
mă așteaptă. Sunt mama Georgiei. 

Secretara ne-a poftit să luăm loc, ochind vânătăile de pe 
faţa lui Jax, și a dat un telefon. Jax s-a lăsat cu atenţie pe 
scaun, ţinându-și mâna stângă în cea dreaptă, cu o postură 
rigidă şi ochii scanând ușile de la intrare. Pupilele îi erau încă 
inegale și părea că mâna stângă nu o prea asculta. 

Afară, în curtea de beton, era pauză și un ciorchine de fete 
chiuiau, săreau coarda, jucau prinsa și se plimbau în grupulețe 
pe lângă zidurile pline de mușchi. Curtea nu se vedea din 
stradă. Dar mai erau două camere de luat vederi fixate pe 
zidurile din cărămidă. 

Am zis: 

— De când n-ai mai văzut-o? 

— De zece săptămâni, din vacanţa ultimului semestru. 

În capătul celălalt al încăperii, s-a deschis o ușă. 

— Doamnă Rivera, vă rog să poftiți înăuntru. 

Era o călugăriță voinică și greoaie, cu un costum albastru și 
o cruce mare la piept, cu o tunsoare tip castron dedesubtul 
unui acoperământ mic pentru cap. 

— Așteaptă aici, mi-a zis Jax. 

Și doar datorită unei voințe puternice a reușit să se scoale 
în picioare și să traverseze încăperea, cu mâna întinsă. 

— Soră Cillian. 

Călugărița i-a strâns mâna. 

— Dumnezeule, ce-ai păţit? 


— Accident de mașină. 

Și-a atins obrazul, urmând-o pe călugăriță în biroul ei. 

— E mai înfricoșător decât orice. Dar îmi iau câteva 
săptămâni libere şi voiam să-i spun Georgiei că sunt bine. 

A închis ușa în urma ei. 

Priveam copiii pe terenul de joacă. Purtau fuste maro și 
jachete cu bluze albe și cravate negre. Arătau ca nişte englezi 
adevăraţi, chiar dacă locul lor de joacă era viu colorat și 
urban și părea mai dinamic decât Hogwarts. 

După cinci minute, ușa biroului surorii Cillian s-a deschis, 
iar Jax a ieşit cu pas hotărât și ochi arzători. Expresia de pe 
fața călugăriței era plină de compasiune, dar rezervată, de 
parcă avea încredere în Jax, dar o ţinea totuși la distanță. 

— Sper să te faci bine în curând. 

I-a cerut secretarei să o aducă pe Georgia din clasă și i-a 
strâns mâna lui Jax încă o dată. 

— O să ne rugăm pentru tine. O așteptăm pe Georgia 
săptămâna viitoare. 

— Mulţumesc, soră. 

Jax venea spre mine, aproape vibrând de energie. Ca un 
bec înainte să-i explodeze filamentul și să se ardă. 

— Accidentul chiar m-a dat peste cap. Am nevoie de puţin 
timp cu fiica mea, a zis ea. 

Cu voce stinsă, i-am zis: 

— Și i-ai explicat că traficanţii de copii ar putea să apară la 
uşa școlii s-o caute? 

— Au o relaţie bună cu Poliţia Metropolitană. O să sune 
acolo. După ce plecăm noi. 

Vocea ei avea ceva rigid, de parcă luase novocaină. Își ținea 
mâna stângă în mâna dreaptă. Stânga părea fără viață. 

De pe hol, s-a auzit zgomot de pas alergător. Jax a ţâșnit 
imediat pe uşa biroului. Am auzit vocea unei fetițe, sărind de 
bucurie. 

— Mami. 

Prin ușă, am văzut-o pe Jax deschizându-și larg brațele. 
Georgia a sărit s-o îmbrăţișeze, cufundându-și capul la pieptul 
lui Jax și trepidând de emoție. Jax o ţinea strâns, i-a sărutat 


creștetul capului, și-a lipit obrazul de părul ei, cu ochii închiși, 
de parcă tot ce mai putea face era să-și țină fata în braţe, ca și 
cum vederea ei ar fi prea mult pentru ea. Am simţit un nod în 
gât. 

Când Jax a deschis ochii, Georgia îi zâmbea. Era 
neastâmpărată ca o puştoaică adevărată care mai are puţin 
până la adolescenţă. Părul ei negru era prins într-o coadă la 
spate din care ţâșneau bucle vioaie. Pielea era ciocolatie, 
ochii, întunecați și neliniștiți. Cravata îi stătea strâmb. Jax i-a 
aranjat-o cu dragoste. 

În ciuda epuizării şi groazei, m-am simțit ușurată. Fetiţa lui 
Jax era în siguranță în brațele ei. Am ieșit pe hol. 

Ea s-a întors spre mine. 

— Vino să faci cunoștință cu bucuria mea. Ea e Georgia. 

— Georgie, a zis fetița, ridicând o mână să mă salute. 
Salutare. 

I-am zâmbit. 

— Bună, Georgie. 

— Ea e Kit, a zis Jax. E prietena mea. 

Georgie s-a uitat la mine cu vădită curiozitate. A fost un șoc 
pentru mine să aud ce a zis Jax, dar am realizat că s-ar putea 
să-i fiu într-adevăr cea mai apropiată persoană. Gândul era pe 
cât de trist, pe atât de înspăimântător. 

— Mami, ce-ai păţit la față? 

— Mașina mea s-a luat la trântă cu un stâlp de telefon. Nu- 
ti face griji, scumpete, sunt bine. Doar arată urât. 

— Eşti sigură? 

— Foarte sigură. Hai, o să-ți povestesc totul. 

Georgie o ţinea strâns de mână pe Jax. 

— Doamna Westerman a spus că ai venit să mă iei. Mergem 
în vacanţă? 

— Câteva zile. Hai să-ţi iei lucrurile. 

— Unde mergem? 

Ţinând-o de mână pe mama ei, Georgie mergea pe hol spre 
dormitor sărind într-un picior, cu entuziasmul unui drăcușor 
pe arcuri, pălăvrăgind cu un încântător accent englezesc. Eu 
eram la un pas în spatele lor, conștientă că Jax își trăgea toată 


energia din fericirea fiicei ei. Absorbită și, aproape de 
necrezut, ușurată. N-o văzusem niciodată atât de... normală. 
Ne-am îndreptat spre ieșire și am traversat curtea unde soarele 
cădea drept, umbrele erau friguroase pe lângă zidurile înțesate 
de mușchi verde. Fetele care se jucaseră adineauri în curte 
veneau în goană spre noi, cu obrajii împurpuraţi de frig. S-au 
holbat la Georgie, întrebătoare și poate puţin invidioase. Ea le 
ignora în mod ostentativ — Miss Cool, varianta de unsprezece 
ani. 

Dormitorul era simplu şi avea ecou. Înăuntru, în spatele 
ușii, o altă statuie a Mariei Auxiliadora se impunea înaintea 
noastră. Sus, pe palier, o lumină limpede trecea prin fereastra 
înaltă. Sfinți din ghips, cărămizi maronii, linoleum rece: nu 
era un loc unde aș fi vrut să cresc. Camera lui Georgie dădea 
spre curte. Era o încăpere curată, dar părea că haosul stătea 
pitit pe după colțuri, gata să irupă și să năvălească. Deasupra 
paturilor erau lipite postere cu formaţii de băieţi și staruri TV 
adolescente. M-am simţit confortabil, dar nu ca acasă. 

Georgie și-a înșfăcat rucsacul și a îndesat în el playerul 
audio, niște caiete şi telefonul. 

— Pot să mă schimb, mamă? 

— Da. Dar ne așteaptă un taxi, așa că dă-i bice. 

Am pășit spre fereastră şi priveam în jos la iarba verde și 
piatra cenușie din curte. M-am uitat la ceas. 

— Avem nouăzeci de minute. Flash drive-ul? 

Jax a apucat un palton de iarnă din cuier și a aruncat 
câteva haine pe pat. Georgie și-a desfăcut cravata și a întins 
mâna după un umeraș. A ezitat. 

— Haide, don'șoara Minuţioasă. N-o mai tărăgăna. 

Jax îi împacheta lucrurile în rucsac. S-a oprit brusc şi și-a 
dus degetele la tâmplă, de parcă se lupta cu o durere bruscă. 

Georgie s-a uitat prin cameră, perplexă. 

— Cealaltă uniformă a mea. 

Am zis: 

— Pot să vă ajut? 

— Unde e? 

A devenit deodată serioasă. Era aici, trebuie să le agățăm în 


cuier, dacă zac aruncate aiurea, ne pedepsesc. 

Jos, în curte, agitația mi-a atras atenţia. Am încremenit. 

— Uniforma ta de rezervă a dispărut? 

În umbrele din curte, o singură fată a rămas în spatele 
celorlalți când tot puhoiul intrase în clădire după pauză. Avea 
păr negru și lung până la brâu, pantofi sport Nike. Pășea calm 
pe lângă pereţii clădirii, privind către ferestrele claselor. 

Iisuse Hristoase. 

— Jax. Sunt aici. 

Am dat buzna afară din cameră, Jax o ţinea strâns cu mâna 
dreaptă pe Georgie, pe braţul stâng îşi atârnase rucsacul și 
cerceta cu privirea în toate direcţiile. 

Încordată, Georgie a întrebat: 

— Mami, ce se întâmplă? 

— Pe unde e ieșirea prin spate? 

Georgie a căscat ochii la ea. 

— Ce se petrece? 

— Unde? 

Ochii fetiţei s-au umplut de teamă. 

— În spatele dormitoarelor, după terenul de sport, e o alee 
care duce la o poartă veche. 

Ne-am năpustit pe trepte. La capătul scărilor, am înșfăcat-o 
pe Maria Auxiliadora. Fără să mă opresc, am izbit-o de 
balustradă, fărâmițând fundul statuii. O ţineam ca pe o sticlă 
spartă și goneam alături de Jax pe hol, spre ieşirea din spate. 
O ţinea cu toată puterea pe Georgie. Își răsucea capul în toate 
direcțiile la fiecare ieșire pe care o vedea. 

— Mami, ce se întâmplă? 

— Fără întrebări, Georgia. Fă exact ce îți spun. 

Am aruncat o privire în spatele nostru. Toată lumea era în 
clase, așa că eram singure. 

— Trebuie s-o avertizăm pe sora Cillian, am zis. 

— Nu e timp. 

S-a oprit la ieșire, a dat cu piciorul în ușă și a cercetat zona. 

— Nimeni. Mișcaţi. 

A tras-o pe Georgie mai aproape. Eu am rămas în urmă. Pe 


peretele din spatele ușii era o alarmă de incendiu. Am izbit-o 
cu cotul, am spart sticla și am tras de manetă. Tot aerul s-a 
umplut deodată de țipătul ascuţit al alarmei. 

Jax mi-a aruncat o privire mânioasă. 

— Mișcă. Acum. 

Am alergat de-a lungul unui teren de joacă, am găsit aleea 
năpădită de urzici. Poarta era la optzeci de metri în fața 
noastră, cu arcadă, ruginită şi sufocată de iederă, dar 
neîncuiată. Jax i-a dat rucsacul lui Georgie și s-a apucat să 
tragă cu forță de zăvor. Era înțepenită de atâta rugină. 

— Unde e flash drive-ul? am întrebat. 

Georgie s-a uitat la Jax, apoi la mine, apoi și-a întors 
privirea şi se uita în depărtare peste umărul meu. A făcut ochii 
mari. Mi s-a ridicat părul de pe ceafă. 

M-am întors și am văzut monstrul de Shiver apărând la 
capătul aleii. Uniforma de pe ea o făcea şi mai monstruoasă. 
Ochii ei bolnavi erau fixaţi pe Georgie. 

Răcnind, Jax a smuls zăvorul și a trântit poarta de perete. 

Georgie a arătat cu degetul spre Shiver. 

— Mami, cine e aia? 

Jax m-a săgetat cu o privire oţelită. 

— Mergi cu ea. 

Am împins-o pe Georgie afară pe poartă. Jax a rămas în 
spatele nostru, închizând porţile. 

— Ține-o cu tine, a zis ea. N-o lăsa să-ți scape din ochi. 

— Bineînţeles. 

— Ce se întâmplă? a zis Georgie. Cine e aia? 

— Nu o da pe mâna autorităţilor. Pe mâna nimănui, 
niciodată. Ia-o cu tine, du-o în State. 

A aruncat o privire spre poartă. Și-a vârât mâna în buzunar, 
a scos o cheie. Mi-a trântit-o în palmă. 

— Trebuie să faci rost de ultimul flash drive. E singura 
modalitate de a o scoate din Marea Britanie și de a o păstra 
lângă tine. 

— Unde e? 

— Odată ce ajungi în State, o să ştii în cine să ai încredere. 

— Unde e flash drive-ul? 


— Georgie știe. S-a întors către fiica ei. 

— Cod Negru. Mergi cu Kit. O să te găsesc eu. 

Faţa lui Georgie s-a albit. 

— Nu, mami. 

Am apucat-o pe Georgie de braţ, dar s-a împotrivit, ca un 
pui de tigru, încercând să evadeze. Jax și-a înfipt unghiile în 
brațul ei. 

— Nu te uita. Fugi. 

I-am aruncat lui Jax statuia spartă, am luat-o pe Georgie de 
după talie şi am rupt-o la fugă. Nu a opus rezistență. M-am 
uitat înapoi. Jax a întins mâna spre cuțitul pe care-l avea la 
gleznă. 

O ţineam strâns pe Georgie și am luat-o pe strada din fața 
şcolii. Auzeam sirene în depărtare. 

Georgie și-a încovoiat umerii. 

— Mama mea, nu vreau să plec, trebuie s-o ajutăm pe 
mama mea. 

Continuam să fug. Taxiul era chiar în față, dar nu știam 
dacă Shiver avea ajutoare la intrarea în școală sau dacă poliția 
era pe drum. Tot ce știam era că nu puteam fi prinse. Aveam 
nevoie să se țină Georgie tare. 

— Femeia aia de pe alee vrea să-ți facă rău. Mama ta nu 
vrea s-o lase să-ți facă asta. Și trebuie să faci ceva pentru 
mama ta. 

— Ce? 

— Fugi cât te țin picioarele. 

Goneam pe lângă blocuri, treceam de copacii goi şi 
mașinile parcate. O maşină de poliție, mică și albă, a trecut în 
viteză pe lângă noi, cu girofarul aprins, îndreptându-se spre 
intrarea în școală. Din altă direcţie, o a doua sirenă se auzea 
tot mai aproape. Am ieșit din calea lor și am luat-o pe trotuar. 
În spatele nostru, am auzit poarta deschizându-se. 

— Mai repede, am zis eu. 

Georgie a accelerat, ținând pasul cu mine. 

Jax era în mare belea. Se lupta pentru Georgie, dar era deja 
grav rănită. Fie murea, fie o arestau în câteva minute. N-avea 
să se ivească la colțul următor, scuturându-şi costumul ei 


impecabil de praf. N-avea cum să iasă din asta. Așa că 
rămâneam doar eu. 

Am cercetat împrejurimile, căutând o ascunzătoare, o alee 
care să ne ducă spre libertate. Și atunci am realizat: 

— Georgie, unde ne putem ascunde? 

A părut nedumerită o clipă, apoi mi-a arătat cu degetul în 
josul străzii. La capăt era un zid din cărămidă cu o poartă care 
dădea într-un parc. 

— Pe acolo. 

Înaintea noastră, trotuarul era blocat de schele. Am făcut 
slalom printre mașini şi am alergat pe mijlocul străduței 
înguste. Range Rover-uri și Jaguar-uri și camioane pentru 
construcții erau parcate bară la bară lângă bordură, și 
simțeam că fug printr-un culoar, iar la capăt mă aștepta 
toboganul. 

Georgie, fără aer, mi-a zis. 

— Fugim de poliţie. 

— Da. 

Mi-a aruncat o privire mânioasă. 

— Ăsta e Codul Negru, pe bune, nu? 

— Da. E pe bune. 

Faţa i s-a calmat. Știam că nu puteam risca s-o mint. 

— Nu ştiu ce ţi-a spus ea despre Codul Negru, am zis. 

— Să fug. Să nu merg cu nimeni decât dacă mami spune că 
e în regulă. Nici măcar cu poliția. 

M-a privit din nou. 

— Numai dacă mami spune că e un prieten, așa ca tine. 
Doar să mă duc la sora Cillian sau... 

Pieptul i-a tresărit, dar s-a luptat să nu se dea de gol. Se 
străduia să fie fată mare, să urmeze regulile Codului Negru. 

— Să merg la avocaţii mamei. 

— Cine? 

— Goodhew Waites. Jeremy Goodhew de la Goodhew 
Waites. M-a obligat să țin minte numele ăsta. Am numărul lui 
în agenda telefonului. 

— Sună-l. 

Și-a apucat rucsacul. 


— Și dacă nu dau de el, să încerc la White City. 

Din colț a apărut o mașină care venea spre noi cu viraje 
largi. 

— Ce e White... Iisuse. 

Am împins-o spre maşinile parcate. 

— Urcă. 

S-a cățărat pe capota unei mașini, și am vrut să fac la fel, 
sperând ca șoferul să tragă de volan spre partea cealaltă a 
drumului — oh, la dracu”. 

A tras de volan foarte mult spre dreapta. Am sărit, dar 
venea spre mine cu viteză. Chiar dacă am auzit scârțâit de 
frâne, am știut că e prea târziu. Eram deja în aer când s-a 
oprit. 

Sunetul a fost oribil, a ieșit o bușitură surdă din mine când 
am fost săltată de pe capota mașinii. Am nimerit pe spate în 
mijlocul drumului. 

Am văzut cerul. Nu mă durea nimic. Oh, la naiba, oare 
aveam gâtul rupt? 

Apoi a început să doară. 

Tare rău, și pulsa în mine. Vedeam roți de mașini, crengile 
copacilor și glicină. Uimită, cu capul bubuind, fără suflu. 
Auzeam sirene și plânsete, și cea care plângea era Georgie. 

Nu sta așa. Ridică-te, Delaney. Am văzut-o pe Georgie pe 
capota mașinii parcate, cu gura căscată, și nu puteam să 
rămân întinsă acolo. Mişcă-te. Am auzit o voce aproape aievea 
care spunea ridică-te în două picioare, haide odată, Delaney. 

M-am rostogolit și am început să mă târăsc, capul îmi țiuia, 
dar observam că mâinile mele puteau apuca, picioarele se 
puteau mișca, puteam să mă ridic, s-o văd pe Georgie care se 
holba la mine. 

— Mergi, am zis. 

— Delaney. 

Fetița se uita şi mai confuză la maşina care m-a lovit. A 
rămas locului în mijlocul străzii și cineva răcnea la mine. 
Sirenele mașinilor de poliție se auzeau în ecou dinspre 
clădirile vechi din cărămidă. Încet, zăpăcită, am întors capul 
să mă uit la mașină. 


Ce căuta PJ Blackburn în spatele volanului? 

— Evan, urcă. 

PJ nu rostea un cuvânt, încerca să deschidă geamul mașinii, 
a deschis portiera într-un final și a ieșit. Mi-am dus mâna la 
cap. Dumnezeule, știam că era supărat pe mine, dar să dea cu 
maşina în mine? În Londra? Și-a ridicat braţele în aer și zicea: 

— N-am putut să opresc mașina, am apăsat ambreiajul în 
locul frânei. 

Jesse stătea aplecat pe geam. 

— Evan, haide. 

Georgie a devenit speriată ca o pisică, ochii mari, 
înfricoșaţi, se trăgea tot mai în spate. 

— Kit? 

Jesse i-a făcut semn din mână. 

— Georgia, și tu. Grăbește-te, Ev. 

M-am ridicat în picioare, durerea mi s-a împlântat în 
coaste. Georgie se uita înspăimântată cu umerii lăsaţi, când la 
Jesse, când la mine. Dându-se jos de pe capota mașinii 
parcate, a luat-o spre parc. 

Jesse a deschis portiera. 

— Urcă. Evan, hai odată. Mergem după ea. 

Vocea îi suna mirată și rugătoare și furioasă. S-a uitat în 
spatele meu. O mașină de poliție venea din capătul străzii. S-a 
arătat ușurat mult prea fățiș. 

A văzut că i-am surprins expresia feţei. Am clătinat încet 
din cap, i-am aruncat o ultimă privire şi am luat-o la goană 
după Georgie. 


28. 


Alergam spre parc. Pe poartă, în față, am surprins jacheta 
maro a lui Georgie și rucsacul care-i sălta în spinare. În 
spatele meu, claxoane și cârâitul ambreiajului cu care se lupta 
PJ. Ce dracu” căutau el și cu Jesse aici? Cum știuseră să vină 
la Școala Saleziană? 

Nu mergeam drept, mă omora piciorul. Am trecut tropăind 
prin poarta parcului. Copaci noduroși se ridicau de peste tot, 
cu niște crengi care atârnau ca niște degete cu artrită. 
Mărăcinii împânzeau locul. Un labirint de cărărui cotea în 
toate direcţiile printre tufele cu mure. Știam că englezilor le 
plac grădinile sălbatice, dar asta era deja prea mult - parcă 
era versiunea malefică a Pădurii de o Sută de Acri. 

Aburul respirației mele se încolăcea în aer, fugeam, privind 
în direcţiile cărărilor, zărind un cuplu de bătrâni ținându-se de 
braț și o mamă cu un bebeluș înfofolit în brațe pe o bancă. 
Cedri albi se întindeau deasupra, formând arcade peste alee. 
Cincizeci de metri mai în față, am găsit o hartă. 

Holland Park. La dracu', era imens. Terenuri de tenis, de 
joacă, restaurante, o nenorocită de clădire a operei, copacii 
ăştia și — minunat — o pistă de alergare. Unde Evil Piglet stă la 
pândă cu pușca lui cu lunetă să prindă coloana prezidenţială. 
Am simţit că mă strânge cineva de gât. Nu puteam s-o pierd 
pe Georgie. Dacă o pierd, totul se face scrum. 

Și nici nu puteam să mă panichez sau să umblu brambura. 
Georgie cunoștea parcul acesta și cartierul şi avea instrucțiuni. 
Codul Negru: fugi, sună-l pe avocatul lui Jax. Iar când o 
întrebasem pe unde să mergem, îmi zisese pe acolo. Ceea ce 
însemna să ieşim din parc prin partea de vest. 

Un om care-și plimba câinele venea agale din direcția 
aceea. I-am făcut cu mâna. 

— Aţi văzut o fetiță în uniformă de şcoală trecând în fugă 
pe lângă dumneavoastră? 

— Da, pe acolo. 


A arătat cu degetul peste umăr. Am ţâșnit de pe loc. 

Chiar înainte ca fetița să dispară pe poarta parcului, Jesse 
s-a uitat prin fereastra din spate și a văzut-o aruncând peste 
umăr o privire inexpresivă și goală. Probabil credea că acum 
era pe cont propriu, singură în mijlocul unei haite de lupi. 
Gândul acesta îl sugruma. 

A arătat cu degetul mare peste umăr. 

— Întoarce. Vezi dacă poți să găsești o scurtătură pe lângă 
parc și s-o prinzi din urmă. 

PJ a scuturat din cap. 

— Crezi că fata o să urce în maşină? În niciun caz. Vrea să- 
și piardă urma. 

Avea dreptate. Văzuse că au dat cu mașina peste Evan. Și o 
văzuse pe Evan refuzând să urce. Nu avea nicio idee cine erau, 
puteau la fel de bine să fie doi străini care voiau să-i facă rău. 

Fratele lui a pus mâna pe volan, cu faţa îmbujorată, 
așteptând să-i spună ceva. Ceva de genul ai călcat-o pe prietena 
mea, puteai s-o omori, puteai s-o... 

— Trebuie să încercăm, a zis Jesse. 

PJ a băgat mașina în viteză și a examinat strada 
aglomerată. 

— Nu pot să întorc aici. Trebuie să ocolesc străzile. 

— Fă-o. 

Au trecut de casele victoriene cu ferestre cu pervazuri mari 
din piatră, și glicina care atârna de pe ziduri, aproape zgâriind 
acoperișurile BMW-urilor și SUV-urilor Volvo parcate lateral. 
În depărtare, o mașină a pompierilor venea cu viteză și avea 
sirenele pornite, în fața lor, o fetiță a luat colțul în goană, 
mergând spre parc. S-a mai uitat o dată la ea. Să fi alergat în 
cerc Georgia? 

Nu, era altă fetiță în aceeaşi uniformă. Avea ochi 
înfierbântaţi și o față palidă, părul negru îi flutura în vânt. 
Dâre de sânge îi erau întinse de-a lungul obrazului. Un fior i-a 
trecut pe șira spinării. 

— Ea e una dintre ei. 

— Cine? a zis PJ. 


A trecut în goană pe lângă ei, spre poarta parcului. 

— Hristoase, ea e. Monstrul din hotelul din Bangkok. 

PJ s-a uitat chiorâș. 

— Bangkok? Jesse, ai halucinaţii? 

Avea o cască în ureche și în mână un dispozitiv și se uita 
când la stradă, când la dispozitiv. 

Jesse a pus mâna pe telefon. 

— Găseşte un sens giratoriu şi întoarce. Grăbește-te. 

Bâjbâind pe o cărăruie cu pietriș, am ieșit pe o poartă din 
fier forjat şi m-am trezit într-o stradă îngustă cu multe vile 
albe. Am dus mâna la coaste, mă luptam cu un junghi care îmi 
zvâcnea. M-am uitat în jur și oh, Doamne, am văzut-o în 
dreapta mea. La două sute de metri mai în față, cu rucsacul 
care-i sălta în spate, mișcând din braţele slabe ca un sprinter 
de talie mondială, se orienta să iasă de pe strada asta spre o 
intersecție care dădea într-o autostradă. 

— Georgie, am țipat. 

Nu m-a auzit. Am luat-o la fugă pe lângă casele ca niște 
torturi de frișcă, dichisite înăuntru cu candelabre și afară cu 
jeep-uri Grand Cherokee. Aerul rece îmi șfichiuia plămânii. La 
colțul cel mai îndepărtat, Georgie a pândit să se facă verde la 
semafor, a traversat în fugă, dispărând din vedere la dreapta, 
prin fața unor magazine elegante. 

Mi-a sunat telefonul. L-am scos din buzunar. 

— Jax? 

— Arătarea din Bangkok e pe urmele tale, a zis Jesse. 

Lumina stridentă și aerul tăios au devenit brusc foarte reci. 

— Şi Jax? 

— Nu. 

Mi-am încleștat mâinile, simțeam împunsături în ochi. M- 
am uitat peste umăr. 

— Nu o văd. 

— Tocmai a intrat în fugă în parc. 

— Unde eşti? 

— Mergem tot înainte prin cartier, am întors. 

— Ţine-l pe PJ departe de mine. 


Am ajuns la intersecție și m-am oprit brusc la semafor, 
uitându-mă tot timpul la dreapta mea. Aceea era aleea 
Holland Park. Am surprins-o pe Georgie alergând pe trotuarul 
mărginit de copaci în partea opusă. 

— Georgie! am tipat. Nu părea să mă audă. 

La telefon, Jesse zicea: 

— Ev, venim, dar... 

— FBl-ul ştie că sunt aici? Ai sunat la poliție? 

— Nu. 

Nici măcar n-a ezitat. Ştiam că spune adevărul. Poate că 
omul mă vânduse poliției, dar nu m-ar fi minţit. Lumina 
semaforului s-a schimbat și am fugit peste drum. 

— Atunci n-o face. Jax a zis... 

Mi-am ţinut răsuflarea. Jax poate că era moartă acum. 

— Dacă implicăm poliţia, o să fie un dezastru pentru 
Georgie. 

Niciun răspuns câteva clipe. 

— În regulă. 

M-am simțit ușurată. Razele soarele se cerneau printre 
crengile goale, iar eu alergam. 

— Monstrul are un fel de dispozitiv de urmărire, a zis Jesse. 
Ai grijă de tine. PJ și cu mine încercăm să o interferăm. 

— Mda, interferenţă, e al naibii de bun la așa ceva. 

Fugeam șchiopătând, epuizată, am trecut prin dreptul unei 
brutării franțuzești. Apoi prin fața librăriei Daunt Books, care 
semăna cu un altar unde iubitorii cuvintelor se opreau să se 
închine. Prin fața unui butic unde hainele erau în 
douăsprezece nuanțe de negru. Pe lângă o băcănie 
fermecătoare și nici nu bănuiam că aici, în Holland Park, se 
vindeau calamari pe băț. Pe lângă o măcelărie unde - Sfinte 
Sisoe, ce naiba era în vitrina aia? Ce fel de animal avea 
organele interne atât de dezgustătoare? 

Pe lângă Starbucks, și atunci am văzut unde voia să ajungă 
ea. 

— Se îndreaptă spre stația de metrou. 

A fugit prin intrarea care se căsca pe sub un indicator 
albastru şi semnul roșu pentru metrou. 


Am zis: 

— Georgie se îndreaptă spre o firmă de avocatură numită 
Goodhew Waites. Nu știu unde este, dar cred că e prin centru. 

— O să aflu. 

Staţia de metrou de la subsol era veche, dar și elegantă, cu 
plăci de faianță strălucitoare pe pereţi. Am cotit-o scurt 
înăuntru. Dincolo de barierele de la intrare, erau două lifturi. 
Ușa unuia dintre lifturi dădea să se închidă. 

— Georgie, am strigat. 

Ușa s-a închis fără niciun răspuns. Mă tineam de coaste și, 
în pas alergător, m-am dus spre fereastra de la ghișeu, am 
trântit o bancnotă de douăzeci de lire pe tejghea. 

— Aveţi abonament pe toată ziua, pe toate liniile, ceva de 
genul ăsta? 

— Card de călătorie, a zis femeia și a tastat la calculator. 

A vârât biletul prin fanta ferestrei. Am trecut de bariere și 
am apăsat butonul liftului, gândindu-mă hai mai repede. 

Am aruncat o privire în spate, către stradă, şi am zărit 
trecătorii și traficul. Mai bine nu. Am luat-o în fugă pe trepte, 
coborând în galop o scară de fier în spirală care se zgâlțâia și 
era rece ca naiba. 

Telefonul era încă deschis. 

— Sunt în stația de metrou. Nu am văzut-o pe Shiver. 

— Ev, eu o să... 

Zidurile stației de metrou mi-au întrerupt legătura. 

Jesse și-a trântit clapeta de la telefon și s-a uitat pe hartă. 

— Când ajungem la Notting Hill Gate, fă la stânga. 

Trăgând de volan pe după colț, PJ conducea tacticos pe o 
stradă cu case de culoarea înghețatei, albastru-deschis, roșu și 
alb. Mergeau în direcția greșită, se îndepărtau de stația de 
metrou Holland Park. Maşina a accelerat, PJ a pus mâna 
stângă pe schimbătorul de viteze şi a băgat-o într-a doua. A 
prins viteză după ce-au luat colțul. Traficul de la intersecție 
înainta cu repeziciune. 

Un Jaguar XK8 argintiu a trecut pe lângă ei şi a oprit la 
bordură. Un bărbat a coborât din maşină cu telefonul la 


ureche. Avea tunsoare de fotomodel din reviste, iar mantoul 
negru, de calitate, i se umfla în vânt. Și-a rotit privirea în jur, 
a coborât de pe bordură și, cu ochii în stânga și-n dreapta, 
aştepta o pauză în trafic ca să traverseze strada. 

Era tipul pe care-l văzuse în mașina albă împreună cu 
vânătorul de recompense, în faţa casei lui Evan. Christian 
Sanger. 

EI era creierul din spatele a tot ce se întâmpla. El era cheia. 

— Îl vezi pe tipul ăla? a zis el. 

PJ l-a ochit. 

— Da. 

Ceva mai departe, la dreapta, era intrarea staţiei de metrou 
din Notting Hill. Dacă Sanger traversa strada, acolo se ducea. 
Ştia că Georgia venea încoace cu metroul. Plănuia să o înșface 
din vagon. Jesse a arătat cu degetul. 

— Loveşte-l. 


29. 


Coboram în goană treptele două câte două, mă sprijineam 
de scara în spirală. Pe fierul balustradei de care mă ţineam, 
mâinile mi-erau reci ca gheaţa. La capăt, am luat-o printr-un 
tunel și apoi pe alte trepte către peron. Un metrou era oprit în 
partea de est. 

Am pășit pe peron chiar în secunda în care clinchetul 
anunța închiderea uşilor. Un ultim pasager a sărit în vagon, 
iar în clipa următoare ușile s-au închis. M-am grăbit spre ele și 
am izbit butonul de deschidere. Nu s-a întâmplat nimic. Am 
bătut în geam. O femeie tânără într-un mantou de culoarea 
bobului de mazăre s-a uitat scurt la mine și și-a reluat lectura 
cărții. 

Am alergat de-a lungul peronului, uitându-mă înăuntru 
după Georgie. Clinchetul s-a oprit și metroul s-a pus în 
mișcare. 

La început încet, apoi tot mai repede. M-am uitat spre 
vagonul din față. Georgie stătea pe scaun în capătul 
îndepărtat. Cocoșată, se ținea de bară de parcă era singurul 
lucru din lume care-i mai putea da echilibru. 

— Georgie, am urlat. 

Nu și-a ridicat ochii. Metroul a prins viteză. Am strigat-o 
din nou. Roţile se hurducau și gâfâitul motorului mi-a acoperit 
vocea, chiar și în caverna asta cu ecou. Am accelerat și eu, 
încercând să-i atrag atenţia, am ajuns în dreptul vagonului 
unde era ea și izbeam cu pumnii în geam. 

Georgie și-a sprijinit capul de bară și a închis ochii. Metroul 
a ţâșnit în viteză şi s-a repezit ca un șarpe în tunelul de la 
capătul platformei. 

M-am oprit, răsuflând cu greu. O pală de vânt puternic m-a 
şfichiuit peste față în urma metroului care s-a pierdut în tunel, 
lăsându-mă în caverna aceea cu pereţi curbați din ghips, 
acoperiți cu reclame la asigurări de mașină și agenţii de voiaj. 
Vizitaţi Thailanda! M-am uitat la panoul de deasupra mea care 


anunța următorul metrou în cinci minute. Prea mult. Era tot 
mai departe cu fiecare secundă. 

Nu puteam să spun în care metrou se urcase. Trebuia să 
ajung înapoi pe stradă, unde aveam semnal și puteam să sun 
la firma de avocatură Goodhew Waites. M-am grăbit înapoi pe 
peron şi sus pe scări. Coastele îmi pulsau de durere și piciorul 
îmi zvâcnea. 

Așteptam nerăbdătoare în faţa liftului cu ușile gigantice 
argintii. Beculețul care anunța sosirea liftului s-a aprins și 
ușile s-au deschis. Am pășit înăuntru. 

Liftul avea o a doua ușă pe partea opusă pentru pasagerii 
care coborau. Se închidea. Deodată, mi s-a oprit inima. Vizavi, 
în celălalt lift, cu spatele la mine, era Shiver. Purta jacheta 
maro și fusta uniformei Școlii Sf. Maria Mazzarello. Din spate, 
puteai să juri că e o fetiță de doisprezece ani. S-a răsucit și 
ochii ei m-au fixat. 

Ochi de hidră. Mari, pătrunși de o lumină cenușie și 
furibundă. A ţâșnit spre ușă. Din reflex, am dat să fug. Ușa s-a 
închis. 

Liftul a pornit să se înalțe. Am clipit, am tras o gură de aer, 
înțelegând ceea ce tocmai se întâmplase. Shiver avea să-și dea 
seama că amândouă o rataserăm pe Georgie. Avea să vină. 

PJ a tresărit. 

— Ce? 

Sanger se tot uita în stânga și în dreapta la trafic, 
tremurând din toate încheieturile ca un ferăstrău uman. A 
făcut zece pași grăbiţi pe bordură, s-a oprit și și-a dus mâna la 
piept. Chiar de la distanţa aia, Jesse putea să-și dea seama că 
avea fața mai albă decât varul. Nu se simțea bine. Cât de 
mişto. 

— Dă cu maşina peste el, a zis Jesse. 

— Glumești. 

— O s-o răpească pe Georgie. Trebuie să-l oprim. 

PJ a căscat gura. 

— Eşti nebun la cap? 

— Asta s-ar putea să fie singura noastră şansă. 


Sanger s-a îndreptat de șale. 

— Du-te. O să-şi tragă sufletul și după aia dispare. 

— Ce dracu” e cu tine? 

Jesse și-a dus mâna la cap. 

— Eu nu pot să-l urmăresc pe jos. Fă-o. 

Sanger a văzut că nu mai trecea nicio mașină momentan și 
a traversat spre partea opusă a străzii. Mergea cu pași mari și 
apăsați pe trotuar spre stația de metrou, vorbind la telefon. 

— O dăm în bară, a zis Jesse. 

PJ şi-a tras o față imobilă, a băgat în viteză și a luat colțul. 
A ocolit un autobuz, un Mini și o mașină de tractare al cărei 
șofer schimba o roată. A trecut de Jaguarul lui Sanger și a tras 
în dreptul bordurii. A oprit motorul. 

— Ce faci? a zis Jesse. 

Sanger grăbea pasul din nou, îndreptându-se spre gura de 
metrou. 

PJ s-a uitat la Jesse. 

— Eu am terminat. 

A scos cheia din contact, a coborât din mașină și a plecat. 

Jesse a rămas cu gura căscată, privindu-l cum se 
îndepărtează. PJ s-a asigurat și a luat-o la sănătoasa peste 
drum. Oh, nu. Îl urmărea pe Sanger. 

Jesse a apucat scaunul cu rotile de pe bancheta din spate, 1- 
a scos și l-a asamblat. PJ alerga pe trotuarul de pe partea 
opusă care ducea spre gura de metrou. Când Jesse abia a 
reușit să se dea jos din mașină, PJ era deja la peste o sută de 
metri distanță. 

Vântul îi biciuia fața. L-a văzut pe Sanger mărind pasul pe 
scările către stația de metrou de la subsol, cu paltonul negru 
fâlfâind. La depărtare de zece secunde de el, era PJ. 

A găsit o trecere de pietoni și a ajuns în partea cealaltă a 
străzii, trecând de o femeie într-o blană de nurcă ce plimba un 
câine de mărimea unui șerveţel. Când a ajuns la gura de 
metrou, s-a oprit în capul scărilor. Ar fi putut ajunge repede 
dacă ar fi alunecat în jos pe balustradă, dar era complicat. 

S-a uitat pe lângă el. Se putea intra prin rampa asta? 

Nu. Dar mai exista o intrare de partea cealaltă a străzii și 


de acolo a apărut Sanger pe scări, cu telefonul lipit de ureche. 
A luat-o la fugă înapoi spre Jaguarul parcat. Jesse își simţea 
umerii grei. Vântul îl bătea dintr-o parte. 

Respirând greoi, PJ a apărut pe scări. 

— L-am pierdut. 

Christian s-a urcat în Jaguar, a tras mașina și a făcut un 
viraj. Jaguar-ul a accelerat, trecând ca vântul pe lângă ei și 
mergând spre centrul Londrei. 

PJ l-a observat. 

— Of. 

Jesse s-a uitat lung după el. PJ s-a întors. 

— Voiai să-l omor? Să-l lovesc cu mașina și să-l omor? 

— Nu, eu... 

Şi-a trecut mâna prin păr. 

Faţa lui PJ era descompusă de șoc. 

— Cine ești? 

Aerul era înghețat. Trecătorii îi ocoleau și îi priveau 
insistent. 

— Se presupune că tu ești băiatul bun, membrul familiei 
care a reușit în viață. Eşti în scaun cu rotile pentru că cineva a 
dat cu mașina peste tine. Și voiai să-i fac același lucru tipului 
ăstuia? 

— Nu voiam să-l omori. Voiam să-l oprești. Vreau în 
continuare. 

— Eşti futut la creier. 

Oamenii care făceau jogging treceau la pas pe lângă ei. 
Jaguar-ul s-a pierdut în oceanul de SUV-uri Volvo și BMW-uri 
strălucitoare. 

— Știu unde se duce. Haide, a zis Jesse. 

PJ a scuturat din cap, cu ochii la mașina închiriată. 

— Nu mă mai bag. 

În josul străzii, unde parcaseră, autobuzul dispăruse. 
Camionul de tractare trăsese mai în față, în dreptul mașinii 
lor. Nu era un club auto. Şoferul coborâse și le blocase roata 
cu un imens cleşte galben. 

— Ce facem acum? a zis PJ. 

Jesse și-a ridicat ochii către indicatorul de metrou. 


Christian gonea pe Notting Hill Gate în Jaguarul XK8 pe 
care-l închiriase. Era sleit. Microfonul funcţiona, dispozitivul 
de interceptare a telefonului funcționa. Aveau totul. Fata se 
afla în metrou, alergând la avocatul mamei ca un iepure 
speriat. Avea să ajungă acolo înaintea ei. 

La câteva cvartale distanță, pe străzile înguste ale atât-de- 
sofisticatului Kensington, se afla școala fetei. Văzuse două 
mașini de poliție în capătul opus al străzii când trecuse pe 
acolo mai devreme. Era ceva mișcare pe alee, curcani în 
vestele lor galben-fosforescente și chipiurile alea ridicole 
englezești cu panglici în carouri alb-negre pe margini, multe 
emițătoare și benzi care înconjurau locul, fără arme, doar 
spray-uri paralizante. 

N-avea nicio idee ce-i făcuse Shiver lui Jakarta Rivera. Nu 
putea să se întoarcă pe alee să vadă dacă putea să distingă 
ceva, vreun cadavru în sac sau pete de sânge. Dar probabil că 
ea lucrase bine, din moment ce nu se vedea nici urmă de 
Rivera de când ieşiseră din școală. Bună treabă, puta. Își dorea 
să fi fost martor. Curva asta îl făcuse pe Phil Delaney să-l 
omoare pe tatăl lui. El ar fi trebuit să-i fi făcut felul. 

Companii aeriene de doi bani, îl obligaseră să-şi lase Sig-ul 
acasă. Gândul îl făcea să simtă din nou o apăsare în piept. Și-a 
frecat palma pe deasupra puloverului din cașmir, degetele reci 
ca gheața, mâinile galbene, unghiile mai albe ca zăpada. 
Anemia punea stăpânire pe el. Sângerările erau tot mai 
frecvente, mai greu de oprit. Avea nevoie de fetița asta, avea 
nevoie de ea acum. 

Sus, am ieşit din liftul de la Holland Park, am dat buzna 
spre ieşire, mi-am vârât biletul în fantă, am împins ușile și am 
țâșnit afară în soarele rece. Aveam nevoie de un taxi, dar nu 
prea erau mașini. Am luat-o din loc. 

Holland Park era mai mult decât o zonă elegantă. Era o 
zonă a privilegiilor, a confortului și a grandorii. Grupuri de 
case albe și impunătoare cu parcări private. Copacii în floare 
erau garnisiți cu boboci rozalii. Simțeai un calm și o intimitate 


chiar și în mijlocul șoselei și parcă niciun zgomot, claxon sau 
accent străin prea strident nu-și aveau locul acolo. 

La naiba cu astea. Să ies de aici. După un cvartal, alergând 
sus la deal, picioarele mi-au devenit niște bețe care nu mă mai 
ascultau. În sfârşit, am dat de un taxi. Şoferul m-a întrebat 
unde vreau să merg. 

— Goodhew Waites. E o firmă de avocatură. 

— Adresa? 

Aveam telefonul în mână. 

— Central London. Mergi tot în faţă. Aflu eu adresa. 

Mă uitam în gol la telefon. 

— Cum suni la informaţii? 

S-a uitat în oglinda retrovizoare. 

— Tocmai aţi aterizat din State? 

Mă uitam urât la el, în timp ce-mi trăgeam sufletul. 

— Apasă pedala aia până-n podea. Îţi dau zece lire în plus 
dacă mă duci acolo înaintea cuiva care a luat metroul. 

A ridicat o sprânceană. 

— S-a făcut, iubire. Formează unu-unu-opt-cinci sute. 

Și a apăsat accelerația până în podea. 

Nu era atât de greu, de fapt. Era simplu ca bună ziua. 

Christian și-a făcut drum prin pivnița unei clădiri din 
cărămidă, masivă și adormită, din Mayfair, un loc unde nu 
existau camere de supravegheat, dar existau alarme de 
incendiu. A așezat ziarele pe podea și a aruncat un chibrit 
aprins în vârful grămezii. Flăcările erau atât de fierbinţi, iar 
incandescenţa lor, o alinare a fiorilor lui reci, atât de vie. 

Doar vocea lui Shiver din telefon a rupt vraja. 

— Ai făcut-o? leşi de-acolo repede. 

Flăcările se înteţeau, urcau tot mai sus şi au început să 
danseze. Scoteau un mocnit înviorător. După ce s-a declanșat 
alarma de incendiu, a fugit. 

Când oamenii au început să iasă puhoi din clădire, el era 
deja pe partea cealaltă a străzii. Se fereau de frig, îngrijorați 
de locul lor de muncă, începând să înțeleagă că nu era o 
alarmă falsă și că incendiul era adevărat — acești indivizi cu 


statutul lor de contabili, secretare și avocaţi englezi în 
costumele lor albastre cu dungi și pantofi maro. Oamenii ăștia 
nu aveau un simț al stilului. Nu erau ca italienii. Deși în pat 
erau cele mai năstrușnice ființe cu care avusese de-a face, şi le 
iubea băuturile. Era chiar un lucru bun că armele nu puteau fi 
aduse prea ușor în Marea Britanie, pentru că, dacă englezii se 
dezlănțuie, sunt niște animale. 

S-a cocoşat în mantaua lui neagră, aburii respirației i se 
răsuceau în aer şi spera să nu pară mai mult decât un trecător 
curios. Oare se holbau oamenii la el? A făcut un pas în spate și 
s-a rezemat de clădire. S-a uitat la ceas. Mașinile pompierilor 
aveau să ajungă în orice clipă. Shiver trebuia să se grăbească. 

Încă vreo treizeci de secunde și ea şi-a făcut apariţia pe 
trotuar. Își mușca buza și se uita la o bucată de hârtie din 
mână, de parcă voia să se asigure că aceea era adresa, apoi și- 
a dus mâna la gură și s-a arătat oripilată. Ezitând, s-a apropiat 
de o femeie tânără îmbrăcată în haine mult prea mulate și 
ostentative ca să fie avocată. Era secretară, cam același lucru 
ca ea. Shiver a bălmăjit ceva și i-a arătat femeii bucata de 
hârtie, ţinând în tot acest timp privirea în pământ pentru că 
pe Shiver doar ochii o puteau da de gol. Umerii îi erau 
încordați de frig și spaimă. 

O curvă obişnuită care putea să joace mai bine decât orice 
actriță de pe Broadway. Secretara și-a pus mâna pe cotul lui 
Shiver și l-a strigat pe un bărbat care se afla în partea opusă a 
mulțimii. Era un slăbănog cu păr roșcat care îi fâlfâia în vânt, 
cu un costum prea larg la umeri și, vai, sărmanul nenorocit, o 
cravată de culoarea lavandei. După ce secretara s-a apropiat 
de el, ținând-o alături pe biata fetiță înspăimântată de la 
şcoala catolică, el s-a aplecat și, cu o formalitate sobră, i-a dat 
mâna. Jeremy Goodhew, încântat de cunoștință, draga mea fetiță, 
îmi pare rău, dar acum întâmpinăm o urgenţă. Ea se arăta prea 
înspăimântată să-l privească prea mult timp, prea speriată, el 
a vorbit cu secretara și a arătat cu mâna către clădirea de 
birouri care ardea, gesticulând apoi spre stradă, iar Shiver 
dădea din cap cu recunoștință și l-a lăsat să o ia înainte pe 
trotuar, îndepărtându-se de mulțime și de alarmele care 


răsunau. Omul o ducea, fără îndoială, undeva unde puteau 
vorbi în tihnă. Undeva unde i-ar fi putut lua o ciocolată caldă. 
I-a atins umărul. Gestul părea menit s-o liniștească, nu avea 
nimic sexual. Fraierul. 

Secretara a rămas pe trotuar, privind cum se îndepărtau. 
Nu te uita prea mult, Christian, se gândea el. Dar au apărut 
sirenele, ecoul lor reverberând în pereţii din cărămidă, iar ea 
s-a răsucit să privească mașinile de pompieri apropiindu-se. 

Când Shiver l-a apucat de braț pe Jeremy Goodhew, 
conducându-l pe o alee, Christian a fost singurul care a văzut 
ce-a urmat. 


30. 


— Jesse. În sfârşit. Sunt într-un taxi, mă îndrept spre 
Mayfair. Unde ești? 

— Aproape, dar nu înaintez suficient de repede. Christian 
Sanger e pe urmele lui Georgie, a zis. 

— Oh, Doamne. 

Am săltat pe scaunul taxiului. Şoferul, cu fața lui dulce ca 
tapioca, conducea mașina asta ca pe-o bilă de bowling prin 
trafic, rula de-a lungul străzii Bayswater, de parcă era Steve 
McQueen în Bullitt. 

— Ascultă, ar fi trebuit să-ți spun asta, a zis Jesse. Când am 
văzut că monstrul ăla o alerga pe Georgia. Nu avea doar un 
dispozitiv de urmărire, avea și căști. 

Cască și dispozitiv de urmărire: e nasol. Taximetristul s-a 
avântat după o curbă. Am alunecat de pe banchetă înainte să 
apuc să mă prind de mâner și să-mi găsesc echilibrul. Pe asta 
o s-o trec direct în jurnalul meu de călătorie: Orașe ale lumii în 
șaizeci de minute sau mai puţin. 

— Shiver a intrat în camera lui Georgie înainte ca eu și Jax 
să ajungem la școală. Probabil a desfăcut telefonul lui Georgie 
și i-a băgat un dispozitiv în rucsac. 

M-a luat de cap o senzaţie de scufundare, am realizat că 
Shiver auzise, cel mai probabil, tot ce-mi spusese Georgie. 

— Cred că știe exact unde se duce Georgie. Suntem la 
câteva minute de firma de avocatură. O să fac tot ce pot. 

— Ai grijă. 

— Aşa o să fac, dar... 

Vocea i s-a îndepărtat de telefon. Se auzea zgomotul unei 
mulțimi de oameni în telefonul lui, ca o cacofonie pe fundal. 

— Dar? am spus. 

— Dar acum am treabă, a spus şi a închis. 

Scara rulanta era aglomerată. Jesse se ţinea de balustrada 
din cauciuc a scării care urca, stând aplecat în faţă. 


— Ăla e tot acolo? 

PJ s-a uitat înapoi. 

— La naiba, da. 

Angajatul de la metrou a apărut jos, dedesubtul lor. 

— Hei. Dă-te jos de acolo. 

— Bine, a strigat Jesse. De îndată ce ajung sus. 

Omul a luat un walkie-talkie și a lovit cu pumnul în scara 
rulantă. 

— N-ai voie. Dă-te jos. 

— Ce facem? a întrebat PJ. 

Jesse a zâmbit. 

— Fă-i cu mâna. 

S-au întors și au salutat ca familia regală. Omul s-a avânt 
pe scara rulantă. Jesse se ținea cu mâinile de balustradă până 
au ajuns aproape de buza de sus a scării rulante. Au început să 
dea coate prin mulțime spre ieșire, auzind walkie-talkie-ul 
cârâind în spatele lor. Înainte să-i poată opri angajatul de la 
metrou, s-au repezit prin ușile stației de metrou de pe strada 
Bond pe o stradă laterală. 

PJ a aruncat o privire înăuntru. 

— Asta mă absolvă pentru șofat? Suntem chit? 

— Ajungem și acolo. 

Spre dreapta era un drum principal, înțesat de pietoni şi 
trafic. Se vedeau magazine enorme. 

— Asta-i strada Oxford. 

Jesse a întors harta şi a dat din cap spre cealaltă direcţie. 

— La sud e firma de avocatură, la trei cvartale distanță, 
aproximativ. 

— Luăm un taxi? a spus PJ. 

— Prea lent. Bagă viteză. 

S-a răsucit și a pornit. PJ îl urma. 

— Ce urmează, base jumping? 

Nu mai avea aer. 

Jesse şi-a amintit cum îl trăsese PJ în sus după el pe trepte, 
prin spaţiul dintre ușile metroului și șine, pe scările atât de 
numeroase. 

— Știu că a fost greu. Îți mulțumesc, a spus el. 


— Tu, fratele meu, ai o doagă lipsă. 

— Se numește improvizație. Și suntem în criză de timp. 

Grăbeau pasul, în lumina rece a soarelui. PJ a spus: 

— Oamenii se holbează la tine, nu-i așa? 

— Tot timpul. 

Cartierul părea victorian, clădiri solide din cărămidă roșie 
se profilau pe cerul albastru pătrunzător. După câteva 
cvartale, au luat colțul și au văzut o piață în faţă. Copacii 
împânzeau gazonul și clădiri magnifice în stil georgian îl 
înconjurau din trei părți. 

Jesse s-a uitat pe hartă. 

— Oh, uau. 

S-a uitat în jurul pieței. Ar fi riscat Sanger să apară acolo? 
PJ a arătat cu degetul spre capătul drumului. 

— Ce-i acolo? 

Spre sud, la aproximativ o sută de metri în spatele pieței, 
erau parcate mașini de pompieri în faţa unei clădiri de birouri. 
O mulțime de oameni se învârteau pe trotuar. Jesse a 
împachetat harta și a pus-o în buzunar. 

— Asta nu-i a bună. Haide. 

Cu respirația tăiată, Christian își presa telefonul de ureche, 
inhalând aerul rece și greu. 

— Gata? 

— Da, a spus ea. 

— Ce... 

— Douăzeci de unităţi, injectate cu stiloul pentru insulină. 
N-a apucat să reacționeze. Nici n-a ştiut ce l-a lovit. 

— Da. Dar nu te duce să înghiontești cadavrul cu băţul. 
Mișcă-ţi fundul bolnav în piață. 

— Ai... 

— Sigur, am contactat-o pe fată. I-am spus că sunt secretara 
lui Jeremy Goodhew și mi-am cerut scuze că biroul a fost 
închis din cauza unui incendiu în clădire. Dar domnul 
Goodhew o să se întâlnească cu ea într-un loc public. Ea să fie 
cu ochii în patru după el. E tânăr și subțire și are părul negru 


şi cel mai amabil zâmbet, și poartă un mantou negru. Și da, 
am vorbit cu un accent perfect englezesc, exact ca secretara 
adevărată, fetița n-a bănuit o secundă. 

Cine se crede asta de-i vorbeşte așa, maică-sa? 

— Sunt pe drum spre piaţă, a spus el. Vino aici. 

— Cinci minute. Trebuie să mă spăl și să-mi schimb 
hainele. Fata şi cei de la firma de avocatură m-au văzut în 
uniformă de şcoală, trebuie să scap de ea. 

Își freca mâna de piept, îşi simţea inima accelerându-și 
bătăile, nu mai avea suflu. Se îndrepta spre piață, atât de 
nerăbdător că-i venea să tipe. 

PJ alerga pe lângă Jesse, cu ochii la agitația de pe stradă, 
ceva mai departe. 

— Ce ai de gând să faci? 

Ce voia de fapt să spună era: ce poți să faci? Se ţinea de 
roți, mâinile îi erau reci pe metal, în ciuda mănușilor fără 
degete. 

— Să-ţi zic un lucru despre tipul ăla, Sanger, a spus PJ. Se 
poartă ca un dependent de metamfetamină. 

Jesse s-a uitat la el. 

— Da? 

— Avea niște spasme de parcă era gata să sară din pielea 
lui. Şi îşi ţinea încleștată falca și își măcina dinții. Așa 
reacționează cei care se droghează cu metamfetamină când 
prizează foarte mult. 

Se uita la Jesse. 

— Dacă a tras prafuri, probabil e paranoic. Suspectează pe 
toată lumea. 

Jesse a căzut pe gânduri. Privea în jur. Clădirea superbă de 
cărămidă de peste drum era Marriott. 

— Stai aici cu ochii-n patru. Cel mai bine așteaptă acolo 
sus, pe treptele hotelului. Mă duc în piaţă. 

— Tu nu ești chiar genul care nu sare în ochi. 

— Așa că trebuie să folosesc asta în avantajul meu. 

A traversat strada. Iarba din piață părea de smarald în 
soare, copacii erau rugi de mure. Peste drum, PJ urca treptele 


spre intrarea laterală în Marriott. S-a rezemat de peretele din 
fața ușii, cu mâinile ascunse la subsuori să se încălzească. 
Jesse s-a dus în mijlocul pieţei. În apropiere, se înălța 
Memorialul Roosevelt. I-a aruncat o căutătură tăioasă statuii 
negre. Cel mai mare președinte al secolului XX, un paralitic 
care a condus ţara în al Doilea Război Mondial, stătea în 
picioare. Imagine în contradicţie cu realitatea. A continuat să 
cerceteze perimetrul. Nu putea fugi, nu se putea ascunde, nu 
avea vreo armă la el. Îi rămânea doar improvizaţia. 

În partea de sud-est a pieţei, un om într-un palton negru 
impunător a traversat în direcţia lui. Jesse și-a luat telefonul, 
a apăsat butonul de reapelare și s-a dus să-l salute pe Christian 
Sanger. 

— Am înțeles, am spus, și imediat după aceea Jesse a închis 
telefonul. 

M-am aplecat spre taximetrist. Piaţa Grosvenor. A virat 
scurt după colț, pe o bandă de lățimea unei canapele, trecând 
ca fulgerul la câțiva centimetri de mașinile parcate. Abia dacă 
s-a oprit la intersecţie, a apăsat pe acceleraţie, motorul huruia 
greu ca un avion de bombardament. Clădiri din piatră cenușie 
alergau și rămâneau în urma noastră. A luat alt colț cu un 
viraj scurt. A frânat atât de tare, că mi-a alunecat fundul de pe 
scaun. 

— Drăcia dracului, a zis. 

Indicatoare portocalii în formă de con stăteau înghesuite pe 
stradă ca niște coifuri de hârtie. Mai sus erau bariere, iar un 
camion de la British Gas împreună cu echipajul blocau strada, 
chepenguri erau date la o parte, mormane de pământ 
îngrămădite în jurul șanțului care fusese săpat. Taximetristul 
s-a uitat pe fereastra din spate și s-a încruntat. Un rând de 
mașini așteptau în spatele nostru. Eram blocaţi. A clătinat din 
cap. 

— E la trei străzi distanţă, vrei să aștepți să se pună în 
mișcare traficul? 

— Nu. 

Am apucat rucsacul, am sărit și i-am îndesat câteva 


bancnote pe fereastră. 

— Ai şi bonusul de douăzeci. Eşti un prinţ. 

Jesse îl urmărea pe Sanger mergând cu pași mari spre 
centrul pieței. Pardesiul lui negru flutura în vânt ca niște 
aripi. Peste drum, PJ stătea în ușa hotelului. Jesse se uita spre 
vest. Evan ar fi trebuit să vină din partea aceea. Continua să 
bată piaţa și brusc a dat cu ochii de un sacou maro. 

Georgia venea pe jos în direcţia lui dinspre colțul cel mai 
îndepărtat al pieţei. Avea fața tulburată, brațele subțiri 
încrucişate la piept să se încălzească, picioarele goale păreau 
de marmură albastră în frigul care mușca. Unsprezece ani 
avea şi a ajuns atât de departe, pe cont propriu, și avea de 
gând să o scoată la capăt. A simţit un nod în gât de emotie. 

Sanger a ridicat o mână în aer, expansiv, și a fluturat-o. 

— Georgia? Sunt Jeremy Goodhew. 

Privirea lui Georgie s-a fixat pe el, a luat-o la pas grăbit cu 
umerii despovăraţi și şi-a coborât toate scuturile de apărare. 
Jesse putea să-i țipe să fugă, dar nu avea nicio îndoială că, 
dintre toți trei, Christian ar fi fost cel mai rapid, chiar dacă era 
palid, cu buze ca de bolnav de ficat, cu vene ca niște irizaţii 
albastre pe sub pielea tâmplelor. Nu, dacă fugea, era pierdută. 
PJ era prea departe, iar Evan nu ajunsese încă. 

I-a fluierat de dincolo de gazon. 

— Georgia, oprește-te unde ești. 

A ridicat degetul spre Sanger. 

— Nu te apropii mai mult. 

Georgie a tresărit scurt, era la o distanță de aproximativ 
treizeci de metri. Christian a avut o reacție întârziată, pe 
moment a ezitat și apoi a continuat să se apropie, întinzând o 
mână spre ea. Și-a dezvelit dinţii. 

— Îmi pare rău pentru nenorocirea de la firmă. Vino cu 
mine, totul e bine acum. 

Dincolo de zâmbetul liniștit, dorința îi clocotea în glas. Dar, 
deşi calm și seducător, mâna îi tremura. Ochii îi fugeau la 
Jesse. Jesse şi-a coborât vocea. 

— Da, m-ai mai văzut. În faţa casei lui Evan, când a fost 


împușcat Boyd Davies. 

Christian a încetinit și s-a oprit. 

— În ziua aia, a spus Jesse, ai plănuit să părăseşti mașina și 
să-l lași pe el să încaseze gloanțele? Sau ai avut un noroc 
chior? 

Georgie îl privea clipind des şi respira tot mai greu. 
Christian a mijit ochii. Zâmbetul și căldura lui se retrăgeau 
într-o carapace. Cu o voce slabă, a spus: 

— Există legi împotriva hărțuirii. De ce nu dispari, 
prietene? 

— M-ai văzut și în faţa staţiei de metrou Notting Hill. Ai 
ratat șansa de a o răpi pe Georgie și o s-o ratezi și pe asta. 

Georgie a înțepenit. 

— Ce? 

Ochii lui Christian au alunecat spre ea și a clătinat din cap. 

— Minte. Ignoră-l pe omul ăsta și vino cu mine. 

— Nu vrei să știi cine sunt? a spus Jesse. De ce te urmăresc, 
cum de știam că o să fii aici? 

Încet, înainta în scaunul cu rotile spre el. 

— Ai primit un apel în faţa stației de metrou. Ai fugit 
gâfâind ca un câine în călduri. Ai decolat într-un XK8 și ai 
venit aici. 

S-a uitat la Georgie. 

— Când ai sunat la firma de avocatură, ai vorbit cu domnul 
Goodhew în persoană? 

Faţa ei s-a albit. A clătinat din cap. 

— Tipul ăsta nu are accent englezesc, Georgie. Se preface. 
Numele lui adevărat e Christian Sanger. 

Ea a făcut un pas înapoi. Zâmbetul lui Christian era acum 
forțat și nervos. 

— E ridicol. Sigur că sunt Jeremy Goodhew. Cum altfel aș 
fi ştiut că veneai la firma de avocatură? De ce aș fi venit aici 
pentru tine? 

Se apropia de ea, pieptul i se ridică şi cobora. 

— Să mergem. 

I-a întins mâna, dar ea a dat înapoi. 

Jesse înainta cu scaunul cu rotile spre el. 


— Dacă tu crezi că ești în siguranță, greșești. Nu ai auzit 
niciodată numele Tim North? 

Christian a rămas locului ca fulgerat. 

În tribunal, ăsta ar fi fost momentul când îi fortezi mâna 
martorului. Secunda în care l-ai agăţat în cârlig și vrei să-l 
tragi în barcă. Ca apoi să-i dai în cap cu un ciocan de lemn 
până-l lași inconștient și-l atârni de sârmă. 

Jesse a dat din cap. 

— Prea bine. Poate că ești mai deștept decât pari. 

— Nu poți fi Tim North, a zis Christian. EI e... 

S-a oprit, era blocat — nu voia să se deconspire în fața 
Georgiei, dar în același timp era speriat de persoana lui Tim 
North și zvonurile care se auzeau despre el. 

— Vreau să-ți mulțumesc, a zis Jesse. Mi-ai ușurat munca. 

— Ce? 

— C-ai venit în Piaţa Grosvenor. 

Bravada nu putea masca ignoranţa lui Christian. 

— Şi ce-i cu asta? 

Jesse a dat din cap spre capătul vestic al pieţei. 

— Nu știi ce-i clădirea aia? 

Christian s-a uitat la ea. 

— Urâtă ca moartea. 

— Sigur. Dar nu asta voiam să zic. 

Christian s-a uitat mai atent la clădirea greoaie, aurită și 
împodobită cu un vultur de alamă. Pupilele îi erau subţiri ca 
lama de cuţit. Își muşca buzele vinete, de parcă încerca să 
înțeleagă. 

— Aia e Ambasada SUA, a zis Jesse. 

Văzând ce faţă face Christian, a auzit în mintea lui o voce: 
bingo. 

— Toate antenele alea de pe acoperiş? Jumătate dintre ele 
sunt îndreptate spre tine. Christian, poate că oi fi tu idiot, dar 
steagul ăla nenorocit nu-ţi zice nimic? 

Christian și-a săltat privirea și a zărit steagul. 

— Avem o jumătate de duzină de agenţi de serviciu în 
interior, şi legături cu MI5 și Filiala Specială. 

S-a uitat la Georgie. 


— Acoperă-ţi urechile. 

Luată prin surprindere, ea a făcut întocmai. Pulsul lui Jesse 
a luat-o razna. 

— Nu toți polițiștii britanici sunt înarmați, dar cei care 
monitorizează această piaţă cu siguranţă sunt, și o să tragă. 
Ştii cum arată rana pe care o face o armă de mare calibru în 
ceafa unui om? 

— Vorbeșşti prostii, a zis Christian, și privirea îi fugea pe 
acoperișuri. 

— Uită-te cu atenţie la ambasadă. Există un detașament de 
soldați de pază în picioare în spatele acestor uşi și se uită la 
tine chiar acum. 

Christian îl privea apăsat, cu gura blocată undeva între un 
rictus și un zâmbet dispreţuitor. Aparent fără să vrea, a dus 
mâna la piept, degetele îi frecau materialul puloverului de sub 
mantou. Jesse i-a făcut semn lui Georgie să-și ia mâinile de la 
urechi. 

— Vreau să te duci la ambasadă. Acolo o să ne întâlnim cu 
Evan. 

— Nu, nu-i adevărat, a spus Christian. Georgia vine cu 
mine la firma de avocatură. Nu mă poți opri. 

— Poate că eu nu pot. Dar nu suntem singuri. 

Jesse cerceta piaţa și a zărit doi oameni de afaceri care 
treceau prin apropiere. Se uitau la ei. La fel și tânăra femeie 
care stătea pe banca din parc mai departe. Și omul cu mătura, 
curățând lângă coșul de gunoi. Jesse s-a uitat în spate, peste 
umăr, la Marriott. A dat din cap, iar PJ a făcut întocmai. 
Umerii lui Christian păreau să se lase, ca și cum se retrăgea 
într-o carapace spartă. Georgie stătea pe loc. 

— Eu nu plec nicăieri. Cu niciunul dintre voi. 

Nu era tocmai ce voia să audă, dar trebuia să admită că 
avea curaj. Un curaj dat naibii. 

— Sunteţi amândoi prefăcuţi, a spus ea. 

A început să tremure de frig, genunchii i se loveau unul de 
celălalt. S-a retras un pas. Și-a scos mâna și arăta cu degetul 
spre Christian. 

— Știu că nu ești avocat, nu ești englez și nu ai nici măcar 


vârsta care trebuie. 

S-a întors spre Jesse, cu ochii întunecaţi. Doamne, era o 
privire feroce, la fel ca a lui Jax. 

— Şi cine e Evan? De ce îi tot spui așa? 

La naiba. Jesse a împins scaunul înainte. Aproape că era 
între ei doi acum. 

— Georgia, nu trebuie să mă crezi sau să-l crezi pe el. Dar 
poți să fii în siguranţă dacă fugi la ambasadă chiar acum. 

Părea agitată, avea pete roșii, fierbinți pe obraji. Christian 
își rotea acum ochii precaut, de jur-împrejur, nu la 
acoperișuri, ci pe stradă. 

Monstrul. Unde o fi? 

— Georgie, fugi. La pază. Du-te, a spus Jesse. 

Ea părea sfâșiată. De ce nu se ducea? La naiba, Evan 
spusese fără poliție... Jax i-o fi spus lui Georgie acelaşi lucru? 
Să nu aibă încredere în poliție? 

— Ştii cine e pe bune, nu? a spus el. 

Vocea îi tremura, și ea a zis: 

— Pușcașii marini? 

— Da. Fugi. 

Peste umăr, a strigat: 

— PJ. 

Georgie s-a întors și a rupt-o la fugă spre ambasadă. Jesse s- 
a răsucit, ştiind că n-are nici cea mai mică șansă să-l oprească 
pe Christian, gândindu-se unde e fratele meu, apoi văzându-l pe 
PJ coborând în salturi treptele. Christian și-a strâns pumnul și 
a vrut s-o rupă la fugă după Georgie — în direcția lui. 
Mulţumesc, prostu” pulii. 

L-a apucat pe Christian de curea când a trecut în fugă pe 
lângă el. S-au prăbușit unul peste altul. 

— Dă-mi înapoi portofelul, țipa Jesse. 

Christian se zbătea sub el, încercând să se smucească și să 
n-o scape pe Georgie. 

— Ce faci... 

— Lasă-mă, ticălosule. Dă-l înapoi, a strigat el. 

Strângea cu toată forța pumnului cureaua lui Christian. 
Femeia de pe bancă și omul cu mătura se îndreptau. Christian 


se uita confuz și uimit. 

— Termină, a tipat Christian, în pizda mă-tii, te... 

S-a învârtit și a încercat să-și înfigă degetul mare în ochiul 
lui Jesse. Jesse l-a apucat de mână și s-a aruncat cu toată 
greutatea pe el. Christian a răcnit și s-a zvârcolit sub el, 
încercând să se salte în picioare. Jesse se ținea tare, l-a simțit 
pe Christian oprindu-se din zbatere și dintr-odată l-au trecut 
toți fiorii când l-a văzut că zâmbeşte. Georgie făcea sprinturi 
pe iarbă, mergând ţintă spre ambasadă. În depărtare, Evan s-a 
ivit de pe o stradă din lateral, cu braţele în aer, făcându-i 
semne. Din umbră a apărut o siluetă subțire, cu părul negru 
învolburat de vânt, îndreptându-se spre Georgie ca o săgeată. 
Shiver. Haos. 

Am dat buzna în Piaţa Grosvenor, conștientă că scena asta 
semăna prea mult cu un clinei la fotbal, că Jesse a tăbărât 
peste Christian Sanger și îl făcea să tipe, că Georgie era în 
belele și PJ prea departe ca s-o ajute. Că Shiver era agilă, 
rapidă, probabil înarmată, și era pe urmele lui Georgie. 

Clădirea odioasă care era Ambasada americană se afla la 
dreapta mea, un monstru din beton și dantelării aurite 
strălucind în soare. Georgie alerga, traversând piaţa și căutând 
intrarea din faţă. A văzut-o pe Shiver. Fără să se oprească, a 
tăiat-o în altă direcţie. Făcea totul din instinct, nu ceda, dar 
era indiscutabil disperată. O strigam pe nume și acceleram. 
Jesse mi-a auzit vocea și PJ a schimbat direcţia, spre mine. 
Am mai aruncat o privire peste umăr, teama era ca o durere, 
văzându-l pe Jesse încăierat pe jos cu Christian. Georgie 
alerga spre strada Oxford. M-am uitat în stânga, de data asta 
ca să nu mai greşesc, și goneam în continuare. Cartierul era de 
o frumuseţe londoneză pură, aproape ca o scenă din Peter Pan, 
clădiri în stil georgian din cărămidă, cu lucarne de-a lungul 
acoperișurilor, de unde copiii ar fi putut să zboare departe, 
prima stea la dreapta și de acolo până spre zorii dimineţii. 

Georgie a luat-o pe o stradă laterală și a dispărut din 
vedere. Am strigat-o pe nume, dar nu s-a întors. Picioarele mi- 
erau grele ca niște cărămizi. Trebuia să n-o pierd din ochi, dar 


nu mai aveam prea mult combustibil. Când a intrat în stația 
de metrou de pe strada Bond, eu eram la o sută de metri în 
spatele ei. Am aruncat o privire înapoi. Shiver nu mai avea 
uniforma, sacoul şi cravata, se deplasa cu un pas neted și 
întins care mă ducea cu gândul la o gheișă care patinează. Am 
trecut prin ușile duble în stația de metrou. 

La naiba. Nu era ca-n Holland Park. Aici era centru 
comercial. Lumea forfotea peste tot cu sacoșe de cumpărături, 
telefoane la urechi, lumini strălucitoare peste tot şi, slavă 
cerului, căldură. Am luat-o la picior pe un hol, am reperat 
indicatorul de metrou și am sărit pe scara rulantă. Mamă. 
Locul ăsta nu era un mall obișnuit, ci o lume futuristă 
stridentă, ca un tur prin Lumea de mâine de la Disneyland, prin 
1969. Și eu care credeam că Londra înseamnă doar musicaluri 
în West End și bătăi la fotbal. 

Am pășit de pe scara rulantă când am ajuns jos şi am luat-o 
la goană spre bariere. Și fir-ar al naibii, două rânduri de 
oameni aşteptau să intre la metrou. Spre Central. Spre Jubilee. 
Și am pierdut-o din vedere pe Georgie. M-am strecurat până la 
bariere în căutarea ei, încercând să gândesc. Fugea fără țintă? 
Nu. 

Îmi spusese ceva mai devreme: Codul Negru presupunea un 
loc de rezervă în cazul în care lucrurile mergeau prost cu 
Goodhew Waites. Am găsit o hartă a metroului. Arăta ca 
sistemul vascular, vene și artere de culori diferite care urcau 
în toate direcțiile. Aminteşte-ţi, ce locaţie era? White City. 
Staţia centrală. 

Am luat-o din loc, sărind pe o scară rulantă ticsită cu 
oameni care coborau în pântecele staţiei de metrou. Am 
încercat să mă strecor pe lângă ei, dar, cu hainele lor grele și 
cu pungile burdușite de cumpărături, nu mai aveam loc pe 
scări. De ce toată lumea aici se îmbrăca în negru? Ai fi zis că e 
un oraș al sutanelor. Din capul scării rulante, se auzea forfotă. 
O femeie a ţipat: „Hei!” și niște voci de adolescente: „Vacă 
proastă”... 

M-am uitat înapoi: Shiver dădea oamenii la o parte, câștiga 
teren. Am privit în jur. 


În spaţiul dintre scările rulante care coborau și cele care 
urcau, era un panou de aluminiu de patru metri lățime. Arăta 
ca un tobogan deosebit de lung și urât. Era împânzit cu 
butoane roșii pentru urgente. 

— Ferea. 

M-am furișat printre doi puști de șaisprezece ani care se 
pupau de parcă venea apocalipsa peste noi. Am urcat peste 
balustrada de cauciuc pe separatorul de aluminiu și m-am 
împins în jos. 

M-am lăsat să alunec. Primul lucru pe care l-am lovit a fost 
semnul Fumatul interzis. Fundul meu l-a luat din mers și am 
alunecat mai departe, înclinându-mă în lateral ca la pinball și 
prinzând viteză. Cinci metri mai în față era butonul de Stop. 
L-am lovit. Și alunecam în continuare, învârtindu-mă. 

Strigătele au venit repede și tare. Scara rulantă s-a oprit. 
Oamenii s-au împleticit după ce impulsul opririi bruște i-a 
smucit în față, s-au ciocnit unii de alții și s-au apucat de 
balustrade. Shiver a rămas captivă în partea de sus. Își făcea 
loc printre oameni, dar rămânea în urmă. Când am ajuns jos, 
am aterizat în patru labe și m-am săltat pe picioare. Oamenii 
strigau la mine. S-a pornit alarma și un angajat într-o vestă 
reflectorizantă de culoare portocalie alerga spre noi. l-am 
arătat scara rulantă. 

— Americanca aia nebună a apăsat butonul de oprire. 

Înainte să mă poată opri, trecusem deja de el. Mi-am luat 
rucsacul, am ajuns printr-un tunel și am luat-o în jos pe scări 
către stația centrală. Peronul din est era aglomerat. Am tăiat-o 
spre vest. 

— Georgia. 

Oh, Doamne. Stătea pe peronul pustiu, uitându-se cu 
disperare după un tren. Am alergat cu brațele deschise spre 
ea, şi-a ținut respiraţia și i s-au mărit ochii. Mi-am aruncat 
brațul în jurul umerilor ei și am tras-o mai în spatele 
peronului. 

— Nu putem aștepta pe partea asta. Ne putem amesteca 
prin mulțime pe celălalt peron, i-am spus. 

— Metroul ăsta nu merge unde trebuie. 


Am tăiat-o spre cealaltă linie. 

— Putem schimba la următoarea oprire. 

Se uita la mine cu o ușurare tot mai evidentă și o spaimă 
tot mai mare, dacă așa ceva era posibil. 

— Am crezut că ești rănită, am văzut când a dat mașina 
peste tine. 

Pete roșii i-au înflorit pe obraji. 

Și m-am rătăcit încercând să găsesc Goodhew Waites, și 
apoi omul ăla nu era domnul Goodhew și... 

— Știu. Ţine-te bine. 

Ne-am tras în mijlocul mulțimii. 

— Ce e în White City? 

— BBC. 

— Glumești. 

— Mama spune că are o mulțime de camere peste tot și o 
mie de jurnaliști. Stau afară și ţipă întruna. 

Deasupra peronului s-a aprins beculețul: trenul se apropia. 
Sunetul zăngănea din tunel și farurile luminau pereţii curbați. 
Aducând cu el un val de aer care ne-a zguduit, metroul a oprit 
în staţie. De îndată ce ușile s-au deschis, am sărit. 

Am tras-o după mine în vagonul aglomerat. Oamenii de 
afaceri aveau iPod-uri şi stăteau cu capetele plecate peste 
ziare. Adolescenţi cu cercei în urechi țineau mototolite pungi 
de la Burger King, vorbind ceea ce părea o limbă la fel de 
străină ca şi thailandeza. Turiști robuști din Chicago aveau 
hărți de metrou, purtau Reebok, blugi largi ca niște vele și 
jachete în roşu, alb și albastru. Ne-am îndreptat spre partea 
din față a vagonului. Oamenii au continuat să urce buluc. S-a 
auzit bipul care anunţa că ușile se închid. 

— O să scăpăm? a spus Georgie. 

Sau o să mor încercând. 

— Da. Ţine-te de mine. 

Ușile s-au închis. Metroul a pornit şi m-am dezechilibrat. 
Am apucat bara de deasupra capului, mi-am găsit echilibrul și 
metroul își continua drumul. Se hurduca și se legăna. Ţipetele 
de metal ale roților creșteau odată cu viteza. 

Postere cu filme și reclame la călătorii treceau în viteză 


prin faţa noastră, stația devenea neclară și noi ne rostogoleam 
în întunericul brusc al tunelului. Știam doar că eram înaintea 
lui Shiver și că trebuia să rămânem așa. Georgie mă trăgea de 
braţ. 

— Kit, uite. 

A arătat spre capătul metroului. Ferestrele din spate dădeau 
spre vagoanele din urmă. Tunelul a creat o iluzie optică, în 
sensul că vagonul ăsta părea că stă pe loc, iar cele din spatele 
lui se smuceau maniacal, balansându-se sălbatic când luam 
curbele, și eram ca niște copii în leagăne. Ne-am îndreptat de 
spate amândouă, iar eu aveam vedere clară prin vagonul din 
spatele ăstuia. 

— Rahat. 

N-am vrut s-o spun cu voce tare, dar Shiver se furișa printre 
pasageri ca un fuior de fum, palid și fierbinte, cu ochii agățați 
de Georgie. Trenul a frânat brusc și m-am apucat cu toată 
forța de bară, iar Georgie a intrat în mine. Am ajuns în stația 
următoare. Uşile s-au deschis. Un val de pasageri ieşea, în 
timp ce Shiver continua să se îndrepte spre noi. Georgie m-a 
tras de braţ. 

— Trebuie să coborâm. Putem schimba metroul şi s-o 
pierdem. 

La naiba, ce curajoasă era. 

— Da, dar nu aici. Hai. Trebuie s-o păcălim. 

O trăgeam după mine de-a lungul vagonului. Pasagerii se 
scurgeau prin uși ca dintr-o rană sângerândă, iar mulțimea 
dinăuntru s-a mai diluat pe moment. Ajunse la ușa din capătul 
vagonului, ne-am grăbit să intrăm în vagonul dinaintea 
noastră. 

— Trebuie să coborâm, a spus Georgie. 

— O să coborâm. 

Avansam cu grabă. O altă grămadă de oameni a ţâșnit 
înăuntru de pe peron, înghesuindu-ne. Ușile au început să facă 
zgomot. 

— Acum. O să închidă, a spus ea. 

M-am uitat în urmă. Shiver a forțat uşa de la capătul 
vagonului și venea hotărâtă spre noi, îmbulzindu-se prin masa 


de oameni, la șase metri distanță. O ultimă tură de pasageri a 
intrat în vagoane și mă înghesuiau. Mă loveau din toate 
părțile, îmi smuceau rucsacul în sus și-n jos, mă dezechilibrau. 
Mi-am făcut loc printre ei spre uși. 

— Kit, trebuie să coborâm. 

În spatele nostru, un rând de mantouri negre i-au blocat 
calea lui Shiver pe culoarul dintre scaune. 

— Acum, am zis. 

Am răsucit-o pe Georgie în fața mea și am ieșit în secunda 
în care ușile se închideau. 

Ea a aterizat pe peron. Ușile mi-au prins rucsacul. M-am 
simțit și eu prinsă, m-am zvârcolit, am tras, gândind nu, nu nu, 
nu acum, nu așa — nu puteam să-mi pierd laptopul. Iar 
picioarele mele, față de corp, erau la jumătate de metru mai în 
față pe semnul ăla de pe jos care, ironic, zicea „Ai grijă la 
intervalul dintre tren și stație”. 

— Kit! 

Georgie m-a înșfăcat de mână și a încercat să apuce și de 
laptop. Shiver a scăpat prin mulțime și a luat-o spre noi. 

Georgie mă bătea pe umăr. 

— Eşti blocată, Kit, metroul porneşte. Vine, oh, Kit. 

Nu mai aveam nicio speranță. M-am răsucit, mi-am scos 
brațele din bretelele rucsacului, încercând să-mi recapăt 
echilibrul. Ușile s-au deschis și am văzut că rucsacul zăcea pe 
podea. Oamenii se holbau, dar nimeni nu se atingea de el. 
Georgie a dat să-l apuce. Shiver îşi făcea loc spre ușă. 

— Nu, Georgie. Fugi. 

Am împins-o spre scări. 

Ușile s-au închis ermetic şi zgomotul s-a oprit. Mă uitam cu 
ochii mari prin geam. Înăuntru, Shiver se uita și ea la mine cu 
ochi mari, înconjurată de pasageri care se făceau că nu văd, 
neajutorată și blocată. Am făcut un pas înapoi. 

Și-a ridicat braţul. În mâna dreaptă avea cuțitul militar al 
lui Jax. A făcut un salt spre geam și l-a înfipt în sticlă. S-a 
crăpat. 

În vagon, oamenii au sărit în spate să se ferească, ţipând și 
făcând loc în jurul lui Shiver. Eu am rămas mută de uimire pe 


peron, cu părul în vânt. 

Georgie tipa de pe scări: 

— Kit, haide. 

Geamul metroului era tot crăpat. Am văzut-o pe Shiver 
săltându-se și apucându-se de bara de deasupra capului. Și-a 
luat avânt cu picioarele ca o gimnastă și a izbit sticla. O dată, 
de două ori, de trei ori, sticla s-a spart și s-a făcut țăndări. 

— Kit. 

A pornit o alarmă. Oamenii au fugit de pe peron. l-am 
însoţit şi noi, am fugit pe scări și după un colț spre un hol cu 
tavanul foarte înalt. Umerii mi s-au lăsat grei. Altă scară 
rulantă. Abia dacă respiram și picioarele îmi tremurau de 
oboseală. În spatele nostru, auzeam urlete. 

— Sus, am zis. 

Am împins-o pe Georgie în fața mea, zbătându-mă să-mi 
iau avânt ca să fug. Pasagerii care coborau priveau confuzi și 
unii dintre ei s-au întors să urce pe scara rulantă. Georgie 
alerga în fața mea, cu părul prins în coadă și rucsacul săltând. 
Am apucat balustrada, m-am tras cu forță în sus. Două trepte, 
trei trepte și în cele din urmă am ajuns sus, am intrat în staţie, 
tot subterană. Era plină-ochi cu lume, cu standuri de ziare, 
chioșcuri cu sandvișuri ieftine și cabine foto. Am trecut de 
bariere și am ieșit, am văzut trepte și lumina soarelui 
profilându-se peste ele, parcă chemându-ne spre ele. O tineam 
strâns pe Georgie de mână și am dat năvală în stradă. 

Era o stradă înțesată de oameni, o intersecţie ce clocotea de 
trafic în toate direcţiile. Soarele bătea în pereţii de granit ai 
clădirilor, cerul era de un albastru pătrunzător. 

— Unde suntem? am zis. 

— Pe Oxford Circus. 

Am tras-o spre trotuar. Semaforul era galben. Am citit 
indicatorul care spunea UITĂ-TE ÎN DREAPTA, m-am uitat şi 
am tras-o după mine la jumătatea drumului spre o insulă din 
mijlocul străzii. Semaforul s-a făcut roșu. Ne-am oprit şi m-am 
uitat în spate. Traficul a pornit și taxiurile, camioanele și 
motocicletele treceau ca săgețile pe lângă noi şi prin fața 
noastră. O pală de vânt m-a izbit când un autobuz a trecut 


razant prin faţa mea, la doi metri, ca un zid imens și roșu. 

În urma lui, o pauză în trafic. M-am uitat în stânga, am 
smucit-o pe Georgie până la a doua jumătate a drumului. Un 
Ferrari ne-a claxonat. Am împins-o pe Georgie spre trotuar, iar 
eu am făcut un salt din fața lui. A trecut claxonând, urmat de 
un șir lung de taxiuri negre. Mulțimea se aduna în jurul 
nostru. Ne-am uitat în urmă. 

Shiver era la capătul cel mai îndepărtat al străzii, așteptând 
să se facă verde. Mașini şi camioane și autobuze se scurgeau 
pe lângă noi în ambele direcţii pe strada Oxford și, trecând, ba 
o ascundeau, ba o scoteau la iveală, ca pe o iluzie optică, 
spaţiile dintre mașini dându-mi șansa să văd că tot mai avea 
cuțitul în mână. S-a uitat în stânga și a fugit de-a lungul străzii 
spre insula din mijlocul drumului. Fiecare nerv din corp, până 
la ultimul, mi-a înghețat. 

Am apucat-o pe Georgie de umeri și am tras-o spre mine. 
Stai liniștită cinci secunde. Georgie a încercat să se uite în 
spate, dar i-am pus o mână pe cap, am tinut-o strâns și i-am 
presat fața în umărul meu. 

— Nu te uita, am zis. 

Shiver s-a uitat spre dreapta și a văzut că nu mai trecea 
nicio mașină, și-a întors privirea exact la mine și a ţâșnit în 
stradă. Autobuzul supraetajat care venea cu viteză a lovit-o în 
plin. 


31. 


Ameţită, ţinându-mă strâns de Georgie, pășeam pe strada 
Regent, puneam un picior în fața celuilalt. Ea și-a trecut braţul 
în jurul taliei mele și se ţinea de puloverul meu. Peste zidurile 
de piatră ale magazinelor de pe stradă, cerul era de un 
albastru acrilic, în spatele nostru, ecouri de sirene. Ofiţeri de 
poliție fugeau spre Oxford Circus, strigând în radiourile 
montate pe umăr, jachetele antiglonţ și curelele cu arme le 
săreau în sus și în jos. Georgie a încetat să se mai uite înapoi. 
A văzut faţa șoferului de autobuz, deformată și crestată de la 
cioburile parbrizului spart. A văzut adâncitura de pe caroseria 
din față a autobuzului. Am repezit-o de la locul faptei înainte 
de a putea vedea mormanul sângerând de pe stradă, cu părul 
negru răsfirat peste tot. Nu puteam să-i dau drumul. Ce mai 
urma pentru ea? Nu putea să se întoarcă la şcoală, nu cât era 
Christian în libertate, nu cât Rio Sanger știa că ea învăța 
acolo. Nu putea merge la mama ei. Nu mai auzisem nimic de 
Jax. 

Iar eu eram în belele atât de mari, că nu puteam să-mi arăt 
faţa. Îmi pierdusem laptopul. Am simţit-o ca pe un pumn în 
coaste. Toate astea, tot acest efort, viața mea dată peste cap ca 
să-l salvez pe tata, şi acum îmi pierdusem laptopul în metrou. 
Nu puteam să mă duc să-l recuperez tocmai acum, nu de pe 
podeaua metroului unde Shiver făcuse țăndări fereastra. 

Și alți pasageri își lăsaseră, fără îndoială, lucruri în urmă în 
panica lor de a scăpa, dar poliția probabil închisese peronul, 
izolase trenul, avea să colecteze lucrurile tuturor pentru a 
vedea dacă pot găsi vreun indiciu legat de atacatorul maniac 
sau oamenii pe care acesta îi urmărea. Camerele de luat 
vederi. Oh, Doamne. Camerele erau peste tot. Aveau să vadă 
filmările și să ne recunoască imediat pe mine și pe Georgie. 
Aveau să vadă cum mă blocasem între uși și cum renunțasem 
la rucsac în graba mea de a fugi cât mai departe. Era clar că 
Shiver spărsese geamul ca să ne urmărească. N-aveau să 


găsească niciun document de identificare în rucsac, pentru că 
ambele pașapoarte erau în tot timpul ăsta în buzunarul meu. 
Dar aveau să găsească dosarele și computerul. Mi-am apăsat 
pumnul pe gură, reținându-mi disperarea. Totul era pe 
computerul meu. Nu numai fişierele de care aveam nevoie 
pentru a-l salva pe tata, dar și informaţiile pentru a o scoate 
pe Georgie din ţară. Mai erau un singur flash drive și o 
jumătate de oră rămasă să-l găsesc — iar Jax îmi spusese că 
singura modalitate de a o trece pe Georgie în siguranță în SUA 
era să-l obțin. Dar, fără restul Programului Riverbend, acea 
singură unitate flash era inutilă. Strada, mulțimea plină de 
viaţă, ferestrele strălucitoare ale magazinelor, cerul cristalin, 
toate se învălmășeau dinaintea ochilor mei. Trebuia să mă 
predau. Trebuia să merg la ambasadă și să văd dacă legăturile 
de aici cu FBl-ul mi-ar fi permis să mă predau în custodia lor. 

Georgie mă trăgea de mânecă. Părea mai slabă decât o 
văzusem până atunci, atât de vulnerabilă și tremurând de frig. 
Mi-am strâns braţul și mai tare în jurul umărului ei. 

— Unde mergem? a spus. 

— Să găsim un loc liniștit unde pot să dau un telefon. 

Asta mi-a sunat jalnic până și mie. Ea s-a uitat în sus. 
Privirea ei era lentă și apăsată, genul de privire care nu iartă, 
nervoasă și familiară — o americancă, în ciuda englezismului 
ei. 

— De ce toată lumea te strigă Evan? 

Nu aveam ce să-i zic. Eram sigură doar de un lucru în 
momentul acela, și anume că a o minţi pe fetiță ar fi fost o 
greșeală fatală. 

— E al doilea prenume. Lumea așa mă știe, de obicei. 

— Deci nu ești Kit deloc. 

Fetitele pot împroșca acid cu o inocenţă incredibilă. 

— Kit e o poreclă de când eram copil. Primul meu nume e 
Kathleen și așa... 

A trebuit să trag aer în piept să alung nodul din gât. 

— Așa îmi spune tatăl meu. 

M-am uitat la ea din nou. 

— Tatăl meu e prieten și cu mama ta. 


Au podidit-o lacrimile, luceau în lumină. Le-am șters cu 
degetul mare. 

— Mergem undeva unde pot să sun și să întreb unde e 
mama ta, bine? 

Ea a dat din cap. Buza de jos îi tremura și avea umerii 
căzuți. Doamne, câte lucruri nu ştia fetița asta. Că viața ei 
fusese împresurată de violență și că familia ei se jura pe 
minciuni. Jax încercase să o ferească de toate astea închizând- 
o între zidurile unei mănăstiri, dar fusese aruncată în mijlocul 
furtunii până la urmă. S-a înmuiat și s-a lăsat pe mine să o țin 
în braţe. În jurul nostru oamenii mergeau şi stăteau de vorbă 
şi treceau pe lângă noi ca niște frunze prinse într-o vijelie, 
plutind neputincioase spre mare. 

Christian mergea pe stradă, cu braţul la piept. Se prăbușea. 
Metamfetamina era la hotel. Nu voia să se gândească ce era în 
spatele lui, în Piaţa Grosvenor. 

Nu se întâmplase nimic cu adevărat, nu? Dumnezeule, 
trebuia să se întindă. Să se întindă și să doarmă, ce naiba 
fusese în mintea lui Rio să-l trimită în căcatul ăsta de Londră 
pentru treaba asta? A început să fugă, trecând pe lângă vile 
fabuloase, căutându-și Jaguarul închiriat. Sirenele vuiau în 
depărtare. Soarele îi rănea ochii. Îi era foame. Sângera. 

Era slăbit, avea nevoie de sânge. De prafuri, de seringile 
lui, dar mai presus de toate avea nevoie de sânge. Avea nevoie 
de surioara lui, iar ea era departe. A început să-și frece mâna 
stângă de puloverul de cașmir, dar mâna nu-l asculta. 

Tim North. Nu a fost el, de fapt. A aruncat o privire înapoi 
spre piață. Toţi oamenii ăia se holbau, stăteau cu ochii pe el, 
nu-l slăbeau din priviri. 

Nu primise ce-i trebuia, pe surioara lui, care avea sângele și 
măduva de care el avea nevoie pentru transplant. 

O maşină de poliție a apărut de după curbă și accelera spre 
el. A încetinit pasul și o tăiat-o pe după colț, dispărând în altă 
direcție. Unde o fi parcat? Pe lângă niște schele și materiale de 
construcții. Nu era asta strada. 

S-a împiedicat. Își vedea falangele albite, și-a tras mâna de 


sub haină și se uita la felul ciudat în care era alcătuită, cu 
încheietură, cu proeminența aia amuzantă și umflăturile 
ciudate. Rio l-ar fi ucis. Lăsase un infirm să-i rupă degetul 
mare. 

Nu-l mai putea vedea pe individ și nici nu avea de gând să 
se întoarcă. Toţi oamenii ăia care se holbau la el, privindu-l de 
pe margine, de pe băncile din parc, nu, nu voia să se întoarcă. 
Avea să-l lase baltă pe tipul ăla. Avea să-l lase unde era. 

Zărind o cafenea mai departe, pe o stradă lăturalnică, am 
luat-o pe Georgie și am intrat înăuntru, am așezat-o la o masă 
într-un colț. 

— Dă-mi telefonul tău. 

După ce mi l-a dat, l-am închis și am scos bateria. 

— Ce faci? 

— Cred că femeia care ne-a urmărit te localiza prin 
intermediul telefonului. 

— Aha. 

Și-a încleştat maxilarele. 

— Dă-mi să-ți văd rucsacul. 

Am scos tot ce era și am căutat. Mi s-a făcut rău. Într-un 
buzunar adânc, dedesubtul gumei de mestecat și creioanelor 
tocite, am găsit un dispozitiv de mărimea unui buton. L-am 
pus pe podea, mi-am așezat piciorul scaunului peste el și l-am 
zdrobit. 

Georgie avea ochii atât de căscaţi și era atât de încordată, 
încât am zâmbit și am început să şterg cu mâna sarea și petele 
de cafea de pe fața de masă, doar ca să fac un gest simplu și 
obișnuit. Luminile de la ferestrele mari de pe fațada cafenelei 
îi conturau o parte a feței. 

— Ce zici de o ciocolată caldă? am spus. 

A dat din cap. Surprinsă între umbre şi lumini, faţa ei părea 
mai bătrână, sugerând femeia care avea să devină. Când avea 
să depășească stadiul acesta de mânz, avea să fie trăsnet. Și 
ceva la ea îmi spunea că avea să ajungă sus, până la cer. O 
vedeam pe Jax cu pielea cafenie și privirea de felină. Erau cei 
mai adânci ochi căprui pe care-i văzusem și erau uscați. 


Uşa cafenelei a fost brusc deschisă larg. În prag stătea PJ, 
își trăgea sufletul și era îmbujorat. 

— Evan. Am fugit din Piaţa Grosvenor și... 

— Oh, Dumnezeule. 

Am sărit în picioare. 

— Am ajuns în stația de metrou și am văzut totul, am urcat 
în metrou în spatele tău. 

S-a repezit la mine. 

— Femeia aia a spart fereastra, am văzut totul. 

Mi-am aruncat braţele în jurul lui. Îmi simțeam picioarele 
slăbite, eram conștientă că nu știa unde să-și pună mâinile. 

— Mulţumesc, i-am zis. 

Avea rucsacul meu. L-am luat și l-am strâns la piept. 

— Cum ai făcut rost de el? 

— Eram în vagonul din spatele tău. În timp ce lumea 
cobora, cineva i-a dat un picior afară pe ușă. 

Mâinile îi erau tăiate și crestate. 

— L-am găsit pe șine, între metrou și peron. 

Se ștergea de praf și cioburi de sticlă pe cămașă. S-a uitat în 
sus, cu ochii plini de groază. 

— Nu te-am lovit intenționat cu mașina aia închiriată. 

— Ştiu. 

Mi-am împreunat mâinile. 

— Mulţumesc. N-ai idee ce important e. 

L-am tras spre masă. 

— Ea e Georgie. Georgie, PJ Blackburn. 

Ea l-a ochit. 

— Tu erai în Piaţa Grosvenor. 

Şi-a ridicat bărbia ca s-o salute. 

— Ai viteză, fetiţo. N-am putut să țin pasul cu tine. 

— Unde e Jesse? am întrebat. 

— Speram să fie aici, cu tine. 

Probabil că nu i-a plăcut expresia de pe fața mea. S-a 
înroșit, şi o privire pe care i-o cunoșteam i-a revenit pe figură, 
întunecată și defensivă. 

— Mi-a zis să mă duc după Georgie, așa că asta am făcut, a 
zis. Îmi simțeam nervii încordându-se. Mi-am aruncat rucsacul 


pe umeri şi i-am făcut semn lui Georgie. 

— Hai, trebuie să ajungem undeva. Repede. 

Când am pășit pe trotuar, aveam deja telefonul la ureche. 
Jesse nu răspundea. 

M-am grăbit spre strada Regent. 

— Nu avem decât douăzeci și cinci de minute. Ne trebuie 
un taxi. 

— N-ai reușit să dai de Jesse? a întrebat el. 

— Nu. 

Ochii lui, care semănau atât de mult cu ai fratelui său, 
aveau acum o strălucire dură în lumina soarelui. 

— Mă întorc în Piaţa Grosvenor. 

— Nu. 

Aveam iarăși noduri în stomac. l-am aruncat o privire 
disperată. 

— Am nevoie să mă ajuţi cu Georgie, să n-o scapi din ochi. 

Vocea ei i s-a subțiat. 

— Nu e nevoie să faci asta. 

— Ba da. Vreau ca el să fie cu noi. 

Ea a arătat cu degetul. 

— Vreau să spun că nu trebuie să te întorci în Piaţa 
Grosvenor. Nu e el ăla? 

PJ și cu mine ne-am întors. Oprit în trafic pe Strada Regent 
era un Jaguar argintiu XK8, cea mai frumoasă mașină pe care 
am văzut-o. Pe scaunul din dreapta, un tânăr cu cercel în 
ureche și șapcă de baseball stătea cu capul pe geam încercând 
să vadă de ce era blocat traficul. În spatele volanului, la fel 
făcea şi Jesse. 

PJ a mijit ochii. 

— Cum naiba face chestiile astea? 

Mi-am dus două degete între buze și am fluierat. M-a văzut. 
Când s-a schimbat culoarea semaforului, a tras în dreptul 
bordurii. 

Omul de pe scaunul din dreapta a coborât și mi-a ținut uşa 
deschisă. Purta un tricou al unei echipe de fotbal și pantaloni 
sport Adidas pătaţi cu vopsea. 

— Tu ești Evan? 


— Chiar eu. 

— Bărbatul tău e tot timpul așa încăpățânat? 

Mi-a zâmbit, s-a aplecat și a dat mâna cu Jesse în mașină. 

— Să aveţi grijă de voi. N-o să puteţi trece prea ușor dacă 
daţi de poliție pe drum. 

— Vrei să trimit înapoi lucrurile astea după ce terminăm? a 
zis Jesse. 

Tânărul a râs și a scuturat din cap. Vorbeau de șipcile 
retezate și lipite cu bandă adezivă de pedale. 

— Să nu care cumva să intri prin vitrinele magazinelor cu 
mașina asta. Dacă aflu că ai folosit un XK8 pe post de scut, o 
să mă supăr. 

— Nu cu maşina asta, a zis Jesse. Mulţumesc, omule. 

— Cu plăcere, amice. 

Tânărul s-a îndreptat de spate şi se uita la mine. 

— Lucram la șantierul de construcții mai sus de ambasadă 
şi nu puteam să-l las pe nenorocitul ăla să scape după ce-a 
lovit un om care e, știi tu... 

S-a uitat la mașină. 

— Dar se pare că Jesse îl pusese deja la punct. Am condus 
până când şi-a dat și el seama cum funcționează. 

— Mulţumesc, i-am zis. 

— Noroc. 

A zâmbit, şi-a vârât mâinile în buzunare și a luat-o la pas. 
Am sărit în mașină, PJ și Georgie s-au înghesuit pe locul 
strâmt din spate. Am clătinat din cap către Jesse. Avea buza 
umflată și o tăietură în mijlocul frunții. S-a uitat și el la mine, 
cu ochi liniștiți. 

— Unde voiai să te duci? a zis. 

— Georgie? am făcut. Mama ta mi-a zis că știi tu adresa. 

— Wakefield House, Aleea Berkeley, a zis ea. Ca 
universitatea pe care a absolvit-o. 

Avem harta. 

— Și maşina asta îi aparţine cui, mai exact? E din The 
Avengers? 

— Christian Sanger. Caută în torpedo, contractul de 
închiriere are toate datele lui. 


Mi-a aruncat o privire. 

— Şi un certificat medical de la doctorul lui de acasă, pe 
care îl folosea drept certificat de handicap. 

— Cum... am vrut să zic, dar am ridicat o mâna. Lasă. 

— Cheile, a zis el. Le-am luat din buzunarul lui. Lanţul 
cheii avea numărul de înmatriculare pe el. Am găsit-o parcată 
lângă clădirea care luase foc. 

Georgie s-a aplecat printre scaunele din față. 

— Mergem la avocaţii mamei? 

— Nu. 

Tonul vocii lui îmi spunea că ceva grav se întâmplase la 
Goodhew Waites. 

— Avocaţii n-o să ne poată ajuta. 

— Aha. 

Fetița se uita când la el, când la mine. 

— Dar ne ajuţi tu, nu? 

— Așa e. 

A băgat mașina în viteză. 

— Ev, cât timp mai ai? 

— Bagă mare, am zis. 


32. 


Am cotit pe Aleea Berkeley cu Jaguarul care torcea. Jesse a 
frânat cu binecunoscuta lui râvnă. Șofatul cu bandă adezivă 
lipită de pedale era cam primitiv, dar în niciun caz mai puţin 
sălbatic decât traficul de aici și, spre deosebire de PJ, el n-a 
dat peste nimeni. Ceva îmi spunea că ţinea socoteala în 
privința asta. A oprit la bordură în față la Wakefield House. 

— Nu pot să cred, am zis. E o bancă. 

PJ s-a uitat pe geam. 

— Ce înseamnă linia asta galbenă dublă? 

Jesse a deschis ușa. 

— Că o parchează un valet. Hai. 

Wakefield House era o clădire voluminoasă, avea coloane 
ionice şi suficientă marmură pe faţadă cât să reconstruiești 
Acropolele. După mine, întreaga faţadă era o Acropolă în sine. 
Înăuntru, pe holul auster, le-am făcut semn lui PJ și lui 
Georgie să ia loc pe niște scaune din piele și am dat din cap 
către Jesse. 

— Tu vii cu mine. 

Silfida din spatele recepţiei purta un fel de sutană neagră și 
mulată pe corp și emana parfum Chanel și aromă de tutun. 
Era grațioasă ca o gazelă. 

— Numele dumneavoastră, doamnă? 

— Kit Larkin. 

I-am întins pașaportul și cheia pe care mi-o dăduse Jax. Am 
păstrat contractul de închiriere a Jaguarului și certificatul 
medical al lui Christian. 

S-a uitat la pașaport, a tastat pe o tabletă şi a sunat. 

— Un funcţionar al băncii vă va întâlni la parter, a zis ea. 

Ne-am îndreptat spre lift. După ce ușa s-a închis, Jesse mi-a 
făcut un compliment. 

— Îţi stă bine brunetă. 

Privirea lui mi-a alunecat pe corp. 

— Nu știam că porți haine din astea. Jax te-a îmbrăcat? 


Mă uitam la cifrele care indicau etajele deasupra ușii. 

— Ai spus FBI-ului că mi-am schimbat înfăţişarea? Înainte 
să pui mâna pe Jaguar. 

— Nu. N-am spus nimănui că ești aici, în afară de PJ. 

Ce era asta, oare recunoștea că greșise? Inima mea părea să 
bată mai tare decât în mod normal, pompând substanţele alea 
care îmi treceau prin vene: gheață, acid, nisip. Stăruiam cu 
privirea la cifre. 

— Te-a trimis tata în expediţia asta? am zis. 

— Credeam că știi. 

Acum m-am uitat la el. 

— Că ai ascuns adevărul? Că n-ai vrut să-mi spui nici mie, 
nici celorlalți despre vinovăția lui? 

— Eşti prea dură. 

— Nu face asta. 

Am scuturat din cap. 

— Ştii bine că ai venit aici, pe de o parte, pentru a o ajuta 
pe Georgie, și asta înseamnă enorm. Și știu că tata te-a pus să 
juri să nu mai spui nimănui pentru că nu voia să iasă lucrurile 
astea la lumină. Dar, dacă încerca să-și protejeze familia, nu i- 
a ieșit. 

I-am aruncat o privire. 

— Tu știai adevărul? 

Ochii îi erau deopotrivă opaci şi tăioși. 

— Da. 

Orice altceva mai știa, ținea pentru el. Îmi venea să dau cu 
el de pământ și să-l bat. Sau să-i smulg tricoul și să sar pe el. 
Mi-am întors privirea, dar îl simţeam că se uită la mine. 

— Ce-i? am zis. 

— Kit Larkin? 

— Ideea lui Jax. Nu-ţi place? 

— Cred că Kit Larkin e sexy. 

Mi-am strâns buzele și am clătinat din cap. 

— Din păcate pentru mine, e logodită. 

Liftul s-a oprit. 

— Cel puţin, așa cred. Poartă inel. 

Uşa s-a deschis. Am pășit într-o pivniță cu pereţi din 


marmură și un covor gros. În picioare, în faţa noastră, stătea o 
individă dolofană cu mâinile împreunate în față, funcţionarul 
băncii. Din fericire, gleznele ei erau suficient de solide să 
sprijine gabaritul înfășurat într-un pled roșu care îi era 
costumul. 

— Vă rog, urmaţi-mă, a zis ea. 

Ne-a condus pe hol spre seiful din față. I-am dat cheia, mi-a 
dat cutia și ne-a dus într-o cameră privată. 

Când a deschis ușa, am recunoscut totul. Biroul lăcuit, 
panourile din mahon, aplicele de pe pereţi. Aici își înregistrase 
Jax clipurile. 

— Mulţumesc, i-am zis. 

După ce uşa s-a închis, am început să cercetez încăperea. 
Am examinat tavanul. Mi-am trecut mâinile peste aplicele de 
pe pereţi, pe sub masă și de-a lungul îmbinărilor dintre 
bucăţile de lemn lăcuit. 

— Ce faci? m-a întrebat Jesse. 

Am căutat și în ghiveciul cu ficus din colț, am întors 
scaunul invers și am bătut în pereți să verific dacă există 
compartimente secrete. 

— Haosul ăsta a început pentru că toată lumea înregistra 
pe ascuns pe toată lumea. 

Mi-am mai rotit privirea încă o dată prin încăpere. 

— Aş vrea să am un detector de microfoane, dar mă 
mulțumesc și cu atât. 

Mă scruta de parcă eram o ciudăţenie. M-am așezat și am 
deschis cutia. 

Uau. M-aș fi așteptat să găsesc orice, dar nu un teanc gros 
de cinci centimetri de notițe. Și, alături, un teanc de bancnote 
de o sută de dolari. 

— Jax. Mulţumesc. 

Asta însemna că o puteam scoate pe Georgie din ţară fără 
nicio problemă. Poate îi plăteam și facultatea. 

Sub teancul de bani, un plic, iar sub plic, flash drive-ul. L- 
am înșfăcat, mi-am scos laptopul și l-am introdus. A apărut 
cronometrul. 07: 04. Doamne Isuse. Jesse a luat plicul, mi-a 
cerut permisiunea să-l deschidă. Am aprobat din cap. 


A rupt sigiliul și a răsturnat conţinutul pe masă: un 
pașaport, câteva carduri, documente legale. 

— Documente pentru tutelă, autorizație medicală, 
împuternicire de la avocat, a zis el. 

Pe ecran a apărut Jax, la aceeași masă, cu ochii ăia feroce 
despre care acum înțelegeam că ascundeau protecția maternă 
și disperarea de a fi pierdut mult în viață. 

— Dacă ai reușit să ajungi atât de departe, atunci știi, a zis 
ea. Vreau s-o iei pe Georgie. la-o cu tine, du-o departe și 
păzeşte-o cu prețul vieţii. Toate documentele ei sunt aici. 
Certificatul de naștere, tutela, custodia. Și carduri de credit pe 
numele ei. Sunt curate, poţi călători cu ele fără să te uiţi în 
urmă. Și te-am trecut pe tine în pașaport ca tatăl ei. 

Epuizată și nervoasă și iritată cum eram, m-am simţit 
deodată ca un interlop. Eram martora unei pledoarii care 
depășea instinctele primare, o pledoarie care-l făcea pe Tim 
North, cel ce curma vieţi pentru bani, să acționeze împotriva 
instinctului său de prădător și să protejeze copilul altui bărbat. 

— Serviciile de securitate și guvernamentale nu trebuie să 
ştie de existența ei. Dacă ar face legătura cu mine, ar deveni 
pionul lor. Ar trimite-o în orfelinate ca să ascundă că o ţin sub 
supraveghere. N-aş mai vedea-o niciodată decât dacă m-aș 
preda. Așa că nu te apropia de Poliţia Metropolitană sau 
Unităţile Speciale sau oricare alții ca ei. 

A făcut o pauză, a privit în lături de parcă își aduna 
gândurile. 

— Și am lăsat o poliţă de asigurare pentru ea. O să găsești 
documentul acolo, semnat, sigilat, livrat. Dacă ai nevoie de 
așa ceva, acolo e. 

Jesse a mai găsit un plic. L-a deschis și a început să-l 
citească. 

Ea încă ezita. 

— Nu mă urî. Vreau să înţelegi de ce am făcut ce-am făcut, 
de ce mi-a luat atât de mult să-ţi spun despre Georgia. 
Credeam că n-ai să faci față. Dar acum trebuie să las deoparte 
sentimentul vinovăţiei și să-i iert pe oamenii care m-au ajutat. 

Arăta de parcă se abținea să plângă. 


— Voi doi ați fost totul pentru mine. Tu și Georgie. Trebuie 
să devină copilul tău. Nu mă dezamăgi. 

A tastat apoi câteva secunde pe computerul ei. 

— Am obţinut informaţiile de pe satelitul NSA. 

S-a uitat iar la cameră. 

— Aveai dreptate, le ţineau arhivate. Cineva le voia bine 
ascunse. Erau mulțumiți de turnura lucrurilor și nu doreau să 
iasă la iveală alte poveşti. 

A tastat din nou. 

— Dar eu pot fi foarte convingătoare. 

A apăsat încă o tastă. 

— E doar pe video, dar știi deja despre ce-i vorba. 

O clipă, m-am simţit dezorientată, nesigură de ceea ce 
vedeam. Apoi un nod în gât. 

Era o vedere din spaţiu de la un satelit NSA. Rezoluţia era 
incredibilă. Arăta casa lui Hank Sanger: acoperișul, veranda, 
grădina tropicală; o alee mai sus, câteva case și o clădire de 
apartamente mai departe, pe acoperișuri, aparate de aer 
condiționat care-și profilau umbrele. 

M-am uitat la Jesse, zăpăcită. Prima oară când l-am văzut 
ucis pe Hank Sanger a fost suficient de rău. Nu mai voiam să 
văd evenimentul dintr-un alt unghi, de fapt, nu voiam să mă 
uit deloc la filmarea asta. 

Pe verandă, au apărut Christian și Sanger, siluete mici 
văzute de sus, cu umbre de două ori mai mari decât corpul 
lor. Christian se agita vesel, animat și fericit că era cu tatăl lui. 
Pe alee, un câine adulmeca un coş de gunoi. Un stol de păsări 
au zburătăcit pe cer, fără să ştie că erau luate prin surprindere 
de o cameră din spațiu. 

Umbrele copacilor și clădirilor se lungeau pe jos în timp ce 
soarele se pregătea să apună. Jesse şi-a pus coatele pe birou, 
uitându-se atent la ecran. 

Pe cărarea din spatele casei lui Sanger, a trecut o motoretă. 
Câinele a dărâmat coșul de gunoi și a început să amuşine prin 
resturi. 

Sanger îl trăgea pe Christian de braţ, încercând să-l facă să 
plece. Să mergem să mâncăm ceva, spunea el. Haide. 


Christian și-a desfăcut braţele. Nu putem rămâne aici? Ura 
să iasă în oraș, ieșea tot timpul. Și Doamne, Dumnezeule, 
acum înțelegeam de ce ura asta atât de mult. În oraș, cu 
bărbaţii din clubul mamei lui. Am studiat ecranul, încercând 
să înțeleg ce așteptau. 

Jesse a arătat cu degetul. 

— Uite. 

Mai sus de casa lui Sanger, pe alee, în vârful unui bloc, s-a 
deschis o ușă și o siluetă s-a furișat pe acoperiș. Părul negru îi 
lucea în soarele de seară. Rucsacul în spate. 

— Asta e... am zis. 

S-a lăsat pe vine lângă marginea acoperișului, și-a descheiat 
rucsacul și a scos o armă solidă, mai mare decât un pistol și 
mai mică decât un Uzi. Se ascundea în spatele ieşiturii care 
forma marginea acoperișului de bloc, a luat telefonul și a 
format un număr. 

Mi-am dus mâna la cap. 

— Dumnezeule. 

S-a uitat pe furiș de-a lungul străzii către Hank și fiul său. 
Gesticula prin aer, părând că se ceartă cu persoana de la 
telefon. A făcut un semn, arătând că sunt doi. Unul mic și unul 
mare. A scuturat din cap. A gesticulat din nou că cel mic se 
afla peste drum. S-a uitat din nou spre alee, dincolo de câinele 
care ronțăia gunoiul, dincolo de gard, de grădină, la Sanger și 
Christian care vorbeau în lumina apusului de soare. Vorbea la 
telefon, clătinând din cap. 

— E Shiver, a zis Jesse. 

Nu am zis nimic, doar căscam ochii la ecran. Shiver nu 
mișca și într-un final a dat din cap. Avea o datorie. Și eu știam 
pentru cine o îndeplinea. 

A vârât telefonul înapoi în buzunar, și-a pus arma sub braţ 
şi s-a răsucit să așeze țeava pe balustrada de pe margine. 

Pe verandă, Hank era încordat tot, nu mai vorbea cu 
Christian, se uita în casă. Christian a îngheţat pe loc. 

Mi-am simţit nervii precum corzile întinse la maximum ale 
unui pian. Tata ajunsese acolo. 

A apărut la vedere, cu arma îndreptată spre Sanger, privind 


în jur și ferindu-se, cu o mâna ridicată spre Christian, 
încercând să-l convingă să se îndepărteze de tatăl lui. 

Sanger şi-a scos arma și o îndrepta spre tata. La dracul 

Tata și-a îndreptat și el arma. Stai jos și pune-ți mâinile 
deasupra capului. 

Shiver a tras. 

Am văzut focul de armă. Capul lui Hank Sanger s-a smucit 
într-o parte şi omul a căzut în genunchi. Christian a început să 
urle. 

Tata l-a trântit la pământ. Christian a luat-o razna, îl lovea, 
îl zgâria, încerca să se elibereze şi să se târască spre corpul 
tatălui lui mort. 

Tata încerca să-l tragă deoparte. Urlete. De jos, cum era 
întins. Vrei să trăiești, întinde-te pe burtă și pune-ți mâinile pe 
cap. Încerca să-l țină departe de focurile de armă în timp ce 
privirea lui scana grădina și acoperișurile. 

Peste drum, Shiver s-a uitat încă o dată la cadavrul lui 
Sanger şi a fugit de la balustradă. Ţeava puștii ei, când s-a 
ridicat, a lucit în soarele care apunea. 

Tata a surprins sursa luminii, a apucat arma și a tras. 
Christian şi-a acoperit urechile cu amândouă mâinile, a sărit 
în picioare şi a năvălit în casă ţipând. Shiver s-a pitit şi a 
trecut de-a lungul balustradei până la scări. 

Christian a dat buzna în dormitor, pe verandă, s-a cățărat 
pe balcon și a sărit pe iarbă. A aruncat o privire înapoi în 
casă, terifiat că tata l-ar fi putut împușca, fiind singurul 
martor al crimei lui. A gonit prin grădină, cu umbra săltându-i 
în urmă. S-a cățărat pe zid și a sărit pe alee, unde a luat-o la 
fugă. 

Mă uitam înspăimântată la ecran. Să nu crezi tot ce auzi. 
Tine minte asta, atunci când totul se duce dracului. 

Simţeam cum mă prăbușesc, cum privirea îmi tremura. 
Treptat, am început să realizez că Jesse mă trăgea spre el, că 
braţele lui mă ţineau strâns și că eu plângeam. 

Mi-am îngropat faţa în umărul lui. 

— Nu ştiai nimic din toate astea, nu-i aşa? 

— Nu. Este... 


Vocea i s-a pierdut. 

— Brutal. Îmi pare rău că a trebuit să vezi asta. 

Mi-am ridicat ochii spre el. 

— De ce ai venit la Londra? 

— Georgie. 

— Tata ştie că ea e aici? 

— Nu. Ştie că Jax a înscris-o la o școală cu internat condusă 
de călugărițele saleziene. Nu ştia exact unde. Dar, când tu erai 
în Bangkok și am auzit-o pe Jax amintind de Londra, le-am 
pus cap la cap. 

Pe ecranul computerului meu, imaginea din satelit 
dispăruse între timp. A reapărut Jax. 

— După cum am zis, sunt foarte convingătoare. 

Un zâmbet i-a alungit buzele. 

— Pete Kongsangchai nu poate să mă refuze vreodată, și n- 
o s-o facă, oricât de mult încearcă el să susțină că iubește 
negoțul cu oase de dinozauri în locul jocului de-a spionii. lar 
colonelul Chittiburong nu-și uită datoriile. Nimic nu se pierde, 
totul se transformă, asta e karma. Poate că e călugăr acum, 
dar Niram știe cine i-a deschis ușile. 

— Dumnezeule, am zis. 

— Numele astea îți spun ceva? 

Am dat din cap. 

Jax arăta obosită şi emoționată. 

— Nu știu de ce Rio a vrut să-l omoare pe Hank. Poate de 
ciudă că avea o relație cu mine. Sau poate că era legat de 
şantajele ei. Nu ştii cu cine se poate alia Rio sau pentru cât 
timp. Dar un lucru este sigur. I-a alimentat lui Christian 
credința că Phil Delaney i-a omorât tatăl și c-a încercat să-l 
omoare şi pe el, doar ca s-o protejeze pe curva aia odioasă, 
Jakarta Rivera. Christian a avut doisprezece ani la dispoziție 
să se hrănească cu ideea asta. Ura lui e totală. 

M-am uitat la Jesse. 

— Mai e ceva. Christian o vrea pe Georgie pentru că e sora 
lui vitregă. 

— Soră? 

Și-a ridicat sprâncenele. Și pe el l-a copleşit confuzia. 


— Despre asta era vorba? 

A luat certificatul medical pe care-l găsisem în Jaguar. O 
mică escrocherie ca să obțină parcare gratuită. Insă explica 
multe. 


Sindrom mielodisplazic. O condiţie hematologică ce se 
caracterizează prin anemie severă și sângerări frecvente. 
Condiţia domnului Sanger trebuie luată în considerare ca 
dizabilitate fizică. 

Cu multă prudenţă, Jesse a zis: 

— N-o să pună mâna pe ea. Nu poate. 

În filmare, Jax avea o oboseală care trecea dincolo de cea 
fizică, de parcă ştia că acela care urmărea clipul ajunsese la 
capăt, la sfârșitul poveștii şi că nu avea să fie prea bucuros. 

— Am dat greș cu multe lucruri în viața mea. Nu doar cu 
operațiunea Riverbend. Deci, a meritat? Să ne folosim de 
curvele lui Hank Sanger și Rio să întoarcem oamenii în 
avantajul nostru? 

A râs amar. 

— De ce crezi că am părăsit Agenţia? Știu că tu nu m-ai 
iertat niciodată, dar, uneori, femeile au nevoie ca lucrurile să 
fie clare. Simplitatea e bună. Să duci lucrurile la bun sfârșit e 
o chestie bună. Chiar și fără supravegherea congresului. 

Mă pișcam de puntea nasului, încercând să-mi alung 
lacrimile. 

— N-ai fost de acord, știu. Ai obiectat la foarte multe în 
ultimii zece ani. Ca, de exemplu, de ce nu ţi-am spus de 
Georgia atât de mult timp - chiar era nevoie să-mi distrug 
mariajul? Am dat-o în bară cu atât de multe lucruri în viața 
mea. Nu aveam nevoie și de asta. 

Arăta de parcă se chinuia să-şi păstreze calmul. Detașarea 
vicleană îi pierise de mult. 

— E prea târziu acum, era prea târziu pentru noi doi chiar 
de atunci. N-am fi reușit niciodată. De asta nu ţi-am spus. Erai 
divorțat doar de cât timp, câteva luni? Nu erai pregătit pentru 
așa ceva — pentru un copil, o nouă familie, o femeie ca mine. 

Și-a dat capul pe spate, se lua în râs. 


— Claritate, ţii minte? Ăsta e cadoul meu. Sunt a naibii şi 
să nu uiţi asta. Am făcut niște alegeri cu care trebuie să 
trăiesc. Te-am părăsit pe tine și m-am măritat cu Tim. 

Și-a luat ochii din ecran. 

— Un bărbat din Oklahoma și o fată din Texas, ar fi ieșit un 
dezastru. Dar trebuie să știi că tu ești alesul. 

S-a uitat înapoi în ecran. 

— Tim mi-a dat şansa unei vieți stabile, oricât de multe 
pricini i-ai găsi lui și branșei în care lucrează. Dar tu ești 
alesul. Tu ai fost dintotdeauna, Phil. 

Am închis ochii. Când i-am deschis, ea era tot acolo, 
privind cu dorință și regret în zare, spunându-i vorbele 
acestea unui bărbat care n-o putea auzi. 

Jesse mi-a atins braţul și a întins pașaportul care era în plic. 
Am văzut fotografia lui Georgie și numele. 

Georgia Delaney. 

Jax a ridicat o mână, de parcă ne binecuvânta. 

— Adio. 

Ecranul s-a făcut negru. 

Timp de un minut foarte lung, am rămas tăcuţi. Mâna lui 
Jesse se odihnea pe brațul meu. Simțeam că parcă îmi fusese 
pusă o povară cu care nu știam ce să fac. O roată pe care 
trebuia s-o învârt, s-o salvez pe Georgia și apoi să mă arunc 
mai departe să-l salvez pe tata. 

— Jax vrea să o ducă pe Georgie în SUA, am zis. 

— Evan? 

— Lasă-mă să gândesc. 

M-am uitat la ceas. Era zece dimineața. Am încercat să 
socotesc fusul orar de peste Pacific, dar n-am reuşit. 

— Cât e ceasul acasă? 

— Două dimineaţa. Ev, eşti bine? 

Am închis ochii strâns, număram. 

— Au trecut cincizeci și șase de ore de când Rio a sunat și a 
cerut clipurile. Mai rămân șaisprezece să-l găsesc pe tata. 

O oră să ajung la Heathrow și să trec de check-in, 
unsprezece să ajung la Los Angeles, să-i predau dosarul 


Riverbend lui Rio, apoi să ajung la tata înainte să fie prea 
târziu. Nu-mi rămânea timp de pierdut. 

— Cred că o să reușim. Christian nu știe că Rio e implicată 
în moartea tatălui lui. Ne putem folosi de asta. 

Mi-am frecat mâna de față. 

— O să aştept să sun la poliția din Londra și să dau o 
declarație despre ce s-a întâmplat în metrou până să plec spre 
California. 

Am simţit un junghi. 

— Știu că totul e un haos. Trebuie să mă predau mai 
devreme sau mai târziu. 

Aș putea să-mi pierd licența de avocat. Să merg la 
închisoare. 

Șaisprezece ore: nu uita de chestiunile astea în următoarele 
şaisprezece ore. Să dau de tata și să las totul să se aranjeze de 
la sine. Aş fi putut să mă descurc cu restul, atâta timp cât îl 
aduceam pe tata în siguranță, acasă. Am ridicat pașaportul pe 
care Jax îl băgase în plic. 

— Dacă o să zbor cu pașaportul meu, nimeni n-o să-și pună 
întrebări de ce Georgie e cu mine. Același nume de familie, e 
bine. 

Jesse mi-a luat pașaportul din mână, l-a așezat pe birou și 
mi-a luat mâinile într-ale lui. Am simţit cum povara 
rezistenței și negărilor mele îmi cădea de pe umeri. Mi-am 
lăsat capul în jos. 

— Sora mea, am zis. 

Bineînţeles. Vedeam în ea fata care urma să devină — 
neliniștită, dorind să zboare cât mai sus, și cât mai repede: îmi 
amintea de toți din familia mea. Îl vedeam pe fratele meu 
Brian și nonconformismul lui. Vedeam privirea curioasă a 
tatălui meu și încrederea lui ca de gheață. 

O fetiță zămislită din războinici și spioni, din oameni 
periculoși și feroce. Și loiali și curajoşi și mişto, uneori 
debordând de iubire şi dorinţă, dificili şi enervanţi și tot 
restul. 

Ani de zile mă tot întrebasem de ce Jakarta Rivera îmi 
dădea târcoale, ca un malign înger păzitor. Și mă întrebasem 


de ce tata nu se recăsătorise după ce el şi mama divorțaseră. 
Niciodată nu aducea vorba măcar de femeile din viaţa lui. 

Nici nu știam cum să asimilez toate astea. Cum să-i spun lui 
Georgie. Cum să dau ochii cu tata. 

M-am uitat la Jesse. 

— Tu știai? Tata ţi-a zis? 

Faţa lui a rămas inexpresivă. Da. Confidenţialitatea avocat- 
client. 

— Ce să fac acum? am zis. 

— Mergi acasă cu Georgie. Și adu-l acasă și pe tatăl tău. 

— Nu cred c-ar trebui încă să-i spun ei. 

— Mda. Lasă-l pe unul dintre părinţii ei s-o facă. 

Mi-am aşezat fruntea pe pumnii lui, recunoscătoare pentru 
lumina plină de încredere de pe faţa lui. Încă şaisprezece ore. 
Puteam s-o duc la bun sfârșit. Pe urmă, aș fi putut să fac față 
liniștită tuturor consecințelor. Am dat drumul mâinilor lui, m- 
am ridicat, am scos flash drive-ul și mi-am închis computerul. 

— O să-l găsesc, am zis. 

Fiindcă nu a răspuns, i-am aruncat o privire. 

— Te îndoiești de mine? am zis. 

— Nicio clipă. Încerc să-mi dau seama cum să procedăm. 

— Te gândești la ceva anume? 

Avea acea privire în ochi, privirea aia pe care o iubeam, 
privirea de prădător. Mi-a întins documentul căruia Jax îi 
spunea poliţă de asigurare. L-am citit puţin și mi-am ridicat 
tăios ochii. 

— Haide. Să mergem, a zis el. 

Când am ieşit din lift pe hol, PJ şi Georgie stăteau gârboviți 
pe canapeaua din piele de pe hol. Fiecare avea în urechi o 
cască de la music playerul lui Georgie, stăteau cu capetele 
plecate și apropiate și apăsau butoanele. 

Am încercat să-i zâmbesc lui Georgie. 

— Să plecăm de-aici. 

PJ s-a îndreptat de spate. 

— Foarte tare. Unde? 

— La aeroport. 


I-am întins mâna lui Georgie, voiam s-o strâng în brațe 
când îi spuneam că urma s-o scot din lumea ei. 

— Mergem în California. 

A făcut ochii mari. 

— Nu glumești? 

— Nu glumesc. 

PJ a căscat gura. 

— Sunt aici doar de trei ore. 

Am dat din cap spre Jesse. 

— Voi, băieți, puteţi pleca. Venim chiar în urma voastră. 

El a luat-o înainte şi a deschis ușa. 

— Uite, au lăsat un meniu sub ștergătoare. 

PJ l-a urmat afară, în lumina rece a soarelui. 

— Trei ore. E absurd. 

A arătat către Jaguar. 

— Cum se face că mie îmi blochează roțile, iar tu primeşti 
doar o amendă? 

În prinsoarea mâinii mele, mâna lui Georgie se simţea 
subțiratică, mică și puternică. Părea emoționată și speriată în 
același timp. 

— Dar mama? 

— Chiar acum vreau să verific. 

Am pășit afară și am format numărul lui Jax. A intrat 
mesageria vocală. Am lăsat un mesaj vag, în ideea că cineva 
avea telefonul ei. 

— Suntem bine. Sună când ai ocazia. 

Georgie părea încordată. I-am luat telefonul, am înlocuit 
bateria și l-am aprins. Imediat a început să se audă bipuri de 
mesaje text și vocale. Foarte multe. Mă uitam la ea mirată 
cum s-a aplecat deasupra lui și a început să tasteze butoanele 
cu repeziciune. 

— Ceva de la mama? 

A scuturat din cap. Cât de delicat am putut, i-am luat 
telefonul din mână. 

— Nu contactezi pe nimeni momentan. 

Am dat din cap, zărindu-i privirea neîncrezătoare. 

— Codul Negru. 


Umerii i s-au lăsat împovăraţi, era dezamăgită, dar a 
încuviințat. Era limpede că avea încredere în mine, poate 
chiar din teamă. Mă luptam din greu să nu cedez nervos. 
Georgia, sora mea. 

Căuta pe faţa mea o privire care s-o liniștească. 

— Mama e bine? 

— Sper. Ştie să aibă grijă de ea. 

— Atunci unde e? De ce nu a sunat încă? 

Inima mi s-a înmuiat de milă. Nu avea mamă. Nu avea 
şcoală, îi interziceam să vorbească cu prietenii. Probabil 
simţea că-i smulsesem pământul de sub picioare. 

— O să aflăm unde e. Dar, în primul rând, o să facem ce-și 
dorește ea, adică să plecăm de aici. 

— Nu vreau să plec fără ea. 

— Ştiu, scumpete. 

Bărbia a început să-i tremure. I-am așezat brațul pe umeri, 
am condus-o spre maşină. Vocea îi era stinsă. 

— Mama nu lucrează pentru un ONG, de fapt, nu-i așa? 

Oh, Jax. Curve Fără Limite. 

— Nu. 

— E spion, nu-i așa? 

— De ce crezi asta? 

— Ştii cum e chestia aia. Când părinţii îţi spun lucruri care 
n-au niciun sens, dar apoi le pui cap la cap când crești. Ca și 
cum s-ar ascunde de tine. 

— Ştiu, puștoaico, am zis. Știu cum e. 

Am lăsat XK8-ul parcat afară, în fața terminalului la 
aeroport. PJ a luat bagajele pe care le-au recuperat din mașina 
lor închiriată, îndoită și bușită, le-a pus într-un cărucior de 
bagaje și îl împingea spre clădire. 

— Nici măcar pește și cartofi prăjiți, a zis el. Nu pot să 
cred. 

Personalului companiei aeriene nu i s-a părut nimic suspect 
când a ajuns grupul nostru, arătând ca vai și-amar. Erau 
bucuroși să accepte cardul de serviciu Jesse și să ia plata din 
contul firmei Sanchez Marks. Aveam să înapoiem banii 
curând, dar acum ne feream să apară pe vreun ecran Amex 


numele de Blackburn sau Delaney cumpărând bilete de 
călătorie peste ocean. Agenta de la check-in nu s-a uitat de 
două ori când a luat pașaportul meu sau pe-al lui Georgie. 
Jesse o ţinea ocupată pe agentă, aranjând cu ea accesul pentru 
persoane cu handicap în avion. 

În mall-ul strident din terminal, i-am cumpărat lui Georgie 
alte haine pe lângă cele pe care le avea în rucsac. Jesse mi-a 
luat computerul și s-a dus în zona unde exista conexiune la 
internet. Am lăsat-o pe Georgie cu PJ într-un magazin de 
muzică. El era obosit și iritat, dar avea înțelegerea de a sta 
aproape de un copil pierdut şi singur. 

După ce toți s-au îndepărtat, m-am așezat și am sunat-o pe 
sora Cillian. 

— E totul în regulă la școală? am zis eu. 

— E bine, în afară de alarma falsă de incendiu care a adus 
pompierii și poliția. Ştii cumva ceva legat de asta? 

— Aveţi grijă la străini. 

— Întotdeauna am. 

Nu știam cum s-o întreb de Jax. 

— Altceva? 

— Poarta din spate a fost deschisă. E vreun motiv pentru 
care dumneavoastră și doamna Rivera aţi plecat pe acolo, și 
nu prin față, unde era taxiul? 

Dumneavoastră și doamna Rivera. Deci Jax nu era acolo. Nici 
corpul ei. 

Vocea călugăriței era aridă. 

— Sper ca doamna Rivera să-și revină din accidentul de 
mașină și să aibă împreună cu Georgia o vacanță minunată. 

— Da, soră. 

Am închis, dându-mi seama că mâna îmi tremura. 

Deasupra capului meu era un televizor pornit pe canalul de 
ştiri. Am văzut Oxford Circus, autobuzul supraetajat și 
burtiera roșie a canalului: incident de securitate. Reporterul 
descria scena în amănunt. În Los Angeles, reporterul ar fi fost 
într-un elicopter, speculând c-ar fi fost un autocar plin de 
staruri porno sau pușcăriași evadați sau chiar ambele, și că 
purtau uniforme de majorete. Dar reporterul ăsta putea să 


spună „Staţia Centrală de metrou” și „două cuburi de zahăr în 
ceai” și „oh, Dumnezeule, mi-am dat foc pantalonilor” pe 
același ton sec. 

Buza de sus mi-a amorţit. Paisprezece ore, aș fi putut să 
reușesc. Am urcat primii în avion. Georgie și PJ se uitau atenți 
la Jesse când a fost transferat pe scaunul cu rotile al 
avionului, ca o păpușă ridicată cu macaraua, instalată apoi pe 
culoarul avionului. Angajatul de la Heathrow i-a întins mâna 
și nici n-a apucat să rostească „Ajutor” că Jesse i-a și zis „Mă 
descurc, mulțumesc”. Georgie s-a retras după PJ, holbându-se 
din spatele lui, ca şi cum nu voia s-o vadă cineva că ia parte la 
acest eveniment. 

În avion, Jesse s-a urcat pe scaun. După ce m-am așezat 
lângă el, mi-a întins o foaie de hârtie pe care scrisese ceva. 

— Am făcut rost de asta online în terminal. 

Sindromul mielodisplazic. Tulburare a măduvei spinării, 
poate deveni leucemie acută mielogenă. 


Simptomatologie: anemie, oboseală,  angină 
pectorală, fiori, infecţii, sângerări. Mortalitate de 60% 
din sângerări sau infecţii. Terapie: antibiotice, hormoni 
de creştere (eritropoietină pentru stimularea celulelor 
roşii). Nu există medicamente pentru tratarea bolii, doar 
transplantul de măduvă. 


Georgie stătea în partea opusă a culoarului, lângă PJ. Am 
coborât vocea. 

— Sangerii cred că ea îi poate da măduvă. 

Cu toată oboseala mea extremă, tremurul şi durerea de 
ceafă, gândul îmi dădea greţuri. 

— Presupun că n-o să creadă dacă le spunem că norocul li 
s-a terminat, am zis. 

Nu. O voiau. Și, chiar dacă aflaseră că nu era sora vitregă a 
lui Christian, tot o voiau. Răzbunarea sângelui trebuia dusă 
până la capăt, într-un fel sau altul. 

Jesse și-a scos telefonul. 

— Eşti sigură că vrei să facem asta? 

— Da. 


A sunat. Soarele nu răsărise în California, dar asta nu conta. 
Cât timp l-am ascultat, am scos documentele pe care Christian 
Sanger le lăsase în Jaguarul închiriat. Era un client cinstit, și-a 
dat numărul cardului, numele și adresa, asigurându-se astfel 
că va putea merge câțiva kilometri în plus cu o maşină 
premium închiriată. 

Îşi dăduse și numărul de acasă și cel de mobil, amândouă în 
Los Angeles. 

Mi-am scris numărul lui Rio pe încheietură, dar nu voiam 
să-i las mesaj. Am sunat pe telefonul de la birou. În jurul meu, 
ceilalți pasageri urcau la bord, scurgându-se pe culoar cu 
bagajele şi lovindu-se de scaune în drumul lor. De partea 
cealaltă a culoarului, PJ și Georgie cercetau lista de filme a 
avionului. 

A sunat telefonul. A răspuns o femeie, părea supărată, dar 
trează. 

— Da? 

— Dă-mi-o pe Rio Sanger. 

Câteva clipe mai târziu, s-a auzit o voce. 

— Rio. 

Vocea ușuratică, aspră, groasă, fierbinte, odioasă părea ca 
un râu murdar care curgea sinuos pe lângă o vegetaţie 
luxuriantă, cu încrederea că putea să înece pe oricine. 

— Am dosarul Riverbend. Christian și Shiver n-au pus 
mâna pe el. 

S-a lăsat o tăcere lungă, iar când a vorbit din nou, vocea 
era metalică. 

— Bravo ţie. Dar n-am zis că trebuie să faci rost de el. Am 
zis că ai șaptezeci şi două de ore să mi-l aduci. Nu ești nici 
măcar aproape de așa ceva. 

— Shiver e moartă. Christian e rănit. M-ai tras pe sfoară de 
la început, încercând să furi informaţia. Ce zici de asta? 

Tăcere din nou. 

— Nu primeşti nimic până nu-mi spui unde e tata. 

— Asta n-o să... 

— Ba exact asta o să se întâmple. 

Am coborât vocea. 


— Nu vrei să-mi răspunzi? Îţi dau răgaz să te gândești la 
asta. 

— Tu? Tu? Cu cine crezi că vorbeşti? 

— O să revin cu un telefon. 

Am închis. Inima îmi galopa în piept. Jesse m-a luat de 
mână. 

— Te-ai descurcat bine, a zis. 

Am închis telefonul. 

— Trebuie să fac duș. S-ar putea să am nevoie de o altă 
piele. 

M-a strâns tare de mână. Mi-am rezemat capul de tetieră. 

După o clipă, a zis: 

— Ceva nu-mi dă pace. Rio nu e de origine americană. Cum 
a devenit cetățean? 

— Hank Sanger? S-a măritat cu el? 

Nu, am realizat. Jax spusese că trăiau în concubinaj. 

— Dar operează în sudul Californiei fără nicio problemă. 
Nimeni nu e pe capul ei. M-am uitat la el. 

— Ce ştii despre relaţia ei cu guvernul SUA? 

— Ce mi-au zis Tim și Jax. A vândut informaţii agenţiilor 
secrete din SUA. Și are multe informaţii murdare despre mulți 
oameni. 

— Deci are şi contacte și informații compromițătoare 
despre cei la putere. Nu crezi? 

— La dracu”. Are protecție. 

Am închis ochii și mi-am trecut degetele peste frunte. Nu 
mai aveam ce face acum. 

Mi-a ţinut mâna. 

— Ce ai vrea să fac? 

Roagă-te. Să îl scot pe tata în siguranță. Dă-mi un bax de 
băutură și așază toate sticlele în rând în fața mea pentru 
următoarele unsprezece ore. 

N-am zis nimic. Nu am clintit. Îi simțeam mâna într-a mea. 

De când dispăruse tata, şi cu mult timp înainte de asta, de 
când cu evenimentele oribile care mă făcuseră să pierd 
copilul, aveam senzația că lumea mea se destramă. Și așa era 
- ca și cum cineva mi-ar fi tăiat craca de sub picioare. Dar nu 


aveam de gând să cad. 

Jesse era lângă mine să mă prindă. 

M-am întors spre el. Am văzut în ochii lui albaștri 
îngrijorarea, hotărârea, îndârjirea de a ne trage pe amândoi la 
lumină chiar dacă ar fi trebuit să lupte pentru asta sau să se 
târască sau să sângereze. Ce aveam nevoie să facă el acum? 

— Lasă-mă să fiu soția ta, i-am zis. 

Mi-a tras o privire. 

— Ăsta era şi planul când ţi-am cumpărat inelul. 

— Weekendul ăsta. 

I s-au mărit ochii și a văzut că vorbeam serios. 

— La bine și la rău. Până la moarte. Sâmbăta asta. 

— Da. 

Îmi susținea privirea, de parcă aștepta să explodez sau 
piticul meu de pe creier să iasă sărind. 

— Phil o să te conducă la altar, a zis el. 

— La dracu”, da. 

A zâmbit. 

— Tocmai ne-am scris jurămintele. 

O secundă, a părut ostenit. Apoi a devenit serios. 

— Mă înscriu la experimentul clinic. 

L-am strâns de mână. Părea la pământ de oboseală, și nu 
din cauza decalajului de fus orar. Am simţit o durere în piept. 
Ştiam ce risc își asuma îndrăznind să-și pună speranţa în ceva 
ce putea o fi dezamăgire totală. 

— Nu zici nimic, a observat el. 

— Nu am nevoie să faci asta. Ştii, da? Nu o face pentru 
mine, pentru că nu contează. 

— Nu o fac. Vreau foarte tare, al naibii de tare. 

Nu plânge. Terminasem cu plânsul, oricât de dificilă ar fi 
fost situația. L-am strâns și mai tare de mână. 

— Poate că n-o să ajute, a zis el. Dar, chiar şi așa, merită, 
pentru șansa de a alerga pe dealuri cu copiii noștri. 

Oh, nu-mi vine să cred că tocmai ai zis asta. Am scuturat 
din cap. 

— Ce? a întrebat. 

Mi-a dus mâna la ochi. 


— Urăsc când faci asta. 

— Ce? 

— Când zici ceva curajos și foarte profund. 

S-a uitat în partea cealaltă a culoarului la fratele lui. 

— Nu erai mai devreme, când PJ a zis că sunt Lucifer. 

Oamenii continuau să se înghesuie printre noi. Avionul se 
umplea, stewardesele îi dirijau pe lângă noi. El părea perplex. 

— Ev, credeam că o să te bucuri. Niciodată să nu zici 
niciodată. Cât timp respiri, trebuie să cauţi o nouă șansă, o 
nouă soluţie de a rezolva problema. Tu m-ai învățat asta. 

lar el mă învățase despre pierdere. Cât de aproape ești de a 
pierde, cât de repede se pot schimba lucrurile — cum tragedia 
e întotdeauna aici, la un centimetru distanță de a te înșfăca. Îl 
transformase într-un om pragmatic și cinic. Dar îl ajutase, de 
asemenea, să găsească sens în haos: ține-i aproape pe cei pe 
care-i iubești. Fă ceea ce contează. Nu pierde timpul. 

— Dacă nu merge, am zis. 

— Asta-i viaţa. 

Doar că nu e tot timpul aşa. Uneori, urmează moartea. 


33. 


Soarele m-a izbit în ochi. Norii pluteau pe deasupra 
capului, rozalii, pe cerul Californiei care se însenina după o 
furtună. O paradă întreagă de mașini americane și camioane 
trecea, farurile se reflectau pe șoseaua umedă în lumina după- 
amiezii. Aerul dulceag, izul ușor și gustul smog-ului, simplul 
fapt că maşinile mergeau pe partea dreaptă a drumului, le 
simțeam deopotrivă uimitoare, străine şi familiare. După 
şaizeci şi nouă de ore și jumătate de când decolasem de pe 
malul ăsta, mă întorceam cu o soră lângă mine, un mandat de 
arestare care-mi atârna ca sabia lui Damocles deasupra 
capului și doar câteva fire de nisip în clepsidră. 

Când am pășit din lift în foaierul de la Crescendo Ltd, 
doamna bisericoasă din spatele ghișeului și-a ridicat privirea 
surprinsă. Purta un turban de un verde ţipător și o cruce la gât 
mai mare decât cea a surorii Cillian. Din boxe se auzea Start 
Me Up. 

S-a încruntat, uitându-se la părul meu, la lentilele de 
contact și la ochelarii mei, la pantalonii mei moderni și 
murdari care aveau o pată mare, neagră pe ei, jeg pe care-l 
adunasem alunecând pe balustrada scării rulante din staţia de 
metrou de pe strada Bond. Fruntea i s-a încrețit, de parcă ne 
aflam în locul nepotrivit. Un copil londonez, un fost pușcăriaș, 
un vagabond în scaun cu rotile și eu, Chrissie Hynde. 

— Noi suntem The Pretenders, am zis. Kani Tanaka ne 
așteaptă. 

A ridicat telefonul. Un minut mai târziu, Manga-Barbie a 
apărut după ușa din sticlă și părea agitată. I-am zâmbit. 

— Avem nevoie de expertiza ta pentru următoarele 
cincisprezece minute, am zis. 

Ne-a condus înapoi în arhivă. Georgie privea pe geam spre 
munții din Santa Monica, purtându-se de parcă numai ce 
pășise pe suprafaţa planetei Jupiter. 

— Se poate vedea semnul de la Hollywood? a întrebat ea. 


Kani a ezitat, poate când a auzit accentul englezesc al 
fetiţei birasiale. Majoritatea americanilor nu se așteaptă ca 
fetitele de culoare să vorbească precum personajele din 
Narnia. I-a oferit lui Georgia un suc și a lăsat-o să se uite la 
film pe unul dintre ecranele lor de cinema. 

Mi-am scos laptopul. 

— Când am fost aici ultima oară, mi-ai explicat că tu 
manevrezi remasterarea înregistrărilor rare. 

— Așa e. 

Îşi rodea o unghie. 

— Despre ce e vorba? 

— Conservarea dovezilor unei crime, a zis Jesse. Și faptul 
că dumneata ai turnat-o pe domnișoara Delaney când a vizitat 
arhiva mai devreme. 

Am zis: 

— După ce am ieșit din seif, ai sunat pe cineva. M-au prins 
din urmă mai târziu, la zece mii de kilometri depărtare, și m- 
au bătut de mi-a sunat apa-n cap. 

Ea a înlemnit. 

— N-am știut... 

S-a uitat la fața lui Jesse, la buza spartă și tăietura de pe 
frunte. 

El i-a zâmbit. 

— N-am fost eu. Eu sunt doar avocatul domnișoarei 
Delaney. 

Ea a încremenit și mai mult. 

Mi s-a deschis laptopul. 

— Vrem să copiezi un dosar și să-l pui pe un disk. Și e 
parțial încriptat. 

Ea a zis că, deşi dosarul original era parțial încriptat, o dată 
ce-l încărca pe computerul meu, ar fi trebuit să reușească să 
găsească o cale de a-l copia. Avea să-l treacă printr-un 
program antivirus, dar un transfer simplu dintr-un loc de 
depozitare în altul nu trebuia să fie o problemă. Și, chiar dacă 
era, partea de fişier pe care plănuiam să i-o dăm lui Rio fusese 
deja decriptată. 

Jesse i-a întins cartea lui de vizită și informaţiile firmei 


pentru eliberarea chitanței. I-a luat cincisprezece minute. 
După ce a terminat, mi-a întins două flash drive-uri. I-am dat 
lui Jesse laptopul meu, am atârnat unul dintre flash drive-uri 
pe lanțul de la gât și i-am dat lui Kani cheia de la cutia de 
valori. 

— Trebuie să accesez cutia. 

Am așezat al doilea flash drive în seif și m-am uitat la ceas. 
Mai aveam doar o oră și patruzeci și cinci de minute. 

— Eşti sigură că ești pregătită pentru asta? a zis Jesse. 

— Da. 

Am strigat-o pe Georgie. Când a venit lângă mine, am zis: 

— Trebuie să mă duc undeva pentru un timp. Vreau să 
rămâi cu PJ. OK? 

Faţa ei părea să spună că asta nu era parte din înțelegerea 
noastră. Nu se potrivea cu regulile Codului Negru. Din nou m- 
a lovit, și mai tare de data asta: ce aveam să fac cu ea? Nu 
puteam s-o ţin legată de mine zi și noapte până apărea Jax. 
Nu puteam s-o las pe cont propriu sau s-o trimit înapoi la 
Londra. Și totuși, nu voiam s-o las să-mi scape din vedere, și 
simțeam că parcă eram pe punctul de a-mi încălca 
promisiunea față de ea. 

Dar, una peste alta, lucrurile stăteau aşa: dacă nu aveam să- 
i opresc pe Sangeri, ea nu va putea fi niciodată în siguranță. 
Singurul mod de a o proteja era să-i fac să nu-şi mai dorească 
să ajungă la ea. Și singurul mod prin care puteam face asta era 
să ies în nebunia din Los Angeles și să dau cu zarul. 

— Știu că e greu. Dar ai încredere în mine, Georgie. 

Își strângea buzele. O clipă, am crezut că era pe punctul s-o 
apuce pandaliile. Apoi s-a înmuiat. 

— Te întorci, da? a zis. 

— Absolut. 

I-am zis lui PJ: 

— Starbucks. Așteaptă cu ea acolo. Niciunde altundeva. 

El a aprobat din cap. 

— Am înţeles. 

Am luat-o în brațe pe Georgie. Era caldă și s-a prăbuşit cu 
totul în brațele mele. 


— Ne vedem curând. 

Și-a apăsat capul de mine. 

— Grăbeşte-te. 

Jesse și cu mine am luat liftul să coborâm. El a mai luat 
două aspirine, mi-a întins sticla cu apă şi eu am dat pe gât 
încă un No-Doz. 

— Mi-aș fi dorit să nu se ajungă aici, a zis el. 

— Era inevitabil să se ajungă aici. Nu există cale de ocoliș 
decât dacă aleg să fug în Tahiti şi să-mi trăiesc viaţa cu o 
identitate falsă, să-i las pe tata și pe Georgie și pe tine, să-i 
abandonez pe toți. 

M-am mai uitat o dată la ceas. 

— Ne sincronizăm? 

Un zâmbet întunecat i-a apărut pe faţă. 

— Te las cu Jax două zile și te întorci cu abilități de spion. 

— Să sperăm că funcționează. 

Am ieșit pe holul care avea ecou. Telefonul meu thailandez 
nu mergea în SUA, așa că Jesse mi l-a dat pe al lui. Am găsit 
bucata de hârtie cu numerele de telefon ale lui Christian 
Sanger. Lumina soarelui se răspândea pe hol, conturând în 
auriu sticla ferestrelor, lustruind podeaua din marmură. M-am 
uitat pentru o ultimă oară la Jesse, am văzut încrederea lui în 
mine și am tastat. 

— Elysium Concierge, a răspuns o femeie. 

— Evan Delaney o caută pe Rio Sanger. Dă-mi-o la telefon. 

Oamenii se perindau pe lângă noi, vorbele și râsetele lor se 
ridicau în ecouri până la tavan. Simțeam cum NoDoz-ul își 
făcea efectul, fiorii îmi zgândăreau sistemul nervos. 

S-a auzit deodată vocea lui Rio, înceată și suspicioasă, ca o 
limbă umedă și slinoasă care aluneca pe pielea mea. 

— Ţi-am dat un număr pe care să mă suni. Folosește-l pe 
ăla, nu linia asta. 

— Am dosarul. Ţi-l dau la schimb pentru tatăl meu. O 
facem acum. 

— Eşti foarte nepoliticoasă. 

— Totuși, dosarul are o problemă. 

— Deci nu-i place ce-a aflat despre tăticul ei. Ce păcat. 


Jesse mă urmărea. Am dat din cap spre el. Era exact cum 
mă aşteptam: Rio nu ştia de filmarea din satelitul NSA. Ştia 
doar de camera ascunsă din casa lui Hank. Era bine. Putea să 
meargă. 

— Am făcut pe dracu-n patru și-am mers în jurul lumii să 
fac rost de dosarul Riverbend. Am făcut rost de tot ce se 
putea, dar mai e o bucată lipsă pe care n-o pot obține. 

— Nu asta a fost înţelegerea noastră. 

— Nu mă asculți. E o bucată pe care n-o pot obține, pentru 
că tu ai cheia care duce la ea, am zis. Îţi dau filmarea cu 
moartea lui Hank. Dar, dacă vrei bani, trebuie să-mi spui unde 
e tata. 

Se simțea, la celălalt capăt, o tăcere neliniștită. Ăsta era 
punctul culminant. Ascultam, sperând s-o aud deconcertată. 

— Nu ţi-a spus Christian asta? Oh, stai — nu putea. Era prea 
ocupat încercând să răpească o fetiță. Eh, răpirea fetiţei era o 
diversiune interesantă, dar ştiu ce vrei tu de fapt. Aș vrea să-i 
împart cu tine, dar nu pot. Pentru că eu nu știu unde e tata. 
Numai tu știi. 

— Nu mai vorbi în ghicitori. 

— Ultima bucată din dosarul Riverbend este încriptată. Și 
asta este bucata care-ţi spune unde se află obligaţiunile la 
purtător. Dacă vrei să pui mâna pe bani, ai nevoie de cheia de 
decriptare. 

Acum, speram să vorbesc într-o limbă pe care o înţelegea. 

— Banii, am zis eu, teancul privat al lui Jax Rivera pentru 
șantaj. 

Jesse se uita la mine, își freca palma de picior de parcă îl 
durea. 

Nu mai făcusem niciodată ce făceam acum. Figura lui îmi 
spunea mergi până la capăt, fetiţo. 

— Rio, ştiu că n-ai avut de gând niciodată să-mi spui unde 
e tata. Voiai să furi dosarul Riverbend și să-l lași să moară. 
Dar îți spun că, dacă el moare, tu ai belit-o. 

— Cred că tu nu înţelegi. Eu am așii în mână. 

— Atunci așa facem. Ultima piesă de puzzle e o cheie de 
criptare Tip Unu. Și motivul pentru care nu ţi-o pot da e că se 


află la tata. 

— Ce? 

— Cheia de criptare e alcătuită din două numere - un 
algoritm și un marcaj. Tata are primul număr gravat pe inelul 
lui de la Academia Navală. Pe al doilea, îl are memorat, am 
zis. Ceea ce înseamnă că trebuie să faci rost de numerele astea 
de la el. Acum. Cât mai e în viață. 

S-a aşternut o liniște lungă în care se coagula furia. 

— Minţi. 

— Nu. 

— Dovedeşte. 

— N-avem timp de jocul ăsta. Rio... am răsuflat exasperată. 
Ştii bine că am dosarul. Hank o împușcă pe Jax. Tata îl 
împușcă pe Hank. Fetiţa pe care Hank o are cu Jax a fost 
trimisă la o şcoală cu internat din Anglia. Jax a încriptat toată 
informaţia ca nimeni să nu o poată accesa decât dacă vrea ea. 
Tata e singura persoană care are cheia de decriptare pentru că 
a fost implicat în operaţiunea Riverbend. 

A amuţit. Procesa, sper. Fără efort, mi-am prefăcut vocea în 
disperare. 

— Îţi dau dosarul. Spune-mi unde să ţi-l aduc. Uită-te la 
clipuri să te convingi. O să-l vezi pe tata purtând inelul ăsta. 
Nu-l scoate niciodată. Și-a aruncat verigheta după ce-a 
divorțat de mama, dar inelul de la Academie o să-l poarte pe 
deget până-n mormânt. 

Am pășit încet spre ieșire. Inima îmi bubuia într-un ritm 
sacadat. Trebuia să înghită momeala. Nu mai aveam altă 
soluţie și nici timp. 

— Mă întâlnesc cu tine, am zis. 

— N-o să faci asta. O să lași dosarul unde-ți spun eu. 

Jesse a făcut pași spre mine, fără să spună nimic, privindu- 
mi reacţiile. 

— Am nevoie de o garanţie că, dacă îţi las dosarul, îl 
eliberezi pe tata. 

— Nu primeşti nimic. Faci cum spun. 

Am mers pe după colțul care dădea în foaierul cu marmură 
şi apoi în stradă. Uşile automate s-au deschis și au lăsat să 


intre aerul răcoros și vâjâitul traficului. Camioneta lui Jesse 
era parcată în faţa clădirii. 

O maşină de poliție albă cu negru era parcată în spatele ei. 
Lily Rodriguez stătea rezemată de ea. S-a îndreptat de spate 
când ne-a văzut și a pornit rânjind să traverseze piața, însoţită 
de doi polițiști în uniformă. 

Am îngheţat pe loc. 

— Oh, Doamne. 

Vocea lui Rio a devenit tăioasă. 

— Ce mai e acum? 

Am făcut un pas în spate. 

— Jesse... 

— Nu fugi. 

Mi-a pus o mână pe braţ. 

— Nici să nu-ţi treacă prin cap. 

Lily se apropia, clătinând din cap când m-a văzut brunetă și 
cu hainele murdare și lucioase. Și-a scos insigna de șerif. 

— Rio, am zis. Dosarul e la Crescendo Limited în Century 
City. Cutia 357. 

Am lăsat telefonul să cadă în mâna lui Jesse. 

Lily a scos cătușele. 

— Kathleen Evan Delaney? Ești arestată. 


34. 


Lily mi-a pus mâna pe cap şi m-a băgat în mașina de la 
Departamentul Șerifului, nemarcată, cu grijă să nu mă lovesc 
când intram pe bancheta din spate. M-am așezat, conştientă că 
toți ochii erau aţintiți asupra mea, trecătorii și câteva mii de 
angajaţi ai birourilor din zgârie-norii din preajmă. M-a 
încătușat de un inel în podea, a trântit ușa și s-a întors să dea 
mâna cu polițiștii. 

— Vă mulțumesc că m-aţi lăsat să fac eu arestarea. Și 
pentru acoperire. 

I-a aruncat o privire lui Jesse și a zis: 

— Ştii unde o poți găsi. 

Mă holbam la el, gura mi-era uscată. El nu spunea nimic. 
Nu trebuia să mă cert cu Lily. Nu trebuia nici să ies pe 
cauțiune. Sau să evadez. 

S-a așezat la volan și am ieșit din parcare. Nervii mei 
clocoteau. 

S-a uitat la mine în oglinda retrovizoare, tunsoarea ei pixie 
strălucea în lumină. 

— Eşti un desperado dat naibii. Transformare extremă, o 
adevărată fugară. 

A întors pe Olympic Boulevard, a condus în cerc și a parcat 
pe o stradă lăturalnică având vedere spre clădirea Crescendo. 
A oprit motorul, s-a întors și mi-a desfăcut cătușele din inelul 
din podea. 

— Dacă nu iese, o să am belele, mi-a zis. 

— E viaţa tatei la mijloc. 

Am întins mâinile spre ea. 

— Te rog. 

A stat un moment pe gânduri. 

— Păi, având în vedere că ai căzut de acord să te predai şi 
cooperezi în investigația răpirii... 

Mi-a desfăcut cătușele. 

— Nu mă face să regret. 


Am urcat pe locul din față. 

— Dacă funcţionează, Rio o să apară în curând aici, cu o 
grabă de zici că arde. 

Lily mi-a turnat o cană de cafea dintr-un termos. Am băut-o 
în patru secunde. 

— Dependenţă de cafea? a întrebat. 

Urechile îmi ţiuiau, oasele îmi scârțâiau, părul mi se 
zbârlea. Mai aveam nevoie de o cană. Aveam nevoie să mă 
bage în șocuri electrice. 

— Nu pot să te condamn pentru ce-ai făcut, știi, a zis. 

— Sper la puţină înţelegere. 

— Chica, o faci pentru tatăl tău, crezi că nu te înțeleg? Dar 
acuzarea nu e în mâinile mele. Procurorul o să ia decizia asta. 
Și ştii că există un mandat federal. Părăsirea ilegală a țării. 

— Mda. 

Era suficient de rău. N-am mai pomenit și faptul că Jax îmi 
făcuse rost de un paşaport fals. Ne uitam la traficul de pe 
bulevard. Nu mai vedeam camioneta lui Jesse. Ajunsese 
departe pe Century Park East și aștepta. 

— Ce altceva ai mai descoperit în investigația ta? am zis. 
Vânătorul de recompense - i-ai localizat apelurile? 

— Facem progrese. Apropo de asta. 

Și-a scos telefonul și a sunat la Departament să afle dacă 
exista vreo noutate. Soarele aluneca între doi zgârie-nori și o 
rază de lumină se profila pe șosea. M-am uitat din nou la ceas. 

Ea a închis. 

— O să revină ei cu un telefon într-o oră. Și dacă te tot uiţi 
la ceas nu înseamnă că lucrurile o să se întâmple mai repede. 

— Tata nu mai are mult timp. 

I-am întins cana de cafea. 

— Uno mas. Repede. 

În timp ce turna, mi-am rotit privirea pe stradă spre 
Starbucks-ul aglomerat din holul clădirii Jenkins & Strachan. 
PJ şi Georgie erau la masă înăuntru. Nu avusesem timp să-i 
trimit la unul dintre marile posturi internaționale de știri, așa 
că acum erau înconjurați de firmele cele mai mari de 


avocatură din Los Angeles. Să încerce careva ceva. „Te dau în 
judecată” bate oricând „E o ştire în exclusivitate”. 

Cincisprezece minute mai târziu după ceasul meu, 
Mercedes-ul negru a apărut pe stradă și s-a oprit în fața 
clădirii Crescendo. O femeie a ieșit. A pornit cu pași apăsați 
spre intrare, privind spre zgârie-nori. 

Lily s-a îndreptat de spate. 

— Ea e? 

Avea părul negru prins într-un coc. Purta o blană de samur 
care-i atârna la spate ca un tăiș, pantaloni cu imprimeuri de 
șarpe mulați pe corp. Cizmele aveau tocuri atât de înalte și 
subțiri, că putea să facă traheotomie cu ele. S-a strecurat prin 
uși în clădire. 

— Ea e, am zis. 

A pus mâna pe telefon. 

— Blackburn, e aici. 

Asculta. 

— Am înţeles. 

A închis. 

— Cât crezi? 

— Cinci minute, zece maximum, am zis. 

I-a luat douăsprezece. Rio a dat buzna afară din clădire și a 
sărit în Mercedes. A dispărut în viteză după curbă. 

Lily a pornit motorul și l-a sunat pe Jesse. 

— Ne îndreptăm spre tine. 

A ascultat și a închis. 

— E pe urmele ei. 

Am virat pe Century Park East. Ceva mai departe, pe 
stradă, am văzut Mercedesul și camioneta care intra în trafic 
la cincizeci de metri în spatele ei. 

Un autocamion maro a trecut în viteză pe lângă noi. Șoferul 
a claxonat și ne-a făcut semn să tragem pe dreapta. Am căscat 
ochii la el. A trecut de noi în goană, mergând ţintă spre 
camionetă, a întors în fața lui Jesse, a frânat și l-a forțat să 
oprească. 

— Oh, Dumnezeule, am zis. 

Era Drew Farelli. Lily mergea mai departe pe bulevard. 


Drew a țâșnit din mașină și a fugit la fereastra camionetei. 
Obrajii lui bucălați erau îmbujoraţi. Jesse a lăsat geamul jos şi 
a scos mâinile. Noi am trecut de ei și am mers mai departe. 

— Ce dracu” caută ăsta aici? am zis. 

— A ajuns târziu. 

Lily mi-a aruncat mie telefonul. 

— Spune-i lui Jesse să se calmeze. 

— Despre ce vorbeşti? 

M-am întors spre ea. 

— L-ai sunat pe Farelli? 

— Da. Am făcut legătura cu biroul procurorului. 

Am simțit cum toate speranţele mele se duceau naibii. 

— Lily, dacă sună la FBI și le cere să mă rețină? 

— Stai calmă. E o chestiune de sincronizare, nu de trădare. 
Toată lumea o să afle că ești aici, în cele din urmă. N-o să 
ajungi în Programul de Protecţie a Martorilor. Mai mult, ce 
crezi, că Farelli o să pună FBI-ul să mi te fure? Eu te-am prins 
prima. Eşti prizonierul meu. 

M-am uitat în spate. Farelli stătea lângă camionetă, 
certându-se cu Jesse. 

Lily a ridicat vocea. 

— Mai mult, Farelli și Nicholas Cray mi-au pus nervii în 
piuneze. Susțineau că răpirea e o înscenare, dar încercau să 
stoarcă informaţii de la mine. Asta e șansa noastră să le 
arătăm că avem dreptate, a zis ea. Gray simţea că l-a prins pe 
Dumnezeu de picior când a aflat că un agent federal a fost 
ucis, lasă-mă să-i scot ochii cu faptul că Davies era un 
nenorocit de vânător de recompense. 

— Lily, trebuia să-mi spui. 

— Nu pot să fac eu totul. L.A.-ul e jurisdicția lui Farelli. 
Dacă avem nevoie, poate să facă în așa fel încât Gray și FBl-ul 
să te lase în pace pentru următoarele ore, cel puţin. Asta o să 
facă. 

A clătinat din cap. 

— Ai fugit prea departe. Nu e o operațiune de salvare pe 
care s-o faci de unul singur. 

— Bine. 


M-am lăsat să alunec pe scaun. Mercedesul se strecura prin 
trafic un sfert de cvartal mai sus. 

În zece minute, am intrat pe Autostrada 405, îndreptându- 
ne spre nord. Maşina lui Lily avea un motor zgomotos și 
conducea cu muzică rock pe fundal. Mercedesul plutea pe 
autostradă la două sute de metri în fața noastră. Norii și razele 
de lumină alunecau peste mine, iar soarele se arcuia deasupra 
bolții ca o stea căzătoare. 

Am auzit-o pe Lily vorbind la telefon și m-am ridicat pe 
scaun. 

Mi-a aruncat o privire și a închis. 

— Eşti în viață? Era Departamentul la telefon. Apelul pe 
care l-a primit vânătorul de recompense din Santa Barbara 
duminică venea de la un telefon public din afara 
restaurantului Windcatchers. Nu e de mare ajutor. 

Mi-am frecat mâinile de față. 

— Dă muzica mai tare. Trebuie să dau din cap. Cu forță. 

M-am uitat în jur și m-am dezmeticit. 

— O, nu. 

În față, un pod suspendat se înălța în amiază, ca un dragon 
verde care se curba peste apa dinaintea noastră. Eram în San 
Pedro, ne îndreptam spre port. 

— L-a închis undeva în docuri, am zis. 

— Așa se pare. 

Vocea îi era tensionată. 

— N-are de ce să se ducă pe Terminal Island. 

Am clipit apăsat. Vălătuci de nori pluteau grei, vineţii și 
portocalii peste soarele care se cufunda. Ne apropiam de pod 
și vedeam Mercedesul negru tot la vreo două sute de metri 
distanță. 

— Unde e Jesse? am întrebat. 

— În spate. Sună-l. 

I-am luat telefonul. 

— Vezi? 

— Ştiu, a zis el. 

San Pedro adăpostea portul Los Angeles-ului. Erau cele mai 
aglomerate docuri din țară. Podul s-a ridicat foarte mult, 


stâlpii lui de culoarea mazării străpungeau cerul. Cablurile de 
suspensie se întindeau în dreapta mea. Echipaje uriașe blocau 
drumul. Dedesubt, mult mai departe, vedeam frânturi de apă 
care luceau şi un cargou imens care scotea aburi de sub pod. 

Portul era masiv. Era o metropolă de containere cu 
încărcături, camioane, linii de rezervă de cale ferată și 
vapoare — vapoare de croazieră, containere de nave, o fregată 
navală. Macarale stăteau alinate pe docuri, bestii de metal 
care se înălțau mai sus decât platforma podului. Dincolo de el, 
am văzut întinderi enorme de încărcături: o savană de 
containere, fiecare de mărimea unui vagon de marfa, puse 
unul peste altul câte două, câte trei sau cinci, împrăștiate 
kilometri întregi. Rio avea un singur motiv să vină aici și 
gândul acesta îmi dădea amețeli. 

— Nu o pierde, Lily. Dacă ne scapă, n-o să-l găsim la timp. 

— Îi stăm pe urme cu două vehicule. Și nu-ţi face griji, pot 
să contactez autoritățile portuare să verifice containerele. 

Toate? Am aruncat o privire peste marea de cutii de metal 
albastre, roșii şi verzi. Zeci, poate sute de mii. 

— Nicio șansă, am zis. 

— Faptul că dă târcoale pe aici înseamnă că el e prin 
preajmă. 

— Sigur. 

Îmi frecam mâinile de picioare. 

— Dar dacă o pierdem și ajunge la el înainte s-o găsim... 
dacă află că am tras-o pe sfoară, ar putea să-l omoare. 

Eram la capătul cel mai îndepărtat al podului. Camioneta a 
apărut în peisaj. Jesse s-a uitat la noi, Lily a dat din cap să 
meargă înainte, iar el a accelerat. Drew Farelli și-a dus 
telefonul la ureche și mi-a făcut semn să fac la fel. 

Părea mult mai calm. 

— Îmi retrag cuvintele, Ev. Se pare că e pe bune. 

— Nu putem s-o pierdem pe Rio după ce ajungem acolo. 

— Nici nu plănuim s-o facem. Detectivul Rodriguez a 
alertat poliția portuară? 

M-am întors spre Lily. 

— Poliția portuară? 


În ureche, Farelli mi-a zis. 

— Las că mă ocup eu. Nu sunt polițist, dar asta e jurisdicția 
mea, nu a ei. 

I-am transmis asta lui Lily și ea a zis: 

— Mai dă-ne puţin timp. Dacă ei apar prea repede, o s-o 
sperie pe Rio. 

— Ai înțeles, Drew? 

— Am înţeles. 

Camioneta a încetinit pe lângă pod și a luat curba după 
Mercedesul lui Rio. Obsesiv, m-am uitat din nou la ceas... 
Cincizeci și șase de minute. 

După pod, am ajuns repede la intrarea în port, unde 
trenurile încărcate mergeau hurducăind pe lângă containerele 
din terminal și tractoare cu remorci veneau și plecau. La 
ieșire, un tractor cu remorcă a încetinit ca să treacă de 
bolarzii galben strident. Lily m-a văzut că îl ochesc. 

— Senzori de radiaţie, a zis. 

Drumul înainta sub norii care atârnau greu, iar aleea se 
deschidea spre un drum foarte larg din asfalt. Gâtul mi se 
sugruma. Containerele erau aşezate câte şapte unul peste 
celălalt, unul lângă altul ca nişte cărămizi. Macarale, 
camioane, trenuri, vapoare, stivuitoare făceau un zgomot 
puternic. Chiar dacă tata urla din toţi bojocii zi şi noapte, 
nimeni nu l-ar fi auzit. 

Înaintea noastră, un camion era oprit în faţa unei porți cu 
lanţ şi lacăt, lângă o cabană din lemn pentru pază pe care 
scria Compania de încărcare/Descărcare Mărfuri Pacific 
Gateway. Farelli a ieșit din mașină și a alergat să vorbească cu 
paznicul. Am tras și noi mașina. 

Jesse a arătat cu degetul prin gard către un bloc de 
containere la vreo două sute de metri mai în față. 

— Rio a oprit aici și a vorbit cu paznicul, apoi a întins-o 
spre blocul ăla. E un culoar între rânduri. A condus pe acolo. 

— Ce face Drew? 

— Îi spune paznicului unde să trimită poliţia portuară. 

Lily a băgat mașina în viteză. 

— Suntem pe urmele ei. 


A accelerat când a intrat pe poartă, pe terenul asfaltat. 
Reflexia soarelui era portocalie în bălțile de pe jos. Pescărușii 
planau deasupra. Prin fereastra deschisă, simțeam iz de apă 
sărată și miros de benzină. 

Stiva era de vreo patru sute de metri lățime și se întindea 
pe aproape jumătate de kilometru, ridicându-se la cincizeci de 
metri deasupra capetelor noastre. Macarale pe pilot automat 
treceau prin culoare. Deși probabil containerele astea aveau 
vreo doisprezece metri lungime și cântăreau douăzeci de tone, 
macaralele le ridicau în cârlige de parcă erau niște pungi de 
snacks-uri. Sau de parcă ar fi cărat rulote. Purtau containerele 
pe deasupra stivei și pe deasupra unei porțiuni mari de asfalt 
gol spre o zonă de încărcare unde le așezau. Stivuitoare 
imense le cărau apoi, în cele din urmă, pe terenul asfaltat 
până la doc. 

— Rio trebuie să aibă un număr pentru container, am zis. 

— Mda. Pariez că foloseşte compania Pacific Gateway în 
mod constant pentru transport. 

— Vrei să pariem că l-a băgat pe tata într-un container pe 
care-l folosește să facă trafic cu femei în SUA? 

— Și plăteşte pe careva să închidă ochii. 

Am găsit coridorul de care zicea Jesse. Lily s-a adâncit în el 
o sută de metri, s-a oprit și a oprit şi motorul. Mi-am luat 
rucsacul, am deschis ușa și ea şi-a pus mâna pe brațul meu. 

— Farelli a chemat întăriri, a zis ea. Aşteptăm. 

— Nu avem timp. Tata ar putea fi deshidratat sau rănit și 
dacă Rio... 

Glasul mi s-a blocat. M-am smuls. 

— Eşti înarmată, așa-i? Haide. 

Am sărit afară și am alergat pe culoar. În spatele meu, Lily 
bombănea și accelera să mă prindă din urmă. Eram singure ca 
într-o fundătură din miezul unui oraş care clocotea. Când am 
ajuns la colț, ea m-a apucat de braț și și-a dus un deget la 
buze. Avea jacheta descheiată. Și-a agăţat insigna de curea și a 
desfăcut tocul pistolului. S-a uitat înapoi spre mașină. Nici 
urmă de camioneta lui Jesse sau de poliția portuară. 

— Farelli nu vine, am zis. Ce mai aștepți? 


— Nu sunt în jurisdicția mea. N-am puterea de a aresta în 
afara districtului Santa Barbara. 

— Pe mine m-ai arestat. 

— Mă refer la arest fără mandat și undă verde din partea 
poliției locale. 

— N-ai cum să obţii un mandat de arestare pentru Rio, 
numai dacă nu suni vreun judecător în următoarele secunde. 

— N-o pomeni pe maică-mea. 

Și-a strâns buzele. 

— Eşti o mare belea. 

— Fiindcă suntem în întârziere al dracului de mult. 

Mi-am trecut mâna prin păr. 

— Circumstanţe atenuante. Haide, Rodriguez. O urmărire. 
Criminal periculos. Sau altceva, dă-mi nenorocita de armă 
Smith and Wesson și autorizează-mă să fac asta singură. 

S-a uitat urât la mine. 

— Eşti în continuare prizoniera mea, știi bine. 

— Răpire, privare de libertate, dacă stăm aici, Rio o să 
scape. 

S-a mai uitat o clipă la mine. 

— Bine. Am motive să cred că s-a comis o infracţiune în 
prezența mea și că viaţa unui cetăţean e în pericol iminent. 

— Bun. Complet legal. Hai. 

Şi-a scos arma. 

— Stai în spatele meu. 

A apucat arma cu ambele mâini, a îndreptat-o în jos, s-a 
furișat spre colţ. Și-a lipit spatele de peretele containerului, s-a 
aplecat să se uite în jur și s-a retras. 

— Mercedesul e la cincizeci de metri mai în jos pe culoarul 
ăla, portiera șoferului e deschisă. Nicio urmă de Rio. 

M-am mișcat și ea și-a pus mâna pe pieptul meu. 

— Toate mormanele astea sunt un labirint. Rio știe clar 
unde trebuie să meargă, noi nu. Ne putem rătăci sau putem 
rămâne blocate într-o fundătură. 

S-a uitat în spate încă o dată, după mașina ei. Niciun semn 
de poliția portuară. Fața îi era imobilă. Putea să arate atât de 
tânără și în același timp atât de uzată, cu toate grijile și 


datoria și povara probelor. 

— Știu că e tatăl tău, a zis ea, dar ai grijă de tine. Nu te 
aventura prosteşte. Nu vreau să intri într-un bucluc mai mare 
decât până acum. 

— De parcă ar fi posibil. 

Mi-a aruncat o privire întunecată și, dând din cap, a 
început să numere unu, doi, trei. S-a răsucit pe după colț și a 
dat buzna pe alee. Eu fugeam în spatele ei cu inima în gât. 
Portiera şoferului era larg deschisă. În boxe, cânta operă. 

Lily s-a dus spre ușă și și-a îndreptat arma înăuntru. Avea 
ochii mari și luceau ca un diamant. Mașina clocotea de 
muzică, soprana își înălța vocea prin acoperișul mașinii, într- 
un val de emoție. Lily s-a întors, a trecut pe lângă mașină și s- 
a dus ţintă spre următorul container. Din nou, s-a uitat pe 
după colț şi a pornit-o prin labirint. O urmam. Containerele 
erau lipite unele de celelalte, doar că unele fuseseră ridicate, 
în locul gol rămas fiind un dreptunghi foarte bine delimitat. 
Cu cât înaintam, cu atât containerele se împuţinau și apăreau 
mai multe spaţii libere. Macaralele le luau din partea asta. 
Tata aproape că nu mai avea timp. 

Am ajuns la alt colț. Lily s-a oprit și și-a dus un deget la 
buze. Auzeam zgomot de tocuri pe metal. 

Și-a aruncat privirea pe după colţ, s-a retras și a șoptit: 

— Se urcă pe un container. 

Am auzit gemete de efort, apoi tocurile care au aterizat pe 
o suprafață de metal, îndepărtându-se în fugă. Am dat buzna 
după colț. 

Containerul era de aproape trei metri înălțime și trei lățime 
şi era plin de lacăte, mânere și bare care blocau ușile. Nu a 
fost greu s-o îmboldesc pe Lily. A apucat capacul, s-a uitat 
înăuntru şi a urcat. Eu am luat o bară, am călcat pe un lacăt și 
m-am avântat după ea în sus, încercând să ignor durerea care 
îmi pulsa în coaste şi în picioare. 

Lily a arătat cu degetul. 

— A coborât două containere mai în față. 

Fugeam cu prudență, pășind ușor pe metal. Vuietul făcut de 
mașinării era constant, dar nu voiam să ne asumăm vreun risc. 


Am sărit pe următorul container și am mers mai departe. Din 
partea asta, puteam să vedem că mulțimea de containere se 
rărea mai în față, doar unul sau două mai erau pe alocuri. O 
macara ne-a trecut pe deasupra capului, cleștele imens atârna 
de cabluri masive. S-a oprit, a apucat un container albastru de 
la pământ și l-a înălțat spre cer. 

Ne-am apropiat de capătul containerului și ne-am pitit. Am 
pășit mai în față, am auzit sunetul unei chei învârtindu-se 
greu într-o broască dedesubtul nostru. Lily s-a furișat spre 
margine, s-a uitat în jos și s-a retras. 

— La nivelul solului, cinci metri mai în faţă. Deschide ușile. 

Am dat din cap. 

— Când intră, o să cobor. Din unghiul ăsta, o dată ce 
pășește înăuntru, n-o să mă vadă. Tu așteaptă aici. 

A ridicat un deget. 

— Vorbesc serios. 

— Bine. 

Am plecat capul ca să ascult zgomotele. Cheile zăngăneau 
şi, după un scârţâit ascuţit, ușile s-au deschis. Tocuri pe metal. 

Rio a zis: 

— Vai de mine. 

Mai agilă ca o pisică, Lily s-a lăsat să alunece de pe 
marginea containerului pe bară până jos. Eu m-am târât până 
mai aproape și m-am uitat în jos. 

Spre dreapta mea, după o alee lată cam de trei metri, ușa 
unui container roșu și ruginit era deschisă. Nu vedeam 
înăuntru. Ferindu-se de privirile lui Rio, Lily și-a scos arma și 
se furișa înainte. Lipită cu spatele de colț, s-a întors şi a ridicat 
arma. 

— Poliția. Nu mișca. 

În container, s-a auzit zgomot. Lily stătea rigidă cu arma în 
ambele mâini, ochii căscaţi spre interior. 

— Nu mişca. Faţa la pământ. Braţele desfăcute. 

Nu respiram, nu clipeam, îmi venea să urlu. Cu arma 
ridicată și fața întunecată, Lily a pășit înăuntrul containerului. 
S-a lăsat tăcerea. 

— Evan, a zis ea. 

M-am rostogolit peste margine, am sărit și am aterizat pe 
asfalt. Am fugit spre uşa containerului. În bezna lăptoasă 
dinăuntru, Lily stătea cu un genunchi înfipt în spatele lui Rio, 
punându-i cătușele. Rio avea o curea de pielea strânsă în jurul 
gâtului. Tata își înfășurase cureaua pe antebrațe și o strangula 
cu toată forța. Fața lui Rio era roșie ca sângele. Stătea la doi 
centimetri de ea. 

Lily i-a pus cătușele și s-a ridicat. 

— Gata. 

El a dat drumul curelei, iar capul lui Rio a căzut pe jos. A 
răsuflat cu greu. 

— Tată. 

M-am repezit în container, cu ochii în lacrimi. 

Se chinuia să stea în picioare, sprijinindu-se cu o mână de 
peretele ruginit şi strâmbându-se de durere. 

— Kit. 

Avea vocea stinsă. L-am apucat. Și-a pus braţele în jurul 


meu, era solid şi tremura, am simțit cum i se umflă pieptul și 
cum lacrimile mele fierbinți îi udau cămașa. Nu puteam să 
scot o vorbă. 

Se clătina, forțându-se să rămână drept. L-am strâns și mai 
tare în brațe. Avea vânătăi pe față, era descompus, pe buze 
avea cruste, ochii înfundaţi. Respira adânc, în ciuda duhorii 
de urină și rugină. Clipea cu ochii strânși de parcă lumina 
soarelui îl rănea după atâta timp pe întuneric. Dar, dincolo de 
durere, am văzut focul din ochii lui și uimire, mândrie și 
mulțumire. 

— N-ar trebui să fii aici, a zis el. 

— Nici tu. 

Bucuria şi mirarea îmi răscoleau pieptul. Inima îmi bubuia 
în urechi. În spatele meu, o auzeam pe Rio răcnind la Lily ia 
mâinile de pe mine, scroafă ordinară. Şi Lily îi recita litania Ai 
dreptul să nu spui nimic. Tata şi-a mutat greutatea corpului pe 
celălalt picior și a tresărit. 

— Ce s-a întâmplat? am zis. 

— Genunchi rănit. 

A întins mâna spre o coadă de mătură rezemată de perete. 
O folosea pe post de baston, m-a lăsat să-l iau de subraț și să-i 
preiau din greutate. 

— Aceeaşi rană afurisită am avut-o și în liceu alergând prin 
linia de apărare, a zis el. 

— Hai să ieșim de aici. 

— Păi da. 

A făcut un pas șchiopătat şi a trebuit să se oprească. 

— Îmi pare rău, Kit. Sunt epuizat cu totul. 

S-a uitat în jos la Rio. Era dichisită până în vârful unghiilor, 
de parcă un aparat de ceruire trecuse peste ea în mod repetat. 
Totul la ea era prea mare, prea mult: unghiile vopsite, părul 
negru ca pana corbului, machiajul. Avea dungi roșii la gât de 
la strânsoarea curelei. 

Lily s-a întors spre el. 

— Cum ai reușit asta cu o curea? 

— O mișcare de Kenpo. 

Clătinând din cap a admiraţie, o percheziționa pe Rio de la 


vârful tocurilor până la coc. Rio se smucea pe podea. 

— Vreau un avocat, a zis. 

— În regulă, a zis Lily. 

— Ridică-mă. Nu mă poți trata așa. 

— Stai liniștită. 

— E umilitor. Sunt o femeie de afaceri. Asta e hărțuire. 
Cum îndrăzneșşti? 

Rio și-a arcuit spatele să-mi arunce o privire. 

— Curvă. Scursură. 

Faţa era mult prea machiată și asta îi dădea un aer uzat, 
dar pielea îi era remarcabil de tânără, întinsă și suplă, până în 
decolteu. 

— Ce i-ai făcut lui Christian? am zis. Hormoni? Droguri? Ce 
l-a îmbolnăvit atât de tare, sau poate erau din cauza acelor? 

— Nu vorbi de fiul meu. Curvă împuţită. O să dau în 
judecată Departamentul Șerifului, o să vă fac praf. Nu poţi să 
mă reții, târâtură mexicană. 

Lily a făcut o față acră. 

— Taci din gură, zdreanţă bătrână. 

A apucat o ladă din colțul containerului și a ieșit afară pe 
alee. Pute aici. Haide. 

L-am sprijinit pe tata de subraţ și l-am ajutat să ieşim afară 
pe alee. Fl s-a prăbușit pe ladă. Lily și-a rotit privirea, poate 
uitându-se după poliția portuară, şi a intrat înapoi. A luat 
cureaua tatei și a legat-o pe Rio de glezne. Apoi a scos 
telefonul și a sunat la 911. 

— Ofiţer în nevoie de asistență. Detectiv Lily Rodriguez, 
Departamentul Șerifului din districtul Santa Barbara. 

I-a dat dispecerului numărul insignei și a cerut întăriri din 
partea celor mai apropiați polițiști. 

— Am efectuat un arest pentru crimă şi am nevoie de 
ajutor. 

Mi-am dat jos rucsacul și am scos sticla cu apă, trusa de 
hidratare și un braţ întreg de batoane de ciocolată pe care le 
cumpărasem din aeroport. Tata avea nevoie de hidratare 
intravenoasă, dar pe moment era suficient și atât. 

— Ai venit pregătită, a zis el. 


— Din trusa de prim ajutor pe care Jesse o are în 
camionetă. O dată ce lucrezi la Căutare și Salvare, înveți 
regulile. 

Lily asculta la telefon ce-i spunea dispecerul. 

— Mă întâlnesc cu polițiștii și-i conduc la locul faptei. 

A închis. 

— Mă întorc. 

Și-a vârât telefonul în buzunarul de la spate, s-a cățărat 
prin lateralul containerului și a luat-o la picior pe acoperiș, 
spre mașina ei. 

Am scuturat sticla cu amestecul pentru hidratare și i-am 
întins-o tatei. A dus-o până la jumătatea distanței de gură și 
mâna i-a căzut în poală. l-am luat eu sticla și i-am dus-o la 
buze. S-a forțat să înghită cu chinuri și izbăvire deopotrivă. 

Rio s-a târât pe podeaua containerului. 

— Phil Delaney. Să iei SIDA și să mori. 

Nu mai voiam s-o privesc și nu voiam să ascult porcăriile 
care-i ieșeau pe gură. l-am dat tatei sticla, am închis una 
dintre ușile containerului și mă pregăteam s-o închid și pe a 
doua. 

S-a rostogolit pe o parte. 

— Am tot ce-mi trebuie. Nu contează dacă scroafa aia mă 
bagă în arest. O să ies. 

— Slabe șanse. Am trântit a doua ușă și am pus lacătul. 

A urlat: 

— Avem filmarea cu Phil împușcându-l pe Hank. Dă-mi 
drumul sau i-l arăt procurorului. Atunci Phil o să meargă în 
Thailanda să fie judecat pentru omor. 

— Greșești, am zis. 

— Dacă mă lași aici, eşti mai proastă decât am crezut. Uită- 
te la tatăl tău. După trei zile în containerul ăsta are nevoie de 
paramedici. Imaginează-ţi cum o să arate după cinci ani în 
închisoarea thailandeză. 

Tata a scuturat din cap, făcându-mi semn să mă îndepărtez 
de container. Soarele îi lumina fața din unghiuri dezolante. 
Arăta atât de rău, că-mi venea să leșin. Nu mi-am coborât 
vocea intenționat, dar vorbele mele au ieșit șoptite. 


— Știu că nu tu l-ai omorât pe Hank Sanger. 

Mă privea cu ochii pe jumătate închiși, deranjat de lumină. 

— Apreciez votul de încredere. 

Rușinea îmi făcea ochii să doară, pentru că încrederea asta 
venise din dovezi, mai mult decât din credinţa în el. 

— Am dovada în Londra. 

— Londra? 

— Jax are imaginea cu momentul crimei de pe o filmare 
din satelitul NSA. 

Ochii i s-au mărit, dar s-a gârbovit. 

— Nu știam că există imagini din satelit. 

— Prietenul tău, colonelul Chittiburong, ne-a ajutat să 
facem rost de ea. 

— Niram. Dumnezeule mare. 

M-am uitat la container, vorbind în șoaptă ca Rio să nu ne 
audă. 

— Rio a ordonat crima. 

Căutătura lui s-a lungit în zare. După un moment de 
îngândurare, a băut şi restul de apă, a mâncat un baton de 
ciocolată pe care i l-am dat, apoi încă unul. Mesteca plin de o 
plăcere ce părea vecină cu durerea. 

În cele din urmă, s-a şters la gură. 

— Ştii de ce a murit Hank? 

— Cred că da. Tată, uite ce e. Jax a lăsat o poliţă de 
asigurare. E un memoriu de la Comitetul pentru Informaţii al 
Senatului care autoriza operațiunea Riverbend. 

— Dumnezeule. Atunci nu contează de ce-a fost omorât 
Hank. Memoriul ăla e tot ce contează. 

— A fost semnat, am zis. Senatorii și-au trecut numele pe 
document, autorizând totul. 

— Toată lumea dă vina pe CIA și pe preşedinte pentru 
operațiune, dar senatorii ăia au fost cei care au dat undă 
verde. 

A scuturat din cap. 

— Lanţul de crime. Acolo s-a terminat totul. Asta vrea Rio, 
numele lor. 

A terminat batonul de ciocolată și, de data asta, când i-am 


întins sticla cu apă, a fost în stare s-o țină singur. Totuși, eu 
aveam gâtul uscat. Ştiam că Rio nu voia memoriul ăla. Tata 
încă nu-și dădea seama de asta. 

O umbră se prelungea pe pământ, era o macara care se 
apropia. Huruia și zdrăngănea, avea cablurile întinse și 
cârligul a apucat containerul de lângă cel al lui Rio, așezându- 
se deasupra lui ca un capac. Cârligele s-au înfipt în fiecare colț 
al containerului și, cu un geamăt stins, l-au ridicat și l-au 
purtat mai departe. 

— Dacă vin s-o ia pe Rio, lasă-i s-o ia. 

N-am văzut niciun indiciu pe fața lui c-ar glumi. Deși 
epuizat și sleit, tot avea privirea aia curajoasă de luptător: 
acolo, afară, nu e decât sălbăticie. Ai grijă de fundul tău și 
lovește primul dacă trebuie. 

Oare asta îl legase de Jax — crezul ăsta plin de cruzime că 
trebuie să-ți faci dreptate imediat? Așa îşi justifica Jax 
acţiunile — ca pe un foc purificator, un paloş al morţii, toate 
nuanțele astea reduse la tactici și măiestrie, în timp ce propria 
ei viața devenise o muchie de cuţit? 

Un cuțit împlântat acum adânc în propria mea viață. Mă 
uitam lung la tata, dar în mintea mea vedeam fața lui Jax în 
acel ultim clip de la banca din Londra, dorinţa ei și 
remușcările, știind că el a părăsit-o pentru totdeauna. Mi-am 
mutat privirea spre asfaltul care strălucea în soare, nu eram 
încă pregătită să deschid subiectul. Să mai bea puţină apă, să 
mai capete ceva putere. 

Pași alergători duduiau din depărtare pe acoperișurile 
containerului, se apropiau. Deasupra noastră, a apărut Drew 
Farelli. A făcut cu mâna, a coborât cu mișcări stângace și a 
venit în fugă la noi, arătând șocat ca naiba și desfigurat. 

— Domnul Delaney? 

A dat mâna cu tata, pe faţa lui se vedea lupta dintre oroare 
şi neîncredere. 

— Sunteţi bine? 

Tata a dat din cap. 

— Unde e Lily? am întrebat. 

— La mașina ei, așteaptă poliția portuară. Mi-a cerut să vă 


găsesc. 

— A sunat la paramedici? 

El stăruia cu privirea la tata, obrajii lui îmbujoraţi se făceau 
tot mai roșii. 

— Nu ştiu, n-am rămas să ascult conversaţia. 

— Unde e Jesse? 

Tata și-a dus o mână la genunchi. 

— Asta voiam să întreb și eu. 

— Cu Lily. 

Drew s-a arătat confuz, simțind o nuanță de dispreț în voce, 
și şi-a rotit privirea. 

— Rio Sanger? 

Tata și cu mine i-am arătat cu degetul spre container. 

Drew se zgâia la el de parcă ar fi vrut să se uite înăuntru, 
dar îi era teamă c-o să iasă șerpi dacă atinge ușile. I-am mai 
întins tatei o sticlă cu apă, era nerăbdător să mai bage ceva 
H2O și electroliți în organism. A apucat-o, dar încă avea o 
prinsoare foarte slabă. 

— Drew, dă-mi telefonul tău, i-am zis. Vreau să verific dacă 
vin paramedicii. 

A ezitat o clipă, uitându-se în continuare la ușile 
containerului, și mi l-a înmânat. Am format numărul lui Lily. 
Suna ocupat. 

Drew s-a întors spre tata. 

— Aţi fost ținut prizonier în containerul ăsta? 

Tata a dat din cap și și-a ridicat privirea spre mine. Avea o 
expresie severă. 

— I-am zis lui Jesse să te ţină departe de toate astea. 

— Iar el n-are milă când își ține promisiunile față de tine, 
am zis. Doar că eu sunt și mai nemiloasă dacă trebuie să le 
ocolesc. 

Am mai încercat la Lily. Tot ocupat. L-am sunat pe Jesse. 
Nu avea acoperire. Eram sigură că telefonul lui era mort. 

Faţa lui Drew era purpurie, de parcă atunci pogorâse peste 
el revelaţia a ceea ce se petrecea. 

— Ce vi s-a întâmplat? 

Cu pauze lungi, tata i-a povestit în mare. Să-l crezi, 


prostule, îmi venea să-i zic. Ascultă ce are de zis și fii atent. 
Omul ăsta nu e dușmanul tău. Nu e criminal. La naiba, e un 
erou. 

Am simțit iarăși că mă năpădeau lacrimile. Butonând 
telefonul cu ochii încețoșaţi, am ajuns la numărul lui Jesse și 
am sunat din nou. 

Am auzit că sună. În sfârşit. Am așteptat să răspundă Lily. 

— Ce? 

N-am zis nimic. Era o voce de bărbat. 

— Cine e? a zis el. Farelli? 

Pielea mi-a înghețat. Am verificat ecranul telefonului: era 
un număr din Los Angeles. Nu o sunasem pe Lily, sau pe Jesse, 
ci ultimul număr pe care-l apelase Drew Farelli. 

Era Christian Sanger. 

Am rămas locului încremenită. Lumina soarelui se 
răsfrângea de pe asfaltul umed. O adiere de vânt mi-a răvășit 
părul. 

— Farelli, ce vrei? zicea Christian. 

M-am mai uitat odată cu atenţie la numărul de pe ecran. 
Era același număr de celular pe care Christian îl trecuse pe 
contractul de închiriere al Jaguarului. Eram terminați. 

Încet, am închis şi am mai format o dată numărul lui Lily. 
Era tot ocupat sau poate nu mai mergea. Am încercat la Jesse. 
Tot nu avea acoperire. 

Farelli continua să converseze cu tata, atât de preocupat, 
rușinat și entuziast. Sau poate doar nervos. Drew nu chemase 
nici poliția portuară, nici SWAT-ul. Îl sunase pe Christian. 
Eram într-o belea incredibilă, dar nu puteam să mă dau de 
gol. Am lăsat linia ocupată să nu sune Christian înapoi, am 
început să cercetez în zonă după arme. O bară, un lacăt, un 
obiect ascuțit. 

Tata era cea mai bună armă. 

Farelli stătea cu braţele încrucișate, picioarele depărtate, o 
postură de sală de tribunal, dând din cap gânditor în timp ce 
tata se sforța să rostească vorbe din când în când. Am îndesat 
telefonul în buzunarul din spate și m-am lăsat pe vine lângă 
tata. 

I-am dat un baton. 

— Avem nevoie din nou de mișcarea aia de Kenpo. 

S-a uitat la mine. 

— Crezi că eu aș putea s-o fac? am zis. 

Îmi susținea privirea. Nici măcar nu s-a uitat la Farelli, nu 
se mai uita deloc la el. 

— Genunchiul ăsta e problema, a zis el. Lovești în lateral și 
zbang, s-a luat lumina. O făcea şi o femeie, mai mică decât 
tine, Kit. 

A dat din cap spre coada de mătură pe care o folosea pe 


post de baston. 

— Dacă nu găseam chestia asta, aş fi fost terminat. 

— Serios? 

— Seceră-l. 

În spatele meu, Farelli a zis: 

— Evan, telefonul meu? 

I-am văzut umbra și reflexia distorsionată în bălți. 

— Sigur. 

M-am ridicat pe jumătate, ca și cum îmi căutam în buzunar. 
Am luat uşor coada de mătură. Avea o greutate, dar nu prea 
mare. Și mi-am zis dă-i tare. 

M-am răsucit, cu brațul în aer, și cu toată puterea pe care o 
aveam, l-am izbit pe Farelli în genunchi. 

Am auzit un pocnet. Farelli a răcnit și s-a prăbuşit. S-a făcut 
ghem în baltă, se zvârcolea și răcnea, apucându-se de picior. 
Mă holbam uimită că funcționase. 

— Kit, înc-o dată. 

Ruptă parcă din vrajă, am ridicat coada și i-am secerat şi 
celălalt genunchi. Am simțit reverberaţia loviturii în tot 
braţul. Farelli a încercat să se rostogolească și nu a putut. Înc- 
o dată, am tăbărât cu băţul în genunchiul lui de parcă ţineam 
un baros. Urla, și-a arcuit spatele și mi-a aruncat o privire de 
nebun. 

— De ce dracu” faci asta? 

Tata s-a aruncat deasupra lui. L-a pocnit în cap. L-a pocnit 
în bărbie și în gură. I-a ţâșnit sângele din buze și nas lui 
Farelli. Tata tăbărâse peste el şi îl strângea de gât cu 
antebraţul. 

— Nu vorbi așa cu fata mea. 

Drew s-a încleștat de brațul tatei, dar fără folos. Oricât de 
slăbit era tata, tot ce trebuia să facă era să se lase cu toată 
greutatea pe gâtul lui Drew și avea să-l sufoce. 

M-am aruncat în patru labe lângă ei ca un arbitru de 
wrestling și m-am aplecat la urechea lui Farelli. 

— Unde e Christian? am zis. 

Farelli și-a înfipt unghiile în antebraţul tatei ca un şobolan 
care să zbătea să iasă din capcană. Faţa îi era roșie ca o sfeclă, 


ochii ieşiţi din orbite și apoși. 

— Unde e Christian? Spune-mi și tata o să se oprească. 

Farelli și-a mutat ochii la mine și a tipat: 

— Nu știu. 

— Nu e prea bun răspunsul. 

Am dat din cap spre tata. 

Termină-l. 

Amândoi s-au uitat la mine. Farelli, isteric, tata, alarmat. 

Farelli a vorbit înecat: 

— O să aflu. 

ÎI priveam cum i se umpleau ochii de lacrimi și cum 
durerea i se transforma în groază, și am început să număr 
până la cinci în sinea mea. 

— Bine. 

Tata s-a dat jos de pe el. Farelli a tras o gură adâncă de aer, 
şi-a dus palmele la gât, lacrimile-i alunecau pe față. 

Am scos cureaua. 

— Mâinile. 

Mi le-a întins. L-am legat și l-am smucit, am scos pixuri din 
buzunarele lui, mi-am trecut mâinile pe pantaloni în jos, 
percheziționându-l și forțându-mă să nu clintesc când am 
ajuns pe genunchii răniți, moment în care a urlat ca un câine. 
Nu am găsit arme, m-am ridicat şi i-am împlântat piciorul în 
stomac. Suflul i s-a transformat în sughițuri. Picioarele îi 
tremurau de durere, un genunchi era ieșit în afară într-un 
unghi ciudat. Tata s-a îndreptat de spate și se holba la mine cu 
ochii pierduţi. 

— Cum au ajuns la tine? am zis. Cu bani? 

— Ce? 

Îi curgea nasul, sângele îi lăsa dâre din gură. 

— L-ai sunat pe Christian Sanger. Cu ce te avea la mână, cu 
sex? Fetiţe? Băieți? 

— Despre ce vorbeşti? 

— I-ai sunat pe răpitorii tatei. De ce? 

L-am încălecat şi am îngenuncheat pe pieptul lui, ţintuindu- 
i braţele în lateral. 

Vrei să mă dau în spate să sar pe genunchii tăi? 


A scuturat din cap. 

— Christian nu e răpitor, e un informator în investigația 
răpirii tatălui tău. 

E puţin spus că eram neîncrezătoare. Și tata la fel. 

Farelli se silea, aroganţa i-a revenit. 

— Nu eu sunt personajul negativ aici. Eşti căutată pentru 
crimă. Tatăl tău, pentru trădare. Sanger și mama lui ne ajutau 
să adunăm dovezile de care aveam nevoie. 

— Eşti chiar atât de prost? 

Mă uitam lung la el și, deodată, în creierul meu s-a creat o 
legătură. Boyd Davies primise un apel de la un telefon public 
din Santa Barbara duminică dimineața. 

I-am aruncat o privire tatei. 

— Duminică te-ai întâlnit cu Lavonne și Jesse ca să puneţi 
la punct strategia, iar Nicholas Gray v-a întrerupt. Unde? 

— La restaurantul din centrul de conferințe din Cabrillo. 
Windcatchers. 

L-am apucat pe Farelli de cămașă. 

— L-ai sunat pe Boyd Davies de la restaurant. 

— Nu-i adevărat. 

Tata a scuturat din cap. 

— Nu. Gray a făcut asta singur. 

— Oh, la naiba. 

Nicholas Gray furniza informaţii familiei Sanger despre 
tata. Simţeam cum pământul mi se destramă sub picioare. 

— Cum de știe Gray de Sangeri? am zis. 

Farelli a ezitat. I-am răsucit cămașa în pumn, m-am tras în 
spate un pic ca și cum mă pregăteam să-l lovesc în genunchi. 
Și-a bulbucat ochii. 

— Înainte să intre în barou, a fost consilier pentru un 
subcomitet al senatului. Acolo a auzit de doamna Sanger, a zis 
el. 

— Comitetul pentru Informaţii al Senatului? 

A dat din cap. 

Gray ştia de Riverbend. Ambiţios, machiavelic, Nicholas 
Gray Terminatorul. Mi-aminteam când Jesse mă întreba de ce 
Rio părea să opereze fără probleme — pentru că avea numele și 


păcatele celor din sistem. Gray credea că Rio deţinea 
informaţii murdare despre tata, dovada faptelor lui nelegiuite 
din operaţiunile secrete. 

— Gray a contactat-o pe Rio, nu-i așa? am spus. I-a zis că 
avea nevoie de ajutorul ei. Pe care ea i l-a oferit, din moment 
ce are protecție din partea guvernului - adică imunitate în 
schimbul 

ajutorului pe care l-a oferit serviciilor inteligente americane 
de-a lungul anilor? 

Nervii mi se întindeau la maximum. 

— Gray n-a fost în stare să creeze un caz legitim împotriva 
tatei. Credea că Rio îl putea ajuta să dezgroape ceva murdar. 

M-am uitat la tata distrasă. Pielea de pe braţe, până pe 
piept, îmi ardea. 

— Dar Rio a cerut un preț pentru furtul dosarului 
Riverbend, şi preţul era ca Gray să te tragă pe sfoară. Pariez 
pe viața mea. 

A trebuit să trag aer în piept. 

— Gray l-a sunat pe Boyd Davies și i-a spus că te îndreptai 
spre coastă. 

L-am apucat pe Farelli mai tare de cămașă. 

— Unde-i Lily? 

Tăcea, cu ochii aţintiţi în dreapta lui. Toate îndoielile mele 
s-au topit atunci. 

— Vai, nenorocitule. Ce i-ai făcut? 

Se uita atent în jos pe alee, la containerul din capăt. 

— E implicată și ea, crezi că nu știu? Nu te burzului. 

— Ai rănit-o0? 

M-a cuprins febra deodată, în tot corpul. 

— Unde e Jesse? 

Tata l-a apucat de gleznă pe Farelli și şi-a așezat talpa 
piciorului pe rotula genunchiului. Drew scrâşnea, cu vocea tot 
mai subțire, și a început să urle. 

— N-am omorât-o, gata, oprește-te, pentru numele lui 
Dumnezeu, mă doare! 

Tata continua să-l apese. 

— Jesse. 


— L-am trimis în altă parte a portului, Iisuse Hristoase, 
doare, doare. 

Rio. Oh, Doamne, Rio zicea că nu contează. Că o să-i dăm 
drumul într-un final pentru că avea la mână ce o interesa. Nu 
dosarul Riverbend - care era doar un bonus în planul ei. Pe 
termen lung, nu dosarul o interesa. 

L-am scuturat pe Farelli. 

— De ce l-ai sunat pe Christian mai devreme? I-ai zis că eu 
şi cu Lily suntem aici? 

— Nu. Doar i-am transmis niște informații. 

— I-ai transmis de unde? 

— FBI. Dar era legitim. Erau ordine. 

— De la Nicholas Gray? 

— Da. 

— Ce informaţii? 

— Un număr, atât. A clipit. Doar un număr. 935. 

În acel moment, parcă tot sângele mi s-a scurs din corp. îi 
tineam cămașa în pumn, cu privirea ţintuită în ochii lui de 
prost speriat. Dinăuntrul containerului s-a auzit un sunet care 
mi-a făcut pielea de găină. Era Rio, râdea. 

935 era ultimul preț plătit lui Rio pentru informaţia pe care 
avea să i-o paseze lui Gray. Era numărul zborului nostru de la 
Londra la Los Angeles. 

— Kit? a întrebat tata. 

I-am dat drumul lui Farelli. 

— Le-a dat-o pe Georgie. 

Apa care-i stropea fața era rece. Rece ca gheața, și îl 
stropea din greu. PJ a clipit, și-a închis ochii strâns din nou, 
gemând. Și-a dus mâna la cap și, când a luat-o, era plină de 
sânge. 

— Futu-i. 

S-a uitat în jur și încăperea a început ușor să i se așeze în 
faţa ochilor. O lumină orbitoare deasupra, oglinzi mari, 
chiuvete, faianță umedă. A întins mâna să se sprijine de ceva 
încercând să se ridice în capul oaselor. A dat de toaletă. Era pe 
jos, într-o baie publică. 

— Vai, Dumnezeule. 

Cineva bătea cu pumnul în ușă. Se căznea să se pună în 
genunchi și să se ridice. S-a prăbușit într-o cabină a toaletei. 

— Deschide, tipa cel de afară. 

Pe PJ l-a apucat o greață adâncă, plină de teamă. Georgie. 
Era la masă împreună cu Georgie și el se dusese la baie. A 
încercat din nou să se ridice. A reușit, a ieșit bălăbănindu-se 
din cabină, a zărit o chiuvetă spartă și un robinet deschis care 
împroșca apă. Chiuveta din porțelan era plină de sânge. S-a 
văzut în oglindă și i s-a făcut rău când și-a dat seama că 
sângele era al lui. S-a clătinat până la ușă, a tras și a văzut că 
era încuiată. 

A dat cu pumnul în ea. 

— Fă rost de cheie. 

Georgie. O mâhnire neagră a pogorât peste el și îi pulsa în 
cap. Era în grija lui. 

S-a auzit un zăngănit de chei care intrau în broască și uşa s- 
a deschis larg. S-a năpustit afară trecând de o chelneriță 
speriată. 

— Vai de mine, a zis ea. 

Se rezema de pereți ca să-și găsească echilibrul și, ieşind 
împleticit pe hol, a intrat în Starbucks. 

Un icnet, ca și cum cineva i-ar fi dat un pumn în stomac, i-a 


ieșit printre buze. Georgie nu mai era. 

— Domnule, sunteţi bine? a întrebat chelnerița. 

— Fata, unde s-a dus? 

Chelnerița s-a uitat la masa goală. 

— Cu politista. 

— Ce? 

— O femeie de la Poliţie a venit şi a zis că are vești despre 
mama ei. O tipă minionă în uniformă. Fata a plecat cu ea. 

Arăta cu degetul spre fereastră. Am văzut chiar și mașina 
poliției. 

Toată lumea se holba. Capul parcă i se crăpa în două. Avea 
să dea la boboci într-un minut. 

— Am nevoie de un telefon, a zis. 

Christian conducea Viper-ul cu o mână pe volan, cu Sig-ul 
în poală și cu ochii pe premiul lui. Fetița era frumoasă, dulce, 
cu pielea întunecată și proaspătă. Ochii erau enormi și 
vigilenți. Era pe scaunul din dreapta și se ferea de el. A întins 
mâna și i-a mângâiat obrajii. 

Ea s-a smucit cu atâta repeziciune că a dat cu capul de 
geam. El simțea cum îl arde stomacul. Îi opunea rezistență, 
dar asta avea să se termine curând. Nu avea să-l respingă. I-a 
atins obrazul cu palma și și-a trecut mână prin părul ei moale. 
Ea a scos un scâncet. 

— Relaxează-te, a zis el. Îmi pare rău pentru ce s-a 
întâmplat la Starbucks. N-a fost în regulă că te-am păcălit. Dar 
nu trebuie să fii atât de încordată. 

— Dă-mi drumul. 

Eden fusese foarte convingătoare ca polițistă. Ce curviștină 
minionă și mișto, în uniforma ei de polițistă din Culver City. O 
scosese pe Georgia ca să vorbească prin radio cu mama ei. El a 
zâmbit. Asta era. Victoria. 

Degetul mare de la mâna stângă tot nu arăta bine, era încă 
vânăt și umflat, dar, cu metamfetamina, Vicodin-ul și veselia 
lui, acum nu mai simțea nimic. A apăsat pedala până la podea, 
iubea puterea motorului și căldura emanată de pielea fetei. 

— Așa trebuie să fie. Ceilalți oameni nu erau familia ta. 


— O vreau pe mami. 

— $$$. 

I-a trecut degetul mare peste ureche, peste curbura bărbiei, 
peste gât. Stătea ca o stană de piatră, ca și cum îi venea să 
vomite sau să facă pe ea. Fl știa exact cum se simte. 

— Totul e bine, Georgia. Eşti acasă. 

Inima îi galopa. 

Pielea ei era catifelată, suplă, sănătoasă. I-a simţit pulsul în 
gât, era bun, puternic. 

În Londra ţi-am spus că sunt avocat pentru că nu voiam să 
te șochez. 

— Dar e OK, acum pot să-ţi spun adevărul. Sunt fratele tău, 
Christian. 

Ea n-a mișcat, dar ochii i-au alunecat în direcţia lui. 

E] și-a lăsat capul într-o parte și i-a zâmbit. 

— Nu ţi-a zis mama ta? Nu ţi-a zis Evan cine sunt? 

— Nu ești fratele meu. Eu n-am frate. 

— Mă rog, practic, sunt frate vitreg. Îmi pare rău că mama 
ta nu ţi-a spus niciodată despre mine. Dar ei îi cam plac 
secretele, nu-i aşa? 

Încerca să nu clintească un mușchi, dar privirea îi era 
aţintită asupra lui. Probabil că-l admira, asta cu siguranţă. 
Acum, în ultimul moment, totul se punea la punct. Se 
grăbeau, Rio voia să-i vadă imediat, dar nici măcar felul ei 
autoritar și brutal nu putea să-l afecteze în după-masa asta. O 
avea pe Georgia. Și-a trecut mâna peste ceafa ei. 

— Știu că totul e șocant. Dar ești acasă acum. Și o să fim 
apropiaţi. Foarte apropiaţi. 

Au ajuns. A frânat cu un scârțâit de roți, rânjind. 

Portul vuia seara. Soarele auriu s-a topit în orizontul 
portocaliu, trimițând văpăi pe sub norii de ploaie și poleind 
suprafața bălților. Jesse se uita lung prin parbriz. În depărtare, 
o macara uriașă purta spre doc un container de șase metri ca 
pe o ofrandă. La aproape un kilometru mai în față, peste 
drumul asfaltat, era ancorat un transcontainer. Becurile 
luminau macaralele ce încărcau containerele în cale. Și mai 


departe, vapoare de croazieră străluceau ca niște cluburi de 
noapte. Dar aici totul era mort. 

S-a uitat la ceas. Era aici de zece minute. Nici urmă de Rio. 
Nici urmă de poliție. A cercetat peisajul încă o dată, simțea că 
ceva nu era în regulă. 

Totul era în neregulă. 

A pus mâna pe cheia din contact exact în secunda în care a 
început să-i sune telefonul. Avea semnal slab. L-a înșfăcat, 
văzând că e un număr necunoscut. Vocea de la capătul celălalt 
abia dacă era coerentă. 

— Au luat-o, Jesse, au luat-o, Dumnezeule. 

— PJ? A simţit cum îl ia cu friguri. Cum? 

— Din Starbucks, m-am dus până la baie și mi-au dat una 
de-am luat somn. O femeie i-a zis lui Georgie că e polițistă și 
că are informaţii despre mama ei. Trebuie s-o găsești. 

— Când s-a întâmplat asta? 

— Nu știu, trebuie s-o găsești. 

— Ai avut timp să-ţi bei cafeaua? 

— Ce? Nu... sunt două cești pe masă. Ciocolata caldă a lui 
Georgie cred că e aproape plină. 

Imediat ce ajunseseră acolo. Cu vreo patruzeci și cinci de 
minute în urmă. Prea mult. 

PJ a izbucnit în plâns. 

— Jess, frate, Dumnezeule. 

— Mă ocup eu de asta 

A închis, a pornit camioneta și s-a înfipt în pedală până la 
podea. Spatele mașinii a alunecat pe asfaltul umed. A ieșit și a 
luat-o în viteză înapoi spre intrarea în Pacific Gateway. A 
sunat-o pe Lily. Ocupat. A încercat la Drew Farelli: la fel. A 
apelat 911. Dispecerul a răspuns calm. 

— Care este natura urgenței dumneavoastră? 

— Am nevoie de ajutorul poliției portuare din L.A. E vorba 
de un atac în desfășurare în port și un polițist ar putea să fie 
căzut la datorie. 

Pauză. 

— Domnule, are vreo legătură cu ultimul apel? 

— Andrew Farelli de la Biroul Procurorului General a sunat 


la poliția portuară. Detectivul Lily Rodriguez de la 
Departamentul Șerifului din Districtul Santa Barbara s-ar 
putea să fi sunat, de asemenea. 

— Un moment, domnule. 

Mașina înainta pe drum. La telefon, a răspuns o altă voce. 

— Domnule, am primit un apel de la cineva care s-a 
prezentat drept şeriful Districtului Santa Barbara, dar apoi am 
primit un alt apel de la compania de transport de la locul 
respectiv care ne spunea că telefonul precedent a fost o farsă. 

— Aţi anulat acțiunea? a zis el. 

— Agentul de pază de la compania de transport a confirmat 
că apelul a fost o farsă. Abuzaţi de numărul pentru urgenţe. 
Închideți telefonul sau veți fi dat în judecată. 

— Nu era o farsă. Atac, răpire, dispariţia unei fetițe. 
Aduceţi pe toată lumea de pe o rază de cinci kilometri de 
Pacific Gateway, acum. 

Se îndrepta în viteză spre cabina paznicului şi spre poarta 
culisantă. Paznicul îi spusese dispecerului să nu trimită poliția. 
Asta înseamnă că Rio l-a mituit. Jesse știa ce avea să se 
întâmple: 911 avea să sune din nou la paznic și acesta avea să 
spună iarăși că era o farsă. În acel moment, poliţiştii aveau să 
trimită probabil un agent să investigheze, dar nu suficient de 
repede. Iar între timp, paznicul ar fi închis poarta ca să nu 
poată intra. 

Auzise disperarea fără margini din vocea fratelui său. 
Georgie. Conducea întins, direct spre poartă. 

În container, Rio râdea și acum. 

— Evan Delaney. Chiar credeai că mă poți învinge? 

Tata avea o înfățișare de ţi se rupea inima. M-a cuprins o 
senzaţie de sfârșeală și sufocare. 

L-am lăsat pe Farelli și m-am ridicat. M-a apucat de gleznă. 

— Nu poţi să mă lași să zac aici, a zis el. Cheamă o 
ambulanță. 

Am deschis ușile containerului. Rio s-a târât ca un vierme 
în blănurile ei și s-a ridicat în capul oaselor, rezemată cu 
spatele de perete. Era arogantă și carnală. Mai departe, un 


morman de pături murdare înghesuite în colț, mâzgălituri pe 
pereți. Un pantof de fetiță. Jgheaburi. Zile, săptămâni 
petrecute aici, în disperare, rugăciuni scrijelite în vopsea. Rio 
zâmbea. 

Am pășit înăuntru. 

— Știu că Christian are mielodisplazie. 

Zâmbetul i s-a evaporat. 

Tata s-a întors spre ea. 

— Fatal, nu-i așa? 

Am dat din cap. 

— Da. Șaizeci și cinci la sută mortalitate în cinci ani de la 
diagnosticare. 

Ea a înghiţit în sec. 

— Să nu îndrăznești să vorbeşti despre asta. E ceva oribil. 
Să-mi privesc fiul cum se stinge câte puţin. Nu te mai uita așa. 

— Dar tu crezi c-ai găsit un leac. 

Am scos telefonul lui Farelli din buzunar și am tastat 
numărul lui Christian. Crezi c-ai găsit un donator de măduvă. 

Am dus telefonul la ureche. Suna, iar vocea aproape 
sugrumată, plictisită a lui Christian a răspuns. 

— Farelli, ce se întâmplă pe acolo? Cine plânge și se 
văicărește așa? 

Oh, Doamne. Era aici. 

M-am abținut să mă uit primprejur după el. Gândeşte. 
Trebuia să mă folosesc de asta în avantajul meu. Cristoase, 
oare era înarmat? Oare şi-a găsit un loc de unde ne avea în 
vizor şi putea să tragă? Am deschis larg ușile containerului și 
mă holbam la Rio. 

— Nicholas Gray te știa de când era consilier la Comitetul 
pentru Informaţii al Senatului, nu-i așa? am zis. 

— E] înțelege cum merg lucrurile, a răspuns ea. 

— Voia informații compromițătoare despre tata? 

— Cât de greu să fie? Ca o mană cerească. 

— Cum de știai că dosarul Riverbend conţinea filmul cu 
uciderea lui Hank? 

— Camera a fost smulsă din peretele casei lui Hank. Doar 
doi oameni ar fi putut s-o ia. 


S-a uitat la tata. 

— Tu sau Jakarta Rivera. 

— Și plănuiai să i-o dai lui Gray, dacă-ți spunea unde-l poți 
găsi pe tata? 

În spatele meu, tata a scos un geamăt. 

— Vai, Dumnezeule. 

Deci tata nu știa. M-am îndepărtat de el. 

— Două probleme, Rio. Unu, dosarul Riverbend nu-l arată 
pe tata omorându-l pe Hank. 

— Și tatăl tău are o cheie de criptare în inelul lui. Termină 
cu prostiile. Nu te pricepi să minți. 

— Camera video din casa lui Hank nu a fost singura care a 
înregistrat evenimentul. Există material video din satelit. 

M-am întors către tata. 

— De ce crezi? 

— Probabil s-a întâmplat ca NSA să aibă un satelit deasupra 
Thailandei, probabil urmăreau un exercițiu militar. O 
coincidență norocoasă. 

— Filmarea din satelit o arată pe Shiver pe acoperișul casei 
de vizavi, apăsând pe trăgaci. I-ai ordonat să ducă la bun 
sfârșit crima, chiar dacă ea te-a sunat să-ți spună că era și 
Christian acolo. 

A căscat gura și, probabil pentru prima oară în viața ei, nu 
mai avea de ce să se agațe. 

— Filmarea dovedeşte nevinovăția tatei și vinovăția ta. L-ai 
omorât pe tatăl lui Christian. 

Drew se izbea cu capul de pământ. Tipul chiar era un idiot. 

Rio s-a zvârcolit și blana i-a alunecat de pe umeri. 

— Ştii, îmi place atitudinea asta. Tupeul ăsta când nu mai 
ai nicio cale de scăpare. Cred că ai fi o curvă destul de bună. 

— Încă n-ai auzit partea cea mai nasoală. Ţi-ai trimis 
gorilele s-o răpească pe Georgie pentru că aveai nevoie de o 
rudă de sânge care să-i poată da lui Christian măduvă pentru 
transplant. Dar Georgie nu e sora lui Christian. 

Ea a bufnit în râs. 

În rucsac aveam certificatul de naștere și pașaportul lui 
Georgie. Le-am scos şi i le-am aşezat în poală. 


— Nu Hank Sanger e tatăl lui Georgie. 

Am ieșit cu spatele din container. 

— Ci Phil Delaney. 

Tăcerea a electrizat spaţiul dintre noi. Rio se uita la 
documente cu ochi ieşiţi din orbite. Tata a răsuflat. Nu m-am 
uitat la el, iar el nu mi-a zis niciun cuvânt. 

Rio a scuturat din cap. 

— Asta e... 

— Georgie s-a născut acum unsprezece ani. Nu am verificat 
data și ora imaginilor de pe satelitul NSA, dar Hank a murit 
acum doisprezece ani. Corect? 

Nu-și lua ochii de pe documente, neîncrederea ei devenind 
acum încordare. 

— Georgie a fost concepută după uciderea lui Hank, la 
câteva luni. E imposibil ca el să fie tatăl. 

— Nu poți... 

I s-a pus un nod în gât și a slobozit un urlet, chircindu-se 
atât de mult, încât, pe moment, am crezut că i-a explodat ceva 
în măruntaie. 

— Nu, a zis ea. Nu. 

— Christian n-are nicio soră. Nu mai are nicio altă rudă de 
sânge în afara ta. Și presupun că tu nu te potrivești pentru 
transplant. 

— Este... nu se poate. Minţi. 

— Nu. Nu știu să mint. Ai zis-o chiar tu. 

Își apăsa fruntea de podeaua containerului, răsufla cu greu. 

— E din cauza medicamentelor pe care i le-ai dat când era 
adolescent, nu-i așa? Ce anume, chimioterapie ca să-i oprească 
sistemul endocrin la pubertate, să treacă drept fată? Terapie 
cu radiaţii, ca să-i distrugă structura celulară? 

Tata a luat coada de mătură și s-a sprijinit de ea, ridicându- 
se. 

— Le spunea clienţilor să întrebe de fetița frumoasă cu păr 
negru, apoi îi filma făcându-și de cap cu un minor. Chiar și în 
culisele cele mai negre ale lumii diplomatice, chestia asta îţi 
termină definitiv cariera. E ca și cum ţi-ai trage un glonţ în 
cerul gurii. 


A venit șchiopătând lângă mine. 

— Christian era instrumentul ei imbatabil de șantaj. 

— Tu ai provocat boala asta, Rio. Și acum o să moară, 
pentru că n-are cine să-l salveze. 

S-a uitat la noi cu bărbia în aer, sfidătoare. 

— Vă fut. 

A izbucnit în lacrimi. Un timp, m-am uitat la ea cum 
plângea cu sughițuri, cu capul dat pe spate și dinţii la vedere. 
Am dus telefonul lui Farelli la ureche. 

— Christian, ai auzit? am zis eu. 

Nu a răspuns nimic. Asta însemna că da. 

— Uite cum facem. Mi-o dai pe Georgie în schimbul mamei 
tale, am zis. 

Tata și cu Rio mă priveau cu asprime. 

— O vrei pe mama ta, nu-i așa? Foarte tare o vrei. Hai 
acum, înainte să ajungă poliția. 

Vocea i-a sunat ca un șmirghel. 

— Te urăsc. 

Am închis. Avea să înțeleagă oferta mea. Nu era vorba de 
altruism. Era vorba de sânge. 


38. 


Jesse venea cu mașina spre cabina paznicului. Omul a ieșit 
şi îl privea apropiindu-se. Dispecerul de la 911 îl dojenea pe 
Jesse în continuare. 

— Nu se poate glumi cu așa ceva, domnule. Dacă nu lăsați 
linia liberă... 

— Trimiteţi pe cineva în port. 

A condus mai în față. 

— S-a petrecut un accident în cabina paznicului de la 
Pacific Gateway. 

Vocea dispecerului, din sâcâitoare, a devenit alarmată. 

— Când s-a întâmplat asta? 

— Chiar acum. 

A scăpat telefonul. Paznicul s-a uitat la poartă și a fugit în 
cabină. Asta putea doar să însemne că avea s-o închidă. 

Jesse s-a lăsat peste claxon. Era doar o cabină din lemn cu 
un scaun şi câteva monitoare înăuntru. Cincizeci de metri, 
patruzeci de metri, şi a apăsat pedala cu putere, a sucit tare de 
volan și a tras frâna de mână. Spatele camionetei s-a învârtit 
pe loc și a alunecat într-o parte spre cabină, cauciucurile 
scoteau fum. 

Fugi, omule. 

Agentul de pază a căscat ochii. Apoi s-a aruncat din calea 
lui. 

Spatele mașinii s-a răsucit la 180 de grade. Zdrang, a intrat 
în cabină. Capul i s-a izbit de tetieră. 

Paznicul își flutura brațele în aer. 

— Cretinule? Ce mama dracului faci? 

Aducea poliția, asta făcea. Jesse și-a tras sufletul, a scuturat 
capul și a băgat în viteză. Paznicul s-a repezit la poartă s-o 
închidă cu mâna. Jesse a împins pedala până în podea. 

Soarele era acum o lumină portocalie la orizont. A accelerat 
până în locul unde-l lăsase pe Farelli, la intrarea în culoarul 
dintre stive. A derapat. În față, a zărit mașina lui Lily. 


A oprit cu scârțâit de roți. Portiera șoferului era deschisă. 

— Lily. Rahat, Lily. 

Era inconștientă în mașină, întinsă pe ambele scaune din 
față. A întors camioneta, a dat în marșarier și s-a apropiat de 
ea, ușă în ușă. S-a tras afară, sprijinindu-se de cadrul ferestrei, 
şi a apucat portiera ei ca să poată sta în picioare și să nu-și 
piardă echilibrul. 

— Lily. 

Ea nu i-a răspuns. S-a aplecat încercând să-i apuce 
încheietura mâinii și să-i ia pulsul, dar a simţit că o să cadă. 
La dracu. 

Se ținea de ușa mașinii, dar s-a legănat cu el şi s-a trezit pe 
jos, în fund. A scrâșnit din dinți. Nu avea timp de așa ceva. 

— Lily. 

A tras de ușă, i-a apucat brațul şi l-a smucit. Nu asta era 
procedura, dar nu avea timp de protocoale. A ridicat-o în 
capul oaselor ca pe o păpușă din cârpe care se apleca încet în 
față și se tot apleca până a căzut din mașină deasupra lui. A 
prins-o şi i-a apăsat degetele pe gât. 

Pulsul era bun, puternic. Și respira. Pleoapele îi se zbăteau. 

— Lily, sunt Jesse. Mă auzi? 

Nu răspundea. Și-a pocnit degetul arătător peste obrazul ei, 
tare. 

— Trezirea, Rodriguez. 

A pocnit-o din nou. A clipit și a deschis ochii. Lent, cu 
privirea pierdută, apoi l-a văzut. S-a uitat spre el, a realizat că 
era pe jumătate în brațele lui, pe jumătate în mașină. 

— Ce caut așa? 

— Ce ţi s-a întâmplat? 

I-a luat o clipă. 

— Drew. 

— Farelli? 

— M-a strâns de gât. 

L-a luat cu friguri. 

— Ce? 

— Mi-a pus mâinile în jurul gâtului și... am leşinat. Cred că 
e... oh, Dumnezeule, mă omoară capul. M-a lovit în cap. 


Părea speriată. Profund speriată şi rușinată și fără control. 
Și-a mișcat mâinile. El a simţit că bâjbâia să se ridice și a 
văzut că-și mișcă picioarele. Asta era bine. 

— Cum arăt? a întrebat ea. 

— Mai bine ca mine. 

Vocea i-a sunat spart. 

— Arma mea. 

S-a pipăit pe sub jachetă şi s-a liniștit. 

— E în toc. 

— Poţi să te ridici? 

S-a străduit, dar n-a reușit. 

— Nu. 

Își reţinea lacrimile. 

— Nu-ţi face griji. 

I-a văzut vânătăile de pe gât și o furie oarbă l-a biruit. 
Drew l-a indus în eroare și a bătut-o pe Lily. A ridicat-o și a 
rezemat-o înapoi pe scaun. Și-a lăsat capul să cadă pe tetieră, 
pierzându-și aproape de tot cunoștința. 

A închis ochii. 

— Nu pot. Îmi pare rău. 

— Mă ocup eu. 

Când i-a luat arma din toc, ea n-a simţit nimic. S-a tras 
înapoi în camionetă, a întors și s-a năpustit înapoi pe culoar. 
A cotit scurt după un colț în labirintul de metal și a dat cu 
ochii de Mercedesul negru al lui Rio. În spatele lui era parcată 
o mașină foarte joasă, un Viper roșu. A oprit lângă el și a 
văzut o alee îngustă care ducea înapoi spre stive. Apoi o 
fundătură, doar containere. La dracu’. 

Poate că mai exista o cale de intrare. A pornit în față pe 
alee, ieşind dintre stive într-un spațiu gol, doar asfalt. La 
marginea apei, macaralele erau toate luminate. Două 
stivuitoare se târau spre doc, niște monștri de mașinării cu roți 
de înălțimea unui om. Al treilea zăcea nefolosit la vreo 
patruzeci de metri mai departe. 

A înaintat spre el. Şoferul bea o cafea în cabina 
stivuitorului, urmărind o macara care ridicase o încărcătură și 
o plimba pe deasupra stivelor de containere. Dinţii din faţă ai 


stivuitorului erau masivi, colți lungi cât niște bârne de vreo 
trei sau patru metri. A claxonat. Şoferul și-a ridicat privirea, a 
tresărit și a lăsat jos geamul cabinei. 

Avea faţa roșie și părea suspicios. 

— Cine ești? 

— Am nevoie de ajutor. Niște oameni sunt blocaţi în 
mijlocul stivelor. Poliţiştii sunt pe drum, dar nu mai e timp. 
Un poliţist e rănit, mai încolo pe alee. 

— Faci mişto de mine? 

— În niciun caz. 

— De ce conduci pe aici? 

Jesse a arătat cu degetul mare în spate, la platforma 
camionetei, unde legase scaunul cu rotile. 

— Nu pot să mă cațăr pe containere. Am nevoie de un 
utilaj pentru încărcare. 

Tipul se holba la el, încercând să-şi dea seama dacă era 
adevărat și, probabil, cât de mult va avea de suferit pentru 
nerespectarea ordinii de încărcare și dacă sindicatul o să-l 
sprijine. 

— Haide, a zis şoferul. 

Vântul se ridica în spirale pe aleea îngustă unde mă aflam, 
aducând din plin aerul sărat și mirosul de carburant. Tata 
stătea lângă mine, sprijinindu-se de coada de mătură. 

Pe un container aflat cu două niveluri mai sus, a apărut 
Christian. Faţa lui lividă era arsă de soare pe alocuri, părul i 
se unduia în vânt, paltonul negru flutura. 

— Dumnezeule Atotputernic. 

Tata a făcut un pas. 

— Georgia... 

Christian o avea cu el, o ţinea lipită de corp. Și-a înfipt 
mâna în părul ei şi o ţinea de coadă. Cu cealaltă mână, a 
îndreptat un pistol spre gâtul ei. Fetița părea să fi îngheţat, de 
parcă mintea ei se izolase din faţa tuturor lucrurilor ce i se 
întâmplau. Mă durea inima. Nu te lăsa, fetițo. Rezistă. 

Am strigat. 

— Nu mai ai timp, Christian. Poliţia ajunge aici într-un 


minut. Dă-i drumul lui Georgie. 

Rio s-a târât din container până în prag. A slobozit un oftat 
de dezgust. 

— Ai adus-o? Ce dracu” a fost în mintea ta? 

El s-a uitat în jos la ea. 

— E adevărat ce spun ei? 

— Nu, sunt numai minciuni. 

— Termină cu prostiile, mamă. Chiar sunt pe ducă? 

Ea a suspinat și a închis ochii. 

— Dă-le fata, Christian. Hai să plecăm de aici. 

Fără să se miște, el stăruia cu privirea la ea. Pescărușii 
dădeau târcoale pe cer. Macaraua care încărca s-a apropiat 
greoi pe alee și s-a oprit deasupra lui. 

— Dă-i drumul mamei, a zis. 

Am pășit înăuntrul containerului, am îngenuncheat lângă 
Rio și i-am dezlegat cureaua tatălui dimprejurul gleznelor. 

— Nu am cheile de la cătuşe. Asta o să fie suficient. 

Rio și-a trecut mâinile încătușate pe sub fund și le-a adus în 
față. 

— Scursură frigidă. 

Am ieșit afară. 

— Dă-i drumul lui Georgie. 

Christian și-a scos degetele din părul ei și i-a dat un ghiont. 
Fetița a făcut un pas șovăitor în faţă, ca și cum era nesigură de 
libertatea ei. 

— Georgie, coboară, am strigat. 

— Haide, scumpo, a zis tata. 

A mai făcut un pas ezitant, dar o larmă de metale și cabluri 
au distras-o. S-a uitat în sus în timp ce macaraua își cobora 
graifărul. Dar a apucat containerul de lângă Christian și ea. 
Cârligele s-au retras, apoi. 

Christian a înghiontit-o cu arma la ceafă. 

— Urcă-te. 

Se uita la el, înspăimântată. 

— Ce? 

— Urcă pe macara. 

Eu și cu tata ne-am avântat în față. 


— Nu! 

Christian a împins-o pe graifărul înfipt adânc în container 
ca o mână de uriaș. Ea s-a pitit, a apucat o bară de metal și a 
izbucnit în lacrimi. Cu huruit de motoare, cablurile de metal s- 
au retras, chestia aia s-a ridicat în aer, purtând-o spre cer 
deasupra containerului. 

Christian urmărea cum se înălța containerul la 
cincisprezece metri în aer. Macaraua s-a pus în mişcare, 
pornind încet pe lângă noi spre doc, purtând containerul cu 
Georgie cu tot deasupra capetelor noastre. Plângea în gura 
mare. 

— Kit! urla ea. 

Mi s-a tăiat răsuflarea. Doamne, să nu cazi. Dacă se ținea 
bine, macaraua avea s-o treacă pe deasupra stivelor, asfaltului 
şi s-o așeze în zona de încărcare. Apoi, dacă se mișca rapid, 
putea să coboare înainte ca graifărul să se elibereze şi să fie 
ridicat de cabluri. 

Rio a căscat gura. S-a uitat la fiul ei. 

— De ce ai făcut asta? 

Christian a pornit spre marginea containerului și a sărit pe 
acoperișul unuia de mai jos. S-a auzit o bufnitură pe metal. A 
înaintat spre marginea acestuia, la trei metri deasupra aleii, și 
ne urmărea. 

Rio s-a ridicat. Era albă la față. 

— Christian, avem nevoie de ea. Ce dracu” e în neregulă cu 
tine? 

Paltonul îi flutura în vânt. 

— Ce-ai spus? 

— Ce dracu” e în neregulă cu tine? Du-te și recupereaz-o. 

— Pardon? Ce e în neregulă cu mine? 

A sărit de pe acoperiș pe pământ. S-a izbit cu putere și s-a 
îndreptat de spate. 

Dinspre capătul aleii, dincolo de fundătura blocată de un 
container albastru și ruginit, s-a auzit un motor. În partea de 
jos a containerului au apărut doi dinţi. Containerul s-a ridicat 
de la pământ, s-a auzit un claxon și un stivuitor a dat cu 
spatele pe alee, purtându-l cu el. Lumini galbene țâșneau din 


asfalt. 

Christian venea spre noi. 

— Ce e în neregulă cu mine? 

Rio și-a fluturat mâinile încătușate spre el. 

— Opreşte-te. Calmează-te și du-te și recupereaz-o. 

El nu se oprea. 

— Neregulă? 

A ridicat arma, a îndreptat-o spre capul lui Rio şi a apăsat 
pe trăgaci. 

S-a auzit o bubuitură puternică. Rio a sărit, cu ochii 
bulbucați. 

Glonţul a ratat-o. S-a făcut cenușie la față când a realizat ce 
făcuse Christian. 

El s-a dat un pas în spate, cu ochii pe pistol. 

— Nu. 

A tras încărcătorul, încercând să-l așeze la loc, dar degetul 
mare de la mâna stângă îi era umflat într-un mod grotesc. Era 
atât de asudat și translucid, că soarele părea să se fi cuibărit în 
pielea lui și îi lumina venele în roșu. 

Tata a pășit către el. Christian a întors arma. 

— O fac eu, e încărcată, dispari naibii, moșşule, dispari 
naibii. 

Ochii îi ardeau. Tata s-a oprit brusc. 

Rio a luat-o la sănătoasa, fugea mâncând pământul. Cu 
mâinile încătuşate, a luat-o în jos pe alee, să scape cu viaţă. 

Christian s-a răsucit. 

— Nu. Nu. 

A rupt-o la fugă după ea, agitând pistolul. Ea a tăiat-o 
printre containere și a dispărut din vedere, îndreptându-se 
spre doc. El o urma, urlând Stai. 

Stivuitorul a luat containerul de pe stivă, a cotit şi a 
dispărut. Pe alee, am văzut camioneta lui Jesse. 

Tata a spus: 

— Era și timpul. 

Am fugit spre camionetă. Auzeam slab sunet de sirene. Și 
mai slab, se auzea un plânset de copil. Nu mai puteam 
suporta. I-am făcut semn lui Jesse, am arătat cu degetul și am 


tipat: 

— Georgie! 

A întors capul și expresia feței i-a devenit rigidă. Macaraua 
se îndrepta spre stive. A băgat camioneta în marșarier, a întors 
de volan și a țâșnit în direcția macaralei. 

Am auzit vocea răgușită și șocată a unui bărbat. 

— Iisuse, cum a ajuns acolo? 

Era șoferul stivuitorului. A lăsat jos containerul și stătea în 
picioare în ușa cabinei, privind cu groază. 

Am alergat pe asfalt. 

— Poţi opri macaraua aia? 

— Mda. 

S-a uitat la ea. 

— Îmi ia un minut, dar rezolv. 

Macaraua a ieșit dintre stive și se îndrepta spre zona de 
încărcare la nouăzeci de metri mai în față. Am tăiat-o spre ea. 

Şoferul a strigat: 

— Pe toți sfinții. Nu. 

M-am sucit. Cristian se cocoța pe stivuitor, cu arma 
îndreptată spre șofer. A răcnit la el: 

— Afară. 

Şoferul a ieșit poticnit din cabină. Christian a intrat, a 
trântit ușa și a băgat în viteză. 

Se ducea după Rio. 

Jesse a văzut totul foarte clar. Georgie s-a agăţat strâns de 
dispozitivul de ridicare al macaralei în timp ce aceasta căra 
containerul în aerul de seară către zona de încărcare, unde 
containerele care fuseseră scoase din rând erau așezate în 
linie. Fetița se ţinea de graifăr cu prețul vieții. 

Din colțul ochiului, a zărit-o pe Rio ţâșnind dintre rânduri, 
cu mâinile încătușate, părul negru ieșindu-i din coc și mantoul 
fâlfâind. Cu toată greutatea blănii și prinsoarea cătuşelor, 
reușea să prindă viteză. A aruncat o privire peste umăr, 
desfigurată de spaimă. 

Christian o urmărea cu stivuitorul. Chestia aia nu mergea 
prea repede, dar cu siguranță putea să prindă din urmă o 


femeie care alerga pe tocuri cui. Christian a mai turnat 
benzină. Din ţeava de eșapament a ieșit fum. 

Jesse a bulbucat ochii. Ce mama dracului. 

Rio avea de gând să ajungă în zona de încărcare. 
Containerele erau aliniate la o distanță de aproape doi metri 
unul de altul, asta însemnând că ea putea să se strecoare 
printre ele, iar stivuitorul, nu. 

Macaraua care o purta pe Georgie a ajuns în zona de 
încărcare, s-a oprit și a coborât containerul spre pământ. Rio 
se ducea ţintă spre el. Și stivuitorul la fel. Dispozitivul de 
apucare a macaralei s-a desfăcut. Georgie s-a ridicat și a pășit 
spre marginea containerului. 

Trebuia să coboare. Dacă nu, în cele din urmă ar fi căzut 
sau s-ar fi prins în cabluri. Era o capcană a morții. Jesse 
trebuia să facă ceva, dar în niciun caz nu putea să o dea jos. 
Gâtlejul i s-a strâns. Conducea mai departe. 

A trecut de Rio, care alerga ca o campioană mondială la 
sprint, şi se grăbea spre container. Georgie fugea cât o țineau 
picioarele spre muchia dispozitivului de ridicare. A tras aer 
adânc în piept și, cu un curaj nemaiîntâlnit, a sărit. 

Fugind spre zona de încărcare, m-am uitat cu ochii mari 
cum sare Georgie. A căzut în patru labe. 

Rio alerga în linie dreaptă spre ea, plănuind fie s-o înșface, 
fie s-o arunce în calea lui Christian sau s-o folosească pe post 
de scut uman. Jesse înainta cu mașina către ea din alt unghi, 
încercând să se strecoare între fetiță și stivuitor. Christian voia 
să o calce pe Rio sau s-o ia în coarnele acelea mari, și nu-i 
păsa că Georgie era în calea lui. 

Tot ce putea să facă Jesse era să-i blocheze calea, și poate s- 
o înșface pe Georgie la timp. Eu fugeam cât de tare puteam, 
dar nu suficient, nu aveam suflu și țipătul fetiţei îmi țiuia încă 
în cap. 

Erau la aproape o sută de metri distanță de mine, iar 
Georgie era tot în patru labe. S-a rănit când a căzut. 

În spatele meu, tata striga: 

— Kit. 


A luat-o în pas grăbit spre mine, șchiopătând tare, cu faţa 
schimonosită de durere. Am încetinit și m-a prins din urmă. 

— Trebuie să facem ceva, am zis. 

Jesse a văzut-o pe Georgie străduindu-se să se ridice. Rio și 
stivuitorul veneau din plin din dreapta. Georgie era la stânga 
lui. A apăsat frâna. 

S-a smucit în față cu centură cu tot, ABS-ul a blocat volanul 
şi camioneta s-a oprit în loc. Georgie era pe jos chiar în stânga 
lui, în siguranţă. Rio se apropia cu salturi mari din dreapta. 

— Urcă, a urlat el. 

Ea s-a căznit să se ridice în picioare, a făcut un pas şi s-a 
dezechilibrat, ochii i s-au bulbucat de durere. Mergea 
şchiopătând spre camionetă și a deschis ușa din spate. 

— Haide, a zis el. 

A urcat, a tras portiera și a strigat: 

— Jesse! 

El s-a uitat. Rio venea ţintă spre el. Stivuitorul era chiar pe 
urmele ei. 

— Nu. Oh, Doamne, am zis. 

Rio alerga spre camionetă. Părea că vrea să sară pe 
platformă și să scape, în timp ce Jesse o salva pe Georgie. Ea 
s-a întors şi s-a uitat peste umăr. 

— Isuse Cristoase, a zis tata. 

Christian a dat peste ea. 

Forța loviturii a azvârlit-o pe spate. A zburat în aripa 
camionetei. Stivuitorul a înaintat și, cu scârțâit de metal, 
dinții au străpuns mașina lui Jesse. 

Christian a strivit camioneta de un container și toată stiva 
s-a adunat într-un morman. Tata și cu mine alergam spre ei. 
Se auzeau sirene în spatele nostru. Un sunet și mai strident și 
mai ascuţit se auzea din față. Rio, urlând. 

Era ţintuită în aripa platformei. Christian a băgat 
stivuitorul în marșarier, a dat cu spatele, în același timp, 
ridicând furca. Camioneta se înălța. Rio se zvârcolea și dădea 
din picioare. Christian a schimbat viteza, a îndreptat 
stivuitorul spre spațiul dintre containere și a pornit spre doc. 


Jesse a simțit camioneta ridicându-se în aer. Caroseria 
gemea la trei metri de pământ, în timp ce Christian accelera 
cu stivuitorul printre containere. Mașina era străpunsă din 
lateral, un dinte a intrat doi metri prin remorcă, celălalt 
aproape un metru prin ușa din spate. Intrat pe jumătate, 
aproape c-a atins-o pe Georgie. Era ghemuită pe bancheta din 
spate, holbându-se la dintele furcii. 

— Eşti bine? a zis Jesse. 

— Cred că da. 

Avea o voce slabă. 

S-a uitat prin geamul din spate. Rio era lipită de partea 
laterală a remorcii, părul i se unduia în vânt, avea coastele 
zdrobite și se lupta cu mâinile goale să se elibereze de dintele 
stivuitorului. 

În cabină, ochii lui Christian erau uscați, de parcă totul în 
el se prefăcuse în pulbere și singurul lucru care îl mai ţinea în 
viață era ura pe care o simţea față de femeia care se zvârcolea 
în faţa lui. 

Rio şi-a dat capul pe spate și a scos un răcnet. Georgie a 
tresărit. 

— Nu te uita, a zis Jesse. Vino încoace. 

S-a urcat pe scaunul din față. Faţa îi era pământie, ochii 
nefiresc de măriți. El și-a deschis braţele și ea s-a prăbușit pe 
pieptul lui, tremurând. 

Nu putea să ascundă gravitatea situaţiei. Dacă Christian nu 
putea s-o omoare strivind-o pe mama lui, avea s-o ducă la doc 
și s-o înece. Trebuiau să iasă din mașină înainte să-i arunce 
direct în portul Los Angeles-ului. Dar, dacă încercau să iasă pe 
ușile din față, ar fi murit zdrobiți sub roțile stivuitorului. 

— Trebuie să ieșim prin geamul din spate și să ne aruncăm 
de pe platformă, a zis el. 

— Cum vrei să faci asta? Ai nevoie de ajutor? 

Oh, Doamne, binecuvântează copilul ăsta. A strâns-o tare în 
braţe. 

— Du-te, a zis el. 


— O să-i arunce de pe doc, am zis. 

Tata respira de parcă ar fi alergat la maraton. Era piele și 
os, fața cenușie, ochii fixați pe spectacolul oribil din fața lui la 
câțiva metri. La fiecare pas pe care îl făcea, se strâmba. 

— Evan, a zis cu o voce înăsprită, n-am vrut s-o ascund pe 
Georgia de tine. Nu am știut de ea până anul trecut. 

— Nu mai contează acum. 

Aveam senzaţia că eram într-un vis în care încercam să fug, 
dar picioarele îmi erau prinse în nisip de la talie în jos. Din 
spate, se auzea vuietul unei sirene de poliție. Am privit în 
urmă. La stiva de containere, șoferul de stivuitor gesticula 
spre patrula de poliție. Mai rămăseseră două sute de metri 
între Christian şi marginea docului, unde macaralele încărcau 
un cargou. Se îndepărta tot mai mult de noi. Tata și cu mine 
n-aveam cum să-l ajungem. 

Georgie s-a întors pe bancheta din spate, luptându-se cu 
unghiul tot mai înclinat al camionetei pe care Christian 
continua să-l ridice tot mai sus. Camioneta a săltat în 
prinsoare, guițând ca un porc prins în capcană. Fetiţa s-a 
strecurat pe lângă dintele de oțel care a străpuns ușa din 
spate. 

— Bine, ai reușit, acum deschide geamul, a zis Jesse. 

Rio se zbătea, părul îi flutura, răcnind cum n-a mai auzit pe 
nimeni niciodată. Georgia și-a mușcat buza și a încercat 
geamul. 

— E blocat, a zis ea. 

— Mai încearcă. 

S-a luptat cu el, trăgând de manetă cu mâinile ei mici. El a 
observat caroseria îndoită de impactul cu acel container. 
Cadrul ferestrei era ieșit în afară. 

— Ține-te bine. 

S-a forțat să se vâre între scaune şi s-a prăvălit pe bancheta 
din spate. A întins mâna spre podea, încercând să apuce cheia 
de roți, dar nu ajungea. 

— Georgie, sub banchetă e o cheie de roți. Ia-o. Trebuie să 
sparg geamul. 


Ea și-a strecurat brațul dedesubt și a scos cheia. Erau la o 
sută de metri de marginea docului. 

— Întoarce-te cu spatele şi acoperă-ţi faţa, a zis el. 

Ea și-a cuprins ochii cu mâinile, iar el a început să lovească 
geamul. Era sticlă groasă, securizată, al naibii de greu de 
spart. Izbea în continuare, două lovituri, trei, și a reușit să 
facă o gaură. Docul era deja la cincizeci de metri. Muncitorii 
urlau la Christian și s-au dat din calea lui. Cargoul imens s-a 
lăsat într-o parte. Dincolo de navă, apa lucea în razele 
soarelui. Lovea tot mai tare, crăpătura se mărea, lovea în 
continuare. S-a uitat încă o dată, și toate speranţele lui s-au 
risipit. 

Au ajuns la doc. 


39. 


Simţeam de parcă îmi trăiam toate coșmarurile. Rio ţipa. 
Muncitorii de pe doc s-au împrăștiat. Înaintând cu viteză 
maximă, purtând camioneta în aer ca pe o ofrandă grotescă, 
stivuitorul s-a izbit de bordura de lemn a docului. Și-a luat 
avânt, roțile din față au sărit peste ridicătură și, cu un zgomot 
enorm, s-a dat în spate. 

S-a oprit. 

Spatele stivuitorului a rămas pe doc. Partea din față atârna 
deasupra apei, roțile se învârteau nebunește în gol. Motorul 
răcnea. Tata și cu mine am fugit spre el. 

— Ce s-a întâmplat? am zis. 

— Tracţiune pe faţă, a zis tata. Și stivuitorul e atât de masiv 
că toată greutatea e pe roțile din spate, chiar și cu 
camioneta... 

Aproape că m-am scăpat în pantaloni. Chiar și cu 
camioneta înfiptă în furcă, atârnând deasupra apei. Oprirea 
bruscă, în forță, a scos dintele intrat în față şi acum era 
înăuntru doar câțiva centimetri. 

Sirenele țipau în spatele meu, luminile roșii ale girofarului 
se reflectau în pământul ud. Pe apă, o barcă a poliţiei a tăiat-o 
prin port. Pe bancheta din spate, Jesse izbea geamul cu ceva 
ce părea a fi cheie de roți. 

Am fugit într-un suflet spre stivuitor. La patruzeci și cinci 
de metri de el, tata m-a oprit. 

— Christian e înarmat, a zis el. 

— Are un pistol defect și o mână bulită. 

Am încercat să mă eliberez din prinsoare. 

M-a ţinut deoparte. 

— Nu, Evan. Nu te baza că o să greşească din nou. 

— Nu putem să stăm pur și simplu. 

Ţintuită de remorcă, aproape de dintele înfipt în spate, Rio 
s-a oprit din tipat. Se pipăia ca și cum ar căuta să-și smulgă 
bucăţi de carne ca să poată respira. Sângele i-a acoperit bărbia 


şi i-a inundat pieptul. 

Pe puntea cargoului, oamenii au venit alergând, arătau cu 
degetul și urlau. Christian a băgat în viteză, ambalând și mai 
tare şi ridicând dinţii tot mai sus. Câţiva docheri veneau în 
fugă în direcţia lui. 

Tata a ridicat brațul. 

— E înarmat. 

Oamenii s-au oprit. S-au uitat spre mașinile de poliţie și s- 
au dat înapoi, unul dintre ei strigând: 

— Ce putem face? 

Celălalt s-a întors în goană înapoi pe doc, țipând către 
ceilalți muncitori care se îndreptau spre noi. 

— Aduceţi o macara. Și lanţuri, trebuie să legăm spatele 
stivuitorului. 

Tata se uita cu ochi ieșiți din orbite la camionetă. 

— Nu avem timp. 

— Ce? 

A arătat cu degetul. 

— Camioneta nu e stabilă. 

Voind parcă să confirme asta, maşina a scârțâit în furcă. 
Christian a ridicat furca și apoi a coborât camioneta cu o 
smucitură, încercând s-o arunce în apa întunecată de 
dedesubt. Camioneta se tânguia și s-a aplecat și mai mult în 
faţă. Georgie scâncea. 

Jesse a aruncat cheia de roți și a început să lovească 
geamul cu umărul. În cele din urmă, l-a izbit atât de tare, că s- 
a prăbuşit cu totul, sfărâmându-se în remorcă. 

Rio gemea și lovea din picioare, capul îi atârna. 

— Ajutaţi-mă. 

Christian a deschis ușa cabinei. 

— De ce nu vrei să cazi? 

A sărit pe doc și a fugit spre partea din față a stivuitorului. 
Văzând arma din mâna lui, Jesse a tras-o pe Georgie în jos s-o 
ascundă. 

Christian și-a fluturat brațele. 

— Ce e în neregulă cu mine? Nu vrei să mori, asta-i în 
neregulă. 


Rio a încetat să mai dea din picioare, se uita lung la el. El 
şi-a vârât arma în curea, s-a urcat pe partea frontală a 
stivuitorului și a sărit în platforma mașinii. Camioneta a oftat 
sub greutatea lui. 

— Oh, Doamne, a făcut tata. 

Christian s-a aplecat peste Rio, și-a vârât mâinile în părul ei 
şi i-a tras capul pe spate, forțând-o să se uite la el. 

— Sunt mort. Asta e în neregulă cu mine. 

Slăbită, şi-a ridicat mâinile, poate să-l îndepărteze sau să 
implore iertare. El s-a aplecat peste ea, cu dinţii încleștați, 
apucând-o mai tare de păr. Deși buzele i se mișcau, a scos 
doar un icnet şi un fir de salivă. 

Am pășit spre el. Tata m-a apucat de braţ, dar de data asta 
m-am scuturat bine. 

— Christian, am zis, au venit după tine. Ai două 
posibilități. 

S-a uitat la mine, parcă trăsnit, apoi la mașinile de poliție 
de pe drum, la docherii aliniați la o distanță sigură. A scuturat 
capul. Și a auzit un sunet în cabina camionetei. Era un sunet 
de pistol căruia i-a fost trasă piedica. 

Încet, Christian s-a întors. Jesse ținea arma lui Lily 
Rodriguez la capul lui. 

— Eu n-o să ratez, a zis el. 

Christian s-a uitat la el, apoi a coborât privirea spre mama 
lui. Ea a vorbit tare: 

— Te rog. 

El a clătinat din cap. 

— Tu m-ai omorât. 

A scos pistolul de la curea, și l-a dus la tâmplă și a apăsat 
pe trăgaci. De data asta, nu a ratat. 

Focul de armă l-a împins pe Christian într-o parte. A lovit 
platforma și s-a rostogolit, prăbuşindu-se. Camioneta a vibrat 
de la împușcătură. Noi am rămas încremeniți, cu zgomotul 
focului de armă încă ţiuindu-ne în urechi. După multe 
secunde, am auzit un plesnet. 

Rio a slobozit un suspin de neputinţă. 


Camioneta a scârțâit din nou. Docherii urlau după 
echipament, dar nu mai aveam timp nici de macarale, nici de 
bărci, nici de poliție. 

L-am apucat pe tata de braţ. 

— E o frânghie în remorcă. 

S-a cățărat pe partea din față a stivuitorului, gemând când 
își îndoia genunchii, și a intrat în remorcă. L-am urmat. 
Cocoţându-mă pe remorcă, m-am lăsat pe dintele furcii care 
trecuse prin ea, încercând să rămân suficient de aproape ca să 
ajut, fără să mai adaug și greutatea mea. Rio atârna sub mine 
sângerândă. Tata a scos frânghia din cârlig și s-a îndreptat 
spre geamul din spate. Cât de rapid a putut, a prins-o de un 
capăt și i-a pasat-o lui Jesse. 

— Poţi să faci un nod marinăresc? a zis el. 

— Da. 

Jesse a ridicat-o pe Georgie. Slavă Domnului că nu-l văzuse 
pe Christian trăgându-și glontul în cap. I-a trecut frânghia în 
jurul taliei și a făcut nodul. 

— Mi-e frică, a zis ea. 

— E în regulă, Phil o să te ia. 

Tata s-a ghemuit și a întins mâna. 

— Vino aici, scumpo. 

Cu faţa încordată, Georgie s-a avântat spre fereastră. Tata a 
verificat nodul și mi-a aruncat frânghia. 

— Leagă-l pe doc, Kit. 

Camioneta și-a mutat greutatea. Metalul scârțâia, partea 
din față a mașinii s-a aplecat și cabina a alunecat un metru. 
Georgie a scos un țipăt. M-am apucat de aripa din spate a 
remorcii pentru echilibru. 

M-am uitat la cabină. Jesse încă o ținea pe Georgie, sperând 
să împiedice camioneta să se mai balanseze. Ne-am uitat unul 
la altul. Putea la fel de bine să fie la douăsprezece mii de 
kilometri. 

Cu un sunet de corzi de pian care se rup, camioneta s-a 
răsucit. Uşa s-a desprins din dintele din față. 

Ţipând, Rio s-a prăbușit şi a căzut în apă. Mi-am înfipt 
degetele în aripă. Prinsă acum doar într-un dinte, camioneta 


se balansa ca un braţ sfârtecat, legănându-se deasupra apei cu 
noi toți agățaţi de el. 

Eu mă clătinam, ţinându-mă de spatele remorcii. 
Camioneta se legăna înainte și înapoi, metalul se freca de 
metal, scoțând scâncete. 

Am apucat bine de frânghie, mi-am fixat piciorul pe un 
punct de sprijin din interiorul remorcii, am simţit că era un 
reazem sigur și m-am avântat. Am aterizat pe coate pe 
marginea remorcii, m-am săltat în remorcă pe burtă, simțind 
vântul, înălțimea, balansul. Eram speriată de mă căcam pe 
mine, dar m-am uitat în jos. 

— Vai, Dumnezeule. 

Toţi erau înăuntru. Tata s-a prăbușit prin cadrul gol al 
ferestrei și a aterizat pe spatele scaunului din dreapta. L-a 
împins pe Jesse între scaune. Era încolăcit peste volan. 

Dedesubtul lor, Georgie era pe parbriz. La douăzeci de 
metri deasupra apei, legănându-ne înainte și înapoi, între ea și 
moarte nefiind decât 50 de milimetri de sticlă securizată, 
stătea nemișcată ca o stană de piatră, scâncind. 

Metalul a scârțâit. Spărtura pe care o făcuse dintele prin 
camionetă s-a alungit și mai mult și a devenit o crăpătură, 
ondulată la margini. Ne desprindeam. 

— Kit, a zis tata încet, dă-te jos. E prea multă greutate. 

— Mă dau. 

Am înaintat pe burtă. 

— Grăbeşte-te. Nu ţine. 

Mi-am înfipt degetele în metal. Din cabină, se auzea 
scârțâitul cauciucului întins la maximum, iar Georgie plângea 
şi mai tare. Iisuse — șasiul camionetei era îndoit, iar cadrul 
parbrizului se desfăcuse. Jesse și-a trecut o mână în jurul ei. 

— Cu grijă, nu mișca, lasă-mă să te trag, a zis. 

Pe doc, o mașină de poliţie a pus o frână cu scârțâit de roți, 
ofițerul a sărit afară cu radioul la gură. Am auzit un megafon 
al bărcii poliţiei care se învârtea pe apă, dedesubt. Aveau 
echipă de scafandri, dar, dacă mașina cădea în apă, aveau să 
facă scufundări pentru a căuta cadavre. Cum toţi erau blocaţi 


în cabină, dacă nu i-ar fi omorât căderea, atunci s-ar fi înecat. 

Un docher și-a făcut mâna căuș la gură. 

— Aruncă-mi frânghia. 

Dacă ratam, eram terminaţi, și nu aveam încredere în 
brațul meu. 

— Urcă pe stivuitor, ţi-o dau eu. 

A făcut o față de parcă mai degrabă și-ar fi scos ochii cu 
degetele. M-am târât înainte, am apucat mecanismul 
stivuitorului și m-am cățărat pe el, trăgându-mă de pe 
remorcă. 

În scâșnet de aluminiu și zăngănit de fier și mașinării și 
vuietul oamenilor, dintele a mai brăzdat metalul cu 
cincisprezece centimetri. Georgie a slobozit un țipăt. Tata s-a 
desprins, a căzut printre scaune și a aterizat lângă ea. Din 
cauza impactului, cauciucul a ieșit și mai tare din cadrul 
parbrizului. Încet, începea să se dezlipească. Un centimetru, 
doi, trei. 

Jesse și-a întins brațul. 

— Phil. 

Tata l-a apucat de încheietură. Cadrul geamului se dezlipea 
acum în jurul ferestrei ca un fitil aprins. Jesse a încercat să îl 
tragă în sus pe tata, dar cauciucul a ieșit cu totul, cadrul s-a 
dezlipit complet, iar parbrizul s-a prăbușit. Tata și Georgie au 
plonjat prin el. 

Eram prea oripilată să mă gândesc la altceva decât tineti-vă 
bine. Mi-am înfășurat frânghia în jurul taliei, am trecut braţul 
pe după bara stivuitorului și mă ţineam bine. Și, deodată, 
totul a încremenit. 

Suspendată în aer și ținută doar de nodul subţire pe care-l 
făcuse Jesse, Georgie se învârtea în hăul dedesubtul mașinii. 
Deasupra capului ei, cu picioarele bălăbănind, tata se ținea de 
încheieturile lui Jesse. Jesse era pironit cu pieptul în volan și 
cu braţele și capul afară. 

Docherii țipau, s-au urcat pe stivuitor și veneau spre mine. 
Capătul meu de frânghie n-ar fi trebuit să fie atât de ușor. Am 
tras-o şi am simţit că era agățată undeva. 

— Frânghia s-a prins de ceva din cabină, am zis. 


Jesse s-a uitat. 

— Schimbătorul de viteze. Futu-i. 

Georgie ţipa: 

— Nu mă lăsaţi să cad, nu mă lăsaţi să cad. 

Tata a strigat în jos. 

— Apucă-mă de picior. Urcă. 

S-a răsucit în aer și s-a prins cu mâinile de gleznele lui ca o 
maimuță, picioarele i se roteau în gol. S-a uitat în sus la Jesse. 

— Ține-te bine. Nu-i da drumul pentru nimic în lume. 

— Nu-i dau. 

Jesse gâfâia de efort, mâinile i s-au albit de la forța cu care 
o ținea pe Georgie. Iisuse, nu avea să reziste prea mult, iar 
picioarele îi erau inutile. Am tras de frânghie, am încercat s-o 
smulg, dar nu se clintea. Încă un geamăt scos de camionetă, şi 
Georgie a alunecat pe picioarele tatei, țipând. 

— Jesse, trebuie să eliberezi frânghia, a zis tata. 

I-a dat drumul încheieturii drepte a lui Jesse şi l-a apucat 
de mâna stângă cu ambele mâini. Jesse s-a întins în spate și a 
smucit frânghia. L-am auzit luptându-se cu disperare să 
respire. 

— Am nevoie de amândouă mâinile s-o eliberez. Phil, 
trebuie să te apuci de altceva. 

La dracu”, nu avea să meargă. 

— Vin eu. O iau eu. 

— Nu face asta, a zis Jesse. 

— Nu, a strigat tata. Încă un pic de greutate și o să se 
prăbușească. 

Cu gâtul uscat, am rămas locului și m-am uitat prin 
preajmă după un par, un lanţ, ceva care să ajungă până la ei și 
de care să se apuce. 

Un docher a urcat pe stivuitor. 

— Dă-mi capătul frânghiei, o leg. Tu stai aici și ţine de ea. 

I-am dat-o. 

— Adu un alt stivuitor să ia camioneta. 

L-am auzit pe Jesse. 

— Phil, apucă de cadrul parbrizului. 

— Nu pot, a zis tata. 


Vocea lui Jesse s-a răstit. 

— Rezistă, afurisitule. Trebuie s-o conduci pe Evan la altar 
sâmbătă. 

— Nu cred că sâmbătă e bine, a zis tata. 

Nu știu câtă spaimă mai puteam simţi, dar de data asta am 
atins apogeul. 

— Rezistă, tată. Nu te da bătut. 

S-a uitat la mine și privirea i s-a împietrit de îndârjire. Mi- 
am strâns braţul cu toată forța în jurul barei stivuitorului și 
am scuturat frânghia, pregătindu-mă să ridic greutatea când 
Jesse avea s-o elibereze. Scârțâitul camionetei a devenit tot 
mai ascuţit. M-am uitat spre doc, urmăream docherul care 
gonea spre o pană de care avea să lege frânghia. 

Tata a spus: 

— Jesse, e o singură cale de a o scoate la capăt. 

Jesse a ţipat: 

— Nu. Ţine-te bine. 

— Haide, a zis tata. 

Vocea lui Jesse se auzea spartă, epuizată de efort. 

— Phil, nu pot. 

Dar el era singurul care ar fi putut — avea prinsoarea cea 
mai puternică, putea să ridice cincizeci de kilograme cu o 
mână. Am ţipat: 

— Blackburn, la naiba, poţi s-o faci. 

— Jesse, poţi, zicea tata calm. Dă-mi drumul mie. 

Mi-am răsucit capul. Tata i-a dat drumul mâinii lui Jesse 
intenționat. Singurul lucru care îl ţinea acum era refuzul lui 
Jesse de a-i da drumul. 

— Camioneta n-o să reziste cu greutatea mea. Dacă mă ţii 
pe mine, o să cădem cu toții. 

Mi s-a scurs tot sângele din cap, din inimă, din suflet. 

— Tată, nu. Jesse, ține-te de el. 

Vocea lui Jesse aproape că s-a stins de atâta sforțare. 

— Phil, nu supraviețuiești. Dacă nu te omoară căderea, o să 
te omoare camioneta care o să vină peste tine. 

Tata a zis: 

— Dacă o să cadă mașina cu frânghia prinsă, o s-o tragă și 


pe Evan. Ori eu, ori toți. 

Pulsul îmi tuna în urechi. 

— Tată, nu. Pot să mă ţin. Docherii leagă frânghia chiar 
acum. O să găsim o cale să stabilizăm camioneta. Isuse 
Cristoase, Jesse, ține-l. 

— Phil, n-o s-o fac, a spus Jesse. 

— Te ţii de mine şi o să moară și ele, zicea tata. Dă-mi 
drumul. Desfă frânghia și trage-o în sus pe Georgie. 

— N-o face, am răcnit. 

— Ştiu ce vă cer, a spus tata. lertați-mă. 

Jesse se sufoca. 

— La naiba, Phil. 

— Jesse, nu, am strigat. 

— Fă-o pentru fiicele mele. Acum, pentru numele lui 
Dumnezeu. 

Privirea lui era apăsătoare și luminoasă, debordând de o 
certitudine dincolo de tot ce văzusem vreodată. Cerul părea să 
fi împietrit. Și, cu un gest abia perceptibil, unicul gest care mă 
va bântui tot restul vieții mele, Jesse i-a dat drumul. 

Tata a rămas în aer, agăţat cu ochii de Jesse, şi s-a dus. 

Știu că urletele incoerente pe care le-am auzit atunci erau 
ale mele. Știu că Jesse a smuls frânghia prinsă în schimbătorul 
de viteze, că doi docheri mi-au înhăţat frânghia, că au tras toți 
odată și că Georgie urca prin golul parbrizului cu Jesse alături 
de ea. Că, în timp ce făceau asta, dintele a străpuns de tot 
peretele remorcii. A sfărâmat poziţiile, s-a oprit o clipă în 
platformă şi apoi camioneta de trei sute de kilograme s-a 
desprins și s-a prăbușit peste tatăl meu în apa neagră și rece a 
portului. 

Au trebuit să mă ia cu forța de pe stivuitor, dând din 
picioare și urlând. Georgie suspina și se ţinea de Jesse în timp 
ce îi aduceau pe doc. Poliţia ne-a înconjurat. M-am zbătut să 
mă eliberez din prinsoarea docherilor, m-am târât până la 
marginea docului și m-am uitat în jos. Barca poliției se 
învârtea prin jur, luminând apa cu un reflector. Suprafaţa era 
deja lină. Mă uitam, aşteptam, imploram, iar în jurul meu, 
peste tot, luminile treceau ca fulgerele, zgomotele mă 


inundau, stelele s-au făcut nevăzute în luminile lanternelor, 
lăsând un cer gol în urmă. După mult timp, cineva, poate 
chiar Lily, m-a tras de pe margine. Georgie stătea cuibărită la 
pieptul lui Jesse. Sleiți și devastaţi, se ţineau unul de altul. 
Jesse se uita lung la apa care se unduia, o perioadă de timp 
agonizantă care părea fără sfârşit, până când, în cele din 
urmă, când n-a mai rămas nicio umbră de îndoială, a îndrăznit 
să se uite la mine. 

Poate că se ruga. Poate că mi-a vorbit. Nu puteam să simt, 
nu puteam să văd limpede, puteam doar să știu. M-am ridicat 
în picioare. Cumva, am reușit să pășesc spre el și am putut să 
întind mâna. 

— Georgie, am zis. 

Ea m-a luat de mână, s-a ghemuit în braţele mele și îmi 
suspina la piept. Am tinut-o strâns și am plecat. 


40. 


Ce-ar fi fost dacă te va scoate din minți. Ştiam asta. Dar nu 
ştiam că-mi va face urechile să ţiuie și îmi va tăia respirația. 
Că va aprinde pe cer o lumină ce mă va orbi, că-mi va amorți 
degetele și inima și chiar timpul, îngăduind întregii lumi să 
meargă mai departe, și pe mine să mă suspende și să mă 
izoleze de viață cu o sârmă ghimpată. 

În ziua în care am fost acuzată de fugă de răspundere în 
faţa legii, Lavonne Marks stătea în dreptul meu în sala de 
judecată. Când judecătorul m-a întrebat Cum pledezi, n-am 
ezitat nicio secundă. Nevinovată, am zis. Lily Rodriguez era în 
galeria vizitatorilor, și apoi mi-a promis că, dacă acest caz se 
va judeca, va depune mărturie în favoarea mea. Am apreciat 
asta. Nu-mi păsa de restul. 

Nicholas Gray nu era prezent, nici Drew Farelli. Fuseseră 
suspendați din Procuratură. Gray a fost pus sub acuzare 
pentru comandarea unei răpiri, Farelli pentru complicitate și 
atac asupra unui reprezentant al legii. Dizgraţia era doar 
începutul pentru tot ce meritau. 

S-a renunţat la mandatul de arestare pe numele meu pentru 
uciderea lui Boyd Davies. Cineva l-a convins pe procurorul-şef 
de la Procuratura Teritorială Santa Barbara să mă declare 
ostatică în schimbul de focuri. Oamenii din umbră se ocupau 
să facă acest dezastru dispărut. Nu aveau să fie aduse acuzații 
pentru moartea fostei prostituate Bliss. Drew Farelli nu sunase 
niciodată la FBI să le spună despre atac — pe el și pe Gray nu-i 
interesau decât să obţină dovezi care să-l bage pe tata la 
închisoare, așa că mă lăsaseră singură să fac față gorilelor lui 
Rio. Totuși, poliţia din Bangkok a închis cazul. Amprentele lui 
Shiver au fost găsite în camera de hotel și a fost învinuită 
pentru uciderea partenerei ei. Oamenii din spatele operaţiunii 
Riverbend s-au asigurat, încet-încet, că tot ce avea legătură cu 
acesta va dispărea din vedere. 

Astfel că Lavonne era convinsă că puteam să-mi negociez 


pedeapsa și să pledez pentru delict minor. Nu aş fi mers la 
închisoare. Licenţa mea de avocat avea să fie suspendată 
totuși, dar ce mai conta? Ce conta acum? 

Văpaia aurie a furiei, senzațiile nesfârșite de anxietate, 
caracterul definitiv al morţii. Felul în care lumea a putut să 
meargă mai departe în spatele ecranului, într-un vârtej 
ameţitor al derizoriului, al vieților pline de griji și zâmbete, 
care închideau ochii. Fratele meu Brian a înţeles asta. Mama 
mea Angie părea să fi înțeles, măcar în ce mă privea. Mă luau 
în braţele lor și uneori cădeam, mă eliberam. 

Și apoi îmi aminteam consecinţele eliberării. 

Ce conta acum? Că Nicholas Gray a fost expus și că 
guvernul era nerăbdător să liniștească apele, iar dezvăluirile 
tatălui meu au fost lăsate deoparte. Așa că a avut parte de 
funeralii cu toate onorurile militare. 

Într-o după-masă de primăvară în Shawnee, sub un cer 
nesfârşit de prerie, cu vântul care-mi dezmierda obrazul, o 
mare de albăstrele cobora pe deal, iar eu stăteam cu familia 
mea și ascultam cuvintele preotului. Din ţărână venim, în 
tărână ne întoarcem. Alfa și Omega. Brian părea veștejit în 
hainele lui albastre. Nepotul meu Luke se lipea de mine, trist 
şi obosit în jacheta lui cu cravată. Georgie era tăcută și 
retrasă. Mama părea absentă și furioasă, de parcă se aștepta la 
asta de mult, toată viața, şi nu avea să-l ierte pe tata prea 
curând. 

În steagul care învelea coşciugul, am văzut întreaga viață a 
tatei. Pe moment, imaginea asta le-a alungat pe celelalte, când 
l-am văzut scos din apă, încremenirea definitivă a mâinii lui 
când am atins-o, auzul suspinelor mele, înțelegerea faptului că 
eşuasem și că niciodată nu voi putea să dau timpul înapoi. Mă 
sufocam. Doi marinari au înlăturat steagul și l-au împăturit. 
Pentru că mama era fosta soție, mi l-au dat mie. L-am apăsat 
de piept și am plecat capul. 

Brian mi-a pus mâna pe umăr. În timp ce mă trăgea mai 
aproape, am auzit vuietul motoarelor de avion. Sunetul îmi 
săpa în oase, iar din soare a țâșnit o formaţiune de aparate F/ 
A 18 care au săgetat cerul. Tata făcuse parte din trupele 


aeriene ale marinei, iar detașamentul lui Brian îi dădea 
onorurile. Când s-au apropiat, un singur avion a făcut o curbă 
pe cer. Celelalte au trecut deasupra noastră, dar eu îl 
urmăream pe luptătorul singuratic cum se curba în sus. 

Mă întrebam pe unde era tata acum, acolo, dincolo de timp. 
Mă întrebam ce alegeri a făcut. Despre chemarea lui la luptă, 
şi cum mi-a frânt lumea în două. Despre preţul pe care i l-a 
pretins bărbatului pe care l-am iubit cu tot sufletul. 

Avionul urca tot mai mult, soarele se reflecta în aripile lui, 
până când luciul m-a obligat să închid ochii. Când i-am 
deschis, dispăruse. 


Ce conta? Georgie. 

Tatăl ei murise. Mama ei dispăruse. Oricât de mult am 
încercat, nu am putut să aflu mai multe despre ce i s-a 
întâmplat lui Jax în Londra după ce mi-a spus să iau fata și să 
fug. Poate că era moartă. Poate era în arest. Pur și simplu nu 
știam. Între timp, eu eram ruda cea mai apropiată a lui 
Georgie și ea locuia cu mine, în timp ce Lavonne se ocupa să 
obțină tutela. Își petrecea zilele ostenită şi trasă la faţă în 
spatele unui zid de confuzie, uitându-se în gol la Nickelodeon 
şi mergând la școala de peste drum, încercând să-și facă loc în 
această lume nebună. Era prea mult chiar și pentru mine. 

În timp ce stăteam la poartă într-un amurg de primăvară, 
două stele atârnau în zare, la vest, ca niște flăcări albe peste 
cerul de cobalt. Înconjurându-l, dându-și târcoale la sute de 
milioane de ani-lumină, au fost menite să nu se unească 
niciodată, poate doar în fântâna eternității care ne înghite pe 
toți. Georgie a ieșit afară şi s-a lipit de mine. Mi-am aşezat 
brațul pe umărul ei și urmăream cum se lasă seara. 

Era o dimineaţă furtunoasă de mai, o vreme ciudată, când 
perdeaua de ploaie m-a forțat să mă ridic din pat să iau ziarul 
din pragul porţii. Când am deschis ușa, am văzut plicul de 
deasupra ziarului News Press. Mâinile mi-au îngheţat. 

Stăteam încremenită în poartă, udă leoarcă. După un 
minut, am adus plicul înăuntru, l-am pus pe masa de la 


bucătărie şi mă holbam la el. 

Știam scrisul de mână. Era mâna bărbatului care odată îmi 
pusese un inel cu diamant pe deget, care mă ţinea în brațe și 
mi se dăruise, și apoi a curmat viaţa tatălui meu. Mi-am trecut 
degetele peste cerneala îmbibată de apă. Mă întrebam de când 
stătea acolo. Mă întrebam dacă el era afară și mă aștepta. Mă 
întrebam dacă mă ruga să-i scriu, să-l sun, să-i vorbesc. Să-i 
spun că-l urăsc. Că-l iubesc. Că nu pot să-l iubesc. Să fac un 
pas, orice pas. În față, în spate, în haos, în viitor. Mă întrebam 
ce dracu putea să-mi spună. Cum îndrăznea să încerce să facă 
ordine în haos când inima mea era atât de răvăşită? Mi-am 
închis palma în jurul ei. Ochii mă înțepau. Am mototolit-o, am 
apucat-o cu amândouă mâinile, gata s-o rup în bucăți. 

M-am oprit și mi-am dat capul pe spate. 

Viaţa e ca un pod îngust. Lucrul cel mai important e să nu- 
ți fie teamă. 

M-am mai uitat o dată la numele meu și am văzut cerneala 
pătată de ploaie și de lacrimile mele. Am apăsat plicul pe 
piept și, încet, l-am netezit. 

Dacă îţi va răscoli sufletul, pentru că dacă nu va exista 
niciodată. Dar este și posibilitate. Și era tot ce mi-a mai rămas. 

Lecţie Nenorocită de Viaţă. 

